
LE   PRINCE   NOIR. 


Jjlandt  alle  de  mange  Landsteder,  der  som 
et  Blomsterbælt e  slynger  sig  om  Staden  Haar- 
lems  sydlige  Side,  var  van  Gelderns  raaaske 
det  prægtigste;  thi  van  Geldern  svarede  til  sit 
Navn,  og  var,  paa  En  nær,  den  rigeste  Mand  i 
hele  Provinsen  Nordholland.  Inde  i  Byen  klap- 
rede over  hundrede  Linnedvæve  i  hans  store 
Fabrik;  nedenfor  Byen  strakte  sig  milelange 
Grønninger,  bedækkede  med  det  mest  skinnende 
Blegetøj,  og  Altsammen  tilhørte  det  van  Geldern, 
den  rige  van  Geldern,  der  var  Stadens  første 
Senator  og  Medlem  af  Provinsernes  Raad,  en 
Mand,  for  hvem  Alle  tog  Hatten  ærbødigt  af, 
med  Undtagelse  af  En ;  men  denne  Enes  Mangel 
paa  Ærbødighed  ærgrede  ham  langt  mere,  end 
de  Andres  underdanige  Hilsen  glædede  ham. 

Foruden  at  være  Fabrikejer  og  Kjøbmand 
var  van  Geldern  tillige  Gartner,   men  som  Alt, 

1* 


VilJielm  Bergsøe. 


hvad  han  foretog  sig,  efter  en  saa  stor  Maale- 
stok,  at  man  gjerne  kunde  kalde  ham  Blomster- 
fabrikant. Der,  hvor  Blegepladsen  hørte  op, 
begyndte  Tulipanbedenes  lange  Rækker,  snorlige 
som  Linierne  i  en  Stilebog,  og  naar  Foraaret 
kom,  var  der  en  saadan  Duft  og  Farveglans  af 
Rosamunder,  Duc  vanTholls,  Pottebaeker,  Gulden 
Standaard,  Gelbe  van  Roos  og  Kanarienvogel, 
at  Hjertet  maatte  frydes  paa  Enhver,  som  gik 
forbi.  Ogsaa  van  Gelderns  Hjerte  frydede  sig, 
ikke  saa  meget  ved  Blomsternes  liflige  Duft  og 
fme  Farvespil,  som  ved  Klangen  af  de  gode 
hollandske  Dukater,  denne  Blomsterhave  ind- 
bragte ham;  thi  dengang  gik  man  ikke  hen  og 
kjøbte  et  udsøgt  Tulipanløg  hos  Hintze  for  nogle 
Mark  —  nej,  man  maatte  lukke  Pungen  ganske 
anderledes  op,  hvis  man  vilde  have  „noget 
Fint".  Nu  forekommer  disse  Priser  os  som 
Vanvid,  og  dog  er  de  historiske.  Der  herskede 
dengang  en  Mani,  en  sand  Galskab  efter  sjeldne 
Tulipaner,  og  man  spekulerede  i  Løg,  som  nu 
til  Dags  i  Papirer.  Tulipanvarieteter,  som  man 
slet  ikke  var  i  Besiddelse  af,  blev  solgte  paa 
Forhaand,  og  det  gjaldt  da  om  til  den  fastsatte 
Frist  at  kunne  levere  disse  Varieteter.     Derved 

blev  Priserne  drevne  i  Vejret  paa  en  saa  fabel- 
agtig Maade,  at  der  for  én  „Semper  Augustus" 
betaltes  13000,  og  for  tre  samlede  Løg  30000 
Gylden.  Se,  det  var  Tider  for  en  Handelsmand, 
og  van  Geldern  vidste  at  benytte  dem. 

De  rigtig  fine  Sorter  eller  „Prinserne", 
som  man  kaldte  dem,  blev  ikke  dyrkede  i  de 
sædvanlige  Liniebede  ude  paa  Marken.  Ligesom 
Prinser  har  deres  Palæer,  hvortil  almindelige 
Dødehge  ikke  tilstedes  Adgang,  saaledes  havde 
disse  kostbare  Pragtblomster  ogsaa  deres  eget 
Palads,  og  dette  var  et  stort  Blomsterhus  i  van 
Gelderns  private  Have,  der  i  jævn  Skraaning 
strakte  sig  fra  hans  Landsted  til  Haarlemmer- 
havet,  som  dengang  rullede  sine  Bølger,  friske 
og  klare,  lige  op  til  den  brede  Dæmning,  hvor- 
fra van  Geldern  havde  en  fortryllende  Udsigt, 
naar  Blomsterprammene  kom  for  at  indtage 
deres  kostbare  Ladning. 

Denne  Have  var  van  Gelderns  Stolthed,  og 
naar  fremmede  Rejsende  kom  til  Byen,  blev 
den  vist  dem  som  en  Mærkværdighed  af  den 
gamle  Diestler,  som  var  van  Gelderns  højt  be- 
troede Gartner.  Og  Diestler  var  heller  ikke 
nogen  daarlig  Fører,  naar  han  paa  sine  krumme 

Bén  og  med  de  store  Hornbriller  paa  sin  spidse 
Næse  vraltede  frem  gjennem  Havens  snorlige 
Gange.  Om  hvert  Træ  kunde  han  en  Fortæl- 
ling, som  gjerne  tog  Udspring  fra  Javas  eller 
Sumatras  Tropeskove,  for  at  ende  med  den 
Pris,  van  Geldern  havde  betalt.  Om  hver  fm 
Tulipan  vidste  Diestler  paa  det  nøjeste,  hvor 
mange  Exemplarer,  der  existerede  af  den,  hvilke 
Konger,  der  havde  beæret  van  Geldern  med 
deres  Bestillinger,  og  saa  kom  Prisen,  den  uund- 
gaaelige  Pris,  som  for  gamle  Diestler  var  Blom- 
stens egentlige  Duft.  Hvis  vi  nu  vilde  nævne 
de  Summer,  som  fyrstelige  Personer  dengang 
ødede  paa  en  stribet  Tulipan,  vilde  man,  som 
sagt,  vantro  ryste  paa  Hovedet;  men  dengang 
fandt  man  det  ganske  i  sin  Orden,  og  de  frem- 
mede Rejsende  tog  bort,  overvældede  af  van 
Gelderns  tulipanske  Pragt,  og  beundrende  den 
gamle  Diestler  som  et  Slags  østerlandsk  Trold- 
mand, der  forstod  den  hemmelige  Kunst  at 
sætte  Hjerter,  Flammer  og  arabiske  Skrifttegn 
netop  paa  de  Steder,  hvor  de  efter  Naturens 
Orden  aldrig  burde  forekonmie. 

En   smuk  Majdags  Morgen   skinnede   Solen 
klart  og  tindrende  hen  over  al  denne  Blomster- 

pragt,  blandt  hvilken  brogede  Sommerfugle  og 
arbejdstravle  Bier  tumlede  sig  frem  og  tilbage 
i  ustadig  Flugt.  I  den  lange  Gang,  som  paa 
den  ene  Side  begrænsedes  af  en  Mur,  fuld  af 
blomstrende  Espaliers,  og  paa  den  anden  af  en 
tætklippet  Taxushække,  fra  hvis  indskaarne 
Nicher  snart  listige  Marmorfauner,  snart  halv- 
nøgne Nymfer  tittede  frem  med  smægtende 
Blikke,  saa'  man  to  Skikkelser  bevæge  sig,  lige 
langsomt  og  lige  værdigt,  med  afmaalte,  besin- 
dige Skridt,  som  fik  det  røde  Grus  med  dets 
utallige  Glimmerblade  til  at  knitre  i  højtidelig 
Takt. 

Disse  to  Skikkelser  saa'  meget  forskjeUige 
ud.  Den  første  var  en  høj,  bredskuldret  Mand 
med  et  stort,  alvorhgt  Ansigt,  rolige,  vandblaa 
Øjne,  grove,  lidenskabsløse  Træk,  og  en  krum- 
met Næse,  som  stod  i  en  underlig  Modsætning 
til  den  hlle,  runde,  fuldkommen  skægløse  Hage. 
Han  var  klædt  i  staalgraat  Fløjl  fra  Top  til  Taa, 
naar  man  undtager  de  velnærede  Ben,  som  fra 
Knæene  af  var  beklædte  med  hvide,  sviklede 
Silkestrømper,  der  stak  i  et  Par  højhælede  Sko, 
fra  hvis  Overflade  et  Par  Diamantspænder  lynede 
i  Solskinnet  omkap  med  den  Agraf,  som  stak  i 

hans  trekantede,  opkrammede  Hat.  Denne  Hat 
sad  ikke  paa  Hovedet,  men  blev  med  en  vis 
alvorlig  Sirlighed  svunget  i  den  venstre  Haand, 
thi  den  buklede  Alongeparyk,  som  i  svære  Fol- 
der omsluttede  hans  Ansigt,  tillod  ingen  anden 
'Hovedbedækning.  I  den  højre  Haand  holdt  han 
et  blankt,  javanesisk  Rør,  hvis  Dup  og  Knap 
var  indlagt  med  drevne  Guldsirater,  og  midt 
i  det  brusende,  udtungede  Kalvekryds  funklede 
en  mægtig  Brystnaal,  indfattet  i  en  dobbelt 
Rad  ægte  Perler,  og  bærende  i  Midten  Billedet 
af  en  ung  Kvinde  med  en  Rose  i  Haanden. 
Enhver,  som  i  de  Dage  havde  mødt  denne  im- 
ponerende Skikkelse,  vilde  øjebhkkelig,  med 
Undtagelse  af  En,  have  taget  Hatten  af  i  aller- 
ærbødigst Underdanighed;  thi  Skikkelsen  med 
Diamanterne,  Perlerne,  den  guldbeslagne  Stok 
og  hele  den  øvrige,  fordringsløse  Klædedragt  var 
ingen  Anden  end  van  Geldern,  den  rige  van 
Geldern,  som  efter  Sædvane  gik  sin  Morgentur 
i  Haven. 

Bag  efter  ham,  nøjagtig  i  fjorten  Skridts 
Afstand,  hverken  mér  eller  mindre,  kom  en 
anden  Skikkelse,  om  hvilken  man  i  første  Øje- 
blik skulde  have  ondt  ved  at  sige,  om  den  var 

Kobold  eller  Trold,  Menneske  eller  Abekat.  Paa 
sit  store,  uformelige  Hoved,  der  foroven  var 
bedækket  med  et  kort,  kruset  Haar,  som  paa  en 
sort  Pudel,  bar  den  en  spraglet  Silketurban,  paa 
hvis  venstre  Side  et  Par  metalglinsende  Paa- 
fuglefjer  vuggede  sig.  Den  korte,  vanskabte 
Krop  var  indhyllet  i  en  blaa-  og  hvidstribet 
Silkekaftan,  som  dog  ikke  kunde  skjule,  at  dens 
sorte  Ejermand  baade  var  hjulbenet  og  pukkel- 
rygget. Et  Par  papagøjegrønne  Pludderhoser, 
Igeledes  af  Silke,  faldt  i  løse  Folder  om  hans 
krumme,  visne  Bén,  og  de  store  Fødder  stak  i 
et  Par  Tøfler  af  zinnoberrødt  Safian,  et  Fod- 
tøj, som  end  mere  forøgede  hans  ømfodede 
Gang  paa  det  skarpe  Strandgrus.  I  den  venstre 
Haand  bar  han  et  trekantet,  guldbeslagent  Etui, 
og  i  den  højre  en  mægtig,  sølvbeslagen  Stav,  i 
hvis  kugelrunde  Knap  han  med  synligt  Velbehag 
spejlede  sit  i  Metallet  endnu  mere  vanskabte 
Ansigt.  Ogsaa  denne  Person  vilde  Enhver,  som 
boede  indtil  fire  Mil  fra  Haarlem,  øjeblikkelig 
have  kjendt.  Det  var  Palembang,  van  Gelderns 
ostindiske  Tjener,  som,  overordenthg  tilfreds 
med  sig  selv,  fulgte  i  sin  Herres  Fodspor  i  bog- 
stavelig Forstand;  thi  som  van  Geldern  bar  sin 

guldknappede  Stok,  saaledes  bar  Palembang 
ogsaa  sin.  Som  van  Geldern  med  Værdighed 
slog  ud  med  sin  trekantede  Hat.  saaledes  slog 
Palembang  ogsaa  ud  med  det  trekantede  Etui, 
og  som  ran  Geldern  skred  frem  rolig,  fast  og 
majestætisk,  saaledes  rullede  ogsaa  Palembang 
frem  ganske  med  det  samme  Udtryk  af  guld- 
beslagen  Overlegenlied  i  det  sorte,  brede,  stump- 
næsede Ansigt.  Havde  man  ikke  vidst  bedre, 
skulde  man  have  troet,  at  Palembang  gjorde 
Nar  ad  sin  Herre,  men  det  var  ingenlmide  hans 
Agt.  Van  Geldern  var  stor,  fordi  han  havde 
Penge.  Linnedvæverier  og.  Blomsterløg  til  mange 
tusind  Gylden  Stykket.  Palembang  var  stor, 
fordi  han  havde  Paafuglefjer,  Silkekaftan  og 
zinnoberrøde  Tøfler,  og  saaledes  vandrede  de  to 
Storheder  afsted.  nøjagtig  med  fjorten  Skridts 
Afstand,  van  Geldern  grundende  over  „den  Ene", 
og  Palembang  fuldkommen  overbevist  om,  at 
næst  efter  hans  Herre,  var  Ingen  større  end 
han. 

Endelig  naaede  de  til  gjensidig  Tilfredshed 
Enden  af  Havegangen,  hvor  Taxushækken  om- 
hegnede en  halvcirkelformet  Plads,  i  hvis  Midte 
en   let  draperet  Venus  sank  i  Armene   paa  en 

krigerisk  Mars,  hvem  en  drillende  Amor  lumske- 
ligt havde  berøvet  hans  Vaaben.  Lidt  til  Venstre 
sprang  en  kølig,  blinkende  Vandstraale  frem  af 
en  med  sjeldne  Konkylier  indlagt  Grotte,  og 
paa  Marmorbænken  foran  denne  behagede  van 
Geldern  at  synke  ned  med  en  vis  mat  Ligegyl- 
dighed, idet  han  vinkede  ad  Palembang,  som 
ærbødig  var  bleven  staaende  midt  i  det  blæn- 
dende Solskin,  nøjagtig  i  fjorten  Skridts  Afstand. 
Ved  dette  Vink  var  det,  som  om  en  elektrisk 
Gnist  slog  ned  i  Paafugleturbanen  og  satte  dens 
Bærer  i  Trit.  Med  smaa,  hastigt  vraltende 
Skridt  rullede  han  frem  til  sin  Herre  og  aab- 
nede  det  trekantede  Etui,  af  hvis  fløjlsbelagte 
Rum  han  udtog  to  lange  Kridtpiber,  et  Fyrstaal,- 
samt  en  perlestukken  Saffianspose  med  den 
fineste,  hollandske  Tobak,  og  lidt  efter  sad  van 
Geldern,  lig  en  anden  Jupiter,  ombølget  af  duf- 
tende Røgskyer,  der  hvirvlede  afsted  i  den  lette 
Foraarsvind  for  atter  at  give  Plads  for  nye, 
blaalige  Ringe,  som  van  Geldern  i  tilsyneladende 
ligegyldig  Aandsfraværelse  pustede  ud,  den  ene 
større  end  den  anden. 

Men  van  Geldern  var  ikke  aandsfraværende. 
Midt  i  denne  tilsyneladende  tankeløse  Leg  grun- 

riede  han  dybt  og  lod  sine  inderste  Hjernefibre 
arbejde  omkap  med  de  henhvirvlende  Tobaks- 
ringe,  men  intet  Menneske  paa  hele  den  runde, 
rullende  Jord  skulde  af  van  Gelderns  Ansigt 
kunne  gjætte,  hvad  han  tænkte  paa.  Hans 
Træk  var  lige  rolige,  lige  glatte,  lige  lidenskabs- 
løse, og  først  da  Palembang  med  en  ærbødig 
Bøjning  rakte  ham  den  anden  Pibe  og  beredte 
sig  til  at  slaa  Ild,  gjorde  van  Geldern  en  over- 
legen Bevægelse  med  Haanden,  og  hviskede 
næppe  hørligt:    „Diestler!" 

Men  Palembangs  Øre  var  skærpet  til  det 
Utrolige,  og  idet  han  anbragte  Etuiet  under  sin 
venstre  Arm,  rullede  han  som  en  Dukke  paa 
Hjul  hastig  ned  ad  den  nærmeste  Sidegang, 
hvor  han  forsvandt  bag  Hækken. 

Næppe  var  Palemberg  ude  af  Sigte,  før 
van  Gelderns  Ansigt  og  hele  Holdning  antog  et 
ganske  andet  Præg.  Han  lænede  sig  magehg 
tilbage  paa  Bænken,  bankede  med  en  vis  vel- 
behagelig Tilfredshed  Piben  ud  og  mumlede: 
„Har  nu  gamle  Diestler  forstaaet  sin  Kunst,  saa 
ryger  van  Eichel  —  ja,  saa  ryger  han!"  —  Og 
med  disse  Ord  brød  van  Geldern  langsomt  den 
udrøgede  Kridtpibes  Stilk  Tomme   for  Tonmie, 

indtil  han  naaecle  Hovedet,  som  han  med  en 
overmodig  Mine  knuste  mod  Vennsgruppens  Fod- 
stykke, idet  han  endnu  engang  mumlede:  „Saa 
ryger  han!" 

Imidlertid  fortsatte  Palembang  sin  Vej  med 
en  Hastighed,  som  stod  i  omvendt  Forhold  til 
Afstanden  fra  hans  Herre,  og  da  han  naaede 
ind  i  den  halvmørke  Nøddehæksgang,  der  med 
sine  nys  udfoldede  Blade  førte  ned  til  gamle 
Diestlers  Bolig,  var  hans  ilfærdige  Vralten  gaaet 
over  til  en  treven  Sjokken,  der  mindede  om  en 
Bjørn,  som  ikke  har  Lyst  til  at  danse.  Pludse- 
lig stod  han  stille,  skrævede  vidt  ud  med  begge 
sine  Hjulben,  og  bragte  sit  store  Hoved  lidt 
efter  lidt  i  en  saadan  Nærhed  af  sine  zinnober- 
røde  Tøfler,  at  Pukkelens  Toppunkt  blev  en 
Pyramides  Spids.  Palembang  havde  aabenbart, 
trods  sin  Misvæxt,  akrobatiske  Anlæg;  men  det 
var  ikke  let  at  se,  hvorfor  han  netop  anvendte 
dem  i  dette  Øjeblik.  Rigtignok  laa  der  midt 
i  Gangen  en  død  Muldvarp,  en  Forsømmelse, 
som  van  Geldern  vilde  have  taget  meget  ilde 
op;  men  at  en  død  Muldvarp  skulde  kunne 
fremkalde  det  skadefro,  grinende,  hoverende 
Udtryk,   som   paa  en  hæslig  Maade  fortrak  Pa- 

lembangs  grimme  Ansigt,  var  dog  næppe  tænke- 
ligt. Og  dog  bevægede  han  sig  med  en  synlig 
Veltilfredshed  langs  med  noget  Usynligt,  som 
fortsatte  sig  fra  den  døde  Muldvarp  lige  hen  til 
den  Dél  af  Havemuren,  hvor  Diestlers  Hus  laa, 
og  da  han  her  fandt  en  „Braut  van  Haarlem", 
som  af  Foraarsvinden  var  løsnet  fra  sin  Blom- 
sterstok og  kastet  hen  ad  Jorden,  lynede  begge 
hans  smaa,  stenkulssorte  Øjne  af  ondskabsfuld 
Glæde,  og  han  mumlede  ved  sig  selv:  „Stor 
Mynheer  van  Geldern  være  meget  stor  Rajah. 
Stor  Mynheer  kjende  meget  Lidt;  stor  Rajah 
vide  Ingenting!"  —  Og  med  dette  filosofiske 
Udbrud  rullede  Palembang  hastig  videre  for  at 
indhente  det  Forsømte. 

Der  er  nu  det  Heldige  og  Hensigtsmæssige 
ved  Tilværelsen,  at  man  ikke  hører  saa  langt, 
som  man  ser:  thi  havde  van  Geldern  blot  hørt 
Palembangs  sidste  Bemærkning,  var  det  ganske 
sikkert  gaaet  hans  sorte  Slave  og  et  Par  Andre 
meget  ilde.  Nu  derimod  hørte  han  Intet  uden 
Fuglenes  Sang,  Biernes  Summen  og  Kildevældets 
Rislen,  cg  som  en  Følge  deraf  befandt  van 
Geldern  sig  overmaade  vel,  saa  vel,  at  hans 
magelige  Stilling  gik  over  til  en  endnu  mageligere, 

Og  hans  vaagne  Drømme  til  Noget,  som  man 
hos  abiiindelige  Dødelige  vilde  have  kaldt  Be- 
gyndelse til  Søvn.  Men  van  Geldern  var  For- 
retningsmand, og  for  en  Forretningsmand  er 
det  umuligt  at  sove,  før  den  Time  kommer,  som 
er  bestemt  dertil. 

Næppe  hørte  derfor  van  Geldern  det  røde 
Strandgriis  knitre  bagved  sig,  før  han  i  en  Hast 
fik  Hænderne  af  Lommen,  Benene  af  Bænken, 
og  nu  sad  han  alter  som  den  store,  stive,  alvorlige 
Matador,  hvem  det  er  ganske  ligegyldigt,  om 
nogle  hundrede  Mennesker  dør  af  Sult,  naar  han 
blot  faar  Østers  og  Ananas.  Med  den  ene 
Haand  rettede  han  paa  de  fine  Kniphnger  i  det 
store  Kalvekryds,  med  den  anden  greb  han  sin 
guldknappede  Stok.  og  idet  han  langsomt  be- 
vægede Hovedet  tilbage,  som  om  han  vilde  kige 
Stjerner,  sagde  han  med  tilsyneladende  lige- 
gyldig Mine:  „Naa,  min  gode  Diestler,  hvad 
har  han  saa?" 

Gamle  Diestler,  der,  nøjagtig  beset,  paa 
det  allernærmeste  tog  sig  ud  som  en  meget 
klog,  gammel  Stær,  hvis  graafalmede  Fjer  Livs- 
stormene  havde  bragt  i  en  forpjusket  Uorden, 
tog   ærbødig  sin   storskyggede  Hue    af,    kigede 

listig  frem  over  de  runde  Hornbriller,  og  sagde 
med  et  snu  Øjekast:  „Det  Højeste,  De  kan 
forlange,  Mynheer  van  Geldern!" 

„Det  var  et  stort  Ord,  min  gode  Diestler," 
svarede  van  Geldern  med  en  naadig  Haand- 
bevægelse.  „Han  véd,  hvad  jeg  ønsker;  men 
han  véd  ogsaa,  at  Opgaven  er  svær." 

„Og  Belønningen  kongelig,"  lagde  Diestler 
til  med  en  indsmigrende  Betoning, 

„Bah!"  sagde  van  Geldern.  „Tror  han. 
jeg  bryder  mig  om  en  titusinde  Gylden  mér  eller 
mindre,  naar  blot  Opgaven  løses?" 

„Den  er  løst!"  svarede  gamle  Diestler,  idet 
han  slog  Hælene  sammen  i  et  nyt,  underdanigt 
Buk.     „Vil  Mynheer  sé  den?" 

„Hvilken?"  spurgte  van  Geldern  med  en 
vis  Overraskelse,  som  han  stræbte  at  skjule  ved 
med  en  ligegyldig  Mine  at  aabne  Laaget  -paa 
sin  store  Snustobaksdaase. 

„Le  Prince  noir'' ,  Frugten  af  tyve  Aars 
uafbrudte  Anstrængelser ,  en  ny  Varietet  af 
uskattérlig  Værd,  med  Blomst  saa  sort  som  — 
som  Palembang,"  skyndte  Diestler  sig  at  tilføje 
med  en  let  Bæven  over  denne  dristige  Hentyd- 
nmg  til  Mynheers  Yndlingstjener. 

Van  Geldern  saa'  paa  gamle  Diestler  med 
et  Udtryk,  som  gjennemløb  alle  Overgange  fra 
Forbavselse  til  fuldkommen  Vantro.  Saa  rystede 
han  paa  ^den  svære  Alongeparyk,  knipsede  et 
Snuskorn  bort  fra  Kalvekrydsets  Folder  og  sagde 
belærende:  „Umuligt,  min  gode  Diestler!  Den 
Varietet  lader  sig  ikke  fremstille.  Det  er  imod 
Naturens  Love,  og  jeg  er  ganske  vis  paa,  at 
der  er  lidt  Rødt  eller  Gult  nede  i  Bunden." 

„Saa  sort  som  Palembang,  naar  man  træk- 
ker Turban,  Kaftan  og  hele  den  øvrige  Habit 
af  hans  velskabte  Krop,'^  forsikrede  Diestler, 
som  følte  sin  Overlegenhed  voxe  ved  van  Gel- 
derns  Mistro.  „Bar  den  sorte  Prins  ikke  et 
skinnende  sort  Harnisk  som  Tegn  paa,  at  han 
udbredte  Død  og  Fordærvelse?  Skulde  jeg  da 
kalde  en  af  mig  fremelsket  Varietet  „Le  Prince 
noir'%  naar  den  ikke  var  saa  sort  som  en  Ravn 
om  Natten?  Skulde  jeg  forspilde  den  Tillid, 
som  Prinsen  af  Oranien  viste  mig,  inden  jeg 
traadte  i  Mynheers  Tjeneste?  Skulde  man  lé 
mig  ud  som  en  Fusker  og  sige,  at  mine  Løg 
er  Løgn?  O  nej,  Mynheer  van  Geldern!  Hvad 
gamle  Diestler  siger  i  Planteverdenen ,  det  er 
saa  sikkert,   som  om  det  var  sagt  af  den  store 

Swammerclam  selv,  og  „Le  Prince  noir"  svarer 
til  sit  Navn  —  det  svarer  jeg  for." 

„Lad  mig  se  den!"  udbrød  van  Geldern, 
idet  en  let  Rødme  farvede  hans  ellers  saa  ro- 
lige Ansigt,  „Lad  mig  se  den,  og  hvis  den 
svarer  til,  hvad  han  siger,  —  ved  Himmelen, 
jeg  giver  ham  femten  tusinde  Gylden  og  Huset 
nede  ved  Skibsbroen  til  evig  Eje." 

„Mynhéer  van  Geldern  véd  at  belønne 
Kunsten  og  dens  Dyrkere  kongeligt,"  svarede 
Diestler,  som  med  Glæde  iagttog  den  usædvan- 
lige Virkning,  hans  Ord  havde  frembragt.  Der- 
paa  vendte  han  sig  om,  klappede  i  Hænderne, 
og  ét  Øjeblik  efter  saa'  man  Palembang  med 
et  trevent  Ansigt  vralte  frem  ad  Nøddehæks- 
gangen,  bærende  i  sine  krumme  Arme  en  for- 
gyldt og  flanmiet  Porcelænsvase ,  hvis  øverste 
Del  var  omgivet  med  et  Hylster  af  broget  Pa- 
pir, som  ganske  skjulte  dens  Indhold.  Fra 
Palembangs  Hænder  vandrede  Vasen  over  til 
Diestler,  der  atter  med  et  dybt  Buk  overrakte 
den  til  sin  Principal,  som  med  et  eneste  Ryk 
rev  det  brogede  Papirshylster  til  Side. 

Van  Geldern  havde,  lige  fra  han  blev  van 
Geldern,  havt  et  Valgsprog,  som  i  høj  Grad  bi- 

drog  til  at  hæve  ham  til  de  udødelige  Guder, 
og  dette  var:  „Nil  admirari",  hvilket  .paa  godt 
Dansk  kan  gjengives  ved:  „Skidt,  ikke  Andet!" 
Van  Geldern  forundrede  sig  aldrig  over  Noget, 
hvorledes  skulde  han  da  komme  saa  vidt,  at 
han  beundrede?  Hans  hele  Liv  gik  hen  i  en 
overlegen  Sindsro,  som  lavere  Aander  med  et 
smagløst  Udtryk  undertiden  kaldte  Flegma,  men 
som  foruden  at  være  nationalt  hollandsk,  tillige 
klædte  van  Geldern  saa  guddommeligt.  Gamle 
Diestler  havde,  skjønt  han  nu  tjente  van  Gel- 
dern paa  det  syv  og  tyvende  Aar,  aldrig  set 
sin  Herre  i  nogen  Spænding,  Sindsbevægelse 
eller  lignende  underjordisk  Tilstand,  og  man  vil 
derfor  forstaa  hans  Overraskelse,  da  van  Gel- 
dern, den  rige  van  Geldern,  næsten  med  et 
Spring  for  op  af  sin  imponerende  Stilling,  holdt 
Blomstervasen  med  dens  Indhold  op  imod  Lysel, 
drejede  den  rundt  flere  Gange  og  endelig  sank 
tilbage,  idet  han  i  et  Overmaal  af  Henrykkelse 
udraabte:  „Bravo,  Diestler!  Maalet  er  naaet!" 
Og  i  Sandhed,  der  var  ogsaa  Noget  at  be- 
undre. Op  af  det  fme,  silkebløde  Mos  hævede 
sig  en  Tulipan,  saa  udmærket  i  Farve  og  Form, 
at    man   snarere   skulde   tro   den   fostret  under 

Tropernes  glødende  Sol  end  paa  Hollands  taage- 
fyldte  Sletter.  Det  store,  velformede  Svøb  havde 
en  blaagraa  Farve,  hvorpaa  der  tegnede  sig 
brunlige  Streger  som  af  en  løndomsfuld  Skrift. 
Den  fyldige  Stængel  var  næsten  kanelbrun  og 
bar  kjækt  og  udfordrende  de  atlasksorte,  endnu 
kun  halvt  udfoldede  Blomsterblade,  som  hver 
for  sig  dannede  den  reneste  Oval.  Om  det  saa 
var  Palerabahg,  ytrede  han  sin  Forbavselse  og 
Henrykkelse  ved  at  lægge  begge  Hænder  over 
Brystet  og  ærbødigt  bøje  sig  for  Blomsten,  som 
van  Geldern  rakte  ham,  og  da  dette  var  be- 
sørget paa  ægte  østerlandsk  Vis,  bar  han  „Le 
Prince  noir"  op  til  sin  Herres  Værelse  med  en 
Omhu,  som  var  den  et  sygt  Barn,  han  skulde 
bringe  paa  Hospitalet. 

Van  Geldern  syntes  at  fortryde  det  Anfald 
af  menneskehg  Svaghed,  som  den  sjeldne  Blomst 
havde  bragt  ham  i.  Han  knappede  atter  sit 
ydre  Menneske  til,  lagde  sit  Ansigt  i  alvorhge 
Folder,  lukkede  sine  Øjne  halvt  og  hensank  i 
nogle  Minuters  tavs  Grublen.  Endelig  spurgte 
han : 

„Hvor  mange  blomsterdygtige  Løg  har  han 
af  denne  Varietet?" 

„Endnu  kun  tre  hundrede  og  ni,"  svarede 
gamle  Diestler  med  prisværdig  Nøjagtighed; 
„men  til  Efteraaret  vil  jeg  paatage  mig  at  le- 
vere tre  tusinde." 

„Lad  Alt,  hvad  der  er,  endnu  i  Aften  bhve 
bragt  op  paa  det  lille  Magasin,"  sagde  van 
Geldern  og  gned  sig  fornøjet  i  Hænderne.  „Bring 
dem  selv  op,  og  lad  Ingen  vide  det;  her  gjæl- 
der  det  at  holde  ren  Mund.  Han  er  dog  vis 
paa,  at  higen  har  denne  Varietet?" 

Diestler  stirrede  op  over  de  store  Horn- 
briller med  et  noget  uroligt  Blik  og  hviskede: 
„Jeg  har  havt  mine  Spioner  allevegne;  van 
Eichel  mangler  disse  Løg." 

„Det  tror  jeg  med,"  sagde  van  Geldern  og 
nikkede  flere  Gange  eftertænksomt  med  sit  store 
Hoved.  „Ja,  den  passer  udmærket!  Naar  jeg 
er  død,  Diestler,  vil  jeg  have  en  Krans  af  denne 
Tulipan  hvert  Foraar  lagt  paa  min  Sarkophag. 
Husk  det!" 

Diestler  for  tilbage  med  et  Udtryk,  som 
om  En  havde  puffet  ham  i  Maven.  Ikke  uden 
Møje  fik  han  den  halvaabne  Mund  bragt  saa 
meget  i  Lave,  at  han  kunde  stamme:   „Erindrer 

Mynheer,  at  hvert  af  disse  Løg  kommer  paa  en 
femten  hundrede  Gylden?" 

„Godt",  svarede  van  Geldern,  „saa  bUver  de 
ikke  for  dyre." 

„Den  vil  ikke  harmonere  med  Kistens  sorte 
Farve,"  indvendte  Diestler  fortvivlet. 

„Dumrian!"  snerrede  van  Geldern  og  stødte 
i  Jorden  med  sin  Stok.  „Min  Sarkophag  bliver  af 
hvidt  Marmor.  Husk  blot,  hvad  jeg  har  sagt  I"  Og 
med  disse  Ord  gjorde  van  Geldern  en  impera- 
torisk  Haandbevægelse ,  der  øjeblikkelig  fik 
Diestler  til  at  forsvinde  i  den  gamle  Nøddehæks- 
gang  som  en  Snegl,  der  har  faaet  paa  Føle- 
hornene. 

Van  Geldern  sendte  endnu  et  knusende  Blik 
efter  hans  magre  Skikkelse  og  mumlede: 
„Kiste?  —  Klodrian!"  Derpaa  tog  han  den  anden 
Pibe  ud  af  Etuiet,  tændte  den,  og  gav  sig  saa  til 
at  ridse  med  sin  guldbeslagne  Stok  i  det  lyse- 
røde Sand.  Højst  mærkelige  var  de  Figurer, 
som  kom  frem.  Først  var  det  Tulipaner  og 
Blade  af  Tulipaner,  saa  formede  disse  sig  til 
Kranse,  store,  runde  Kranse,  som  blev  til  Nul- 
ler, fik  Enere  foran  sig,  blev  stillede  paa  Række 
som   Soldater,  trukne  fra,  lagte   til,   dividerede 

Og  multiplicerede,  indtil  hele  Pladsen  foran  ham 
dannede  et  eneste,  stort  Regnebræt,  ufatteligt 
for  alle  Andre,  undtagen  for  van  Geldern, 
som  i  tavs  Grublen  vedblev  sit  Arbejde. 
Af  og  til  gled  der  et  særegent,  hoverende, 
man  kunde  næsten  sige  ondt  Smil,  over  hans 
brede,  bestemte  Ansigt.  Flan  kastede  da  Ho- 
vedet tilbage  med  et  Udtryk  af  Hovmod, 
som  var  han  en  Zeus,  der  blot  behøvede  at 
ryste  sine  ambrosiske  Lokker  for  at  faa  Jorden 
til  at  skjælve.  Hvad  tænkte  van  Geldern  paa 
under  denne  tilsyneladende  ørkesløse  Beskjæf- 
tigelse?  —  Nej,  ørkesløs  var  van  Geldern  mindst 
af  x4.lt,  og  Zifrene  i  Sandet  var  for  ham  det 
Samme,  som  den  Feltplan,  den  store  Gondé  teg- 
nede paa  Jorden,  Aftenen  før  et  afgj ørende 
Slag.  Ogsaa  van  Geldern  førte  i  Tankerne  en 
Hær  frem,  en  Hær  af  blanke,  skinnende  Duka- 
tons,  paa  hvis  Flader  harniskklædte  Ryttere 
sprængte  afsted  til  Indhug.  Armeen  var  be- 
tydehg;  den  talte  Millioner,  og  alle  tørnede  de 
sammen  med  en  anden,  næsten  lige  saa  stor 
Hær,  som  værgede  sig  fortvivlet,  indtil  van  Gel- 
dern kaldte  nye  Hjælpetropper  til  og  knuste  den 
fuldstændigf.      Van    Geldern    regnede    saaledes: 

.,Jeg  kaster  til  dette  Efteraar  lidt  efter  lidt  tu- 
sinde Løg  af  „Le  Prince  Hoir"  ind  paa  Markedet 
til  en  Pris  af  femtenhundrede  Gylden  Stykket. 
Van  Eichels  Agent  vil  opkjøbe  disse  Løg  for 
at  forhindre  mine  Tulipaner  fra  at  komme  i 
Forrangen.  Han  vil  derved  have  en  Udgift 
af  femtenhundrede  tusinde  Gylden  og  kan  først 
sælge  henad  Sommeren,  naar  Kursen  paa  Løgene 
er  højest.  Til  denne  Tid  vil  jeg  ved  Diestlers 
Hjælp  i  al  Hemmelighed  have  tre  tusinde  ud- 
søgte Løg  i  Reserve,  som  jeg  udbyder  til  en 
Pris  af  hundrede  Gylden  Stykket.  Jeg  har  da 
mine  Driftsomkostninger  dækkede,  og  van  Eichel 
er  ruineret." 

Saa  vidt  var  van  Geldern  kommet,  da  han 
i  Nøddehæksgangen  troede  at  høre  de  melo- 
diske Triller  af  en  Nattergal.  Van  Geldern  var 
ingen  Sværmer,  men  han  holdt  af  Nattergale, 
thi  det  forekom  ham,  at  man  faldt  hurtigere  i 
Søvn,  naar  man  hørte  deres  ensformige  Slag. 
Desuden  forundrede  det  ham ,  at  Nattergalen 
slog  saa  sent  paa  Morgenen,  og  idet  han  med 
et  langt  Strøg  opgjorde  hele  sit  Regnebræt, 
rejste  han  sig  langsomt  for  at  se,  om  Natter- 
galen alt  havde  bygget  Rede.     Værdig  og  maje- 

stætisk  vandrede  han  frem  gjennem  den  lyse- 
grønne Nøddehæksgang,  forundret  over,  at  Nat- 
tergalen saa  pludselig  havde  hørt  op  at  slaa. 
Værdig  og  majestæstisk  var  hans  Gang,  indtil 
lian  naaede  den  døde  Muldvarp,  som  Diestler 
maatte  have  overset.  Denne  Muldrarp  paadrog 
sig  van  Gelderns  allerhøjeste  Unaade.  Det  var 
forbavsende,  at  en  Muldvarp  overhovedet  turde 
understaa  sig  til  at  rode  i  hans  Have,  men 
være  saa  dumdristig  at  lægge  sig  til  at  dø  oven 
paa  Jorden,  og  det  midt  i  en  Gang,  det  fandt 
van  Geldern,  mildest  talt,  uforskammet.  For  at 
overbevise  sig  om  Væsenets  Realitet,  pirkede 
han  til  det  med  sin  Stok,  men  blev  i  samme 
Øjeblik  staaende  med  aaben  Mund  og  stift  stir- 
rende Øjne,  som  saa'  han  en  Aand.  Langsomt 
og  besværligt  fik  han  sin  korpulente  Overkrop 
bøjet  dybere  og  dybere  ned,  indtil  han  tilsidst 
kom  i  den  samme  pyramidale  Stilling,  som  hans 
sorte  Slave  havde  indtaget  faa  Minuter  iforvejen; 
men  der  var  intet  hoverende  Smil  om  hans 
Læber.  Tvertimod  rejste  han  sig  op,  purpur- 
rød i  Ansigtet  og  med  et  Udraab,  som  paa  én 
Gang  var  en  Blanding  af  Raseri  og  Overraskelse, 
Dér,  lige  ved  Siden  af  den  døde  Muldvarp,  stod 

i  den  friske,  fugtige  Jord  Sporet  af  en  lille  koket 
Hæl.  Lidt  længere  fremme  stod  en  anden,  saa 
en  tredie,  en  fjerde  og  en  femte,  alle  lige  nyde- 
lige, lige  spidse  og  lige  kokette,  og  for  saa  vidt 
var  der  Intet  ivejen.  Men  nu  kom  det  Ræd- 
somme. Ved  Siden  af  disse  smaa  nydelige 
Jomfruspor  gik,  nøjagtig  Side  om  Side,  Sporet 
af  en  fast,  bred  og  bestemt  Fod,  som  hverken 
kunde  være  Palembangs  hæleløse  Tøfler  eller 
Diestlers  Træsko,  men  derimod  en  Tredies,  en 
Ubekjendts.  Ingen  havde  Adgang  til  denne  Del 
af  Haven  uden  de  Personer,  vi  alt  har  næv- 
net, og  saa  Doris,  „den  smukke  Doris",  som 
Alle  i  Haarlem  kaldte  hende,  og  den  smukke 
Doris  var  van  Gelderns  eneste  Datter.  Kam- 
merjomfruen laa  syg,  Hovmesterinden  var  i 
England  for  at  besøge  sine  Forældre,  og  de  ko- 
kette Spor  —  van  Geldern  fik  næsten  ondt  ved 
Tanken  —  kunde  altsaa  ikke  være  nogen  Andens 
end  hans  Datters.  Langsomt  og  med  bøjet 
Hoved  gik  han  ned  ad  Nøddehæksgangen,  be- 
standig følgende  de  usalige  Spor,  og  bestandig 
mere  og  mere  overbevisende  sig  om,  at  de  brede 
fulgte  de  spidse  saa  nøjagtig,  som  om  de  tvende 
havde  vandret  x\rm  i  Arm.     Endelig  naaede  han 

den  knækkede  „Braut  van  Haarlem",  og  her 
blev  han  staaende  i  en  taabelig  Tilstand  af  for- 
virret Forfjamskethed,  idet  han  stirrede  snart 
paa  Sporene,  snart  paa  en  lille,  blank  Tingest, 
som  stak  op  af  Gruset.  Sporene  stod  her  ikke 
Side  om  Side,  men  med  Taaspidserne  vendte 
lige  mod  hinanden,  og  saa  dybt  var  de  fine, 
nydelige  Taaspidser  trykkede  ned  i  San- 
det, at  hele  Legemets  Vægt  maatte  have  hvilet 
paa   dem. 

Noget  som  et  Kys  for  paa  en  forunder- 
lig ubestemt  og  dog  overbevisende  Maade 
gjennem  van  Gelderns  Hjerne,  og  idet  han 
tilsyneladende  flegmatisk  bukkede  sig,  tog  han 
den  blanke  Tingest  op  og  betragtede  den 
med  et  Udtryk  af  dum  Stupiditet.  Det  var 
et  Skospænde,  et  Dameskospænde,  og  van  Gel- 
dern  syntes  i  taaget  Tankeløshed  engang  at 
have  set  et  lignende  paa  sin  Datters  nydelige 
Fod.  Overvældet,  fortumlet,  ubeskrivelig  for- 
fjamsket blev  han  staaende  og  saa'  op  i  den 
tomme  Luft,  som  om  han  derfra  ventede  Noget; 
og  hvis  man  i  dette  Øjeblik  havde  sagt,  at  van 
Geldern  lignede  en  Ko,  der  glor  paa  en  Lade- 
port,  vilde  Lignelsen,   hvor  upassende  den  end 

kunde  synes,  dog  have  været  ret  træffende.  Plud- 
seligt hørte  han  Nattergalens  Slag;  men  denne 
Gang  kom  Trillerne  ganske  tydeligt  fra  den 
ydre  Side  af  Havemuren.  Van  Geldern  spid- 
sede Øren,  ja,  han  spidsede  Øjne  med,  om  man 
tør  bruge  dette  Udtryk.  Han  hævede  sig  paa 
Tæerne  saa  højt  han  kunde,  rakte  Hals  saa 
langt  han  formaaede,  medens  Kridtpiben  som 
et  hvidt,  stift  Næb  stak  lige  i  Vejret  og  udsendte 
en  Røgsky  i  spændt  Utaalmodighed.  Derpaa 
trippede  han  med  forsigtig  Ilfærdighed  lydløst 
over  Havegangen,  indtil  han  naaede  Buxbom- 
hækken,  der  skilte  ham  fra  Muren.  Her  blev 
han  staaende  som  en  Hejre,  der  vil  spidde  en 
Falk,  og  lige  i  samniQ  Øjeblik  skete  det  Utrolige. 
En  tung  Gjenstand  kom  farende  ned  fra  Himlen, 
tørnede  først  mod  hans  Alongeparyk,  faldt  fra 
denne  ned  paa  hans  Pibe,  som  den  knækkede  i  to 
Stykker,  og  endte  med  at  lægge  sig  for  hans 
Fødder  som  en  frisk,  duftende  Buket  af  halvt- 
udsprungne  Roser. 

Van  Geldern  var,  som  vi  vide,  Blomster- 
elsker,  især  af  drevne  Tulipaner  til  femten 
hundrede  Gylden  Stykket;  men  sligt  ordinært 
Krammeri  som  Roser  var  aldrig   faldet   i   hans 

Smag  og  endnu  mindre  i  hans  Alongeparyk. 
Man  kan  derfor  ikke  undre  sig  over,  at  han  i 
et  Anfald  af  menneskeligt  Misnøje  først  sparkede 
til  Buketten,  saa  at  den  røg  langt  hen  i  Gangen, 
og  derpaa  gav  sit  Hjerte  Luft  i  en  Ed,  som  viste, 
at  han  drev  en  større  Skibsfart.  Men  Sparket 
til  de  himmelfaldne  Roser  havde  en  Virkning, 
som  van  Geldern  var  langt  fra  at  ane.  De 
duftende  Blade  spredte  sig  i  Gangen,  men  midt 
mellem  dem  saa'  han  et  andet  Blad,  duftende 
og  rødt,  men  af  Papir.  Van  Geldern  vilde  ikke 
tro  sine  Øjne.  Langsomt  gik  han  henimod  det, 
bukkede  sig  med  Besværlighed  og  tog  den  af- 
sky ehge  Forræder  op.  I  Seglet  stod  en  Amor, 
som  holdt  en  Sommerfugl  ved  Vingerne,  og  paa 
den  anden  Side  stod:  „Til  Doris".  Alt  svimlede 
for  van  Geldern  i  dette  Øjeblik.  Vreden  skød 
sig  som  en  purpurfarvet  Strøm  op  i  hans  brede 
Ansigt,  og  i  denne  Strøm  hvirvledes  alle  hans 
Tanker  og  Beslutninger,  alle  hans  Beregninger, 
Planer  og  Forhaabninger  sammen  i  én  kogende 
Malstrøm,  som  truede  med  at  kvæle  ham  paa 
Stedet. 

Doris?  —  Hvem  Andre  kunde  det  vel  være 
end  hans  Datter,    den  rige  van  Gelderns  eneste 

Arving,  og  til  hende  var  der  et  Kryb,  som  — 
nej,  det  Hele  maatte  være  en  Drøm,  en  neder- 
drægtig, infernalsk  Drøm,  der  som  en  Mare  red 
tværs  over  hans  Strube  og  forhindrede  Blodet  i 
at  gaa  tilbage  fra  hans  bankende  Tindinger. 
Det  maatte  være  en  Drøm,  det  skulde  være 
en  Drøm,  men  dog  formaaede  van  Geldern  ikke 
at  vaagne.  Bestandig  stod  han  fasttryllet,  som 
i  Søvne,  til  den  samme  usalige  Plet,  og  bestan- 
dig stirrede  hans  store,  vandblaa  Øjne  paa  de 
samme  to  trolddomsagtige  Ord:    „Til  Doris!" 

Med  et  Suk,  der  næsten  lignede  en  Stønnen, 
sank  han  ned  paa  den  nærmeste  Bænk,  aabnede 
Brevet  og  læste  følgende,  aldeles  meningsløse 
Linier,  som  tilmed  var  skrevne  med  en  ham 
ukjendt  Haand: 

Doi'i^!    I  Rosernes  duftende  Bæger 

Aander  jeg  Elskovens  Suk. 

Skilsmissen  styrker  og  Længselen  kvæger, 

Den  er  vor  Kjæriigheds  Dug. 

Duggen,  som  varsler  om  Aftenens  Skygger, 

Slør  for  vor  Kjæi-lighedsgang  — 

Doris!    I  Længslen  jeg  lever  og  bygger, 

Den  aander  Liv  i  min  Sang. 

Tag  den  da,  sloret  af  Rosernes  Rodme, 
Lutret  af  Dugperlens  Daab! 

Snart  skal  dea  vige  for  Elskovens  Sødme, 

Døbt  af  voit  Kjærlighedshaab. 

Stærk  er  den  Mand,  som  fik  Staal  i  sin  Vilje, 

Tro  paa  det  Eviges  Aand  — 

Doris,  min  Rose,  min  fejreste  Lilje, 

Sejren  er  lagt  i  hans  Haand! 

Var  der  nu  Noget,  som  kunde  bringe  van 
Geldern  til  det  øverste  Toppunkt  af  spændetrøje- 
agtigt Raseri,  saa  var  det  Vers.  Han  foragtede 
Vers,  han  hadede  Vers!  De  forekom  ham  at 
være  Udtrykket  for  Døgenicht-Standpunktets  flo- 
veste Uvederhæftighed,  og  hvis  man  havde  givet 
ham  Valget  mellem  ægte  Poesi  og  falske  Vexler, 
vilde  han  ubetinget  have  foretrukket  de  sidste. 
Skummende  af  Raseri  greb  han  Buketten,  fol- 
dede Brevet  sammen  og  gjemte  det  atter  mel- 
lem de  forræderriske  Roser.  Derpaa  gjorde 
han  et  Par  hastige  Skridt  op  imod  Huset, 
men  vendte  saa  pludseligt  om,  og  gik,  ligesom 
dreven  af  en  usynlig  Magt,  paa  Ny  ind  i  den 
skjulende  Nøddehæksgang.  Hvorfor  gik  Sporene 
af  Palembangs  Tøfler  ikke  lige  over  de  andre? 
Hvorfor  holdt  de  sig  bestandig  ved  Siden,  og 
hvorfor  var  Palembang  ikke  gaaet  midt  ned  ad 
Gangen,  da  han  stødte  paa  den  døde  Muldvarp? 
Det  var  disse  Spørgsmaal,  som  uvilkaarhg  paa- 

trængte  sig  van  Geldern,  der  med  langsomt  til- 
kæmpet Fatning  fortsatte  sin  Vej.  Uden  at  han 
selv  rigtig  kunde  gjøre  sig  Rede  derfor,  blev 
det  ham  dog  mere  og  mere  klart,  at  den  Sorte 
havde  iagttaget  disse  Spor,  at  han  havde  vogtet 
sig  for  at  udviske  dem,  men  hvorfor?  Var 
Palembang  ham  tro,  eller  stod  han  i  Ledtog 
med  hans  Datter?  Begge  Dele  kunde  være  Uge 
mulige,  og  Drøftelsen  af  dette  Problem  bragte 
hans  Tanker  over  i  andre  Spor,  saa  at  han  under 
Maske  af  en  tilsyneladende  Rolighed  kunde  nærme 
sig  Huset  med  den  skjæbnesvangre  Buket  skjult 
i  den  trekantede  Hat. 

I  van  Gelderns  Landsted  fandtes  et  Værelse, 
betitlet  det  „kinesiske  Gemak",  fordi  det  inde- 
holdt en  rig  Samling  af  alle  Slags  kinesiske  og 
ostindiske  Sjeldenheder,  hentede  fra  Hollands 
fjerne  Kolonier.  Med  dette  Museum  havde  Pa- 
lembang Overopsynet;  ja,  han  udgjorde  selv  en 
lev*ende  Del  deraf,  og  forøgede  i  sin  Fritid  Sam- 
lingen med  allehaande  barbariske  Tegninger, 
som,  henkastede  med  farvet  Tusk  paa  det  fineste 
Silkepapir,  ofte  vare  af  en  lige  saa  overraskende 
som  komisk  Virkning.  Da  van  Geldern  endelig 
med    en    Mine    af    slet    kopieret    Ligegyldighed 

traadte  ind  i  det  kinesiske  Gemak,  hvorhen  han 
havde  ladet  „le  Prince  noir"  bringe,  faldt  hans 
Øjne  paa  Palembang,  der  sad  sammenkrøben 
paa  en  Stol,  og  hurtig  skød  et  Blad  Papir 
onder  en  af  de  kinesiske  Vaser.  Begivenheden 
i  Haven  havde  med  Et  forvandlet  van  Geldern 
til  en  sand  Årgus.  Alt,  hvad  der  hed  Mistanke, 
Mistro  og  Mistillid  var  i  dette  Øjeblik  saa  levende 
i  ham,  at  ikke  den  fineste  Bevægelse  undgik 
hans  spejdende  Øje.  Forsigtig  lagde  han  Hat- 
ten med  dens  Indhold  ved  Siden  af  „le  Prince 
noir'\  som  overmodigt  pralende  stod  midt  paa 
Bordet,  og  befalede  saa  i  en  ligegyldig  Tone 
Palembang  at  kalde  paa  Frøkenen.  Palem- 
bang rullede  ned  af  Stolen,  ikke  ulig  en  stor. 
Viskelæders  Boldt  og  trillede  bort  under  det 
Fløjls  Draperi  med  en  Mine,  som  viste,  at  han 
havde  gjort  sine  Sager  udmærket  fiffigt.  Næppe 
var  han  borte,  før  van  Geldern  sprang  ind  paa 
Vasen  som  en  Bjørn,  rev  den  til  Side  og  med 
graadige  Blikke  betragtede  det  Papir,  som  Palem- 
bang havde  skjult.  Det  var  ogsaa  nok  værdt 
at  se,  thi  det  var  en  morsom  Tegning,  ægte 
kinesisk  og  meget  skikket  til  at  vække  Latter 
og  Munterhed.     Nederst  paa  det  bleggule  Papir, 

der  var  afdelt  i  Felter,  ikke  ulig  det  Spil,  som 
Børnene  kalde  „Paradis",  saa'  man  to  Muld- 
varpe, som  tittede  op  af  deres  underjordiske 
Sniuthuller.  De  syntes  at  betragte  en  lille  Ki- 
neserinde,  som  med  smaabitte  Fødder  veg  af 
Vejen  for  en  ækel  Drage,  som,  prydet  med  et 
menneskeligt  Hoved,  laa  og  solede  sig  paa 
Noget,  der  lignede  Pengeposer.  Paa  den  anden 
Side  løb  en  ung  Kineser  med  en  Luth  i  Haan- 
den,  og  ibran  Dragen  var  der  et  aabent  Vand 
med  en  buet  Bro,  hvorved  der  laa  en  lille  Baad. 
Over  dette  Felt  kom  der  et  stort  Vand  med 
stormoprørte  Bølger,  og  i  Forgrunden  saa'  man 
atter  en  Bro,  og  her  stod  den  gamle  Drage  med 
en  krum  Sabel  i  den  løftede  Forlab  og  huggede 
med  et  bistert  Ansigt  ud  efter  de  To,  som 
nu  sad  i  Baaden,  der  førtes  bort  af  Bølgerne. 
Øverst  oppe  var  der  tegnet  en  0  med  mange 
Klipper,  Grotter,  Klokketaarne  og  Templer,  og 
her  saa'  man  Baaden  ligge  i  Ly  af  Klipperne 
under  viftende  Palmer.  Med  det  sidste  Parti, 
som  damiede  en  hvælvet  Bue,  var  Palembang. 
aabenbart  ikke  helt  færdig.  Her  laa  Dragens 
Hoved  afliugget  foran  en  Række  Trin,  som  førte 
op   til  en  Tempelhal.     De   handlende  Personer 

var  kun  løst  skizzerede;  men  de  syntes  at 
holde  hinanden  omslyngede,  og  til  Venstre  fandtes 
en  Figur,  som  havde  en  slaaende  Lighed  med 
en  Syrinxfløjte  mellem  to  Kirkepiller. 

Van  Geldern  betragtede  Palembangs  liunst- 
værk  med  stigende  Forbitrelse,  thi  jo  mere  han 
saa',  desto  klarere  gik  det  op  for  ham,  hvad  den 
Sorte  havde  ment  med  sine  Allegorier.  Dragen 
i  Midten  kunde  ikke  været  nogen  Anden  end 
ham  selv;  thi  hvor  formastelig  det  end  syntes, 
var  dens  store  Hoved  omgivet  af  en  buklet 
Allongeparyk,  og  Trækkene  i  dens  Ansigt  havde, 
trods  deres  dyriske  Vildhed,  dog  en  karikeret 
Lighed  med  ham  selv.  At  Palembang  med  den 
lille  Kineserinde  mente  hans  Datter  Doris,  var 
heller  ikke  svært  at  gjætte;  men  hvem  var  den 
luthspillende  Kineser?  Van  Geldern  tog  sig  et 
Øjeblik  til  Panden,  som  om  et  pludseligt  Lyn 
slog  ned  i  hans  Hoved,  saa  strakte  han  den 
knyttede  Haand  op  i  Luften,  rystede  den  flere 
Gange  frem  og  tilbage  og  udbrød  med  en  af 
Forbitrelse  skjælvende  Stemme:  „Niklas  van  Dyk! 
Saa  sandt  Herren  hjælpe  mig!  Er  det  ikke  et 
Orgel,  den  fordømte  sorte  Slyngel  har  tegnet 
deroppe?    Og  den  pjaltede  Organist,  den  jam- 

merlige  Karl  af  en  Lirendrejer,  vover  at  fæste 
sine  Øjne  paa  min  Datter?  Jeg  Taabe,  som 
lod  hende  være  alene  paa  Landet  i  over  fire 
Uger!  Men  vent,  Monsieur  Niklas,  jeg  skal  spille 
op  med  Dig,  saa  at  Lysten  til  at  spille  det 
gamle  Orgel  i  Domkirken  nok  skal  forgaa  Dig. 
En  Organist!  —  En  Luthspiller,  som  for  lumpne 
ti  Gylden  render  Byen  rundt!  —  Og  saa  min 
Datter?     Nej,  det  er  altfor  latterligt!" 

Og  van  Geldern  brast  ud  i  en  hysterisk 
Latter,  som  fik  den  store,  kinesiske  xVikkedukke 
foran  ham  til  at  sætte  hele  sit  hule  Hoved  i 
tungsindig  Bevægelse,  som  om  den  vilde  sige: 
„Du  har  Ret,  Mynheer  van  Geldern!  —  En  lum- 
pen Organist!  —  Fuldstændig  latterligt!" 

En  Raslen  af  de  folderige  Fløjls  Gardiner, 
som  dækkede  Døren  i  Baggrunden,  afbrød  van 
Gelderns  Betragtninger  og  fik  ham  til  hastigt  at 
skjule  Tegningen  under  Vasen,  medens  han 
fæstede  sit  Blik  skarpt  paa  den  Indtrædende. 
Det  var  en  ung,  noget  fyldig  Kvinde  med  et  Haar. 
saa  rigt  og  gyldent,  at  det  næsten  fordunklede 
det  Baand  af  ægte  Perler,  som  snoede  sig  gjen- 
nem  dets  Fletninger.  Hendes  Øjne  vare  mørke- 
blaa  og  liavde   dette  særegne  Udtryk  af  drøm- 

niende  Tungsind  og  oprigtig  'J'rofasthed,  som  er 
Hollænderinderne  saa  ejendommeligt.  Den  brede, 
aabne  Pande,  den  temmelig  store,  men  fint 
buede  Næse,  de  fyldige  Læber  og  den  halvt- 
aabne  Mund  —  Alt  tydede  paa,  at  hun  vår  van 
Gelderns  Datter,  og  som  hun  dér  skred  hen  ad 
Gulvet,  langsomt,  men  fri.  og  let  i  alle  sine  Be- 
vægelser, med  en  sølvindlagt  Luth  i  den  venstre 
Haand  og  løftende  Slæbet  paa  sin  folderige,  lyse- 
blaa  Silkekjole  med  den  højre,  var  hun  selv  et 
Billede  af  den  sollyse  Foraarsmorgen  i  al  dens 
Friskhed  og  Ynde.  Men  van  Geldern  lagde  ikke 
Mærke  hertil.  Med  en  barsk  Haandbevægelse 
fik  han  den  tjenstfærdige  Palembang  til  at  rulle 
bort,  og  idet  han  vendte  sig  mod  sin  Datter 
spurgte  han  strengt:  „Hvorfor  var  Du  ikke  nede, 
da  jeg  stod  op?  .Jeg  har  forgjæves  søgt  Dig 
aUevegne." 

„Papa  maa  have  mig  undskyldt,"  svarede 
Doris  med  et  henrivende  Smil,  „men  Papa  er 
virkelig  altfor  glemsom.  .Jeg  venter  Monsieur 
van  Dyk  Klokken  ni  og  maa  gjøre  mit  Toilette 
først. " 

„Aa,    saa   Du   maa   gjøre    Toilette    først?" 

gjentog  van  Geldern  haanligt.  „Kan  Du  ikke 
spille  med  den  Karl  i  Morgenkjole?" 

„Nej,  det  kan  jeg  ikke,"  svarede  Doris  al- 
vorligt, idet  hun  med  et  forundret  Udtryk  lod 
sine  store,  blaa  Øjne  hvile  paa  Faderen. 

„Og  hvorfor  ikke,  om  jeg  maa  spørge?" 
udbrød  van  Geldern  opbragt. 

„Fordi  jeg  hverken  vil  fornærme  Monsieur 
van  Dyk  eller  Dig  ved  et  upassende  Ydre," 
svarede  Doris  og  rødmede  svagt. 

„Ah!"  svarede  van  Geldern  med  en  sylspids 
Betoning  og  drejede  sig  hastigt  om  mod  Bordet. 

„Har  Papa  mere  at  befale?"  spurgte  Doris, 
forundret  over,  at  hendes  Fader  vedblev  at 
vende  hende  Ryggen. 

„Kun  en  Bagatel,"  svarede  van  Geldern, 
idet  han  langsomt  vendte  sig  imod  hende.  „Jeg 
ønsker  disse  Roser  satte  i  Vand,  inden  Du 
gaar." 

„Hvilke  dejlige  Roser!"  udbrød  Doris  med 
et  fornøjet  Smil. 

„Ja,  meget  dejlige,  særdeles  dejlige,  rigtige 
fleurs  d'amour,  ikke  sandt'?"  snerrede  van  Gel- 
dern, rystende  af  Arrigskab. 

„Hvad  mener  Du?"  spurgte  Doris,  idet  hun 
tog  et  pragtfuldt  Bæger  af  venetiansk  Glas. 

„Hvad  jeg  mener?  Hæ,  hera!  Jeg  mener 
—  Aa,  det  kan  jo  være  Dig  ganske  det  Samme, 
hvad  jeg  mener!"  raabte  van  Geldern,  og  stødte 
med  Stokken  i  Gulvet. 

„Papa  er  i  daarligt  Humør  i  Dag,"  sagde 
Doris  med  et  Sideblik,  idet  hun  løste  det  lyse- 
røde Silkebaand,  der  sammenholdt  Buketten. 
„Har  Du  faaet  daarlige  Efterretninger  fra  Am- 
sterdam, eller  har  gamle  Diestler  paa  Ny  gjort 
Dumheder?  Naar  man  faar  saa  smukke  Roser, 
burde  man  skjønne  mere  paa  Den,  som  er  saa 
artig  at  sende  dem." 

„Jeg  skjønner  ogsaa  derpaa,  jeg  skjønner 
overordenthg  meget  derpaa,"  forsikrede  van 
Geldern,  som  mærkede,  at  han  nær  havde  for- 
løbet sig.  „Jeg  er  i  et  ypperligt  Humør,  rigtig 
humear  de  rose!  —  Naa,  skynd  Dig  at  faa  dem 
i  Vand!" 

Der  var  Noget  saa  bidende  i  den  Maade, 
hvorpaa  van  Geldern  udtalte  disse  Ord,  at  Doris 
blev  opmærksom.  En  let  Rødme  for  over  hen- 
des Kinder,  og  medens  hun  løsnede  Roserne 
en  for  en,  syntes  et  bittert  Svar  at  svæve  hende 

paa  Læberne.  Van  Geldern  fulgte  enhver  af 
hendes  Bevægelser  med  samme  Opmærksomhed 
som  en  Kat,  der  lurer  paa  en  Intet  anende 
Nattergal.  Pludselig  udstødte  Doris  et  Skrig  og 
lod  en  Rose  falde  paa  Gulvet. 

.  „Hvad   er   det?"    spurgte   van   Geldern   og 
hævede  sig  paa  Taaspidserne. 

„De  afskylige  Torne!"  stammede  Doris. 
.,Jeg  jog  en  op  i  Fingeren.  Papa  maa  und- 
skylde mig  et  Øjeblik;  jeg  maa  op  paa  mit 
Kammer  for  at  trække  den  ud." 

„Det  behøves  ikke,"  sagde  van  Geldern; 
„jeg  kan  godt  tage  den  ud  strax.  Hvorfor  knytter 
Du  Haanden?" 

„Det  bløder  —  det  gjør  saa  ondt  —  min 
Silkekjole!"  stammede  Doris  og  blev  Hgbleg. 

„Bryd  Dig  ikke  om  den  Kjole!"  sagde  van 
Geldern  og  greb  hende  om  Haandledet.  „Lad 
mig  se,  hvor  Tornen  sidder!" 

Doris  rev  hurtig  sin  lille,  buttede  Haand 
til  sig  og  smuttede  med  en  lynsnar  Bevægelse 
bag  om  Faderen.  I  samme  Nu  faldt  et  lyserødt 
Blad  til  .Jorden,  og  i  det  næste  var  det  sKjult 
af  en  nydelig  Fodspids,  der  koket  stak  frem  af 
Silkekjolens  Folder. 

Van  Geldern  vendte  sig  om  som  en  Kroko- 
dille, for  hvem  den  lette  Fugl  flyver  bort  lige  i 
Sejrens  Øjeblik. 

„Se,  dér  sidder  Tornen,"  sagde  Doris. 

Van  Geldern  saa'  med  et  sløvt  Udtryk  paa 
en  lille  sort  Prik  i  Doris  fremstrakte  Finger; 
men  fra  Prikken  gik  hans  Øjne  langsomt  ned 
mod  den  højrøde  Sko,  og  da  denne  blev  staaende 
ubevægelig,   opklaredes   hans  Ansigt. 

„Du  har  tabt  Noget,"  sagde  han. 

„Hvilket,  Papa?"  spurgte  Doris  med  æng- 
stehg  Stemme. 

„Dit  Skospænde,  mit  Barn,"  svarede  van 
Geldern  med  uhyggelig  Venlighed.  „Hvor  kan 
saa  stor  en  Pige,  som  Du,  gaa  saa  legérement 
klædt?  Gaa  strax  op  og  sæt  et  Spænde  i,  saa 
kan  Du  trække  Tornen  ud  med  det  Samme." 

Doris  gjorde  en  Bevægelse  for  at  gaa,  men 
den  lille  røde  Sko  blev  staaende  som  fastnaglet 
til  Gulvet. 

„Naa,  skynd  Dig!"  raabte  van  Geldern. 
„Hvor  længe  skal  jeg  vente?" 

Doris  drejede  sig  med  Fortvivlelsens  Be- 
stemthed, saa  at  det  lange  Silkeslæb  fejede  om- 
kring hende..  Hun  gjorde  et  Par  hurtige  Skridt 

hen  imod  Døren,  men  standsede  som  ved  et 
Piyk,  da  van  Geldern  i  det  Samme  udbrød: 
„Hvad  er  dette?" 

„Hvilket?"  spurgte  Doris. 

„Den  Billet  dér  paa  Gulvet,"  svarede  van 
Geldern  og  pirrede  til  den  med  sin  Stok. 

„Det  er  ikke  min,"  stammede  Doris  for- 
virret. „Jeg  véd  ikke,  hvorledes  den  er  kom- 
met dér." 

„Aa,  Du  véd  det  ikke?"  tordnede  van  Gel- 
dern, hvis  Vrede  pludseligt  gjennembrød  alle 
Dæmninger.  „Saa  skal  jeg  have  den  Fornøjelse 
at  forklare  Dig  det.  Denne  Billet,  som  Du  med 
saa  stor  Snildhed  har  forsøgt  at  skjule,  dette 
Brev,  som  Du  ikke  undser  Dig  ved  at  lyve  Dig 
fra  —  dette  Brev  var  den  Rosentorn,  hvorpaa 
Du  var  saa  uheldig  at  stikke  Dig.  Og  vil  Du 
vide,  hvorfra  jeg  har  faaet  disse  dejlige  Roser, 
saa  skal  jeg  ogsaa  sige  Dig  det.  De  blev  kastede 
i  Hovedet  paa  mig  af  en  eller  anden  Vagabond, 
som  nu  rimeligvis  gaar  og  driver  ude  paa  Lande- 
vejen for  at  faa  at  vide,  naar  han  igjen  kan 
have  den  Ære  at  spadsere  med  van  Gelderns 
Datter  i  Nøddehæksgangen.  Dér  er  Dit  Sko- 
spænde! Tag  saa  den  Lap  op  og  lad  mig  høre. 

hvad  han  skriver  —  jeg  vil  dog  ikke  gratis 
agere  Din  postillon  d'amour!" 

Doris  stod,  som  om  Lynet  var  slaaet  ned 
foran  hende.  Den  voxagtige  Bleghed,  der  havde 
givet  hendes  Træk  et  næsten  døende  Præg,  veg 
for  en  blussende  Purpurild,  der  farvede  selv 
hendes  Hals  og  Pande  med  et  rosenfarvet  Skjær. 
Det  smukke  Hoved  sænkede  sig,  de  store  mørke- 
blaa  Øjne  fyldtes  af  en  hastig  frembrydende 
Taarestrøm,  og  idet  hun  sank  ned  foran  van 
Gelderns  haarde,  ubevægelige  Skikkelse,  hulkede 
hun:  „Tilgiv  mig.  Fader!  Du  véd  ikke,  hvor 
han  er  mig  kjær." 

„Nej,  virkelig?"  spurgte  van  Geldern  med  en 
spottende  Betoning.  „Det  glæder  mig  at  høre, 
at  jeg  endelig  har  Udsigt  til  at  fmde  en  Sviger- 
søn efter  Dit  Hoved.  Læs,  hvad  han  skriver, 
det  er  mit  bestemte  Forlangende." 

„Forskaan  mig  Fader!"  bad  Doris  og  hæ- 
vede de  smukke  Arme  bedende  op  imod  ham. 
„Forskaan  mig,  jeg  kan  det  ikke!" 

„Ah,  saa  Du  kan  det  ikke?"  gjentog  van 
Geldern  haanligt.  „Du  kan  ikke  læse  for  Din 
Fader,  hvad  denne  Stratenjunker  vover  at  skrive? 
Men    møde    ham    bag   Din   Faders   Ryg,    aftale 

Stævnemøder,  spadsere  med  ham  ved  Nattetide, 
det  kan  Du?  Tag  strax  Billetten  og  læs,  eller 
jeg  jager  Dig  ud  af  mit  Hus  som  en  Skjøge!" 

„Forbarm  Dig  over  mig,  Fader,  hvis  Du 
kan!  Forstød  mig,  hvis  Du  vil;  men  jeg  kan 
ikke  .læse  dette  Brev,"  sagde  Doris  hulkende  og 
støttede  sin  Pande  mod  Faderens  Knæ. 

„Saa  kan  jeg,  trodsige,  vanartede  Barn!" 
raabte  van  Geldern  ude  af  sig  selv,  og  bukkede 
sig  besværligt  efter  Billetten. 

„For  Guds  Skyld!  For  min  Moders  Skyld, 
som  elskede  Dig  saa  højt,  læs  ikke  de  Linjer!" 
raabte  Doris  og  klyngede  sig  endnu  tættere  til 
Faderens  Knæ. 

Men  van  Geldern  var  ubevægelig.  Med  en 
Forretningsmands  hele  Koldsindighed  knipsede 
han  Billetten  op,  foldede  den  langsomt  ud,  og 
idet  han  med  Bagen  af  Haanden  gav  Papiret 
et  arrigt  Slag  for  at  faa  Folderne  til  at 
glatte  sig,  begyndte  han  med  ensformigt  Tone- 
fald at  læse  de  første  Linjer.  I  det  Samme 
hørte  han  et  dumpt  Fald  —  det  var  Doris,  som 
laa  ved  hans  Fødder. 

Van  Geldern  vidste  med  stor  Koldblodighed 
at  tage  sig  i  alle  de  Forhold,  som  forekommer 

i  en  Forretning;  men  at  en  ung  Pige,  oven- 
i  Kjøbet  hans  Datter,  besvimede  ved  Læsningen 
af  et  Brev,  det  var  aldeles  uforretningsmæssigt. 
Selvfølgelig  kom  van  Geldern  ud  af-  Fatning, 
endogsaa  i  den  Grad,  at  han  i  et  Udbrud  af 
kluntet  Hjælpsomhed  hældte  Glasset  med  Ro- 
serne ned  over  Doris,  og  da  dette  ikke 
hjalp,  stirrede  han  med  uklar  Bevidsthed  om. 
at  han  i  dette  Øjebhk  ikke  kunde  kalde  Nogen 
til  Hjælp,  henimod  Døren,  som  om  han  derfra 
ventede  Bistand.  Og  Bistand  kom  der,  men 
rigtignok  ikke  paa  den  Maade,  van  Geldern 
ventede. 

Denne  Dag  var  aabenbart  Overraskelser- 
nes Dag. 

En  sikker  Haand  rev  med  et  eneste  Tag 
de  svære  Fløjls  Gardiner  til  Side,  og  ind  traadte 
en  Mand,  som  allerede  ved  det  første  Øjekast 
maatte  vække  mer  end  almindelig  Opmærksom- 
hed. Det  var  en  høj,  bredskuldret  Mand,  klædt 
i  kulsort  Fløjl  fra  Top  til  Taa.  Han  bar 
ikke  Paryk  efter  Tidens  Mode  —  et  mørkt, 
tungt  lokket  Haar  faldt  ned  om  begge  hans 
Skuldre  og  skjulte  næsten  den  brede  Kniplings- 
krave,  som  med  udtungede  Borter  kantede  hans 

Vams.  Inden  for  denne  Ramme  af  sorte  Haar- 
bølger  tegnede  sig  i  brede,  bestemte  Træk  et 
fast  og  mandigt  Ansigt,  et  af  disse  Aasyn,  der 
ikke  give  efter  for  Rigdommens  Luner  eller 
Magthavernes  Befalinger,  fordi  de  i  sig  selv  ejer 
en  Magt,  som  er  større  end  hines.  Uden  at 
sige  et  Ord,  uden  engang  at  hilse  van  Geldern, 
styrtede  han  frem  mod  den  besvimede  Doris, 
bar  hende  som  et  Barn  hen  paa  den  nærmeste 
Sofa,  og  idet  han  greb  hendes  Haand,  hviskede 
han:    „Doris,  vaagn  op  I    Jeg  er  jo  hos  Dig." 

Doris  syntes  at  mærke  Trykket  af  disse 
faste,  varme  Hænder,  som  omfattede  begge 
hendes,  thi  hun  aabnede  langsomt  Øjnene,  dæk- 
kede atter  for  dem  med  den  ene  Haand  og 
hviskede  afværgende:     „Niklas!" 

Van  Geldern  stod  som  falden  ned  fra  Him- 
len. Aldrig  i  sit  Liv  var  han  bleven  overset 
paa  en  saa  overlegen  Maade,  og  aldrig  syntes 
han,  at  der  havde  været  mere  Grund  til  at 
lægge  Mærke  til  ham.  Som  lamslaaet  blev  han 
staaende  ganske  ubevægelig  med  stirrende  Øjne, 
og  denne  hans  Magtesløshed  gik  næsten  over 
til  et  Slags  aandelig  Stivkrampe,  da  han  saa' 
van  Dyk  trykke  Doris  Hænder  mod  sine  Læber 

Og  hørte  ham  hviske:  „Frygt  hitet,  Doris!  Jeg 
tager  Alt  paa  mig." 

„Naa,  saa  det  gjør  I,  uforskammede,  opblæste 
Nar  af  en  Bælgetræder ! "  raabte  van  Geldern, 
som  ved  dette  Syn  slap  ud  af  Fortryllelsen. 

Van  Dyk  rejste  sig  i  et  eneste  Spring, 
vendte  sig  om  og  betragtede  van  Gelderns  liden- 
skabeligt blussende  Aasyn  med  et  overlegent, 
gjennemborende  Blik.  Der  fløj  kun  et  eneste 
Glimt  fra  disse  staalgraa  Øjne,  der  hørtes  kun 
et  eneste  lille  Ord:  „Stille!"  —  Men  dette  ene 
Ord  blev,  trods  den  dæmpede  Tone,  dog  sagt 
paa  en  saadan  Maade,  at  van  Geldern  veg  et 
Skridt  tilbage  med  en  Følelse  af,  at  han  havde 
faaet  et  Begplaster  for  Munden. 

Doris  rejste  sig  med  et  bedende  Udtryk  i 
de  halvt  lukkede  Øjne.  Van  Dyk  sendte  hende 
endnu  et  Blik;  derpaa  gik  han  med  rolige  Skridt 
hen  imod  Døren,  aabnede  den  og  raabte:  „Pa- 
lembang ! " 

Den  sorte  Slave  havde  til  van  Gelderns 
usigelige  Forbavselse  aldrig  mødt  saa  hurtigt, 
som  ved  denne  Lejlighed.  Lig  en  Top  snurrede 
han  ud  ad  den  modsatte  Dør,  for  i  næste  Øje- 
blik at  vise  sig  i  Følge  med  Doris  Kammerpige, 

Og  idet  van  Dyk  med  rolig  Overlegenlied  sagde : 
„Jomfruen  har  faaet  ondt.  Vil  de  behage  at 
følge  hende  op!"  —  lukkede  han  selv  Døren 
efter  dem  og  vendte  sig  derpaa  med  et  stolt 
Blik  mod  van  Geldern,  som  endnu  stod  lam- 
slaaet  af  Rædsel  over  den  Myndighed,  denne 
„Bælgetræder"  anmassede  sig  i  hans  Hus. 

„I  brugte  nys  et  Udtryk,  hvorfor  jeg  først 
maa  kræve  Eder  til  Regnskab,  Mynheer  van 
Geldern,''  sagde  Niklas  van  Dyk,  idet  han  fæstede 
sine  Øjne  stift  paa  van  Gelderns  ophidsede 
Ansigt.  „Jeg  lader  Bælgen  træde  af  min 
Svend;  men  selv  spiller  jeg  Orgelet,  og  Den, 
der  spiller  det  som  jeg,  er  vel  næppe  Nar  for 
Nogen,  uden  for  Saadanne,  der  ere  saa  opblæste, 
at  selv  en  Bælgetræder  ikke  kan  pine  Hovmods- 
vinden  ud  af  dem." 

Van  Geldern  blev  pludselig  ligbleg  og 
gjorde  en  Bevægelse  for  at  snappe  den  lange 
Stok,  lian  havde  lagt  fra  sig  paa  Bordet.  Men 
van  Dyk  kom  ham  i  Forkjøbet.  Med  en  næsten 
umærkelig  Sidebevægelse  skød  han  sig  imellem 
Bordet  og  van  Geldern,  og  idet  han  lagde  sin 
brede  Haand  paa  hans  Arm,  sagde  han  med 

en  i  al  sin  Tonløshed  gjennemtrængende  Stemme: 
„Glem  ikke  Eder  selv,  Mynheer  van  Geldern!" 
Den  rige  Fabrikherre  traadte  atter  et  Skridt 
tilbage.  Der  kogte  i  hans  Indre  en  Strøm  af 
uforsonligt  Had.  Han  følte  i  dette  ØjebKk  en 
umenneskelig  Lyst  til  at  kaste  den  dumdristige 
Musiker  ud  ad  Vinduet;  men  der  var  i  den 
Maade,  hvorpaa  Niklas  van  Dyk  foldede  de 
stærke  Arme  over  Brystet,  og  under  de  sorte, 
buskede  Øjenbryn  maalte  ham  fra  Alongeparyk- 
ken  og  helt  ned  til  de  diamantbesatte  Sko- 
spænder, noget  forunderligt  Trykkende,  som  fik 
hans  Blik  til  at  blive  ustadigt  og  hans  Beslut- 
ning vaklende.  Van  Geldern  følte  paa  en 
ubehagelig  Maade,  at  saaledes  havde  aldrig 
Nogen  sét  paa  ham  før,  og  han  var  næsten 
forbavset  over,  at  han  ikke  kunde  sé  igjen. 
Der  kom  ligesom  Spindelvæv  om  hans  Pande, 
og  i  dette  Spindelvæv  klæbede  først  Tankerne 
og  saa  Ordene  fast,  indtil  han  syntes  at  sé  dem 
forsvinde  som  sorte  Fluer  langt  ude  i  Luften. 
Det  var  en  meget  ubehagehg  Tilstand,  en  utaale- 
lig  Fornemmelse,  og  van  Geldern  nøjedes  derfor 
med  en  Slags  haanlig  Brummen,  der  afsluttedes 

med  de  Ord:  „I  har  vovet  at  tilskrive  min 
Datter?" 

„Vovestykket  var  vel  ikke  stort,"  svarede 
Niklas  van  Dyk  med  en  let  Trækning  ved  den 
ene  Mundvig,  „saasom  Eders  Datter  har  kjendt 
mig  fra  van  Eichels  Hus,  hvor  jeg  er  daglig 
Gjæst.  Men  har  jeg  vovet  det,  er  Eders  Datter, 
eller  rettere  I  selv,  Skyld  deri.  Hun  har  Angst, 
ja  Rædsel  for  Eder,  og  hun  bad  mig  aldrig  at 
lade  Ord  falde,  som  kunde  tolke  min  Kjærlighed. 
Jeg  havde  derfor  kun  Sangens  Vej  tilbage,  og 
den  har  jeg  benyttet." 

Allerede  ved  van  Eichels  Navn  gled  en 
mørk  Skygge  hen  over  van  Gelderns  Ansigt, 
men  da  den  unge  Musiker  nævnede  „Sangens 
Vej",  for  den  rige  Handelsherre  i  Vejret  som 
bidt  af  en  Hugorm. 

„Sangens  Vej!"  udbrød  han  og  stampede  i 
Gulvet  som  et  arrigt  Barn.  „Kald  det  hellere 
slet  og  ret  Snyderiets  Vej.  Hvorledes  tør  I 
bedrage  mit  uerfarne  Barn  med  Eders  letfærdige 
Sange  og  taabelige  Rimerier?  Hvorledes  tør  I 
overhovedet  vove  at  nærme  Eder  hende,  og  det 
ovenikjøbet  i  et  Hus,  som  jeg  udtrykkelig  har 
forbudt  hende?    Jo,  jo!   Her  er  spillet  et  artigt 

Spil  bag  min  Ryg;  men  jeg  skal  vide  at 
forpurre  det.  I  og  hun  skal  aldrig  mødes 
oftere." 

„Det  tror  jeg  ikke,"  svarede  van  Dyk. 

„Er  I  da  afsindig,  eller  vil  I  bruge  Vold 
mod  mit  Hus?"  raabte  van  Geldern  rasende. 
.Har  I  betænkt  den  Forskjel  i  Stand  og  Vilkaar, 
som  findes  mellem  min  Datter  og  Eder?  Van 
Gelderns  Datter  gift  med  Organisten  i  Haarlem? 
Nej,  det  er  altfor  latterligt,  fuldkommen  forrykt! 
Jeg  har  Medlidenhed  med  Eder,  unge  Mand!  I 
burde  sættes  i  Daarekisten  for  Eders  Tale." 
Og  van  Geldern  brød  ud  i  en  tør,  afvisende 
Latter,  en  Latter,  som  store  Matadorer  ofte 
bruger  som  et  særdeles  overbevisende  Argument. 

En  mørk  Vredesrødme  farvede  van  Dyks 
Ansigt.  Det  var  øjensynligt,  at  denne  Latter  i 
Forbindelse  med  van  Gelderns  Hovmod  kræn- 
kede ham  dybt  og  fik  hans  Læber  til  at  skjælve; 
men  i  det  næste  Øjeblik  var  han  atter  Herre 
over  sig  selv,  og  idet  han  kastede  Hovedet 
tilbage  med  en  stolt  Bevægelse,  sagde  han: 
„Mynheer  van  Geldern!  Jeg  har  vundet  Eders 
Datters  Hjærte,  ikke  ved  Tant  eller  letfærdige 
Sange,    som  I    i   Eders   Harme   uretfærdig    be- 

skylder  mig  for,  men  ved  den  Kunst,  hvori  jeg- 
er en  Mester.  Jeg  sér,  at  I  har  opdaget  vor 
Hemmehghed.  —  I  Guds  Navn  da  —  jeg  staar 
her  for  at  bede  om  Eders  Samtykke." 

„Det  skal  I  faa,  saa  snart  I  kan  belægge 
det  gamle  Orgel  i  Haarlems  Kirke  med  Guld.'" 
svarede  van  Geldern  haanlig. 

Der  for  et  foragtelig  Træk  henover  Niklas 
van  Dyks  Ansigt:  „I  synes  kun  at  kjende  én 
Vægt,  hvorpaa  I  vejer  Sjælene  mod  hverandre.'" 
svarede  han  stolt,  „og  det  er  den  samme,  hvor- 
med I  vejer  Eders  Dukater.  I  er  en  rig  Mand, 
van  Geldern,  den  rigeste  maaske  i  Haarlem; 
men  hvad  er  I  saa  mér?  Naar  Tiderne  er 
svundne,  naar  Eders  gyldne  Kiste  er  smuldret 
til  Støv,  og  de  Papirer,  hvorpaa  I  har  fæstet 
Eders,  nu  saa  klingende  Navn,  fortærede  af 
Orme,  hvo  mindes  da,  at  der  engang  har  været 
en  van  Geldern  til"?  I  har  traadt  Eders  Spor  i 
Sand,  og  selv  om  de  er  gyldne,  vil  Tidens 
Bølger  skylle  hen  over  dem  og  udslette  dem 
for  evig." 

„Men  I  da?"  spurgte  van  Geldern  haanlig. 
„I  er  vel  bedre  faren  bag  Orgelet  i  Haarlem 
Kirke?" 

Van  Dyk  rettede  sig  i  Vejret.  Hans  Kinder 
glødede,  hans  Øjne  skød  Lyn,  og  med  et  Smil, 
saa  fuldt  af  Foragt,  at  van  Geldern  blegnede 
derved,  svarede  han:  „Kjender  I  Slægteji  van 
Dyk?  Den  blev  født,  før  Gelderland  var  til,  og 
før  Nogen  kunde  tage  Provinsnavnet  op  som  sit 
eget.  I  mener,  at  der  er  Forskjel  mellem  vor 
Stand  og  Stilling?  I  Sandhed,  I  har  Ret!  Da 
Eders  Bedstefader  var  en  fattig  Linnedvæver  i 
Haarlem,  vævede  han  til  min  Bedstefader  det 
Lærred,  hvorpaa  Anton  van  Dyk  malede  sine 
Billeder.  I  kjender  vel  nok  denne  Mester?  Han 
er  C4uld  værd,  og  det  forstaar  I  jo  at  vurdere. 
Nu  kommer  jeg,  hans  Sønnesøn,  og  beder  om 
Eders  Datter.  Jeg  har  vel  ikke  dette  klingende 
Malm^  som  rangler  i  Eders  Lommer;  men  ejer 
jeg  ikke  det,  saa  har  jeg  Andet.  Jeg  har  ikke 
karrig  beholdt  mine  Skatte  for  mig  selv.  San- 
gens Guld  har  jeg  strøet  ud  mellem  Høje  og 
Lave.  Det  har  fundet  Vej  overalt,  og  naar  I 
træder  ind  i  den  fattigste  Hytte,  vil  I  høre 
Niklas  van  Duks  glade  Sange  tone  Eder  i  Møde. 
Lys  og  Liv  har  jeg  udsaaet  dér,  hvor  i  kun  ser 
Mørke  og  Død,  og  naar  det  gamle  Orgel  i 
Haarlem  sender  sine  Toner  mod  Himlen,  er  det 

kun  en  svag  Efterklang  af  hundrede  andre,  som 
jeg  l>ar  bygget,  og  som  hver  Søndag  lader  mine 
Hymner  tone  til  Ære  for  Gud  og  Glæde  for 
Menneskene." 

„Ej,  det  er  jo  store  Ting!"  sagde  van  Gel- 

dern  spottende.     „Saa  faar  jeg  vel  og  paa  min 

Side   at  stemme  Violen  ned   for   at  vise,   hvor 

ringe  Forskjellen  er  imellem  os.     Jeg  forlanger 

ikke  Haarlems   gamle  Orgel   belagt  med  Guld, 

hverken  med  Dukater  eller  det  Sangguld,  I  har 

det    saa    rigt    med.     Nej,    lad   os   tage  en  rén 

Bagatel.     Kan    I   inden    otte   Dage   skaffe   mig 

Mage  blot  til  den  Tulipan  dér,   er  min  Datter 

Eders.     Hvis  ikke,  maa  I  finde  Eder  i,   at  den 

fattige    Linnedvævers    Sønnesøn    kjøber    Eders 

""Bedstefaders  Pjalter  tilbage,  og  kaster  Eder  paa 

Porten  som  en  uforskammet  Skryder,    der  ikke 

har  vidst  at  holde  sig  inden  for   de  Grænser, 

som  hans  Stilling  kræver." 

„Raser  I?"  raabte  van  Dyk  med  et  lynende 
Blik. 

„1  finder  maaske  Tingen  for  let?"  spurgte 
van  Geldern  ironisk.  „I  har  jo  kaldt  min  Dat- 
ter Eders  fejreste  Lilie;  er  det  da  saa  underlig, 
om  jeg  sætter  min  dyreste  ind  mod  den?" 

..Som  I  vil,"  svarede  Niklas  van  Dyk,  der 
efter  van  Gelderns  sælsomme  Forslag  ikke  havde 
haft  sine  Øjne  borte  fra  Je  Prince  noir".  „Jeg 
kjender  fuldt  vel  disse  spraglede  Glimmerblom- 
sters Værdi  og  véd,  hvor  vanskelige  de  kan 
være  at  skaffe  til  Veje;  men  vogt  Eder!  I  kmide 
maaske  dog  komme  tilkort." 

,Tror  I?"   spurgte  van  Geldern  overlegent. 
„I  kan  jo  prøve  Eders  Lykke." 

Niklas  van  Dyk   bøjede   sig   ned   over    „le 
Prince    noir"    og    betragtede    den    opmærksom. 
Derpaa  hævede  han   sig  rask  og  sagde:     „Jeg 
byder  Eder  Farvel  van  Geldern    og    takker   for 
Eders  Løfte;    men  inden  jeg   gaar,   ønsker  jeg 
endnu    at  sige  Eder  ét.     Vogt  Eder  vel  for  at 
sætte   Eders   Lid    til    disse   Blomster,    der    som 
spraglede  Lakajer  kun  findes  ved  Hove  og  i  de 
Stores   prægtige  Sale.     Al  uægte  Glimmer,   al 
pralende  Dumhed,  al  oppustet  Hovmod  har  sin 
Tid;  men  naar  Frøen  brister,    hvem   tror  I   da 
Til  give  en  Dukat  for  Huden?    Tag  Eder  i  Agt! 
Det   gærer  paa   alle  Kanter;    der  er  Bedrageri 
og  Underfundighed  bag  hver  af  disse  Handeler, 
som  beriger  Nogle,  medens  de  bringer  Tusinder 
til    Betlerstaven.     Provinsernes    høje   Raad    vil 


56  Vilhelm  Bergsøe. 


tage  disse  Forhold  i  Betænkning,  og  Ingen  véd 
til  hvad  Side  Skaalen  helder.  Vogt  Eder,  at  I 
ej  faar  Skindet  om  Ørene,  naar  Blæren  bristei." 

„Ej,  ej!  Jeg  vidste  ikke,  at  I  ogsaa  var 
Spekulant,"  sagde  van  Geldern  med  en  tør 
Latter.  „Alligevel  takker  jeg  for  Eders  Raad, 
og  skal  lade  være  at  følge  det.  Tror  I,  van 
Geldern  ryster,  fordi  Jorden  skjælver  under  hans 
Fødder?" 

,;Jeg  har  givet  Eder  en  Advarsel,"  svarede 
van  Dyk,  „og  jeg  vil  give  Eder  én  til.  Hvor 
vidt  I  end  taarner  Eder  op,  naar  I  aldrig  Him- 
len. I  bliver  dog  kun  et  Menneske  med  Lod  og 
Del  i  Menneskets  forkrænkelige  Kaar.  Saa  højt 
i  flyver  i  Dag,  saa  dybt  kan  I  falde  i  Morgen. 
Ørnen  behøver  kun  en  Pil,  og  den  ligger  paa 
Jorden.  Vogt  Eder  for  denne  Pil,  van  Geldern! 
Den  er  maaske  alt  smedet  i  Løndom  og  venter 
blot  den  Bue,  der  kan  skyde  den  ud.  I  frister 
mig  med  Smaating,  med  Bagateller,  som  I  siger. 
I  sætter  min  og  Eders  Datters  Lykke  ind  paa 
et  tilfældig  Lykketræf.  Velan  da!  Vogt  Eder 
selv  for  disse  tusinde  smaa  Tilfældigheder, 
hvoraf  en  enkelt  er  nok  til  at  fælde  en  Mand 
sikrere,  end  Pilen  Ørnen.    Og  kan  I  vogte  Eder 

for  clem  alle,  da  vil  jeg  sige  Eder,  at  I  har  Rét 
til  at  hæve  Eder,  som  I  gjør;  thi  den,  som  er 
i  Stand  til  at  besejre  det  Smaa,  først  han  er 
værdig  at  bære  Navnet  den  Store." 

Med  disse  Ord  brød  Niklas  van  Dyk  pludse- 
lig Blomsten  af  „le  Prince  not'r",  stak  den  i  sin 
Vams  og  forlod  det  kinesiske  Gemak  med  de 
Ord:     „Vi  sés  igjen,  Mynheer  van  Geldern!" 

Van  Geldern  var  rasende.  Aldrig  havde 
noget  Menneske  vovet  at  tale  saaledes  til  ham, 
aldrig  havde  Nogen  vist  en  saadan  Frækhed, 
og  saa  at  plukke  den  kostbare  Blomst  lige  for 
hans  Næse!  ^  Nej,  det  var  uhørt,  aldeles 
ubegribeligt!  I  nogle  Øjeblikke  blev  han  maal- 
løs  staaende  og  stirrede  hen  imod  Døren;  der- 
paa  tog  han  sig  med  en  forvildet  Mine  til  Panden 
og  kimede  saa  af  alle  Kræfter  paa  Palembang. 
Den  sorte  Slave  kom  rullende  ind ,  lydløs  og 
underdanig  som  sædvanhg,  men  næppe  havde 
van  Geldern  faaet  Øje  paa  hans  forkrøbne, 
ydmyge  Skikkelse,  før  han  greb  Stokken  og  med 
en  saa  knusende  Vægt  lod  den  suse  ned  over 
Palembaugs  Pukkel,  at  den  Sorte  for  i  Vejret 
som  en  Viskelæders  Boldt,  og  højt  hylende 
væltede  Bordet,  bag  hvilket  han  søgte  at  dække 

sig.  Men  nu  var  van  Geldern  kommet  i  Aande. 
Slag  fulgte  paa  Slag,  og  medens  Palembang 
som  en  Rumlepotte  snurrede  Værelset  rundt^  fløj 
Stumper  af  venetianske  Spejle,  kinesiske  Vaser 
og  ostindiske  Pagoder  omkring  hans  syndige 
Skikkelse,  indtil  det  endelig  lykkedes  ham  at 
sætte  ud  ad  det  aabne  Vindue,  hvor  han  for- 
svandt under  en  langtrukken  Hylen.  Da  havde 
ogsaa  van  Geldern  faaet  nok,  og  efterat  han, 
som  et  arrigt  Barn,  endnu  havde  væltet  et 
Par  kostbare  Palmer,  der  stod  ham  i  Vejen, 
ringede  han  sin  gamle  Husholderske  op  og  be- 
falede hende  ikke  at  lade  Jomfruen  forlade  sit 
Tærelse  i  de  første  otte  Dage.  Da  han  havde 
truffet  denne  Forsigtighedsregel,  lod  han  en 
Tjener  bringe  „le  Prince  noir"  op  paa  sit  Væ- 
relse og  gik  saa  til  sine  Forretninger. 

Forretninger  er  ligesom  Uhre.  De  gaar  i 
Reglen  af  sig  selv.  men  der  er  visse  Dage, 
hvorpaa  de  ikke  ville  gaa,  og  det  flk  van  Gel- 
dern at  mærke.  Den  voldsomme  Paroxysme, 
der  havde  bragt  hans  kinesiske  Museum  i  en 
saa  sørgelig  Uorden,  afløstes  af  en  sørgelig 
Slaphed,  hvorover  van  Geldern  ikke  kunde  blive 
Herre.     Forgjæves   kjørte   hans    prægtige   Vogn 

ham  fra  de  smilende  Blomsterhaver  til  det  for- 
retningsmæssige Kontor,  forgjæves  gik  han  fra 
Kontoret  til  Væverierne,  fra  Væverierne  til  Blege- 
pladserne ;  det  var  som  om  det  snehvide  Linned 
ærgrede  ham  ved  sin  Hvidhed,  og  som  om  de 
raslende  Tene  spottede  ham  ved  hver  Omdrej- 
ning, de  gjorde.  Selv  Middagen,  som  ellers 
var  Glanspunktet  i  van  Gelderns  Tilværelse, 
smagte  ham  ikke.  Ene  sad  han  ved  sit  kost- 
bare Bord,  opvartet  af  tre  tavse,  ærbødige 
Tjenere;  men  Doris  milde  Smil  manglede,  og 
hendes  glade  Blik  bød  ham  ikke  Velkommen. 
Hen  imod  Aften,  da  van  Geldern  havde  tilbragt 
Tiden  dels  med  at  drille  sine  Papegøjer,  dels 
med  i  stor  og  højtidelig  Tavshed  at  studere 
Mønstret  i  de  ostindiske  Gulvtæpper,  lod  han 
Palembang  kalde,  for  at  denne  efter  Sædvane 
kunde  gjøre  Taskenspillerkunster  for  ham.  Der 
blev  svaret,  at  Palembang  var  løbet  bort,  higen 
vidste  hvorhen.  Van  Geldern  drejede  sig  kort 
om,  tændte  med  egen  Haand  en  Pibe,  og  gav 
sig  til  at  trække  den  store  Spilldaase,  som  var 
hans  næstkjæreste  Adspredelse,  op.  Spilledaasen 
spillede  et  Par  Stykker,  saaledes  som  en  Spille- 
daase  bør  spille  dem,  derpaa  gav  det  et  Knæk 

i  den,  og  alle  van  Geldarns  Anstrængelser  for 
at  faa  den  til  at  begynde  paa  ny,  var  frugtes- 
løse. Van  Geldern  knækkede  sin  Pibe  i  tre 
Stykker,  kastede  Stumperne  i  Hovedet  paa  den 
grønne  Papegøje,  og  befalede,  at  Vognen  skulde 
spændes  for.  Da  han  havde  naaet  Haarlem, 
gik  han  op  paa  Kontoret,  gjennemsaa'  forskjel- 
lige  Regnskaber,  og  meddelte  derpaa  Bogholderen 
i  en  gnaven  Tone,  at  han  tog  til  Amsterdam, 
og  at  man  ikke  skulde  vente  ham  tilbage  før 
om  otte  Dage.  En  halv  Time  efter  var  Alt  i 
van  Gelderns  gamle  Gaard  lukket  og  slukket, 
og  selv  rullede  han  i  en  magehg  Postchaise  hen 
ad  Vejen  til  Hovedstaden. 

Alt  som  Vognen  raslede  frem,  gjennem- 
krydsede  forskjellige  Tanker  van  Gelderns  Sind. 
Al  den  haanlige  Foragt,  hvormed  den  dum- 
dristige Niklas  van  Dyk  havde  overøst  ham, 
gjærede  endnu  paa  Bmiden  af  hans  Sjæl  som 
en  giftig  Strøm;  men  ved  Siden  af  de  Hævn- 
tanker, der  som  Giftblomster  svømmede  paa 
Overfladen,  vuggede  sig  ogsaa  andre,,  der  mere 
angik  ham  selv,  og  som  endte  med  at  gjøre 
ham  urolig.  Vistnok  ansaa'  han  ikke  van  Dyk 
for  nogen  farlig  Fjende,   endnu    mindre  kunde 

han  være  inde  i  Forretningshemmeligheder,  og 
dog  ængstede  hans  gaadefnlde  Ord  om  Provin- 
sernes Raad  den  rige  van  Geldern  og  gjorde 
ham  betænkehg.  Med  hvor  megen  Foragt  han 
end  havde  afvist  van  Dyks  Advarsel,  var  det 
dog  klart,  at  Svindelen  med  Blomsterløg  ikke 
kunde  blive  ved,  og  der  var  Ingen,  som  i  sit 
lønlige  Sind  følte  dette  bedre  end  van  Geldern 
selv.  De  Forpligtelser,  der  paa  Forhaand  var 
indgaaede  til  næste  Haarlemmermarked ,  var 
uhyre.  De  drejede  sig  om  Millioner,  og  van 
Geldern  indsaa'  meget  godt,  at-  hvis  de  skulde 
indløses,  vilde  det  føre  til  Ruin  og  Falliter  for 
Utalhge.  Han  vidste  desuden,  at  et  betydelig 
Antal  Kjøbmænd,  som  mér  eller  mindre  var 
indviklet  i  disse  Affærer,  havde  indgivet  et 
Andragende  til  Generalstaterne,  hvori  de  gjorde 
gj ældende,  at  da  de  sidste  Transaktioner  maatte 
anses  for  grundede  paa  aldeles  uholdbare  Priser, 
og  da  de  afsluttede  Kontrakter  maatte  føre  til 
almindelig  Ødelæggelse,  skulde  de  Forpligtelser, 
man  havde  indgaaet  ved  det  sidste  Haarlemmer- 
marked, betragtes  som  døde  og  magtesløse  i 
Lighed  med,  hvad  Loven  bestemte  om  Hasard 
og    Væddemaal.      Det   Vink,     Niklas    van    Dyk 

havde  ladet  falde  om  Provinsraadets  mulige 
Indgriben  i  disse  Sager,  kunde  maaske  være  mér 
begrundet,  end  van  Geldern  i  første  Øjeblik 
havde  antaget;  thi  han  vidste  fuldt  vel,  at  van 
Dyks  bekjendte  Talent  skaffede  ham  Adgang 
paa  Steder,  hvor  han  selv,  trods  sin  Rigdom, 
ikke  havde  saa  let  ved  at  komme.  Ogsaa  hos 
van  Eichel  kunde  den  dristige  Organist  mulig 
have  hørt  Noget ;  thi  van  Eichel  havde  mægtige 
Venner,  og  som  Sagerne  stod,  vilde  det  være 
til  hans  Fordel,  om  de  sidst  indgaaede  Forplig- 
telser blev  erklærede  for  ugyldige.  For  van 
Geldern  derimod  gjaldt  det  om  af  al  Magt  at 
holde  dem  oppe,  og  nu  rullede  han  af  Sted  til 
Amsterdam  i  den  Hensigt  at  skabe  en  Ring  af 
de  mest  indflydelsesrige  af  Hovedstadens  Hand- 
lende, og  formaa  dem  til  at  indgive  en  Adresse 
til  Generalstaterne,  hvori  de  forlangte  Kontrak- 
terne opretholdte  i  al  deres  Strenghed. 

Han  var  næppe  kommen  en  Fjerdingvej 
fra  Haarlem,  før  der  for  en  pludsehg  Tanke, 
eller  rettere  Mistanke,  gjennem  hans  Hoved. 
Havde  Diestler  ogsaa  bragt  alle  Løgene  op  i 
det  lille  Magasin,  og  var  de  forsvarligt  gjemte? 
Tanken  kom  over  ham   næsten  som   en  Angst, 

saa  at  han  forundredes  over,  at  han  kunde 
have  været  saa  glemsom  ikke  at  tælle  efter, 
inden  han  rejste.  Den  næste  Tanke  var,  at 
Niklas  van  Dyk  ved  List,  Bestikkelse  eller  lige- 
frem Tyveri  kunde  sætte  sig  i  Besiddelse  af  et 
af  de  kostbare  Løg,  medens  han  var  borte,  og 
denne  Tanke  var  afgjørende.  Med  et  rask  Tag 
slog  han  Vinduet  ned  og  befalede  den  forbav- 
sede Postillon  at  vende  om  og  holde  lidt  uden- 
for Haarlem.  Her  steg  han  ud  og  tog  ad  et 
Par  afsides  Gader  skyndsomst  Vejen  til  sin  store 
Gaard  paa  Torvet. 

Det  lille  Magasin,  der  indtog  Mezzanin-Etagen 
over  Kontorlokalerne  i  første  Stokværk,  var  van 
Gelderns  Helligdom.  Her  gjemtes  nemlig  de 
dyreste  Blomsterløg,  og  naar  han  ret  vilde  prale 
med  den  Indflydelse,  han  udøvede  paa  Blom- 
stermarkedet, plejede  han  at  føre  de  fremmede 
Agenter  gjennem  disse  lange,  lave  Sale,  hvor 
der  paa  utallige  Egetræes  Hylder,  laa  opstablet 
Løg  til  mange  hundrede  tusinde  Gyldens  Værdi, 
Men  vilde  han  ret  overraske  og  imponere,  aab- 
nede  han  med  en  ligegyldig  Mine  Døren  til 
Magasinkontoret,  et  Rum,  som  var  udstyret 
med  en  næsten  kongelig  Pragt,  og  hvor  Prøver 

af  alle  de  ædleste  Sorter  laa  stablede  i  brogede 
Marmorvaser,  som,  foruden  Priserne,  tillige  inde- 
holdt Navnene  paa  de  Konger  og  fyrstelige 
Personer,  der  havde  haft  Raad  til  at  betale 
dem.  Denne  Gang  var  der  imidlertid  Ingen  at 
imponere.  Tvært  imod  syntes  van  Geldern,  at 
de  lange,  lave  Rmn  tog  sig  forunderlig  døde 
ud  i  Skjæret  af  den  Voxstabel,  han  førte  med 
sig,  og  først  da  han  naaede  Magasinkontoret 
med  dets  komfortable  Hygge,  blev  han  denne 
Følelse  kvit.  Han  tændte  Voxlysene  i  en  af  de 
svære  Sølvarmstager  paa  det  Ibentræes  Skrive- 
bord og  overbeviste  sig  hurtig  om,  at  gamle 
Diestler  med  punktlig  Nøjagtighed  havde  op- 
stablet de  kostbare  Løg  paa  et  lille  Bord  tæt 
udenfor  Kontoret.  Van  Geldern  betragtede  med 
et  stille,  veltilfreds  Blik  de  mange  smaa,  flam- 
mede Papirsposer,  som  hver  for  sig  indeholdt 
en  saa  værdifuld  Forøgelse  af  hans  Formue,  og 
nedlod  sig  endelig  til  med  egen  Haand  at  flytte 
Bordet  ind  i  Magasinkontoret,  hvis  Dør  han 
omhyggelig  aflaasede.  Derpaa  tændte  han  Ly- 
sene i  den  anden  Armstage,  og  gav  sig  nu  med 
en  Gniers  hele  Veltilfredshed  til  at  tælle  Poserne 
én   for  én   —   de  var  der  alle,   gamle  Diestler 

havde  ikke  bedraget  ham  for  en  eneste.  Van 
Geldern  tog  sit  svære,  diamantbesatte  Guldiihr 
frem  og  lænede  sig  med  en  overmodig  Mine 
tilbage  paa  Stolen.  Klokken  var  halv  elleve, 
og  først  henad  Midnat  havde  han  bestilt  Po- 
stillonen paa  samme  Sted,  hvor  han  havde 
forladt  ham.  Der  var  altsaa  Tid  nok  til  at 
tænde  sig  en  Pibe,  og  i  al  Magelighed  udhvile 
sig  efter  Dagens  Ubehageligheder. 

Just  som  van  Geldern  holdt  Piben  til  Lyset, 
hørte  han  en  skarp,  klirrende  Klang  uden  for, 
næsten  som  af  en  Staalbue,  der  springer  tilbage. 
Van  Geldern  for  sammen.  Uden  at  vide  hvor- 
for, kom  han  til  at  tænke  paa  Pilen,  som  van 
Dyk  havde  truet  med,  og  en  uvilkaarlig  Angst 
lagde  sig  atter  over  ham.  Men  i  næste  Øjebhk 
vaagnede  hans  Mistanke.  Der  kunde  være  No- 
gen skjult  et  eller  andet  Sted,  og  uden  at  be- 
tænke sig,  greb  han  Armstagen,  aabnede  Døren 
og  stirrede  med  urolige  Blikke  ind  i  Magasinet. 
De  flakkende  Lys,  som  osede  i  Trækvinden, 
overbeviste  ham  hurtig  om  Aarsagen  til  den 
forunderlige  Klang,  han  havde  hørt.  Det  var 
Magasindørens  Smæklaas,  som  ikke  havde  været 
skudt    tilstrækkelig   i,    og  som   derfor    pludsehg 

var  sprungen  op.  Van  Geldern  lukkede  Dø- 
ren og  gjenvandt  sin  Sindsro  paa  Vejen  til- 
bage; men  det  indtrufne  Tilfælde  havde  gjort 
ham  opmærksom,  og  han  besluttede  at  gjemme 
sin  Skat  paa  et  Sted,  hvor  ingen  forræderisk 
Smæklaas  saa  let  skulde  aabne  sig. 

Under  den  Fløj,  som  stødte  til  det  lille 
Magasin,  havde  van  Geldern  ladet  anlægge  en 
brandfri  Hvælving,  som  stod  i  Forbindelse  med 
Magasinkontoret  ved  en  snæver  Trappe.  En 
saadan  Hvælving  var  i  de  Tider,  hvor  der 
hverken  fandtes  Banker  eller  Sparekasser,  en 
særdeles  hensigtsmæssig  Ting.  Det  gjaldt  blot 
at  omgive  dens  Tilværelse  med  en  dyb  Hem- 
mehghedsf uldhed ,  og  hvad  dette  angik,  var 
der  ingen  Andre  end  den  gamle  Bogholder, 
som  kjendte  til  den.  Van  Geldern  pakkede  alle 
Løgene  ned  i  en  Kurv,  aabnede  et  Jærnskab, 
hvoraf  han  udtog  en  kunstig  dannet  Nøgle,  og 
efter  igjen  at  have  tændt  sin  tarvelige  Voxstabel, 
listede  han  sig  som  en  Tyv  hen  til  den  store 
Kamin.  Her  skød  han  et  Felt  af  det  polerede 
Egetræes  Panel  til  Side,  krøb  med  en  Del  Besvær 
gjennem  den  snævre  Aabning,  og  steg  pustende 
ned  ad  de  smalle  Trappetrin,   der  snoede  sig 

som  Vindingerne  i  et  Sneglehus,  Med  en  Sik- 
kerhed, som  viste,  at  hans  Besøg  paa  dette 
Sted  ikke  maatte  være  sjældne,  fandt  han  den 
Forsiring,  som  skjulte  Nøglehullet  i  den  tykke 
Jærndør,  og  da  denne  ganske  lydløst  drejede 
sig  paa  sine  tunge  Hængsler,  følte  van  Geldern 
en  hemmelig  Glæde  over  sit  sikre  Gjemmested, 
hvor  Alt  var  mørkt,  koldt  og  indesluttet,  som 
han  selv.  Alligevel  var  der  i  Nattens  ensomme 
Stilhed,  i  den  fugtige,  indestængte  Luft  og  i  de 
flagrende  Skygger,  som  tegnede  sig  snart  hist, 
snart  her,  noget  Spøgelsesagtigt,  som  bevirkede, 
at  han  med  større  Omhu  end  ellers  aflaasede 
Jærndøren  bag  ved  sig.  Først  da  han  havde 
forvisset  sig  om,  at  Laas  og  Skodder  var 
i  Orden,  trak  han  Vejret  lettere  og  aabnede 
langsomt  det  store  Pengeskab,  som  optog  hele 
Hvælvingens  Baggrund.  Dette  Pengeskab  var 
van  Gelderns  Hjærte,  og  hvilket  rigt  Hj.ærte  var 
det  ikke?  Poser  med  aftalte  Dukater  stod  Side 
om  Side^  kolde,  tunge,  ubarmhjærtige,  og  dog 
kunde  der  for  en  af  disse  Poser  dæmpes  flere 
Sukke  og  tørres  flere  Taarer,  end  van  Geldern 
drømte  om.  Men  slige  sentimentale  Drømmerier 
kom  heller  ikke  i  hans  Tanker.     Han   lod  blot 

sit  spejdende  Blik  veltilfreds  glide  hen  over 
Rækkerne,  saa'  efter,  om  Kvadraterne  stemmede 
med  de  Tal,  der  var  anbragt  invendig  paa 
Døren,  og  gav  sig  derpaa  til  at  rydde  det 
øverste  Rmn  for  at  Kurven  kunde  faa  Plads. 
Arbejdet  var  ikke  let,  thi  de  gyldne  Poser  vejede 
til,  og  van  Geldern  maatte  skynde  sig,  hvis  han 
skulde  naa  Vognen  til  den  aftalte  Tid.  Just 
som  han  var  i  Færd  med  at  flytte  den  sidste, 
brast  Baandet,  og  en  Strøm  af  khngende  Dukater 
rullede  hen  over  Hvælvingens  fliselagte  Gulv. 
Van  Geldern  greb  efter  Voxstabelen  for  at 
samle  dem  op,  men  utaalmodig,  som  han  var, 
væltede  han  den,  og  et  pludsehgt,  ravnesort 
Mørke  omgav  ham  til  alle  Sider.  Ærgerlig 
famlede  han  sig  frem  til  det  lille  Bord,  hvor 
Fyrtøjet  stod;  men  da  han  aabnede  Æsken, 
fandtes  kun  Staal  og  Sten,  Svovlstikkerne  var 
slupne  op.  Dette  var  nu  ganske  vist  en  Baga- 
tel, en  af  disse  Smaating,  hvorover  van  Geldern 
ikke  kunde  blive  forbitret,  især  da  han  selv  var 
Skyld  deri,  men  alligevel  blev  han  det.  Med 
et  Vredesudbrud  smældede  han  Laaget  i  og 
famlede  hen  imod  Døren  med  den  ubehagelige 
Bevidsthed,    at   han   for   første    Gang   i    sit   Liv 

maatte  forlade  sin  dyrebare  Hvælving  i  en  Til- 
stand, som  ikke  var  forretningsmæssig.  Fortro- 
lig med  alle  Omgivelser  fandt  han  hurtig  Døren, 
stak  Nøglen  i  Laasen  og  drejede  til;  men  det 
var,  som  stod  han  foran  en  Mur  —  den  tunge 
Jærndør  gjorde  ikke  Mine  til  at  aabne  sig.  Van 
Geldern  kj endte  den  kunstige  Laas  altfor  nøje 
til  at  der  kunde  være  nogen  Fejl  ved  den.  Det 
maatte  være  Skodderne,  som  han  i  Mørket  ikke 
havde  trukket  rigtig  tilbage;  men  til  hans  store 
Forbavselse  var  alle  Skodderne  fra,  og  dog 
vilde  Døren  ikke  gaa  op.  Forsigtig  trak  han 
Nøglen  tilbage,  stak  den  ind  paa  Ny  og  drejede 
den  ganske  langsomt  rundt;  men  til  hans  For- 
færdelse tog  Kammen  ikke  længer  fat.  Det  var, 
som  drejede  han  i  den  tomme  Luft,  som  om 
en  usynhg  Haand  havde  fjernet  Laasen  fra 
dens  Leje. 

En  knugende  Angst,  en  spøgelsesagtig  Ræd- 
sel greb  ham  i  dette  Øjeblik,  og  fik  den  kolde 
Sved  til  at  perle  paa  hans  Pande.  Hvad  var 
det,  som  forhindrede  Laasen  i  at  aabne  sig? 
Hvilken  dæmonisk  Magt  havde  slappet  disse 
staalfaste  Fjedre  og  gjort  dette  Mesterstykke  af 
Smedekunst  uvirksomt?     Var  der  virkelig  hæv- 

nende  Aander  til  Stede,  eller  var  det  Hele  et 
Spil  af  hans  ophidsede  Fantasi?  Det  var  disse 
Spørgsmaal,  der  Slag  i  Slag  for  gjennem  Ho- 
vedet paa  van  Geldern,  som,  træt  af  at  dreje, 
stønnende  var  sunken  ned  paa  den  eneste  Stol, 
Hvælvingen  ejede.  Det  var  en  magelig,  blødt 
udpolstret.  Fløjels  Lænestol,  og  dog  sad  han 
som  paa  Gløder,  medens  han  i  dyb  Eftertanke 
støttede  Hovedet  paa  begge  sine  Hænder.  Plud- 
selig for  han  op  med  et  Glædesudbrud  —  nu 
vidste  han,  hvad  der  var  i  Vejen.  Nøglen,  som 
var  en  Hulnøgle,  havde  ban  havt  i  sin  Frakke- 
lomme. En  Smule  Fnug  eller  en  anden  Ube- 
tydelighed maatte  være  kommen  ind  i  Røret, 
og  det  var  derfor,  at  den  ikke  fattede.  Hurtig 
rev  van  Geldern  sin  diamantbesatte  Brystnaal 
ud  af  Kalvekrydset  og  stak  den  ind  i  Nøglerøret. 
Ak,  den  var  blot  en  Ubetydelighed  for  kort. 
men  denne  Ubetydelighed  var  afgj ørende.  Han 
grundede  et  Øjeblik,  derpaa  rev  han  en  Vidje 
ud  af  Kurven,  prøvede  den  i  Nøglen  og  over- 
beviste sig  om,  at  der  virkeHg  sad  en  haard 
Gjenstand  øverst  i  Røret,  og  nu  kunde  han  for- 
klare sig  det  Hele.  Ved  Middagsbordet  havde 
han  taget  nogle  Sukkerkugler   af  Desserten   for 

dermed  at  drille  den  grønne  Papegøje.  En  af 
disse  Sukkerkugler  maatte  have  skjult  sig  i 
Lommens  Hjørner,  maatte  være  kommen  ind  i 
Nøglen  og  forhindrede  nu  Kammen  i  at  tage 
fat.  Hvilke  forbavsende,  ubegribelige  Smaating 
kunne  dog  være  afgjørende  for  et  Menneske,  selv 
om  han  hedder  van  Geldern  og  ejer  Millioner! 
Her  var  det  en  Sukkerkugle,  der  lukkede  Døren, 
denne  Jærndør,  som  var  Skillerummet  mellem  et 
Liv  i  vellystig  Fraadsen  og  —  Hungersdøden. 

Hungersdøden !  —  Van  Geldern  fik  en  kvalm, 
vammel  Sugen  om  Hjærtet.  Han  følte  sig  døde- 
lig syg,  og  mere  faldt  end  satte  sig  i  den  bløde 
Lænestol,  hvor  han  havde  tilbragt  saa  mange 
Timer  i  stolt  Glæde  over  sine  sammenskrabede 
Skatte,  Han,  van  Geldern,  dø  af  Sult!  Dø, 
ligesom  en  anden  Stodder,  og  det  medens  klin- 
gende Guldstykker  rullede  under  hans  Fødder? 
Nej,  det  var  umuligt!  Der  maatte  jo  saa  ingen 
Naade,  ingen  Himmel,  ingen  mild  og  barm- 
hjærtig  Dommer  være  til.  Her  stoppede  van 
Gelderns  Tankegang  pludselig.  Mild  og  barmhj ær- 
tig  Dommer?  —  Havde  han  dømt  mildt,  havde 
han  været  barmhjærtig  mod  Nogen,  selv  i  den 
yderste  Nød?    Tanken  kom  saa  lynklar  og  med 

en  saa  uafviselig  Kraft,  Det  var,  som  om  Nogen 
midt  i  det  dybe  Mørke  spurgte  ham  derom,  og 
han  maatte  svare  nej,  og  nej  —  bestandigt  nej! 
Hans  Tanker  gled  videre.  Det  blev  ham  pin- 
ligt at  tænke  paa  Gud  eller  Forløsning  ved  Gud. 
Praktisk  som  han  var,  gav  han  sig  til  at  an- 
stille Sandsynlighedsberegninger  over,  hvor  længe 
det  vilde  vare,  inden  man  savnede  ham;  men 
disse  gav  et  ganske  haabløst  Resultat.  Doris,  som 
først  og  fremmest  vilde  spørge  efter  ham,  havde 
han  spærret  inde.  Palembang  var  løben  sin 
Vej,  fordi  han  havde  mishandlet  ham,  og  den 
gamle  Bogholder  vilde  ikke  savne  ham  før 
om  otte  Dage.  Otte  Dage!  —  Van  Geldern 
skjælvede.  Han  mindedes  at  have  læst,  at 
Folk  kunde  leve  i  syv  Dage  uden  at  faa  nogen 
Næring,  men  at  de  allerede  paa  den  femte  var 
saa  forkomne,  at  al  Hjælp  kom  for  sent.  Alt- 
saa  fem  Dage!  Van  Geldern  bøjede  Hovedet, 
skjulte  Ansiglet  i  sine  Hænder  og  brast  i  en 
krampagtig  Hulken,  der  paa  en  uhyggelig  Maade 
kastedes  tilbage  fra  de  haarde  Vægge  og  Hvæl- 
vingens buede  Loft.  Men  det  anfægtede  ham 
ikke;  han  følte  ligesom  en  lettende  Befrielse 
ved  at  græde,  og  han  vedblev  at  hulke  som  et 

Barn.  Paa  én  Gang  fløj  en  Tanke  gjennem 
hans  Hoved  —  van  Dyk!  Hvor  sælsomt  havde 
denne  Mand  i  al  sin  energiske  Bestemthed  virket 
paa  ham?  „Kun  Den,  der  er  i  Stand  til  at 
besejre  det  Smaa,  kun  han  er  værdig  til  at 
bære  Navnet  den  Store,"  saaledes  havde  van 
Dyk  jo  sagt.  Var  det  da  ikke  muhgt  at  over- 
vinde denne  ubetydelige  Bagatel,  som  hindrede 
ham  i  at  komme  ud  til  et  Liv,  hvorfra  han  saa 
nødigt  vilde  skilles?  Van  Geldern  grundede 
dybt,  hans  Hjærne  arbejdede  ufortrøden,  men 
det  var  ham  ikke  muligt  at  sé  noget  Middel  til 
Frelse.  Pludselig  for  han  i  Vejret  med  et  Ud- 
brud af  Glæde  —  nu  havde  han  det! 

Med  rystende  Hænder  famlede  han  efter 
Kurven  og  udsøgte  sig  en  Vidje  af  passende 
Længde.  Derpaa  tog  han  atter  Brystnaalen,  og 
forsøgte  at  rive  Naalen  ud  af  dens  Hængsel. 
Det  lykkedes  ham,  og  nu  gjaldt  det  kun  om, 
at  sætte  den  fast  i  Vidjen,  saa  havde  han  et 
Redskab,  hvormed  han  kunde  kæmpe  sig  frem 
til  Lyset  og  Livet.  Forsigtig  begyndte  han  at 
bore  Naalen  ind  i  Træet,  men  Mørket  var  tæt, 
og  den  Spænding,  hvorunder  han  arbejdede,  fik 
hans  i  Forvejen   ubehjælpsomme  Hænder  til  at 

skjælve.  Pludseligt  bøjede  Vidjen  ud  til  Siden, 
et  dybt  og  smerteligt  Stik  i  Tommelfingeren 
fik  ham  til  at  gjøre  en  uvilkaarlig  Bevægelse, 
og  Naalen  fløj  med  en  klingrende  Lyd  langt 
hen  ad  Stengulvet.  Van  Geldern  sad  nogle 
Øjeblikke  som  forstenet.  Saa  gav  han  sig  til  at 
lede,  idet  han  paa  Hænder  og  Fødder  famlende 
krøb  hen  ad  Hvælvingens  iskolde  Gulv;  men 
han  fandt  kun  Guld,  Guld  og  atter  Guld  —  kun 
disse  unyttige  Dukater,  hvorfor  han  havde  trællet 
hele  sit  Liv.  Naalen  var  forsvunden ;  den  maatte 
være  falden  i  en  Revne  mellem  Fliserne  —  alt 
Haab  var  ude. 

Van  Geldern  tog  sit  store  Silketørklæde  op 
og  tørrede  Sveden  af  sit  Ansigt.  Han  greb  atter 
Nøglen,  satte  den  i  Laasen,  prøvede  den  paa 
Ny,  og  overbeviste  sig  om,  at  Tilstanden  var 
lige  saa  haabløs  som  for.  Saa  drog  han  et 
dybt  Suk,  famlede  hen  til  den  gamle  Lænestol 
og  sank  ned  i  den  i  en  Tilstand  af  sløv  Ud- 
mattelse, som  gjorde  det  pinhgt  for  ham  at 
tænke.  Han  sov  ikke,  han  vaagede  ikke,  han 
havde  kun  en  dump  Fornemmelse  af  en  sønder- 
traadt  Tilværelse,  der  tabte  sig  i  Ulykkens 
bundløse  Dybde. 

Hvor  længe  han  saaledes  sad,  gjorde  han 
sig  ikke  Rede  for.  Tiden  syntes  at  staa  stille, 
og  der  trængte  ikke  en  Lyd  gjennem  disse 
favnetykke  Mure  og  jærnbeslagne  Døre.  Den 
dybe  Stilhed,  det  øde  Mørke  rundt  omkring  ham 
begyndte  at  blive  ham  rædselsfuldt.  Den  fug- 
tige Kulde,  som  han  hidtil  ikke  havde  ændset, 
trængte  gjennem  Marv  og  Bén,  og  i  et  Anfald 
af  fortvivlet  Raseri  for  han  op  og  gav  .  sig  til 
med  Hænder  og  Fødder  at  rase  mod  den  jærn- 
beslagne Dør,  idet  han  forbandede  van  Dyk, 
sin  Datter,  sig  selv  og  den  Moder,  der  havde 
født  ham.  Men  Paroxysmen  var  kun  af  kort 
Varighed.  Van  Geldern  følte  pludselig  en  dyb, 
skærende  Smerte,  som  om  Nogen  kløvede  hans 
Hoved,  og  med  et  hvinende  Angstskrig  styrtede 
han  baglængs  til  Jorden. 

Hvor  længe  han  havde  ligget,  og  hvorledes 
han  kom  til  at  ligge  paa  dette  haarde,  iskolde 
Stengulv,  derom  havde  han  slet  ingen  Forestil- 
Mng,  Da  han  slog  Øjnene  op.  var  det  med  en 
Følelse  af  Forundring;  men  i  næste  Øjeblik 
kastede  Rædselens  Mare  sig  atter  over  ham  og 
knugede  ham  i  sit  klamme  Favntag.  Det  syntes 
ham,     at    der    maatte    være    gaaet    Dage,   ja 

Uger,  at  han  var  bleven  en  ældgammel  Mand 
uden  Spændkraft  og  Vilje,  og  samtidig  der- 
med følte  han  en  nagende  Hunger,  en  bræn- 
dende Tørst,  som  viste  ham,  at  den  Hjærne- 
rystelse,  der  var  foraarsaget  ved  Faldet,  maatte 
have  varet  længe,  meget  længe.  Efter  nogle 
Forsøg  lykkedes  det  ham  at  rejse  sig,  og  svag 
som  et  Barn  tumlede  han  hen  til  Lænestolen, 
sank  sammen  i  den  og  følte,  at  han  maatte 
gjøre  den  yderste  Vold  paa  sig  selv  for  ikke  at 
synke  hen  i  en  ny  Døs,  som,  det  mærkede  han, 
kunde  blive  den  sidste.  H-an  var  knust,  lammet, 
tilintetgjort.  Det  før  saa  stolte  Sind  med  de 
højtflyvende  Planer  grublede  med  Dyrets  Begjær 
kun  paa  ét  — •  Føde,  Næring,  Ophold  for  det 
kæmpende  Liv.  Hans  Hænder  famlede  usikkert 
i  alle  Retninger.  Pludsehgt  stødte  de  paa  Kur- 
ven, hans  Haandflader  gled  hen  over  de  runde, 
friske  Løg,  og  uvilkaarlig  bøjede  de  sig  om 
dem,  som  Gribbens  Kløer  om  det  styrtede  Aad- 
sel.  Hvad  brød  han  sig  nu  om,  at  hver  enkelt 
af  disse  havde  den  samme  Pris  som  den,  han 
havde  sat  paa  sin  Datters  Haand?  Hvad  Magt 
laa  der  paa,  at  han  i  faa  Minutter  fortærede 
Tusinder  af  Gylden,  naar  blot  denne  brændende 

Pine,  denne  nagende  Marter  kunde  blive  stillet? 
Som  en  Ulv  kastede  han  sig  over  sit  Bytte; 
det  ene  Løg  forsvandt  efter  det  andet.  Hul- 
ningen i  Kurven  blev  større  og  større,  og 
det  var  med  et  Suk,  at  han  tilsidst  skød 
den  fra  sig,  idet  han  erindrede,  at  hans  Fæng- 
selstid  maaske  kunde  blive  lang,  og  at  det 
gjaldt  om  at  opholde  Livet  saa  længe  som  mu- 
lig. Men  var  hans  Føde  kostbar,  syntes  den 
ogsaa  at  give  ham  fornyet  Kraft,  og  med  Kræf- 
terne kom  atter  Tanken  om  en  mulig  Befri- 
else. Han  ordnede  de  tiloversblevne  Løg  i  smaa 
Bunker,  hver  bestemt  til  én  Dags  Ration,  og 
tog  saa  atter  fat  paa  Kurven.  Vidje  blev 
trukken  ud  efter  Vidje,  og  idet  han  i  Angst  og 
Bæven  rettede  en  Bøn  til  den  Gud,  der  i  hans 
Velmagts  Dage  havde  forekommet  ham  som  en 
dum,  absurd  Overtro,  begyndte  han  atter  sit 
rastløse  Arbejde  med  at  udbore  Nøglen,  Nøglen' 
til  det  Liv,  han  ikke  kunde  shppe.  Og  saa- 
ledes  sad  den  rige  van  Geldern  bedende  og 
arbejdende,  prøvende  Vidje  efter  Vidje,  indtil 
Alt  var  revet  op  i  Stumper  og  Stykker,  uden 
at  give  noget  Resultat.     Da  faldt  han  paa  sine 

Knæ,   skjulte  Ansigtet  i  Lænestolens  Puder,   og 
bad  til  Gud.  at  han  vilde  gjøre  Pinen  kort. 


Inde  i  Haarlem  gik  imidlertid  Alt  sin  sæd- 
vanlige, rolige  Gang.  Den  gamle  Bogholder 
strøg  regelmæssig  hver  Morgen  en  Dag  ud  af 
Almanakken,  og  gik,  naar  dette  var  besørget, 
med  største  Sindsro  til  sit  Arbejde.  Doris 
tænkte  med  lønlig  Angst  paa,  hvorledes  Faderen 
vilde  tage  imod  hende,  naar  han  kom  tilbage, 
bad  hver  Aften  en  Bøn  for  sin  Lykke,  og  tittede 
hver  Morgen  bag  de  lyserøde  Silkegardiner  ud 
efter  Niklas  van  Dyk,  som  jo  dog  gjerne  til- 
fældigvis kunde  komme  dernede  bag  Hækken 
—  men  han  kom  ikke.  Hvad  Palembang  angik, 
saa  var  han  maaske  den  af  dem  Alle,  som 
havde  det  bedst;  thi  en  forfriskende  Søvind 
pustede  ham  hge  i  hans  grinende  Ansigt,  og 
naar  han  om  Morgenen  tidlig  stak  sit  sorte 
Fjæs  ud  af  Kokkens  sorte  Kabys,  hvorfra  en 
liflig  Madlugt  steg  i  Vejret,  saa'  han  i  Tankerne 
Javas    Palmeskove    og    Bambustaget    paa    sine 

Forældres  Hytte.  Ak,  hvad  havde  van  Geldern 
ikke  givet  for  at  være  sin   egen  Slave! 

Naar  Doris  hver  Morgen  med  et  lille  Suk 
fjærnede  sig  fra  Vinduet,  uden  at  have  sét  sin 
trofaste  Niklas,  da  hidrørte  dette  ikke  af  Frygt 
fra  hans  Side.  Van  Dyk  kjendte  ikke  til  Frygt, 
og  den  Modtagelse,  han  havde  fundet  hos  van 
Geldern,  tjente  kun  til  at  anspore  ham  til  for- 
nyet Virksomhed.  Med  Trylleblomsten  i  sin 
Vams,  ilede  han  tilbage  til  Haarlem  og  gjorde 
med  fortvivlet  Hast  Alt,  hvad  han  ejede  af 
Værdisager,  i  rede  Penge.  Derpaa  bestilte  han 
Kurérheste  til  Amsterdam,  og  da  han  var  kom- 
men dertil,  vandrede  han  fra  Blomsterhandler 
til  Blomsterhandler,  fra  Amatør  til  Amatør,  be- 
standigt fremvisende  „le  Prince  noir" ^  men  uden 
at  modtage  noget  andet  Svar,  end  at  denne 
mageløse  Blomst  var  ukjendt,  og  at  man  vilde 
give  Tusinder  af  Gylden,  hvis  man  selv  var  i 
Stand  til  at  opdrive  den. 

Udmattet  naaede  van  Dyk  langt  ud  paa 
Aftenen  til  sit  Hjem,  og  var  allerede  paa  Veje 
til  at  gaa  til  Ro,  da  man  pludselig  bankede 
paa  hans  Dør.  Van  Dyk  lukkede  op,  og  foran 
ham  stod  en  lille,  vissen  Mand,  som  han  uklart 


30  Vilhelm  Bergsøe. 


erindrede  at  have  sét  en  Gang  før.  Den  lille 
Mand  med  de  underlig  store,  kloge  Øjne,  som 
van  Dyk  især  mindedes,  begyndte  med  at  for- 
tælle, at  han  var  Blomsterelsker,  at  han  havde 
en  stor  Samling  af  de  sjældneste  Tulipaner,  og 
at  han  tilfældigvis  havde  hørt,  at  van  Dyk 
skulde  være  i  Besiddelse  af  en  Varietet,  som 
havde  vakt  almindelig  Forbavselse  i  hele  Am- 
sterdam. Træt,  som  han  var,  ønskede  van  Dyk 
i  sit  stille  Sind  den  lille  Mand  Pokker  i  Vold, 
men  aabnede  alligevel  det  Skrin,  hvori  „le 
Prince  noir"  hvilede  som  en  Prins  i  sin  Vugge. 
Den  lille  Mand  havde  næppe  sét  den,  før  han 
udstødte  et  Skrig  af  Overraskelse.  Han  gik  et 
Par  Gange  urolig  op  og  ned  ad  Gulvet  og 
spurgte  tilsidst  i  synlig  Bevægelse,  hvor  meget 
van  Dyk  vilde  have  for  den. 

„Den  er  ikke  til  Salgs,"  svarede  denne. 

„Jeg  betaler  Eder  strax  fem  tusinde  Gyl- 
den" sagde  den  lihe  Mand,  „hvis  I  kan  skaffe 
mig  det  tilsvarende  Løg  med  nøjagtig  Under- 
retning om,  fra  hvilket  Driveri  i  Holland  det 
skriver  sig." 

„Og  jeg,"  svarede  van  Dyk,  „giver  Eder 
sex  tusinde  og   al  fornøden  Underretning,   hvis 

I  er  i  stand  til  blot  at  skaffe  mig  et  eneste  Løg 
af  denne  Tulipan." 

„Kan  I  tie?"  spurgte  den  lille  Mand  med 
en  hemmelighedsfuld  Mine. 

„Paa  mit  Æresord,"  svarede  van  Dyk. 

„Nuvel,"  sagde  den  lille  Mand  med  et  klogt 
Blik  paa  van  Dyks  ærlige  Ansigt,  „jeg  kjender 
Eder  bedre,  end  I  selv  aner.  I  er  Niklas  van 
Dyk,  Organist  ved  Haarlems  Domkirke,  og  jeg 
er  Jean  Mylius,  Gartner  hos  van  Eichel,  hvor 
jeg  af  og  til  har  sét  Eder.  Denne  TuHpan. 
som  I  her  viser  mig,  er  tillige  med  en  tre  hun- 
drede Løg  for  fjorten  Dage  siden  forsvunden  af 
vort  Blomsterhus." 

„Umuligt!"  raabte  van  Dyk  og  traadte  et 
Skridt  tilbage. 

„Det  er,  som  jeg  siger,"  svarede  Mylius 
rolig.  „Jeg  kan  ikke  tage  fejl  af  en  Varietet, 
som  jeg  selv  har  brugt  saa  mange  Aar  om  at 
fremelske.  Det  følger  af  sig  selv,  at  jeg  med 
Glæde  skjænker  Eder  et  Løg,  hvis  I  kan  sige 
mig,  hvem  Tyven  er." 

„Denne  Tulipan  er  kommen  fra  van  Gel- 
derns  Drivhus."  svarede  van  Dyk  og  bøjede 
Hovedet. 

„Tænkte  jeg  det  ikke  nok!"  skreg  Mylius 
med  funklende  Øjne.  „Saa  har  gamle  Diestler 
dog  en  Finger  med  i  Spillet!" 

„Det  tror  jeg  ikke/'  svarede  van  Dyk  hur- 
tig.    „Diestler  er  en  ærhg  Mand." 

„Ærlig?  —  Ærhg!  —  Hvem  tror  I  ærlig  i 
vor  Forretning?"  spurgte  Mylius  og  trak  paa 
Skuldrene.  „Jeg  er  det  ikke,  og  Diestler  endnu 
mindre;  men  han  er  for  snu  en  Ræv  til  at 
lade  sin  Hale  sidde  i  Saxen.  Sér  I,  Diestler  er 
min  Rival,  og  jeg  tør  sværge  paa,  at  han  har 
disse  Løg  paa  anden  eller  tredje  Haand,  natur- 
ligvis uden  i  mindste  Maade  at  vide,  at  det  er 
hans  Ven  Mylius,  som  har  trukket  dem." 

„Hvad  agter  1  nu  at  gjøre?"  spurgte  van 
Dyk,  noget  urolig  over  den  Vending,  Sagerne 
havde  taget. 

„Det  skal  jeg  sige  Eder,"  svarede  Mylius 
med  et  listigt  Blik.  „Jeg  lader  Fuglen  ganske 
rohg  gaa  i  Donen  paa  de  Rønnebær,  den  har 
stjaalet.  Gamle  Diestler  tror  naturligvis,  at  de 
tre  hundrede  Løg  er  hele  min  Beholdning,  efter- 
som der  ikke  fandtes  flere  i  Blomsterkasserne, 
men  han  kjender  ikke  min  Reserve.  Det  vil 
tage  ham  meget  længere  Tid  at  trække  nye  Løg 

end  mig,  og  inden  han  faar  „le  Prince  noir" 
paa  Markedet,  vil  jeg  have  forsynet  alle  van 
Eichels  Agenter.  Han  kan  sætte  sin  Pris  saa 
lavt  han  vil;  jeg  skal  nok  undersælge  ham,  og 
hvis  van  Geldern  har  knyttet  Spekulationer 
dertil  —  O,  ho!"  Og  Mylius  fæstede  sin  kloge, 
blinkende  Øjne  skarpt  paa  van  Dyk,  slog  et 
Knips  i  Luften  med  Fingrene  og  snurrede  rundt 
paa  Hælen  som  en  Top. 

Tidlig  den  næste  Morgen  rullede  van  Dyk 
og  den  lille,  vævre  Gartner  tilbage  til  Haarlem, 
hvor  Postvognen  blev  holdende  uden  for  van 
Eichels  pragtfulde  Landsted.  Van  Dyk  havde 
megen  Møje  med  at  løsrive  sig  fra  den  snakke- 
sahge  Mylius,  som  vedblev  at  føre  ham  fra 
det  ene  Drivhus  til  det  andet,  og  der  var  Øje- 
blikke, hvor  han  begyndte  at  tænke  paa,  om 
ikke  den  lille  Gartner  holdt  ham  for  Nar.  Endehg 
aabnede  Mylius  Døren  til  det  sidste  lange 
Blomsterhus.  En  blød,  varm  Luft,  en  frisk, 
berusende  Vellugt  slog  dem  i  Møde,  og  den 
utaalmodige  van  Dyk  traadte  forbavset  et  Skridt 
tilbage  —  dér  stod  „le  Prince  noir"  i  sit  bløde, 
kulsorte    Harnisk,    lige    saa    aristokratisk,    lige 

saa  fornem  og  lige  saa  atlaskglinsende  som  den, 
han  havde  s  ét  i  det  kinesiske  Gemak. 

Med  straalende  Øjne  og  med  en  Sjæle- 
fryd, som  kun  Den,  der  har  elsket,  forstaar  at 
fatte,  modtog  van  Dyk  den  kostbare  Gave,  og 
en  Time  efter  holdt  han  foran  van  Gelderns 
Landsted;  men  allerede  her  begyndte  en  koldere 
Luft  at  slaa  ham  i  Møde.  Palembang  aabnede 
ikke,  som  sædvanlig,  den  lille  Havelaage  paa 
det  velbekjendte  Signal.  Doris  var  ikke  at  sé, 
og  endnu  mindre  at  faa  i  Tale.  Hun  var  syg, 
hed  det,  og  kunde  ikke  modtage  Nogen.  Hvad 
endelig  van  Geldern  angik,  saa  var  han  rejst 
bort  i  Forretninger  paa  ubestemt  Tid,  og  da 
van  Dyk  spurgte  hvorhen,  lukkede  Tjeneren 
med  blid  Uforskammethed  Døren  lige  for  hans 
Næse,  uden  at  værdige  ham  et  Svar. 

Men  van  Dyk  lod  sig  ikke  afvise  saa  let. 
De  dampende  Postheste  maatte  atter  gjøre  om- 
kring, og  en  Time  efter  stod  han  i  van  Gelderns 
Kontor,  fast  bestemt  paa  at  sætte  sin  Vilje 
igjennem.  Den  gamle  Bogholder  gjorde  heller 
ikke  nogen  Vanskelighed,  men  meddelte  ham 
med  et  forretningsmæssigt  Buk,  at  Mynheer  van 
Geldern  aherede  for  nogle  Dage  siden  var  rejst 

til  Amsterclain,  og  at  han  først  ventedes  hjem 
i  Løbet  af  en  Uge.  Van  Dyk  takkede,  bestilte 
nye  Postheste  og  jog  saa  igjen  tilbage  til  Am- 
sterdam; men  her  begyndte  Vanskelighederne. 
Ingen  vidste  Noget  om  van  Gelderns  Ankomst, 
Ingen  havde  talt  med  ham  eller  blot  sét  ham, 
og  paa  Posthuset  erklærede  man  rent  ud,  at 
han  ikke  kunde  have  taget  nogen  Postbefordring 
fra  Haarlem,  da  en  saadan  ikke  var  kommen. 
En  uhyggelig  Mistanke  begyndte  at  vaagne 
hos  van  Dyk,  da  han  hen  imod  Aften  mødig 
vendte  tilbage  til  det  samme  Herberge,  hvor 
han  Dagen  i  Forvejen  havde  haft  sit  Møde  med 
Mylius,  og  da  han  i  Skumringen  tankefuld  van- 
drede op  og  ned  i  det  store,  uhyggelige  Værelse, 
der  var  bleven  ham  anvist,  groede  denne  Mis- 
tanke frem  som  en  Paddehat,  der  næres  og 
trives  i  Mørket.  Van  Geldern  førte  i  Reglen 
store  Pengesummer  med  sig,  naar  han  var  paa 
Forretningsrejser,  og  Landevejen  mellem  Haar- 
lem og  Amsterdam  var  paa  de  Tider  ikke  fuld- 
kommen sikker.  Hvis  han  var  bleven  myrdet? 
En  uhyggelig  Uro,  som  ikke  var  langt  fra  Angst, 
greb  van  Dyk.  men  i  næste  Øjeblik  var  al 
Træthed,  ja  selv  Tanken  derom,  forsvunden,  og 

midt  i  Nattens  Mørke  rullede  han  atter  tilbage 
til  Haarlem.  Her  fik  han  paa  Posthuset  den 
højst  overraskende  Efterretning,  at  van  Geldern 
rigtignok  for  nogle  Aftener  siden  havde  bestilt 
en  Kurérbef ordring  til  Amsterdam,  men  at  han 
var  vendt  om  ved  „de  hvide  Møller",  og  at 
Postillonen  forgjæves  havde  ventet  paa  hans 
Tilbagekomst.  Man  havde  imidlertid  ikke  taget 
sig  denne  hlle  Uregelmæssighrd  synderlig  nær, 
da  van  Geldern  oftere  havde  gjort  noget  Lig- 
nende, og  i  slige  Tilfælde  ikke  lod  høre  Andet 
fra  sig  end  klingende  Betaling. 

Her  stoppede  altsaa  Sporet,  og  hvor  megen 
Umage  van  Dyk  end  gjorde  sig,  syntes  det  at 
være  udvisket  med  det  Samme. 

Fuld  af  stigende  Uro,  der  ikke  lod  ham 
et  Øjebliks  Fred,  vandrede  han  paa  Lykke  og 
Fromme  omkring  i  den  natstille  By,  indtil  en 
rødmende  Stribe  i  Øst  viste  ham,  at  Dagen 
nærmede  sig.  Da  syntes  han,  at  det  vaagnende 
Liv  fyldte  ham  med  en  kvalm,  tung  Fornem- 
melse, og  uden  at  forbinde  nogen  bestemt  Hen- 
sigt dermed,  slentrede  han  atter  uden  for  Haar- 
lems  Porte. 

Der  er  ved  slige  ubestemte  Vandringer  det 

Ejendommelige,  at  en  ubevidst  Tankemagt  altid 
fører  den  Paagjældende  til  det  Sted,  som  er 
Midtpunktet  for  hele  hans  Tankebevægelse. 
Saaledes  gik  det  i  det  Mindste  van  Dyk  — 
inden  han  vidste  af  det,  stod  han  atter  foran 
den  gule  Havemur,  hvor  de  gamle  Alme  susede 
i  Morgenvinden,  hvor  Haarlemmerhavets  graa- 
blaa  Bølger  væltede  sig  imod  den  fløjlsgrønne 
Dæmning,  medens  van  Gelderns  Landsted,  som 
indesluttede  Maalet  for  alle  hans  Ønsker,  laa 
endnu  halvt  ombølget  af  Morgentaagernes  graa- 
hge  Slør.  Spejdende  sneg  han  sig  langs  Have- 
muren hen  til  den  lille  Laage,  hvortil  Palem- 
bang  tidligere  havde  skaffet  ham  Nøglen,  og  et 
Øjeblik  efter  kom  han  ad  den  gamle  Nødde- 
hæksgang  op  imod  Diestlers  Hus.  Selv  en 
mindre  skarpsynet  Iagttager  vilde  strax  have 
opdaget,  at  der  her  var  noget  Usædvanligt  paa 
Færde.  Skodderne  var  ikke  satte  for.  Døren 
stod  halvt  aaben,  ikke  en  Sjæl  fandtes  i  Huset, 
ja,  om  det  saa  var  den  tykke,  arrige  Mops, 
som  van  Dyk  paa  sine  natlige  Vandringer  havde 
frygtet  mest  af  Alle,  saa  var  den  borte.  Det 
lille,  venlige  Havehus  med  sine  grønne  Humle- 
ranker og  tætspundne  Vedbend  laa  øde  og  stille 

i  Morgenlyset  —  Alt  tydede  paa  en  natlig  Flugt, 
og  van  Dyk  anede  Grunden.  Ilsomt  vandrede 
han  langs  Taxushækken,  forbi  Faunerne,  Nym- 
ferne og  det  plaskende  Springvand  op  imod 
Landstedet.  De  grønne  Skodder  var  lukkede, 
paa  et  eneste  Vindue  nær,  hvis  blanke  Ruder 
tindrede  i  Morgensolen ,  der  netop  i  dette 
Øjeblik  steg  op  af  Haarlemmerhavets  blin- 
kende Vande.  Pludselig  fløj  Vinduet  op,  og  en 
lysere,  varmere  og  mere  skinnende  Sol  havde 
aldrig  straalet  over  ham.  Det  var  Doris,  hans 
elskede,  tilbedte  Doris,  som  bredte  Armene  ud 
imod  ham;  det  var  hendes  bløde,  jublende 
Stemme,  som  klang  omkap  med  Fuglenes  kvid- 
rende Morgenhilsen;  det  var  hende,  den  Savnede, 
den  længselsfuldt  Ventede,  hvis  Blik  søgte  hans, 
og  inden  van  Dyk  vidste  hvorledes,  laa  hun  i 
hans  Arme  og  hældede  sit  Hoved  til  hans 
Bryst.  Men  i  næste  Øjeblik  for  hun  skjælvende 
tilbage.  „Fader!"  hviskede  hun  med  bævende 
Stemme  og  forsøgte  at  sno  sig  ud  af  hans 
Favntag. 

Dette  ene  lille  Ord,  saa  simpelt  og  ,saa 
klagende,  saa  rørende  i  al  sin  Angst,  vakte  paa 
én  Gang  van  Dyk.     Med   faa  Ord   fortalte  han 

hende  om  de  Vilkaar,  hendes  Fader  havde  stillet 
ham,  om  Mødet  med  Mylius,  om  sin  erobrede 
Lykke,  om  det  Haab,  han  knyttede  dertil,  og 
Doris  Kinder  glødede  omkap  med  den  stigende 
Morgensol.  Men  da  han  betroede  hende  sin 
Mistanke  og  fortalte,  hvor  forgjæves  han  havde 
søgt  van  Gelderns  Spor,  ængstedes  hun  mer  og 
mér,  idtil  hun  endelig  med  et  pludseligt  Angst- 
raab  sank  i  hans  Arme. 

Der  havde  aldrig  været  noget  hjærteligt 
Forhold  mellem  van  Geldern  og  hans  Datter. 
Stolt  og  bydende,  som  han  var,  med  Hovedet 
fuldt  af  kold  Forretningskløgt,  havde  han  aldrig 
haft  en  Tanke  til  overs  for  det  Sjæleliv,  der 
som  Blomster  spirer  frem  i  en  ung  Piges  Hjærte, 
Han  havde  behandlet  hende  som  et  Barn,  over- 
øst hende  med  Luxus,  og  forlangte  sin  simple 
Betaling  —  at  hun  i  Et  og  Alt  skulde  føje  sig 
efter  ham,  selv  om  hun  ubarmhjærtigt  skulde 
sønderrive  Blomsterfloret  i  sit  hidre.  Og  dog 
kjendte  Doris  langt  mere  til  Faderen  og  hans 
Anliggender,  end  denne  drømte  om.  Som  Barn 
havde  hun  haft  to  Venner,  sin  afdøde,  ufor- 
glemmelige Moder  og  den  gamle  Bogholder, 
som   nu,   vranten   og  sær,   holdt  sig  i  ærbødig 

Afstand  fra  den  unge  Dame,  hvem  han  betrag- 
tede som  et  højere  Væsen.  Og  dog  havde  hun  redet 
paa  hans  Knæ ;  han  havde  fortalt  hende  Æven- 
tyr,  saa  at  Barnet  rystende  af  Angst  havde 
knuget  sig  til  hans  Bryst;  og  mellem  disse  var 
der  et  om  Kongesønnen,  som  Trolden  havde 
lokket  ned  i  Guldhulen,  hvor  han  vilde  være 
død  af  Sult  paa  Dynger  af  Dukater,  hvis  ikke 
Prinsessen,  som  holdt  saa  meget  af  ham,  havde 
aabnet  Døren  med  sin  Underblomst  og  kaldt 
ham  tilbage  til  Livet.  Moderen  havde  engang 
hørt  dette  Æventyr;  men  da  havde  hun  revet 
Barnet  fra  ham,  krystet  det  i  sine  Arme  med 
et  Udtryk  af  Rædsel  og  sagt,  at  han  skulde 
passe  paa.  Fra  dette  Øjeblik  af  var  det  trængt 
dybt  ind  i  Barnets  Sind,  at  der  et  eller  andet 
Sted  i  den  skumle,  uhyggelige  Gaard  paa  Torvet 
maatte  være  en  Hule,  hvor  Trolden  lurede,  for 
med  sit  Guld  at  lokke  Sjælen  i  Afgrunden. 
Engang  havde  hun  sagt  dette  til  sin  Moder,  og 
da  havde  hun  nikket  paa  en  forunderhg  sørg- 
modig Maade,  klappet  hendes  Hoved  og  sagt, 
at  Gud  kunde  forløse,  han  var  mægtigere  end 
Guldtrolden.  Doris  vidste  egentlig  Intet.  Det 
var  kun  Barnedrømme,  hun  havde  at  holde  sig 

til;  men  disse  kan  undertiden  være  næsten 
geniale.  Som  i  et  Klarsyn  saa'  hun  nu  Alt: 
Den  skumle  Hvælving,  den  døende  Fader  —  og 
Rædselen  overmandede  hende;  men  i  det  næste 
Øjeblik  var  hun  atter  sig  selv,  idel  Liv  og 
Virksomhed,  værdig  til  den  Mand,  hun  havde 
kaaret.  Tjeneskabet  blev  vækket,  Hestene  spændt 
for,  og  i  flyvende  Fart  gik  det  af  Sted  til  Haar- 
lem,  hvor  de  tidligt  vaagne  Forretningsmænd 
fra  deres  Kontorvinduer  havde  den  mærkværdige 
Vision,  at  van  Gelderns  forgyldte  Ekvipage  strøg 
gjennem  Gaderne  med  Jomfru  Doris  og  —  utro- 
lige Tanke  —  Organisten. 

Den  gamle  Bogholder,  som  just  havde 
taget  Stade  i  sin  højryggede  Kontorstol  og 
forberedt  sig  til  Dagens  Arbejde,  var  hge  ved 
at  gaa  bag  over  af  Overraskelse,  da  Doris  og 
van  Dyk  aandeløse  styrtede  ind  i  hans  Aller- 
helligste; men  næppe  havde  han  hørt  de  første 
Ord  fra  Doris  Læber,  før  han  blev  saa  hvid 
som  et  Lagen.  Med  rystende  Hænder  tumlede 
han  hen  mod  det  store  Pengeskab,  aabnede  det 
og  udtog  af  et  hemmeligt  Rum  en  Xøgle,  som 
han  overrakte  Doris.  To  Minutter  efter  var 
man  i  det  lille  Magasinkontor.     Lysene  i  Arm- 

stagerne  var  brændte  helt  ned  i  deres  Piber, 
Døren  til  den  hemmelige  Trappe  stod  aaben, 
en  død,  mulden  Luft  trængte  op  ad  den,  og 
her  segnede  Doris  om,  ude  af  Stand  til  at 
modstaa  den  Angst,  som  Gravluften  indgød 
hende.  Van  Dyk  bød  den  gamle  Bogholder  at 
staa  hende  bi,  tændte  med  fast  Haand  en 
Lygte  fra  Magasinet  og  steg  uden  at  tøve  ned 
i  det  Dyb,  som  aabnede  sig  foran  ham.  Faa 
Øjeblikke  efter  havde  han  naaet  sit  Maal,  Jærn- 
døren  drejede  sig  paa  sine  Hængsler,  Lygten 
hævedes  i  Vejret  —  hvad  var  det,  han  saa' 
ligge  udstrakt  for  sine  B'ødder?  En  bleg,  ud- 
tæret, oldingagtig  Skikkelse  paa  Dynger  af 
Dukater,  spredte  hist  og  her,  rystede  ud  af 
halvmugne  Poser  i  Dødsangstens  sidste,  for- 
færdelige Vanvid.  Van  Dyk  var  stærk;  men  i 
dette  Øjeblik  styrtede  Taarerne  ud  af  hans 
Øjne.  Hans  Knæ  vaklede,  og  ude  af  Stand  til 
at  yde  Bistand,  styrtede  han,  rystet  i  sit  Inderste, 
op  ad  Trappen  for  at  hente  Hjælp,  om  Hjælp 
endnu  var  mulig. 

To  Timer  efter  rullede  en  lukket  Vogn 
stille  og  langsomt  gjennem  Haarlems  Gader. 
Alle  vendte  sig  om  og   saa'  efter  den,   thi  Alle 

vidste,  at  i  den  laa  den  rige  van  Geldern,  som, 
trods  sin  Rigdom  og  Herlighed,  var  død  uslere 
end  den  fattigste  Betler  i  Haarlem.  Nyheden 
for  som  en  Løbeild  gjennem  Gader  og  Stræder, 
selv  de  adstadige  Handlende  sprang  over  Disken 
for  i  en  Fart  at  komme  udenfor,  og  da  Vognen 
naaede  Byens  Port,  var  Trængslen  saa  tæt,  at 
Kusken  næppe  kunde  komme  igjennem.  Denne 
Gang  var  der,  mærkelig  nok,  Ingen,  som  tog 
Hatten  af.  Kun  en  Eneste  nærmede  sig  Vog- 
nen med  blottet  Hov^,  standsede  Kusken,  talte 
nogle  faa  Ord  med  Lægen,  og  gik  saa  bort  med 
oprigtig  Deltagelse  i  sine  brede,  ærlige  Træk  — 
det  var  van  Eichel. 

De  Meddelelser,  som  den  i  Vognen  siddende 
Læge  i  al  Hast  gav  ham,  var  imidlertid  af  en 
ganske  anden  Natur  end  de,  som  gik  fra  Mund 
til  Mund  hos  den  gabende  Mængde.  I  en  By, 
og  mest  i  en  Handelsby,  er  man  meget  reso- 
lut med  at  slaa  Folk  ihjel,  og  da  van  Gelderns 
tragiske  Skjæbne  syntes  at  være  dikteret  af  en 
hævnende  Nemesis,  tvivlede  man  den  Dag  heller 
ikke  i  fjærneste  Maade  om,  at  van  Geldern  var 
død.  Og  som  død  kjørtes  han  ogsaa  af  Sted  i 
sin  prægtige   Ekvipage,    understøttet    af  Lægen 

Og  den  trofaste  van  Dyk.  Som  død  blev  han 
baaren  op  ad  Landstedets  blanke  Fajancetrappe, 
ført  gjennem  det  kinesiske  Gemak,  og  først  da 
Doris  hen  paa  Aftenen  i  stille,  stum  Fortvivlelse 
bøjede  sig  over  ham  og  fæstede  sine  bløde, 
varme  Læber  paa  hans  iskolde  Pande,  først  da 
drog  han  et  dybt  Suk,  aabnede  de  matte,  saa 
længe  tillukkede  Øjne  og  stirrede  paa  hende 
med  et  Udtryk  af  vild  Rædsel. 

Men  i  det  næste  Øjeblik,  hvilket  Væld  af 
sahg  Henrykkelse  strømmede  ikke  ind  over 
ham?  Det  var  ikke  længer  det  tunge,  knugende 
Mørke,  ikke  den  fugtige,  iskolde  Kjælderluft, 
ikke  Gravens  Skygger,  ikke  Dødens  Rædsler, 
der  omringede  ham  paa  alle  Sider  —  nej,  det 
var  kjærhge,  straalende  Blikke,  varme  Læber, 
venlige  Haandtryk,  mild  Blomsterduft,  og  Hen- 
rykkelsens søde  Taarer,  som  førte  ham  tilbage 
til  Livet.  Doris  knælede  foran  hans  Seng, 
holdt  hans  iskolde  Hænder  mellem  begge  sme 
og  bedækkede  dem  med  Kys,  medens  hun  paa 
én  Gang  hulkende  og  med  glædestraalende 
Blikke  kaldte  ham  ved  de  ømmeste  Navne. 
Men  ved  Siden  af  hende  stod  en  høj,  mørk 
Skikkelse     med    en    Fjerbaret    i    Haanden    og 

begge  Armene  foldede  over  det  brede  Bryst, 
Han  saa'  paa  van  Geldern  med  et  saadant  under- 
ligt, smerteligt  spørgende  Blik,  der  var  saa  megen 
Deltagelse,  saa  megen  Sorg  og  oprigtig.  Hen- 
givenhed i  disse  store,  mørkegraa  Øjne,  at  van 
Geldern,  skjønt  han  hverken  kjendte  ham  eller 
kunde  samle  sine  Tanker  til  et  ordnet  Hele, 
dog  uklart  syntes,  at  han  havde  begaaet  en 
stor  Uret  imod  ham.  Ved  Siden  af  denne 
Mand  saa'  han  uklart  en  mørk,  duftende  Blomst, 
som  van  Geldern  syntes  at  have  sét  for  mange, 
mange  Aar  siden,  og  hvorpaa  han  havde  sat 
en  høj,  nu  ham  ganske  ufattelig  Pris.  Pludse- 
lig bøjede  den  mørke  Mand  sig  ned  imod  ham, 
hviskede  et  Navn  og  pegede  paa  den  sælsomme 
Blomst  med  de  gravsorte  Farver.  Da  for  der 
en  Skjælven  igjennem  van  Geldern.  Hans  blege 
Kinder  fik  Farve,  han  udstødte  et  let  Skrig, 
men  i  næste  Øjeblik  sank  han  halvdød  tilbage, 
idet  han  med  Anstrængelse  af  sine  sidste  Kræfter 
lagde  Doris  Haand  over  i  van  Dyks  og  holdt 
dem  fast  samlede. 

Sex  Uger  efter  gik  nye  og  meget  over- 
raskende Rygter  gjennem  det  forbavsede  Haar- 
lem.     Van  Geldern  var  ikke  alene  bleven  rask. 

men  havde  Dagen  i  Forvejen  trolovet  sin  Datter 
Doris  med  Organisten  van  Dyk.  Dette  var 
Noget,  som  Enkelte  ganske  vist  fandt  tydende 
paa  begyndende  Blødhed  i  Hjærnen,  foraar- 
saget  ved  Mangel  paa  Næring,  medens  der 
dog  var  Andre,  som  fandt  at  Trolovelsen  var  i 
sin  Orden  og  geraadede  van  Geldern  til  Ære. 
Denne  Mening  fik,  mærkelig  nok,  lidt  efter  hdt 
et  vis  Overtag,  da  man  erfarede,  at  det  var 
van  Dyk,  som  ikke  alene  havde  frelst  ham  fra 
Hungersdøden  ved  sine  energiske  Bestræbelser, 
men  ogsaa  fra  meget  forfejlede  Spekulationer 
ved  at  give  ham  nogle  mærkelige  Oplysninger 
om  „le  Prince  tioir",  og  Grunden  til  gamle  Diest- 
lers  pludsehge  Forsvinden. 

Men  havde  Efterretningen  om  Trolovelsen 
forbavset  Ha^rlems  samtlige  Kontorer,  saa  gjorde 
Brylluppet  det  endnu  mere;  thi  paa  denne 
mærkelige  Dag  saa'  man  van  Eichels  Ekvipage 
holde  Side  om  Side  med  van  Gelderns,  og 
begge  de  gamle  Handelsherrer  være  i  en  ven- 
skabelig Strid  om,  hvem  der  først  skulde  gaa 
ind  ad  Kirkedøren.  Hvad  van  Geldern  person- 
lig angik,  da  paastod  Folk,  som  kjendte  ham 
nøje,    at    han    efter   sin  Sygdom   slet   ikke   var 

den  Samme,  som  før.  Han  havde  faaet  adskil- 
lige, meget  excentriske,  og  for  en  Forretningsmand 
aldeles  upassende  Meninger,  saasom  at  Fattig- 
dom ikke  var  en  Brøde,  at  man  kunde  eftergive 
sine  Kreditorer,  og  at  Rigdom  vel  var  en  Magt, 
men  ingenlunde  den  absolute  Magt,  som  Mange 
er  saa  tilbøjelige  til  at  paastaa. 

Da  endelig  den  mindeværdige  syv  og 
tyvende  April  oprandt,  paa  hvilken  et  Dekret 
fra  Generalstaterne  knækkede  Tulipansvindleriet 
for  bestandig,  begik  van  Geldern  en  Række 
Udskejelser,  som  viste,  at  Opholdet  i  Grav- 
kjælderen  ganske  vist  maatte  have  berøvet  ham 
en  Dél  af  hans  ellers  saa  solide  Forstand. 
Uagtet  denne  skjæbnesvangre  Forordning  be- 
stemte, at  Alle  de,  som  havde  deltaget  i  Spe- 
kulationen, skulde  svare  deres  Skyldnere  ^til 
sidste  Hvid.  og  uagtet  van  Geldern  ved  dette 
Dekret  vilde  have  tjent  utrolige  Summer,  teede 
han  sig  dog,  som  om  denne  Forordning  slet  ikke 
existerede.  ja  hans  Opsætsighed  mod  Rege- 
ringen gik  endog  saa  vidt,  at  han  ikke  engang 
stævnede  van  Eichel,  skjønt  han  havde  For- 
dringer paa  ham  til  et  Beløb  af  over  tre 
hundrede    tusind    Gylden.       Herved    blev     van 

Geldern  vel  ikke  fattig,  men  ganske  sikkert  en 
mindre  rig  Mand,  end  han  ellers  vilde  være 
bleven,  og  da  han,  forunderlig  nok,  hverken 
benyttede  sig  af  Krisen,  Nøden  eller  den  til- 
tagende Pengeknaphed,  fandt  de  Fleste  i  Haar- 
lera,  at  han  gjorde  fuldstændig  rigtigt  i  at  op- 
hæve Firmaet  og  leve  hos  sin  Datter  som  et 
gammelt  Fjols,  der  ved  et  ulykkeligt  Tilfælde 
havde  glemt,  hvad  Forretninger  er. 


DE  SIDSTE  PAA   SOLEI. 


7* 


Oolej  hed  en  Gaard,  som  laa  i  det  trange 
af  Dalen  ind  under  Fj ældet.  Om  Sommeren, 
naar  Solen  stod  højest,  strøg  et  mat,  gult  Skjær 
hen  over  de  sorte  Graner,  der  skyggede  for 
Vinduerne,  og  faldt  som  en  lysgul  Solplet  ind 
over  et  Par  Geranier,  som  langvoxne  og  blege 
rakte  deres  vantrevne  Grene  mod  Ruden.  Den 
øvrige  Tid  af  Aaret  laa  Solej  i  Skygge.  Om 
Vinteren  i  Sne,  om  Vaaren  i  Dynd;  thi  Flommen 
fra  Elven  nedenfor  kjørte  i  hvidgraat.  Skum 
helt  op  over  Vejen  og  slikkede  mod  Grund- 
stenene. Sét  langt  borte  lignede  Solej  Svale- 
reder, klistrede  til  Fjældvæggen,  men  kom  man 
længere  ned  i  Dalen,  laa  den  tung  og  sort 
som  én  stor  og  to  smaa  Ligkister,  thi  den 
langagtige  Hovedbygning  og  dens  to  smaa  Stabur 
var  ikke  rødmalede,  som  de  andre  Gaarde,  men 
tjærede  sorte  lige  ned  til  Grunden,  for  at  holde 

Fugtigheden  ude.  Tungt  og  alvorligt  hævede 
Fj ældet  sin  graasorte  Stenvæg  op  over  den, 
tavse  og  mørke  stod  Granerne  i  Række  foran 
den,  og  tungt  og  trist  var  der  paa  Solej  nu 
som  fordum  —  Lykken  havde  aldrig  hængt 
ved  den  Gaard.  Slægt  paa  Slægt  var  voxet  op 
dér,  havde  strakt  Armene  ud  mod  Sollyset  og 
Lykken  i  Bøn;  men  kun  Døden  havde  hørt 
dem.  Svamp  og  Skimmel  fra  det  kolde  Fjæld 
havde  kastet  deres  Sporer  hen  over  Gaar- 
dens  Mure  og  derfra  ind  i  Beboernes  Blod. 
Slægt  paa  Slægt  var  blegnet  som  Geranierne 
i  Vinduet;  thi  hvor  Solen  ikke  kommer,  dér 
kommer  jeg,  havde  den  gamle  Doktor  sagt,  og 
han  fik  Ret.  Han  kom  til  Faderen,  til  Moderen, 
til  to  Søstre,  og  hvergang  han  kom,  var  Døden 
hans  Kusk.  Nu  var  der  kun  to  Sønner  tilbage: 
„de  Sidste  paa  Solej",  som  de  hed  i  Bygden. 
Guttorm,  den  yngste,  en  Knøs  paa  atten  Aar, 
og  Od,  en  Kæmpe  paa  fire  og  tyve,  der  saa' 
ud,  som  om  han  kunde  være  hans  Fader;  men 
han  havde  ogsaa  fra  Lille  tjent  Halvard  Sæ- 
mundsen,  den  rige  Landhandler  paa  Fosnæs,  og 
dér  skinnede  baade  Lykken  og  Solen.  Da 
Kirkeklokkerne   havde   lydt   over  den   sidste   af 

Søstrene,  holdt  Brødrene  Bøn  ved  den  nys  til- 
kastede Grav,  der  gjemte  Alt,  hvad  de  havde 
elsket.  Paa  Hjemvejen  til  Solej  blev  de  saa 
enige  om  at  sælge  Gaarden  og  drage  til  en 
tredje  Søster,  der  boede  i  Vidundernes  Land,  i 
det  frie  Amerika.  Langt  mod  Vest  var  hun 
dragen,  allerede  som  ung,  med  sin  Hjærtenskjær, 
og  naar  hun  skrev  om  sin  Lykke,  flimrede  Alt 
i  den  nedgaaende  Sols  rosenfarvede  Straale- 
skjær. 

^Hist,  hvor  Solen  gaar  ned 
Bor  min  Lykke,  min  Fred", 

havde  hun  tidt  sunget  for  Gultorm.  Od  mente, 
at  han  kunde  blive  en  flink  Skovhugger,  og  den 
svagelige  Guttorm  med  de  klare  Øjne  spillede 
Violin,  saa  at  Pigerne  i  Bygden  snart  dansede, 
snart  græd.  Fjorten  Dage  efter  blev  der  holdt 
Avktion;  men  der  meldte  sig  ingen  Andre  end 
Halvard  Sæmundsen,  som  kjøbte  Gaarden  til 
Nedbrydning,  og  da  først  rygtedes  det,  at  de 
Sidste  paa  Solej  vilde  udvandre. 


Tung,  tæt   og  graa  hang  Taagen  hen  over 
Dalen.      I   mange   Dage   havde   det   skylregnet, 


104  Vilhelm  Bergsøe- 


men  nn  var  Avgustvarmen  slaaet  ned  af  Nor- 
denvinden, og  som  tætte,  rygende  Taagesøjler 
steg  den  atter  op  fra  Elven,  der,  buldrende  i 
bratte  Strig  fra  Fosnæs,  strøg  ned  gjennem 
Dalen.  Dér  nede  var  Alt  endnu  varmt,  lum- 
mert, næsten  trykkende.  Regnen  hang  i  Draaber 
paa  Birkenes  Blade  og  trillede  derfra  ned  over 
Mos  og  Bregner,  som  kravlede  ud  af  Fjældkløf- 
ternes  Revner.  Himlen  var  endnu  blygraa, 
jævnt  overtrukken,  med  enkelte  Lysbrydnings- 
steder,  der  sendte  et  guligt  Aftenskjær  ned  over 
Taagemasserne ,  der  boltrede  sig  sammen  i 
Daltragten,  som  var  der  Trængsel  for  at 
komme  til  at  undvige.  Højere  oppe  blev  Taage- 
sløret  mere  løst,  og  øverst  tittede  sorte  Fyrre- 
toppe  frem,  nogle  højere,  andre  lavere:  de  saa' 
ud  som  en  Række  alvorlige  Riddersmænd  med 
Taagestrimler  om  Halsen,  Xederst,  mellem 
Elven  og  Fjældet,  løb  en  smal  Vej  opad  mod 
Fosnæs,  og  ad  den  gik  Guttorm  og  Od,  begge 
i  Vandstøvler  og  tykke  graa  Dylfels  Frakker. 
Od  bar  et  svært  Tornyster,  Guttorm  et  lettere, 
fra  hvis  Dæksel  Violinen  stak  frem,  vel  forvaret 
i  en  Sælskinds  Pose.  Begge  gik  langsomt.  Side 
om  Side,  uden  at  tale.     Af  og  til   vendte  Gut- 

torm  Hovedet  og  saa'  over  mod  Solej;  men 
det  laa  skjult  i  Taagen,  Pludselig  sagde  han: 
„Lad  os  vente  til  i  Morgen!  Vi  naar  dog  ikke 
Fosnæs  i  Kvæld." 

„Og  Guri?"  spurgte  Od. 

Guttorm  svarede  ikke,  men  tog  længere 
Skridt. 

„Hvad  piber  Du  for?"  spurgte  Od  og  tog 
Broderen  ved  Armen. 

„Jeg  græder  ikke,"  svarede  Guttorm.  „Det 
er  blot  Vandet,  som  drypper  fra  min  Kaskjet." 

Od  slap  hans  Arm  næsten  med  et  Ryk,  og 
de  gik  videre,  tavse  som  før. 

Regnen  tog  atter  fat;  fin,  ruskende,  saa 
drev  den  ned  i  Byger.  Vejen  var  opløst,  hist 
og  her  stod  Vandet  op  fra  Elven,  og  af  og  til, 
naar  Vinden  bar  paa,  brødes  den  dybe  Stilhed 
af  en  fjærn,  brølende  Larm,  der  rullede  frem 
mellem  Granernes  Stammer  —  det  var  Grav- 
fossen, som  var  i  Flom,  og  som  nu  med  tidob- 
belt Vælde  styrtede  sig  ned  under  Fosnæs,  hvor 
Halvard  Sæmundsen  boede.  Ham  agtede  de 
at  besøge,  for  at  faa  Kjøbesummen  for  Solej 
udbetalt. 

Endelig  naaede  de  Broen,    hvor  Vejen  bar 

over  mod  Fosnæs;  men  da  de  skred  ned  ad 
Bakken,  kunde  de  ikke  blive  den  vaer.  Giittorm 
mente,  at  Taagen  dulgte  den;  men  da  de  kom 
til  Leddet,  fik  Od  Ret.  Flommen  havde  løftet 
Brodækket  og  slængt  noget  af  det  op  over 
Skjærene,  der  som  Ryghvirvlerne  af  en  Hval 
ragede  op  af  Elven.  Kun  Brostolperne  og  Tvær- 
træerne stod  endnu,  og  mellem  dem  brød  Elven 
sig  i  skummende  Braad,  der  slog  dem  lige  i 
Ansigtet. 

„Vi  skal  have  Pengene,"  sagde  Od,  idet 
han  roligt  begyndte  at  trække  sine  Vandstøvler 
af  over  Jærnkrampen  paa  Ledstolpen. 

„Vi  faar  vente  til  i  Morgen."  mente  Gut- 
tor m. 

„„Nordstjernen"  venter  ikke,"  svarede  Od 
og  bukkede  Skaftet  om  paa  Støvlen,  for  at  den 
ikke  skulde  bhve  vaad. 

„Det  er  sandt,"  svarede  Guttorm  med  et 
Suk,  „saa  lad  os  gaa  da," 

„Nej,  Du  bliver,"  sagde  Od.  „En  Gut  som 
Du  er  kun  vant  til  at  gaa  paa  Stuegulv." 

„Tror  Du?"  spurgte  Guttorm  og  vilde 
lægge  Støvlen  i  Ledbøjlen,  men  kunde  ikke  naa 
saa  højt. 

„Du  bliver,"  sagde  Od  og  lagde  sin  store 
Haand  paa  Guttorms  Skulder.  „Du  vil  vel 
hellere  spille  for  Guri  end  for  Huldren  i  Nat?" 

„Hvad  mener  Du  med  det?"  spurgte  Gut- 
torm. 

„Jeg  har  drømt  om  Dig  i  Nat,"  sagde  Od, 
„og  hvad  man  drømmer  sidste  Gang  i  sit  Hjem, 
det  slaar  til,  siger  Mo'er  Marli." 

„Hvad  drømte  Du?"  spurgte  Guttorm. 

„Jeg  drømte,  at  vi  gik  ved  Elven  og  ledte 
efter  Fugleæg.  Da  slog  en  Ugle  ned  og  hug- 
gede Dig  i  Øjet.  Jeg  greb  min  Bøsse  og  vilde 
skyde  den.  men  da  blev  den  til  en  Ørn, 
som  slog  begge  Klør  om  dit  Liv,  løftede  Dig  i 
Vejret  og  fløj  med  Dig  ud  over  Elven.  Dér  lod 
den  Dig  falde;  jeg  hørte  et  Skrig  og  vaagnede." 

„Saa  har  jeg  vel  skreget  i  Søvne,"  mente 
Guttorm.     „Det  gjør  jeg  tidt.  siden  jeg  var  syg." 

„Ja,  Du  skreg,  og  den  kolde  Sved  stod  Dig 
paa  Panden,"  svarede  Od.  „Du  bliver  her; 
det  bæres  mig  for,  at  der  kunde  ske  en  Ulykke. 
Ej  sandt.  Du  bliver?" 

„Og  Guri?"    spurgte  denne  Gang  Guttorm. 

„Jeg  bringer  hende  din  Hilsen  og  vor  Af- 
tale.    Om  et  Aar    følger    hun    over   med  Kap- 

tajnen,  og  I  kan  da  lade  Violen  sørge.  Hun  er 
jo  din  Fæstemø,  saa  Du  kan  trygt  lade  hende 
blive." 

Od  hev  Randsien  af  Skulderen,  kastede  den 
ved  Stubben,  hvor  Guttorm  sad,  og  vendte  sig 
for  at  gaa  ud  imod  Broen. 

Da  rejste  Guttorm  sig,  greb  ham  i  Frak- 
ken og  sagde:     „Vaer  Dig  for  hvad  Du  gjør." 

Od  vendte  sig  og  sagde:  „Mens  jeg  tjente 
paa  Fosnæs,  har  der  ikke  været  mange  Aar, 
uden  at  jeg  er  gaaet  over  den  som  i  Dag." 

.Jeg  frygter  ikke  Elven,"  svarede  Guttorm, 
„bedre  Mand,  end  Du,  gik  aldrig  over  den." 

„Hvad  da?"  spurgte  Od  og  svang  sig  op 
paa  den  første  Bjælke. 

„Vaer  Dig  for  Halvard  Sæmundsen  Fosnæs. 
Han  har  faaet  vor  Aftale  med  Guri  at  vide. 
Du  véd,  han  har  lokket  hende  længe." 

„Naa,  og  saa?"  spurgte  Od  haanlig. 

Guttorm  svang  sig  i  ét  Sæt  op  ved  Siden 
af  Broderen.  „Lad  mig  følge  Dig,"  bad  han. 
„Halvard  Sæmundsen  var  paa  Solej  i  Gaar.  Han 
traf  mig  sammen  med  Guri  ved  Fjøset  —  — " 

„Og  saa?"  afbrød  Od. 

„Han  truede  mig  paa  Livet,"  svarede  Gut- 

torm.  „Han  undsagde  mig  og  Enhver,  som 
vilde  komme  ham  og  Guri  imellem.  Lad  mig 
følge,  Odl  Jeg  har  vel  ikke  Kræfter  som  Du; 
men  jeg  lader  Dig  ikke  ene  gaa  til  Fosnæs." 

Od  bukkede  sig  ned  og  tog  Vandstøvlerne, 
som  han  havde  stillet  foran  sig  paa  Bro- 
værket. Derpaa  bandt  han  dem  sammen  med 
en  Snor,  kastede  dem  over  Skuldrene,  og  først 
da  han  meget  sindig  havde  gjort  dette,  greb 
han  Broderen  om  Livet  med  den  højre  Arm 
og  satte  ham  ned  paa  Jorden  som  et  Barn. 
Saa  tørrede  han  Fossestænket  af  sit  Skæg, 
vendte  sig  og  nikkede  over  Skulderen  til  Gut- 
torm:  „Hvem  er  stærke  Broder  din,  enten  Du 
eller  jeg?" 

Dermed  gik  han. 

Guttorm  stod  og  saa'  ud  efter  ham.  Hans 
Kæmpeskikkelse  blev  mindre  og  mindre;  det 
var  som  om  Taagen  aad  den  —  saa  blev 
den  helt  borte.  Guttorm  vedblev  at  stirre  mod 
det  Punkt,  hvor  den  forsvandt.  Af  og  til  slog 
et  Fossesprøjt  ham  i  Øjnene;  saa  tørrede  han 
dem  og  stirrede  igjen  ud  i  den  Blanding  af 
Taage  og  Skum,  som  brødes  dernede  —  aldrig 
havde  hans  stærke  Broder  været  ham  saa  kjær. 

Da  lød  en  Fløjten,   en  skarp,   skingrende  Piben 
—  Od  var  kommen  over. 

Guttorm  bukkede  sig  og  forsøgte  at  besvare 
Signalet,  men  han  havde  ikke  Lunger  som  Od. 
Elvens  Brusen  formaaede  han  ikke  at  gjennem- 
trænge.  Saa  bukkede  han  sig  ned  og  tog  Ods 
drivvaade  Tornyster,  tørrede  det  af  og  gjemte 
det  omhyggehg  under  et  Skjær  ved  Bredden.  Selv 
satte  han  sig  overski'ævs  paa  en  fremspringende 
Khppeblok  og  stirrede  tilsyneladende  tankeløs 
ned  paa  de  hvide,  skummende  Ringe,  der  legede 
om  de  sorte  Skjær  under  hans  Fødder.  Men 
hans  Tanker  gik  som  Elvens  Bølger  rastløst 
jagende,  drejende  sig  i  kredsende  Ringe  om 
de  mørke  Skjær,  der  laa  paa  hans  Livs  vej. 
Altid  havde  han  længtes  frem  ad  og  op  ad.  Man- 
gen Aften  paaSolej  havde  han  grædt  af  denne 
brændende  Higen  mod  det  Fjærne,  det  Ube- 
kjendte,  kæmpet  mod  det  Indestængte,  der  paa 
én  Gang  laa  hos  Faderen,  hos  Moderen,  hos 
Søstrene  og  i  hele  den  Natur,  der  omgav  ham. 
Han  havde  læst  om  Ole  Bull,  der,  fattig  som 
han,  var  dragen  ud  i  fjærne,  fremmede  Lande 
og  var  kommen  hjem  igjen,  hædret  som  Faa. 
Ogsaa  i  det  fjærne  Amerika  havde  han  jo  spillet, 

Tusinder  havde  lyttet  dertil,  endeløs  Jubel  klang, 
hvergang  han  traadte  frem,  og  Diamanterne  paa 
hans  Bue  funklede  som  Lynglimt  til  Tonernes 
Torden.  At  komme  bort  fra  Solej,  at  flyve 
over  Ejældet  langt  frem  til  Berømmelsens  Land, 
at  vende  hjem  som  Ole  Bull  til  et  jublende 
Folk  —  det  havde  været  hans  Drøm,  hans 
Længsel,  hans  Higen  —  det  havde  leget  i 
hans  Spil  og  hævet  det  langt  over  det  Sæd- 
vanlige. Han  vilde  blive  som  Ole  med  Felen, 
han  vilde! 

Saa  traf  han  en  Aften  Guri  paa  Fosnæs, 
og  Drømmen  tog  en  anden  Vej.  Halvard  Sæ- 
mundsen  havde  taget  hende  med  fra  Kristiania. 
„Hun  var  kommen  ai  bedre  Folk,"  sagde  han, 
og  man  mærkede  det  i  Alt.  Fin,  væver  og 
lille  var  hun,  gjorde  sin  Gjerning  i  Tavshed; 
men  Alt  gik  saa  mildt  som  et  Smil.  Hun  sty- 
rede Huset,  Gaarden,  ja  Boden  med,  naar  Hal- 
vard var  paa  Rejser;  thi  kun  kunde  baade  læse 
og  skrive,  ja  regne  med  „bedre  end  jeg  selv," 
sagde  Halvard.  Guttorm  var  en  Aften  kommen 
derop  for  at  kjøbe  Strænge  til  sin  Fele,  og  saa 
traf  han  hende  i  Boden.  Halvard  var  paa  Rejse. 
Hun  havde  selv  valgt  ud  til  ham,  selv  sat  dem 

paa,  men  han  stemte  dem.  Saa  bad  hun  ham 
at  spille.  Han  vilde  først  ikke;  han  syntes, 
det  var  flovt  at  spille  for  saa  fin  en  Jomfru. 

„Saa  skal  jeg  spille  for  Dig,"  havde  hun 
svaret,  og  saa  var  de  gaaet  ind  i  Storstuen, 
hvor  der  stod  et  Klaver,  som  Halvard  engang 
havde  taget  i  Pant  for  Penge,  han  laante  Præ- 
sten. Guttorm  havde  aldrig  set  et  Klaver,  men 
da  hun  begyndte  at  spille,  satte  han  Felen 
under  Hagen  og  spillede  med  —  det  var.  som 
om  de  dansede  med  hinanden.  Hvorledes  det 
gik  til,  vidste  han  ikke;  men  da  han  gik  hjemad, 
viste  Stjærnerne  Midnat,  og  han  syntes,  at  han 
var  fløjet  vidt.  langt  ud  som  en  Svale,  der 
første  Gang  har  hvilet  sig  i  Palmernes  Skygger. 
Fra  den  Aften  trængte  hans  Fele  tidt  til  nye 
Strænge;  thi  hjemme  i  den  mørke  Stue  sprang 
de  for  ham.  Saa  kunde  det  hænde,  at  han 
hen  imod  Aften  hørte  Langluren  oppe  fra  Fos- 
næs. Da  vidste  han,  at  Halvard  Sæmundsen 
var  paa  Rejser;  thi  Guri  kunde  spille  mere  end 
Klaver. 

En  Aften  havde  hun  Taarer  i  Øjnene,  gav 
korte  Svar,  ja  vilde  end  ikke  spille.  Strængene 
fik  han  i  et  Papir  —  han  skulde  blot  gaa. 

Hun  vilde  ikke  svare  —  han  skulde 
blot  gaa. 

Han  gik  hen  imod  Døren.  Hun  saa'  efter 
ham,  idet  hun  førte  Strængene  til  Bogs;  men 
paa  én  Gang  tog  Graaden  Magten  fra  hende. 

Han  gik  langsomt  tilbage,  lagde  Armen  om 
hendes  Liv,  bøjede  sig  ned  over  hende  og 
spurgte,  om  han  havde  gjort  hende  Ondt.  Da 
brast  Taarerne  frem  som  en  Flom,  og  Alt  kom 
for  en  Dag.  Halvard  var  gaaet  paa  Rejse 
Dagen  forud;  men  Aftenen  før  var  han  kommen 
ind  i  hendes  Kammer,  havde  taget  hende  i 
Favn  og  sagt,  at  han  nok  vilde  have  saadan  en 
flink  Regnskabsførerske  til  Hustru  —  han  vilde 
nu  til  Kristiania  og  tale  med  hendes  Slægt. 

Dermed  var  han  gaaet.  uden  at  spørge 
om  Svar;  men  om  Morgenen  havde  han  taget 
hende  under  Hagen  og  kysset  hende  i  Alles 
Paasyn  som  sin  Trolovede.  Hun  vilde  ikke. 
Nej,  hun  vilde  ikke!  Men  hvad  skulde  hun 
gribe  til?  Hun  var  saa  fattig  og  forladt  —  der 
var  ikke  den  Haand  i  Verden,  som  vilde  hjælpe 
hende. 

Da  Guttor m  den  Aften  gik  hjem,  var  Drøm- 

men  forandret.  Ole  med  Felen  og  dens  Dia- 
manter fristede  ham  ikke  mere.  Han  saa'  kun 
to  Øjne,  der  saa  bønligt  havde  sét  ind  i  hans; 
han  følte  Trykket  af  en  Haand,  der  havde 
hvilet  ved  hans  Hjærte,  Blusset  af  to  Læber, 
der  skjælvende  havde  lagt  sig  mod  hans.  Æren, 
Hæderen,  Berømmelsen  laa  i  vage  Taager  som 
de,  der  nu  boltrede  sig  over  Elven,  og  naar 
han  saa'  fremad,  øjnede  han  i  det  fjærne  Land 
i  Kanten  af  Urskoven  kun  et  lille  Hus,  hvor 
hun  stod  i  Døren  og  sang.  Med  Sangen,  med 
dens  stille  Lykke  fulgte  et  brændende  Had  til 
Halvard  Sæmundsen,  der  holdt  hende  som 
Fuglen  i  Bur,  en  kjøbt  Fugl,  som  han  fodrede, 
og  som  derfor  var  hans.  Hvad  ejede  han?  — 
Kun  Penge.  Hvad  vilde  han?  En  Regnskabs- 
bog, og  dertil  skulde  Guri  bruges. 

Saa  var  det,  at  Halvard  havde  truffet  dem 
bag  Staburet  paa  Solej.  Han  havde  vel  længe 
haft  en  Mistanke,  eller  snarere  vel  kun  en 
Tanke;  men  at  denne  saa  brat  skulde  blive  til 
Virkelighed,  derom  havde  han  ikke  drømt.  Guri 
havde  aldrig  vovet  at  forlade  Fosnæs,  mindst 
ved  Aftentid,  og  nu  traf  han  hende,  sin  Ejen- 
dom, i  Guttorms  Arme.     Havde  Od  ikke  staaet 

ved  Fjøset,  kunde  det  vel  hænde,  at  han  havde 
slaget  dem  begge  ihjel,  saa  rasende  blev  han ; 
men  Guttorm  havde  han  undsagt,  og  Guri  havde 
han  drevet  hjem  med  Magt.  Hvorledes  vilde 
det  gaa  hende  og  hvorledes  Od?  Halvard  Sæ- 
mundsen  var  mulig  stærkere,  end  selv  den 
stærke  Broder. 

Guttorm  saa'  atter  ned  mod  Elven,  hvor 
Striget  skummede  i  Fald  efter  Fald,  Den  saa' 
ond  ud  med  sit  gulhvide  Skum,  og  onde  Bil- 
leder var  det,  som  den  manede  op  i  ham. 
Var  det  sandt,  hvad "  Folk  i  Bygden  fortalte, 
den  Gang  han  var  en  lille  Gut?  Kun  Elven 
vidste  Besked;  men  den  kunde  ikke  føres  som 
Vidne.  Hvor  Fosnæs  nu  knejste  rød  og  skin- 
nende i  Sollyset,  havde  Halvard  Sæ mundsen 
for  tolv  Aar  tilbage  siddet  som  fattig  Land- 
handler i  et  lille  Hus  nred  en  fedLot  Krambod. 
Saa  var  en  rig  Englænder  kommen  for  at  kjøbe 
Sølvknapper  og  fiske  Lax,  og  Halvard  havde 
været  hans  Fører  dér  paa  Egnen.  En  Aften 
havde  Halvard  roet  ham  over  et  Fiskevand,  for- 
tøjet Baaden  ved  et  Skjær,  og  var  saa  gaaet  op 
for  at  plukke  Bær  til  sin  rige  Gjæst.  Det  led 
ud  paa  Aftenen,  inden  han  kom  tilbage,  men  da 

8* 


110  Vilhelm  Bergsøe. 


var  Baaden  og  Englænderen  borte.  Halvard 
mente,  at  den  Fremmede  havde  løst  Baaden 
og  var  dreven  i  Fossen;  men  Folk  i  Egnen 
undrede  sig  over,  at  Halvard  fra  den  Dag 
havde  Penge  nok.  Men  da  han  byggede  tre 
Længer  til  Fosnæs  og  satte  store  Ruder  i  For- 
huset, tav  Folk  stille,  kun  Elven  talte;  men  der 
var  Ingen,  som  forstod  den.  Én  Ting  lagde 
dog  Folk  Mærke  til,  især  de  Gamle,  som  havde 
kjendt  ham  fra  Barn.  Halvard  begyndte  at 
drikke.  Ikke  sammen  med  Andre  eller  ved  Gil- 
der; thi  dér  var  han  næsten  altid  ædruelig 
og  yppede  sjeldent  Kiv.  Nej,  han  drak  paa  en 
hél  egen  Maade.  Ene  sad  han  for  laasede 
Døre  i  Stuen  bag  Kramboden  og  drak,  ofte  ubæn- 
digt, under  lavmælet  Hvisken  med  sig  selv. 
Det  kom  som  Anfald,  stødvis,  ofte  efter  lange 
Perioder,  hvor  han  ikke  havde  rørt  et  Genever- 
glas, skjønt  han  daghg  selv  tappede  af  i  Boden. 
Men  naar  Drankerlysten  kom  over  ham,  kunde 
det  altid  kjendes  i  Forvejen;  der  kom  et  Hav- 
blik, som  forkyndte  Stormen.  Han  blev  ord- 
knap, havde  ingen  Ro  i  Huset,  maatte  ud.  Saa 
kunde  han  vandre  milevidt,  enten  til  Fjælds  eller 
ud  i  Skoven,    men    ved    Elven    saa'   man  ham 

aldrig.  Han  søgte  mest  ensomme  Veje,  og 
mødte  han  Nogen,  veg  han  ud  eller  vendte  om. 
Naar  han  da  kom  hjem,  var  han  dødtræt,  men 
spise  kunde  han  ikke.  Saa  stængede  hån  sig 
inde  i  Bagstuen,  satte  selv  Skodderne  for  og 
fyrede,  enten  det  var  Sommer  eller  Vinter,  i 
den  store  Bilæggerovn,  og  hentede  saa  to  Dunke 
Genever  ude  i  Boden.  Naar  Folkene  saa'  ham 
komme  med  disse  to,  trak  Enhver  til  Sit, 
thi  saa  vidste  de,  at  der  vilde  komme  Uvejr 
til  Natten.  Saa  kunde  man  høre  ham  smaa- 
snakke  inde  i  den  mørke  Bagstue,  hvor  der 
ikke  var  andet  Lys  end  Luen  fra  Kakkelovnen. 
Hvad  han  talte  om,  kunde  Ingen  høre;  men 
han  talte  uafbrudt,  snart  højere,  snart  lavere, 
snart  som  med  to  Stemmer.  Undertiden  for 
han  op,  slog  i  Bordet,  bandte  højt  og  faldt  atter 
ned  til  den  samme  mumlende  Hvisken.  Hen 
imod.  Midnat  hørte  man  en  hæs  Rallen  fra  den 
tillaasede  Stue,  et  tungt  Fald,  og  saa  blev  Alt 
stille  —  han  havde  raset  ud.  For  saa  vidt  var 
det  Hele  ganske  uskadeligt,  og  dog  ræddedes 
Alle  paa  Fosnæs  hver  Gang  det  stod  paa;  thi 
to  Gange  var  det  hændet,  at  han  hen  imod 
Solnedgang  var  faret  ind  i  Boden  for  at  hente 

mere  Genever,  og  begge  Gange  havde  han  teet 
sig  saa  ustyrhg,  at  der  maatte  hentes  Folk  for 
at  binde  ham.  Dagen  efter  var  han  myg  som 
en  Klud  og  tog  paa  Rejse  —  saa  var  det,  at 
Guri  styrede  Alt. 

Guri  I  —  Guttorms  Tanke  gjorde  et  langt 
Sidespring  tværs  over  Elven,  op  over  Fj ældet  og 
ind  i  den*  lille  Stue,  han  kjendte  saa  godt. 
Hvad  skulde  der  blive  af  Guri,  nu  da  han  drog 
bort,  nu  da  Halvard  kjendte  deres  Forhold'?  Det 
blev  saa  klart  for  ham,  at  han  maatte  se  hende, 
tale  med  hende  endnu  en  Gang:  det  koste, 
hvad  det  vilde!    Men  Elven? 

Da  klang  det  der  oppe  fra  gjennem  Taagen. 
En  langtrukken,  klagende  Tone,  der  sitrede 
frem  gjennem  Luften  højt  over  Bølgernes  Bru- 
sen. Han  for  op,  hans  Muskler  strammede  sig 
som  Staal  —  det  var  Guris  Lur.  Han  kjendte 
den;  hvad  var  der  paa  Færde?  Med  et  Ryk 
sled  han  Tornysteret  af  sig  og  kastede  det  hen 
imod  Broderens;  men  det  rullede  forbi,  trillede 
videre,  og  blev  saa  hængende  ved  et  Skjær  lige 
i  Randen  af  Elven. 

Han"  lod  det  ligge  og  ilede  ned  mod  Broen. 
I   en  Haandevending  var   han   oppe    paa   Bro- 

værket,  og  uden  at  agte  det  fraadende  Strig 
under  hans  Fødder,  sprang  han  fra  Bjælke  til 
Bjælke,  saa  at  de  gyngede  under  harn.  Da 
han  naaede  den  anden  Bred,  saa'  ban  et  Øje- 
blik tilbage  og  undrede  sig  over,  at  han  var 
sluppen  over  saa  hurtig.  Saa  trak  han  sine 
Støvler  paa  og  gav  sig  paa  Vej  til  Fosnæs. 

Han  vilde  dog  ikke  op  til  Gaarden  og  slog 
derfor  ind  paa  en  Sidesti,  der  gik  mellem 
unge  Birke,  hvis  drivvaade  Grene  slog  ham 
i  Ansigtet.  Den  førte  i  trange  Fald  og  Bugt- 
ninger op  til  en  Grønning,  der  brugtes  som 
Blegeplads  og  stødte  lige  op  til  Gaardens  Have. 
Guri  havde  talt  til  ham  om  denne  Grønning, 
der  laa  saa  lunt  bag  Fjeldvæggen,  hvorunder 
Fossen  brød  sig  Fald  i  Fald.  Idag  var  der 
hverken  Fos  eller  Sol  —  kun  Taage,  kun 
drivende  Skyer,  og  dog  havde  Guttorm  en  Fø- 
lelse af,  at  hun  ventede  ham  hist  oppe  —  hvor 
hun  var,  var  Solen. 

Grønningen  laa  øde  og  ensom,  da  han 
endelig  naaede  derop.  Paa  begge  Sider  den 
skarpe,  nøgne  Ur,  som  ej  engang  gav  Birken 
Fæste.  Til  Venstre  det  bratte  Fald  ned  mod 
Fossen,  som  brølende  buldrede  frem  under  det 

graahvide  Taageslør;  til  Højre  to  slanke  Fyrrer 
og  Fosnæs'  røde  Bygninger,  slørede  af  Taagen 
—  Alt  tomt,  ikke  et  Menneske. 

Han  besluttede  at  vente  og  stillede  sig  i 
Læ  af  et  Klippestykke,  hvorfra  han  kunde  se 
op  imod  Gaarden,  Han  stod  og  stirrede  frem 
gjennem  Taagen.  Af  og  til  syntes  han  at  høre 
en  Larm,  saa  Noget,  der  lignede  et  Skrig;  men 
Fossen  buldrede  saa  stærkt,  at  al  menneskehg 
Lyd  tabte  sig  i  dens  Nærhed.  Da  lysnede  det 
op  gjennem  Taagen;  der  kom  et  guligt  Skjær 
over  Granernes  Toppe  paa  den  modsatte  Side 
af  Elven  —  det  var  den  synkende  Sol,  som  tog 
et  sidste  Kæmpetag  for  at  sige  Farvel  til  den 
Jord,  som  Taagerne  skjulte.  Der  gik  ligesom 
et  Aftengys  gjennem  Skoven,  en  pludselig  Luft- 
ning, som  i  et  Øjeblik  fik  Draaberne  fra  Træ- 
erne til  at  falde  med  en  raslende  Lyd.  Saa 
splittedes  Skyerne,  og  den  røde,  varme  Aften- 
sol stod  ind  over  Grønningen,  dannende  Regn- 
buebroer over  Fossen,  der  i  dette  Øjeblik  faldt 
som  rødmende  Vin.  Guttorm  blev  slagen  af 
Synet.  Saa  skjøn  havde  han  aldrig  sét  Dalen 
og  Elven;  ja,  om  det  saa  var  Solej,  saa  luede 
i  dette  Øjeblik  dets  mørke  Ruder  med  en  gylden 

Glans,  der  kastede  brede  Straaler  i  de  tilbage- 
vigende  Taagemasser.  Guttorm  saa"  ned  mod 
Fossen,  hvis  Skum  lyste  i  Rosenrødt,  og  paa 
hvis  Fjældsider  hver  Blomst  og  hver'  Bregne 
ghmrede  med  Dugdraabens  Diamanter.  Det 
var  en  Solnedgang,  som  han  aldrig  havde  set 
den  før,  og  uvilka  årlig  nynnede  han  med  dæm- 
pet Stemme  det  gamle  Vers,  Søsteren  havde 
lært  ham : 

Hvor  Solen  gaar  ned, 
Bur  min  Lykke,  min  Fred! 

Da  følte  han  et  voldsomt  Slag  i  Ryggen,  et 
Slag,  som  fik  ham  til  at  synke  i  Knæ  med  et 
undertrykt  Skrig.  Da  han  rejste  sig,  stod  Hal- 
vard foran  ham,  stor,  kæmpestærk,  med  Haaret 
strittende  som  Børster,  stive,  stirrende  Øjne  og 
kobberrød  i  hele  Ansigtet.  Med  et  Kæmpetag 
greb  han  Guttorm  om  Halsen,  trak  ham  ind 
imod  sig  og  stirrede  ham  lige  i  Øjnene  uden  at 
sige  et  Ord. 

.Jesus,  hvad  gjør  Du!"  raabte  Guttorm, 
som  følte  Halvards  Haand  sammensnøre  hans 
Strube,  samtidig  med  at  en  Aande  af  Genever 
stod  ud  af  Halvards  Mund.  Halvard  svarede 
ikke.     Han  klemte  kim  endnu  fastere,   og   Gut- 

torm  følte  med  svigtende  Bevidsthed,  at  Hal- 
vards Jærnhaand  førte  ham  laglængs  nærmere 
mod  Fossedybet. 

Der  kom  en  Rædsel  over  ham;  han  vred 
sig  løs  og  stønnede  halvkvalt:  „Halvard!  Hvad 
vil  Dii?    Er  En  ikke  nok?" 

Halvard  drog  ham  tæt  ind  til  sig:  „SaaDu 
véd  det?"  hviskede  han.  „Saa  har  vel  Fossen 
Plads  for  To/ 

„Slip  mig!"  skreg  Guttorm,  som  følte  Fj æl- 
det vige  under  sig.  „Jeg  skal  aldrig  sige  det 
til  Nogen." 

Halvard  trak  ham  end  en  Gang  ind  til 
sig.  saa  at  hans  røde,  fortrukne  Ansigt  næsten 
berørte  Guttorms.  „Rejs  nul"  lallede  han  med 
hæs  Stemmel     „Jeg  gaar  til  Guri." 

Halvard  slap  Taget. 

„Guri!"  skreg  Guttorm  og  strakte  Hænderne 
i  Vejret,  i  det  han  styrtede  bag  over. 

Der  lød  intet  Skrig,  intet  Fald  —  Alt  op- 
slugtes af  Fossens  brølende  Torden.  Kun  hist 
ude-  hvor  Skjæret  endte,  boblede  Skummet  op  i 
en  ringformig  Plet  med  røde  Perler.  Saa  svandt 
ogsaa  de,  og  Elven  skummede  videre,  snehvid 
som  før. 

Halvard  stirrede  et  Øjeblik  efter  den  røde 
Plet  og  sparkede  saa  den  Græstørv,  som  Guttorm 
i  sit  Fald  havde  løsnet,  ned  i  Fossedybet. 
Solen  sank  bag  Skovbrynet  paa  den  modsatte 
Side,  Taagerne  væltede  atter  frem,  Nattens 
kolde,  tunge,  klamme  Taager,  og  i  disse  gik 
Halvard  ud,  smaasnakkende  med  sig  selv  og 
vigende  ind  i  Skoven,  hver  Gang  han  hørte 
Lyden  af  menneskelige  Fjed. 


Aar  var  gaaede  —  hele  tre  og  tyve  Aar 
—  og  i  dem  forandres  Meget.  Hvor  Solej 
havde  ligget,  var  nu  et  Savbrug,  som  ejedes 
af  Halvard  Sæmundsen.  der  herfra  hvert  Foraar 
lod  mange  Tusinde  Tømmerstokke  glide  i 
Elven;  thi  han  ejede  hele  Skoven  fra  Solej  til 
langt  op  over  Fosnæs.  I  Haven,  hvor  Guttorm 
og  Od  havde  leget  som  Børn.  var  der  bygget  et 
Maskinhus,  hvor  Fossen  drev  Halvards  Kværne 
om  Sommeren,  medens  om  Vinteren  en  let, 
hvid  Dampstribe,  der  stødvis  for  ud  gjennem 
Taget,    forkyndte,   at  den  driftige  Halvard  Sæ- 

mundsen  ikke  lod  sig  kue,  naar  Vinterkulden 
bandt  Fossevandet  oppe  i  Bræerne. 

Ogsaa  Dalen  var  forandret.  Der  var  kom- 
met noget  vist  Velhavende  over  den,  som  dels 
skyldtes  Tiderne,  dels  Halvards  store  Rund- 
haandethed,  hvad  det  Gejstlige  angik.  Tiderne 
havde  forandret  det  raa,  skrøbelige  Tømmer- 
værk til  en  sirlig  Hængebro  af  Jærn,  hvorover 
Lokomotivet  dampede,  lysende  i  Solskinnet  og 
hvinende  højt,  naar  det  holdt  ved  den  nybyg- 
gede Station,  inden  det  forsvandt  hge  lukt  ind 
i  Fjældet  som  ved  Trolleri.  Halvard  havde  sat 
igjennem  i  Bygderaadet,  at  den  gamle,  brøst- 
fældige Kirke  med  det  underlige  Taarn,  de 
fremspringende  Kupler  og  det  skæve  Trætag 
var  bleven  revet  ned  tillige  med  Præstegaarden, 
som  laa  tæt  derved.  Det  havde  kostet  ham 
ti  tusinde  Specier  at  sætte  den  Plan  igjennem; 
men  hvad  brød  han  sig  om  det,  naar  hans 
Tømmerstokke  sprang  som  Lax  i  Elven  fra 
Fosnæs  og  helt  ned  til  Drammen?  Der  var 
Ingen,  som  skulde  sige,  at  han  var  gjerrig. 

Og  hvem  vilde  ogsaa  falde  paa  det,  naar 
man  saa'  paa  de  Forandringer,  der  var  fore- 
tagne paa  Fosnæs  selv?    De  røde  Træbygninger 

var  afløst  af  Grundmur,  de  store  Ruder  af 
Spejlglasvinduer.  Vej  var  sprængt  gjennem  Fj  æl- 
det, netop  ad  den  Sti,  ad  hvilken  Guttorm  var 
vandret,  og  Halvard,  der  var  meget  ræd  for  at 
Nogen  skulde  falde  i  Fossen,  havde  langs  Grøn- 
ningen ladet  bygge  en  solid  Stenmur,  bag  hvilken 
man  uden  at  svimle  kunde  stirre  ned  i  det 
brølende  Dyb,  som  kogende  og  sydende  kastede 
sine  Skumperler  i  stødvise  Sprøjt  helt  op  over 
Grønningen.  Denne  var  nu  tagen  ind  i  Haven, 
beplantet  med  Frugttræer,  og  gjennemskaaren 
af  en  bred,  med  Buxbom  indfattet  Gang,  der 
førte  lige  op  til  Storstuen  paa  Fosnæs.  En  Ting 
havde  dog  undret  alle  Folk  i  Bygden,  og  det 
var,  at  Halvard,  da  han  byggede  Fosnæs  om 
for  anden  Gang.  havde  vendt  Forsiden  ind  mod 
Skoven,  hvor  der  var  saa  trangt  og  mørkt.  Kun 
Storstuen  vendte  ud  imod  Fossen,  men  i  den 
kom  Halvard  aldrig.  Selv  i  .Julekvælden,  naar 
Folkene  dansede  derovre,  maatte  de  gaa  tværs 
over  Gaarden  for  at  drikke  Husbondens  Skaal. 
Han  kunde  ikke  hde  Fossen,  kunde  ikke  taale 
at  høre  dens  Buldren,  især  ved  Vaartid,  naar 
den  flommede  op.  Han  tog  paa  denne  Tid 
gjærne   enten  til   Drammen   eller   til   Kristiania. 

Men  der  var  ingen  Undskyldning  ved  Juletid, 
og  dog  kom  han  aldrig  i  Storstuen,  satte  aldrig 
sin  Fod  i  Grønningen. 

Halvard  Sæmundsen  var  rig,  meget  rig; 
men  var  han  lykkelig?  De  unge  Folk  i  Bygden 
mente  ja.  Mangen  misundte  ham  endog;  men 
de  Gamle  —  med  dem  var  det  en  anden  Sag. 
Hvad  kunde  det  hjælpe,  at  Halvard  havde  bygget 
Kirken  af  Sten  og  Præstegaarden  af  Grundmur, 
naar  hans  eget  Hjem  stod  øde,  og  det  gjorde 
det.  Guri  havde  ventet,  ventet  baade  det  første 
Aar  og  tre  andre  til;  men  saa  havde  hun  givet 
tabt.  Ovre  i  det  fjærne  Vesten  var  hendes 
Lykkes  Sol  gaaet  ned ,  saa  tænkte  hun,  thi 
aldrig  kom  der  Brev,  hverken  fra  Guttorm  eller 
Od.  Den  sidste  havde  hin  Aften  været  i  Klam- 
meri med  Halvard,  hvem  han  havde  truffet 
drukken,  og  som  først  havde  nægtet  ham  Pengene 
for  Solej.  Od  havde  efter  meget  Vrøvl  faaet 
dem;  men  saa  havde  Halvard  sparket  til  ham, 
idet  han  gik  ud  ad  Døren.  Od  havde  vendt 
sig,  havde  taget  Halvard  ved  Skuldrene  og 
slaaet  ham  op  imod  Sengestolpen  et  Par  Gange, 
Halvard  var  bleven  som  rasende,  men  Od  havde 
koldsindig    lukket    Døren    for   ham,    inden    han 

gik.  Halvard  var  da  sprungen  ud  ad  Vinduet 
og  løbet  ned  over  Grønningen  for  ad  Stien  at 
naa  Od  paa  Vejen,  men  i  hans  Sted  havde  han 
truffet  Guttorm  ventende  paa  Guri.  Hvad  der 
saa  var  sket,  vidste  Ingen  uden  Taagen,  Fossen 
og  han. 

Od  var  vandret  tilbage  ad  Vejen,  var  paa 
Ny  lykkelig  kommen  over  Broen,  og  dér  saa' 
han  Broderens  Tornyster  hænge  i  Remmen  paa 
et  af  de  nederste  Skjær,  medens  hans  eget  laa 
i  god  Behold  oppe  under  Fjældet.  Han  raabte 
og  kaldte,  fik  intet  Svar,  løb  vild  i  Taagen  og 
kom  først  ud  ad  Skoven  længere  nede,  hvor  et 
Stenrøs  løb  tværs  for  Elven.  Her  fandt  han 
Guttorms  Hat,  som  laa  og  skvulpede  op  imod 
Land.  Xu  var  Alt  ham  klart  —  saa  havde 
Guttorm  dog  forsøgt  at  gaa  over  Broen. 

Od  var  af  disse  stærke,  indesluttede  Na- 
turer, hvem  Ulykken  vel  kan  nage  indvendig, 
men  som  i  det  Ydre  bevarer  en  tilsyneladende 
Ro.  Han  elskede  denne  svage,  blege  Broder, 
som  en  Fader  elsker  sit  Barn,  og  han  græd 
som  et  Barn,  da  han  gjemte  Broderens  Hat  i 
sit  Tornyster:  men  hvad  var  der  at  bie  efter? 
Guttorm  var  død,  og  Skibet  til  det  fjærne  Vest 

ventede  kun  paa  de  Levende.  Skrive  til  Guri? 
Hvorfor?  —  Hun  fik  dog  aldrig  Guttorm  tilbage 
og  havde  det  haardt  nok  endda.  Saa  rejste 
han,  og  da  han  langt  ude  i  det  fjærne  Vest 
havde  ryddet  sig  ind  i  Urskoven,  syntes  han, 
at  Guri  og  Norge  var  saa  langt  borte,  at  intet 
Brev  kunde  komme  til  dem.  Ofte,  især  ved 
Solnedgang,  tænkte  han  paa  Guttorm  og  Guri. 
Hans  Hjærte  blev  blødt  derved;  men  hans 
Hænder  var  for  haarde  til  at  skrive. 

For  Guri  gik  det  første  halve  Aar  som  en 
Dans;  thi  Halvard  var  i  al  den  Tid  borte  fra 
Fosnæs,  ja,  skrev  endt)g  om  at  sælge  det.  Saa 
kom  han  tilbage,  byggede  Muren  langs  Fosse- 
randen,  tog  Grønningen  ind  i  Haven  og  rejste 
saa  igjen.  Guri  kunde  slet  ikke  forstaa,  at 
han,  der  tidligere  havde  vogtet  hende,  ja  hængt 
over  hende,  nu  gav  hende  saa  megen  Frihed, 
at  det  saa'  ud,  som  han  slet  ikke  brød  sig  om 
hende.  Han  talte  heller  ikke  om  Ægteskab,  og 
hun  var  glad,  taknemlig  derover;  men  fra  Gut- 
torm kom  der  ikke  et  Ord,  og  jo  længere  hun 
ventede,  des  mere  ængstedes  hun :  der  maatte 
jo  være  sket  en  Ulykke. 

Hun  led  i  Stilhed,  sygnede  hen.  Hun  havde 
higen,  til  hvem  hun  kunde  betro  sig,  mindst 
til  Halvard,  som  hun  frygtede.  Saa  tog  hun 
en  stor  Beslutning.  Hun  vilde  rejse  til  Amerika, 
søge  Guttorm  op  —  men  hun  kom  ikke  længere 
end  til  Kristiania.  higen  vilde  tage  hende  om- 
bord uden  Penge.  Hun  sad  ved  Havnen  græ- 
dende, forladt,  og  dér  traf  Halvard  hende. 
Hun  skjælvede,  da  hun  saa'  ham  komme;  men 
han  skjældte  ikke,  bruste  ikke  op  som  ellers 
—  tvært  imod,  han  var  mild,  næsten  bedende. 
Kom  der  i  Løbet  af  et  Aar  Brev  fra  Guttorm. 
vilde  han  give  hende  Penge  til  at  rejse  der- 
over; rnen  nu  skulde  hun  følge  ham,  hun  skulde 
være  hans  Datter,  hans  Barn.  Der  var  saa  øde 
paa  Fosnæe,  naar  hun  tog  bort,  og  Guttorm 
lod  jo  nok  høre  fra  sig. 

Guri  var  forbavset  over  hans  Ædelmodig- 
hed og  blev  det  endnu  mere,  da  hun  kom  til- 
bage til  Fosnæs;  thi  Halvard  holdt  Ord.  Hun 
havde  det  virkehg  som  Datter  i  Huset.  Alt 
strengere  Arbejde  blev  taget  fra  hende,  hitet 
var  for  godt  til  hende,  og  naar  Varerne  kom 
fra  Kristiania,  var  der  altid  en  særskilt  Kiste 
med  Kjoler  og  Søljer,    rigere  end  nogen  anden 

Piges  i  Bygden,  Guri  tog  dem  paa  og  syntes, 
at  hun  blev  kjønnere  end  før,  men  hun  slap 
ikke  Guttorm  —  det  var  jo  dog  for  ham,  hun 
pyntede  sig.  Da  begyndte  der  at  gaa  Rygter 
i  Bygden  om,  at  hun  var  Halvards  Frille.  Det 
mumledes  først  ganske  sagte,  men  saa  kom  det 
mere  og  mere  paa  Tale,  endog  ved  Kirkestævnet, 
og  en  Dag  kom  saa  Præsten  for  at  tale  med 
hende  derom  —  det  var  netop  Dagen  efter,  at 
Halvard  i  Bygderaadet  havde  sat  Forslaget  om 
den  nye  Præstebolig  igjennem. 

Guri  afviste  Beskyldningen  med  Foragt; 
men  da  Præsten  var  gaaet,  græd  og  græmmede 
hun  sig.  Om  Aftenen  kom  Halvard  ind  og 
forestillede  hende  mildt,  næsten  ydmygt,  at 
Sagen  ikke  kunde  blive  ved  at  gaa  i  den 
Gænge.  Hun  stod  ene,  forladt  i  Verden:  men 
netop  derfor  maatte  hun  dobbelt  tage  Hensyn 
til  Folks  Dom.  Tog  hun  nu  bort  fra  Fosnæs, 
vilde  Alle  sige,  at  Rygtet  havde  talt  sandt,  og 
hvem  vilde  saa  tage  hende?  Blev  hun,  maatte 
han  som  Bygdens  første  Mand  for  sin  Anseelses 
Skyld  bede  hende  trolove  sig  med  ham.  Der 
var  snakket  for  meget  i  Bygden  om  den  Ting, 
til  at  han  kunde  lade  det  sidde  paa    sig.     Han 


De  Sidste  paa  SoleJ-  131 

elskede  hende  og  skyldte  hende  en  Oprejsning. 
Skulde  Guttorm  endnu  være  miellem,  tilbød  han 
at  lade  Trolovelsen  vare  et  Aar.  Skrev  Gut- 
torm i  den  Tid  til  hende,  gav  han  sin  Salig- 
heds Ed  paa  at  lade  hende  rejse.  Det  sidste 
bestemte  Guri.  Hun  græd  og  tog  mod  den 
Guldring,  han  satte  paa  hendes  Finger. 

Der  gives  Brylluper,  hvor  Klokkerne  synes 
at  ringe  til  Lig,  og  hvor  Salmen  bliver  til 
en  Gravsang  —  Guris  var  et  saadant.  Præsten, 
den  venlige  Præst,  der  havde  været  saa  øm 
over,  at  hun  skulde  tages  for  Halvards  Frille, 
havde  ikke  det  ringeste  imod  at  gjøre  hende 
til  hans  Hustru  og  havde  endog  lovet  Hal- 
vard paa  den  Dag  at  tale  hende  rigtig  lil 
Hj ærtet.  Men  han  vendte  sig  i  Talen  til 
hende  mere,  som  skulde  hun  fæstes  til  Tyende, 
end  blive  Halvards  Hustru.  Med  stærke  Ord 
fremhævede  han,  hvor  ene  hun  stod  i  Livet, 
hvor  ringe  hendes  Fortjenester  var  i  Modsæt- 
ning til  Halvards,  som  havde  betænkt  baade 
Bygden,  Kirken  og  Kirkens  hellige  Tjener, 
og  han  kunde  ikke  noksom  undre  sig  over  al 
den  rige  Naade,  Herren  havde  ladet  dale  i 
hendes  Skjød.     Guri  stod,   som  hørte  hun  Intet 

af  alt  dette.  Hendes  Øjne  stirrede  dødt  gjen- 
nem  Rummet,  som  saa'  de  ind  i  en  anden 
Verden,  og  kun  da  Præsten  betonede,  at 
Kvinden  skulde  være  sin  Mand  underdanig  i 
alle  Ting,  gjorde  hun  en  Bevægelse  som  for  at 
træde  tilbage,  men  i  samme  Øjeblik  greb  han 
hendes  Haand  og  spurgte:  „Vil  Du  tage  denne 
Mand  tilægte,  som  her  staar?"  —  Guri  bevægede 
Læberne;  men  der  kom  intet  Svar.  Hun  blev 
kun  blegere  end  før. 

„Du  faar  svare,"  hviskede  Præsten  til 
hende. 

Guri  vendte  Hovedet  og  saa"  et  Øjeblik 
paa  Halvard,  hvis  store,  røde,  selvtilfredse  An- 
sigt ikke  forraadte  den  ringeste  Bevægelse,  og 
hviskede  saa:  „Nej,  for  Himlens  Skyld,  jeg 
vil  ikke!" 

Præsten  studsede,  standsede  et  Øjeblik 
og  saa'  paa  Halvard,  der  blinkede  med  det 
ene  Øje. 

„Saa  giver  da  hinanden  Haanden,"  sagde 
han  uden  at  lade  sig  forstyrre.  „Jeg  erklærer 
Eder  for  rette  Ægtefolk  at  være." 

I  det  samme  vaklede  Guri,  saa  at  den 
tunge  Brudekrone  gled  af  og  med  en   raslende 

Klingren  trillede  langs  hen  ad  Kirkegulvet;  men 
dette  var  ogsaa  det  eneste  Uheld,  der  ramte, 
ellers  var  jo  Vielsen  gaaet  ret  og  ordenlig  til. 

Men  rette  Ægtefolk  blev  de  aldrig,  -  trods 
Præstens  Erklæring,  og  dertil  gav  Halvard  hur- 
tig Anledning.  De  havde  ikke  været  gifte  i  tre 
Døgn,  før  han  viste  sig  som  den,  han  var  — 
mistænkehg,  tyrannisk,  brutal.  Guri  kunde 
være  saa  ydmyg,  saa  ærbødig  hun  vilde  —  han 
følte  dog,  at  det  Egentlige  manglede,  og  den 
ringeste  Anledning  vår  nok  til,  at  han  kunde 
tale  sig  selv  op  fra  Bebrejdelser  til  Heftighed, 
fra  Heftighed  til  ligefrem  ond  Rasen.  Ved  slige 
Lejligheder  lod  han  hende  høre  Alt:  hendes 
ringe  Herkomst,  hendes  Fattigdom,  hendes 
Kulde  —  kun  hendes  tidligere  Forhold  til  Gut- 
torni  nævnede  han  aldrig,  og  skjønt  det  var 
Guri  en  Gaade,  var  hun  ham  dog  taknemmelig 
derfor.  Det  var  under  al  hans  Raahed  dog  en 
Finfølelse,  for  hvilken  hun  kunde  give  ham  et 
Haandtryk. 

Aaret  efter  skulde  Guri  være  Moder,  og 
Halvard  rejste  selv  til  Kristiania  for  at  gjøre 
Indkjøb  af  Kristentøj.  Han  kunde  imidlertid 
have  sparet  sig  Ulejligheden;   thi   da  han  kom 

tilbage,  havde  Guri  faaet  et  dødfødt  Barn, 
„ret  et  vissent  Trold,"  sagde  Jordemoderen. 
Halvard  blegnede,  da  han  saa'  det  underlig 
hentørrede  Lig,  gjemte  Kristentøjet,  men  mælede 
ikke  et  Ord,  ikke  engang  til  Guri.  Hun  kom 
sig  langsomt,  var  mere  bleg  end  før  og  sørgede 
i  Stilhed,  Aaret  efter,  og  netop  paa  samme 
Tid,  skulde  hun  igjen  være  Moder,  og  Halvard 
gik  i  stor  Uro,  ja  han  hentede  endog  Bygdens 
Læge,  for  at  hitet  skulde  mangle.  Men  det 
gik  som  forrige  Gang,  og  Lægen  sagde,  at  saa 
vissent  et  Barn  havde  han  aldrig  sét.  Det 
gjentog  sig  det  tredje  Aar,  og  nu  blev  Halvard 
slagen  med  Rædsel.  Alle  tre  Børn  var  fødte 
paa  samme  Dag,  og  denne  Dag  var  netop  den, 
paa  hvilken  han  havde  stødt  Guttorm  i  Fossen. 
Det  var  klart  —  Herrens  Haand  var  over  ham. 
Guri  syntes  ikke  at  skulle  overleve  den 
sidste  Fødsel.  Lægen  havde  opgivet  hende,  og 
Halvard  følte  ligesom  en  Slags  Trøst  —  det 
var  Straffen,  saa  vilde  Himlen  nok  lade  sig 
forsone  dermed.  Men  det  gik  ikke,  som  Hal- 
vard havde  tænkt.  Langsomt,  meget  langsomt 
rejste  hun  sig  lidt  efter  lidt  som  en  sønder- 
traadt  Blomst,    hvis  Rod  ikke   er  helt  udreven 

af  Jorden.  Halvard  fulgte  hendes  Helbredelse 
først  med  en  vis  kold  Ligegyldighed,  saa  med 
Angst,  tilsidst  næsten  med  Harme.  Han  havde 
i  sit  stille  Sind  haabet,  paa  én  Gang  at  forsone 
Guderne  og  faa  en  rig  Tømmerhandlers  Enke 
oppe  fra  Dranmien  —  og  nu ! 

Hjemmet  laa  om  ham  som  et  Fængsel, 
øde,  tomt,  glædeløst.  Han  begyndte  at  hade 
denne  stille,  blege,  kummerfulde  Skygge,  der 
lystrede  ham  i  Alt  og  svævede  gjennem  de 
store,  tomme  Stuer  som  en  Aand.  Hun  kunde 
ikke  gjøre  for  det,  hun  anede  det  ikke;  men 
hun  var  hans  Plageaand,  der  mindede  ham  om 
Guttorm,  om  Brøden,  om  Fossen,  Der  kunde 
komme  Øjeblikke,  hvor  han  følte  Lyst  til  at 
dræbe  hende,  men  han  havde  ikke  Mod.  Det 
var,  som  en  Dél  af  hans  Væsen  var  veget  fra 
ham  nu,  da  han  stod  under  Forbandelsen. 

Han  trængte  til  at  styrkes,  til  at  lives  op, 
og  nu  kom  de  gamle  Vaner  igjen.  Fra  den 
Dag  han  havde  begyndt  at  nærme  sig  Guri. 
havde  han  ladet  Geneverflasken  staa;  han  følte 
instinktmæssig,  at  det  var  nødvendigt,  hvis  han 
vilde  vinde  hende.  Senere  havde  han  vel  af 
og    til    haft    Lyst;     men    nu   da    Taagerne    og 

Skyggerne  sænkede  sig  dybt  ned  over  ham,  nu 
blev  det  en  Fristelse,  han  ikke  mægtede  at 
modstaa.  Guri  græd  og  bad  ham  for  hendes 
Skyld  lade  være.  Han  svarede  hende  med 
Skjældsord  og  med  at  besøge  løse  Piger  trindt 
om  i  Bygden.  I  Øvrigt  gjorde  han  som  før, 
han  drak  altid  i  Enrum  og  for  laasede  Døre, 
mest  om  Lørdagskvælden.  Søndag  Formiddag 
gik  han  til  Kirke  og  tvang  Guri  til  at  tage  med 
i  al  hendes  Pynt.  Om  Aftenen  spillede  han 
Trekort  hos  Præsten,  og  naar  han  kom  hjem 
derfra,  var  han  ædru  og  holdt  opbyggelige 
Taler. 

Guri  sagde  hitet  til  alt  dette.  Hun  følte, 
at  Forholdet  var  brudt,  og  glædede  sig  i 
Stilhed  derover;  hans  Kjærtegn  havde  altid 
været  hende  modbydelige.  Naar  Drankerlysten 
kom  over  ham,  lukkede  hun  sig  inde  paa  sit 
Værelse  og  aabnede  ikke  Døren  for  Nogen.  En 
Aften  hændte  det,  at  han  kom  buldrende  gjen- 
nem  Boden  og  vilde  ind  til  hende.  Hun  var 
hans  Hustru,  og  han  vilde  —  hun  skulde  lukke 
op.  I  sin  Angst  krøb  hun  helt  om  bag  Sengen 
og  skjulte  sig  i  Forhænget.  Han  buldrede 
og  rasede  uden  for,    vild  som  en  Tyr,  og  bru- 

gende  Ord,  der  fik  hende  til  at  skjælve. 
Pludselig  rendte  han  Døren  ind  med  et  Sæt, 
der  fik  Væggene  til  at  ryste,  tørnede  forover 
og  trillede  hen  ad  Gulvet.  Guri  for  i  sin  Angst 
ud  ad  Døren,  ned  ad  Trappen  og  ind  over 
Grønningen,  indtil  hun  standsedes  af  Muren, 
den  hun  nær  var  styrtet  over,  saa  hurtig  kom 
hun.  Hun  stod  et  Øjeblik  raadvild.  Hun 
hørte  ham  komme  buldrende  efter  sig,  og  der 
var  ingen  Frelse  uden  ned  til  Møllehuset  ved 
Foden  af  Fossen,  og  den  Vej  turde  hun  ikke 
tage,  thi  den  gik  ad  gamle,  brøstfældige  Stiger 
ned  mod  Fossedybet.  Halvard  kom  ravende 
ud  ad  Porten;  men  da  han  saa'  hende  staa 
ved  Muren,  halvt  bøjet  over  den  i  Maane- 
lyset,  udstødte  han  et  hæst  Brøl,  knyttede 
Haanden  mod  hende  og  laasede  saa  Porten  af. 
Lidt  efter  hørte  hun  ham  lægge  Stangen  paa 
den  Port ,  som  fra  Grønningen  førte  ind  til 
Gaardsrummet,  og  nu  først  blev  Alt  hende 
klart  —  hun  skulde  tilbringe  den  kolde  Efter- 
aarsnat  her,  udelukket  fra  sit  eget  Hjem.  Saa 
ond  havde  han  aldrig  været! 

Grædende    satte    hun    sig    paa  Randen  af 
Muren  og  besluttede  at  vente,  til  han  vilde  for- 

harme  sig  over  hende.  Højt  oppe  stod  Maanen, 
kold  og  klar;  dybt  nede  kogte,  buldrede  og 
tordnede  Fossen  med  skumhvide  Røghvirvler. 
Hun  stirrede  derned.  En  Tanke  for  gjennem 
hende,  en  kold  Rædsel,  der  fik  hende  til  at 
rejse  sig  fra  Murkanten  og  søge  Skjul  længere 
inde  under  Fjæl  det.  Gaarden  laa  klar  og  kold 
i  Maaneglansen.  Fra  enkelte  Vinduer  skinnede 
Lys;  men  de  slukkedes  et  efter  el  —  hun 
stirrede  paa  det  sidste,  saa  gik  ogsaa  det  ud. 
Lidt  efter  hørte  hun  Nogen  pusle  ved  Porten. 
Der  kom  et  Skrig,  et  Hvin,  saa  en  raa  for- 
færdelig Banden  —  det  var  Halvard,  som  drev 
en  af  Pigerne  op  i  Huset  med  Trudsel  om  at 
myrde  Enhver,  som  satte  sin  Fod  uden  for 
Porten.  Saa  blev  Alt  stille,  dødsstille.  Natten 
var  saa  klam,  saa  knugende  kold.  Hun  rystede 
og  græd  af  Angst,  Kulde  og  Rædsel  for,  hvad 
Natten  vilde  bringe.  Endelig  blev  det  hende 
for  drøjt.  Hun  turde  ikke  længer  være  ene 
med  sine  Tanker,  og  skjælvende  nærmede  hun 
sig  Fossemuren  —  der  var  kun  én  Vej,  og  den 
tvang  Rædselen  hende  til  at  prøve.  Ud  over 
Dybet  hang  i  Afsatser  de  gamle,  brøstfældige 
Stiger,  hvis  møre  Trin  førte  ned  til  Mølleværket. 


De  Sidste  paa  SoJej.  \  )j9 

Det  havde  oprindelig  været  en  god  Vej,  for- 
synet med  Rækværk,  og  saa  stærkt,  at  Karlene 
kunde  bære  Kornsækkene  til  og  fra  Møllen; 
men  efter  at  den  nye  Vej  var  kommen,  var 
denne  ikke  brugt  i  mange  Aar;  og  det  be- 
tragtedes som  halsløs  Gjerning  at  gaa  den. 

Og  dog  syntes  hun,  at  hun  ikke  havde 
noget  andet  Valg.  Det  var  ikke  Natten,  som 
forfærdede  hende,  ikke  Ensomheden,  ikke  de 
underlige,  ubestemte  Naturlyd,  der  snart  klang 
fra  Skoven,  snart  fra  Dybet  under  hende.  Nej, 
det  var  den  Tanke,  der  havde  grebet  hende, 
da  hun  sad  paa  Fossemuren.  Den  kom  igjen, 
voxede,  blev  stærk  —  det  var,  som  Fossen 
kaldte  hende,  drog  hende  til  sig,  som  om  der 
var  Hvile  —  Glemsel  for  Alting. 

Hun  lukkede  Øjnene  og  lod  sig  glide  ud 
over  Fossemuren.  Hendes  Fødder  fik  Fæste 
paa  de  smalle,  fugtige  Trin;  men  det  første 
beholdt  hun  i  Haanden,  da  hun  klyngede  sig 
sig  til  det,  og  de  andre  var  ikke  stort  bedre. 
Alligevel  vedblev  hun  at  stige  ned.  Hun  hørte, 
hvorledes  Tordenen  øgedes  for  hvert  Trin,  hun 
tog,  hvorledes  Fossesprøjtet  stænkede  op  under 
hendes  Klæder,    hvorledes    hele    det    skrøbelige 

Tralværk  girede  under  hendes  Fødder,  som 
famlende  søgte  Fæste.  Enkelte  Steder  manglede 
Trin,  paa  andre  var  de  saa  løse,  at  de  ram- 
lede under  hende.  Hun  klemte  Øjnene  i,  lod  sig 
glide,  faldt  mod  noget  Haardt.  og  da  hun  rejste 
sig,  stod  hun  ved  Møllen,  hvis  Hjul  væltede 
sig  i  Fossevandet  —  der  havde  ikke  været 
Trin  paa  de  sidste  tre  Alen,  og  dog  var  hun 
sluppen  derfra  med  Livet;  det  forekom  hende 
som  et  Under. 

Fra  Møllen  gik  der  jævn  Vej  tæt  ind  under 
Fjældet  til  det  Hus,  hvor  Fossehans  boede. 
Han  og  Fossen  havde  paa  en  forunderlig  Maade 
holdt  hinanden  med  Selskab  fra  de  første  Tider 
af;  thi  Fossehans  var  født  i  det  lille  Hus,  hvor 
han  boede,  og  hvor  hans  Fader  havde  passet 
Møllen  før  ham.  Ogsaa  sit  Xavn  skyldte  han 
Fossen.  Da  han  en  Dag  som  lille  Dreng 
skulde  bringe  Mad  til  Faderen,  der  var  ude 
paa  Isen  for  at  løse  Tømmerstokke,  var  han 
falden  gjennem  en  Revne  ned  under  Fosse- 
faldet, saa  at  man  kunde  se  Sølvknapperne  i 
hans  Trøje  skinne  gjennem  Vandet,  der  i  en 
bred  Bue  strøg  over  ham.  Her  stod  han  i 
to  Timer,    til    man    lik  en  Line  med   et  tungt 

Lod  kastet  ned  til  ham;  men  da  han  kom  op, 
var  han  døbt  ^  hele  Bygden  kjendte  Fossehans, 
hvad  han  ellers  hed,  vidste  kmi  han  selv.  Saa 
havde  han  arvet  Huset  og  Møllen,  og  havde 
trofast  beholdt  det  Hele,  skjønt  den  rige  Hal- 
vard flere  Gange  havde  villet  kjøbe  ham  ud 
for  at  blive  af  med  Rønnen;  men  Fossehans 
var  tro  mod  sit  Hjem  og  sine  Traditioner. 
Selv  da  Manden  paa  Fosnæs  havde  ladet  Muren 
bygge  og  derved  afskaaret  ham  den  nærmeste 
Møllevej,  selv  da  havde  Fossehans  ikke  givet 
tabt.  Nedgangen  havde  han  roligt  ladet  for- 
falde; men  paa  den  modsatte  Side  havde  han 
som  en  Bæver  bygget  sig  en  Bro  af  Tømmer- 
stokke hen  over  Dødvandet,  og  ad  denne  Bro 
kunde  man  med  lidt  Omvej  komme  lige  saa 
nemt  til  Møllen  som  før,  Fossehans  havde  ikke 
tabt  stort  i  Næring  ved  Halvards  Chikaner,  thi 
Bønderne,  som  følte  Uretten,  lod  hellere  male 
hos  ham  end  paa  Halvards  nye  Kværne,  skjønt 
de  gik  ved  Damp.  Manden  paa  Fosnæs  følte 
ogsaa  Uretten,  men  hadede  Fossehans  saa 
meget  desto  grundigere.  Alligevel  gik  han  af 
Vejen  for  ham,  Ingen  vidste  hvorfor,  og  naar 
Nogen    bad    Fossehans    agte    sig    for    Halvard 

Sæmundsen,  trak  Fossehans  kun  paa  Skuldrene 
med  en  Mine,  som  sad  han  paa  Fosnæs  og 
Halvard  i   „Rønnen". 

Fra   det   lille    Hus,    der   saa   at   sige   hang 
ud  over  Fossevandet,    skinnede  et  Lys  ud  over 
Elven  og  drog  Guri  til  sig.      Hun  bankede  paa 
Døren.    Ingen  svarede,  saa  lukkede  hun  selv  op. 
Den   lille  Forstue   var   tom,    ligesaa   Kjøkkenet, 
hvor  en    stor,    graa  Kat    varmede    sig    ved    de 
udgaaende  Gløder.      Hun    traadte    sagte    ind    i 
det     tredje    Rum,     som     paa     én     Gang     var 
Storstue    og    Sovekammer.     Lyset,    hun    havde 
sét  Ira  Vejen,  brændte  med  en  lang  Tande  midt 
paa  Bordet,  hvor  en  gammel  Bibel  laa  opslaaet. 
En  stor  Himmelseng  fyldte  det  ene  Hjørne,  en 
gammeldags  Dragkiste    med   buede  Skuffer    det 
andet.     Husløg  og  Geranier  stod  i  Vinduet,    og 
en  frisk  Mélduft  opfyldte  hele  Rummet.     Uden- 
for buldrede  og  larmede  Fossen  i  vilde,   kaade 
Spring,    hvis    Sprøjt    gjorde    Vinduerne    vaade. 
Her  inde  var  Ro,   en  hyggelig  Fred,    en  venlig 
Hjemluft,  som  gjorde  hende  godt.     Katten  kom 
ind,  strøg  sig  sagte  mjavende  op  ad  hendes  Ben, 
satte  saa  Forpoterne  op  paa  hendes  Skjørt  og 
spandt.     Hun  klappede  den,  og  nu  sprang  den 

med  ét  Sæt  op  paa  Bordet,  saa  at  den  nær 
havde  væltet  Lyset.  Hun  greb  det,  pudsede 
det,  og  saa'  derved  over  Døren  en  Indskrift, 
som  Fossehans  med  stor  Taalmodighed  selv 
havde  snittet.     Der  stod: 

Naar  Du  oplukker  denne  Dør, 
Da  hos  dig  den  Betænkning  gjør, 
At  Jesus  Giirist,  vor  Broder  kjær, 
Den  rette  Dør  til  Livet  er. 

Det  var  ikke  nogen  storslaaet  Poesi,  og  dog 
laa  der  i  disse  faa  Ord,  det  eneste  Vers,  som 
Fossehans  havde  lavet.  Noget,  som  greb  hende 
næsten  med  Andagt.  Disse  Ord,  saa  simple, 
saa  enfoldige,  strøg  med  ét  Tag  Tanken  der- 
oppe fra  Fossemuren  bort.  Hist  oppe  havde 
hun  et  Øjeblik  tænkt  sig  sin  egen  Udvej,  sin 
egen  Dør,  ad  hvilken  hun  kunde  gaa  bort  fra 
Livets  Kamp  og  Livets  Møje.  Her  aabnede  sig 
en  anden:  Døren  til  Livet  gjennem  Tro  og 
Forsagelse.  Hun  foldede  Hænderne  og  hviskede 
sagte:     „Ja,  ad  den  vil  jeg  gaa!" 

Det  knirkede  ude  i  Forstuen.  Katten  satte 
i  et  langt  Spring  ned  ad  Bordet,  og  Fossehans 
stod  foran  hende  med  et  Risknippe  paa  Ryggen. 
Han    saa'    noget    forbavset    paa    hende,     men 

spurgte  dog  sindig,  idet  han  kastede  Brændet 
paa  Skorstenen:  „Hvor  kommer  Du  fra  saa  sent, 
Guri?« 

„Fra  Fosnæs,"  svarede  hun. 

„Saa?    Jeg  mødte  dig  ikke  paa  Vejen." 

„Nej,  jeg  kommer  fra  Møllen," 

„Fra  Møllen?"  gjentog  Fossehans  og  stir- 
rede paa  hende.     „Dér  gaar  jo  ingen  Vej." 

„Jo,  Stigbordsstien,"  svarede  Guri. 

„Du  plejer  ikke  at  gantes,  Guri,"  sagde 
Fossehans,  for  hvem  Stigbordsstien  var  et  ømt 
Punkt.  „Tror  Du,  jeg  har  glemt,  at  Halvard 
spærrede  Vejen  til  Møllen  med  sit  Murkram 
deroppe?" 

„Dog  gik  jeg  den,"  svarede  Guri. 

Fossehans  saa'  tvivlende  paa  hende,  rystede 
paa  Hovedet,  løste  Rebet  og  kastede  et  Fang 
Risbrænde  paa  Skorstenen,  saa  at  den  klare 
Lue  blussede  højt  i  Vejret  og  fik  Vandet  i  Kjedlen 
til  at  snurre.  Derpaa  hængte  han  Hge  saa  sindig 
Rebet  hen  og  spurgte  tørt:   „Gaar  Du  den  ofte?" 

„Du  kan  jo  se  ad,"  svarede  Guri,  og  lænede 
sig  dødtræt  mod  Bordet. 

„Ja,  jeg  skal  dog  stoppe  Kværnen,"  sagde 
Hans,   „saa  slipper  jeg  for  at  gaa  til  Nar." 

Et  Øjeblik  efter  hørte  Guri  Kværnen  blive  sat 
i  Ro,  og  lidt  efter  kom  Fossehans  tilbage  — 
han  blev  ganske  bleg,  idet  han  traadte  hen 
imod  Gmi. 

„Haardt  har  Du  været  i  Vaande,  har  Nøden 
tvunget  dig  at  gaa  den  Vej,"  sagde  han  og 
greb  hendes  Haand.  „De  sidste  sex  Trin  paa 
Stigen  mangler." 

„Jeg  gled  et  Stykke,"  svarede  Guri  og 
vendte  Hovedet  bort. 

„Og  faldt  ved  den  indre  Stigbordsrand, " 
fortsatte  Hans.  „Der  staar  Mærker  af  dine  Sko 
ved  Sluseranden.  Hvor  var  Du  nu,  hvis  Du 
var  gleden  to  Skridt  yderligere?" 

Guri  gyste  og  sukkede. 

„Barn,  hvorfor  gik  Du  den  Vej?"  spurgte 
Hans  og  lagde  sin  rystende  Haand  paa  hendes 
Skulder.     „Vil  Du  friste  Gud?" 

Fossehans  strejfede  med  sit  Spørgsmaal  den 
endnu  bævende  Stræng  deroppe  fra  Fossemuren, 
og  der  var  i  hans  Tone  noget  saa  Blødt,  saa 
Mildt,  som  Guri  kun  huskede  fjærnt,  fra  sin 
Moder.  Hun  havde  aldrig  talt  om  sit  ægte- 
skabelige Forhold  til  Nogen.  Ulykken  gjør  kold, 
og  selv  for  et  Øjeblik  siden,    da  Hans  var  ude 

ved  Møllen,  havde  hun  tænkt  paa  en  Nødløgn, 
hvormed  hun  kunde  forsvare  sin  fortvivlede 
Nattevandring.  Hun  havde  bestemt  at  holde 
sig  stiv  ogsaa  lige  over  for  Fossehans,  hvem 
hun  havde  kjendt  fra  Barn.  Ikke,  for  Alt  i  Ver- 
den, skulde  han  vide,  hvad  hun  led  —  men  nu, 
da  Livsfaren  var  ovre,  da  den  bløde  Stemme 
og  den  rystende  Haand  forraadte,  hvor  meget 
han  følte  for  hende  —  nu  brast  det  Kolde  og 
Haarde  som  en  overspændt  Stræng,  smæltede 
som  Sne  for  Solen,  og  styrtede  som  Taarer  ud 
af  hendes  Øjne. 

„Han  har  jaget  mig  af  Huset,"  hulkede  hun. 

„Hvem?" 

„Halvard,  min  Mand,"  hviskede  hun.  „H^ii 
piner  mig  som  et  Dyr,  og  dræber  mig  vel  en 
Gang  med  det  Samme." 

Der  gik  ligesom  en  Skygge  hen  over  den 
gamle  Mands  Ansigt,  en  Skjælven,  der  gjorde 
ham  endnu  blegere,  endnu  ældre. 

„Dræbel"  gjentog  han  langsomt,  og  hun 
følte,  hvorledes  hans  Hænder  rystede.  „Aa  ja, 
hvorfor  ikke?  —  Men  dig,  ogsaa  'dig  —  nej, 
det  er  for  meget." 

„Hvad  mener  Du?  —  Véd  Du  Noget?" 
spurgte  Guri  og  blev  bleg  som  et  Lig. 

„Vidste  jeg  Noget,  fik  jeg  vel  tie,"  svarede 
Fossehans  og  lukkede  med  en  næsten  ængstelig 
Hast  Bibelen  sammen.  „Kun  saa  meget  kan 
jeg  sige,  at  han  dræbte  vel  hellere  mig  end 
dig." 

„Véd  Du  Noget?"  spurgte  Guri  atter  og 
stirrede  ham  stift  i  Øjnene. 

Fossehans  undveg  Blikket  og  pillede  ved 
Dynerne  paa  Sengen.  „Man  kan  ikke  vide  Alt," 
sagde  han,  „og  Mindre  er  somme  Tider  det, 
man  maa  sige.  Der  kan  lægges  Sten  paa  Ens 
Vej  og  Baand  paa  Ens  Tunge,  men  saa  meget 
véd  jeg,  at  faar  jeg  Lov  at  tale  med  Halvard 
Sæmundsen  Fosnæs,  som  jeg  vil,  faar  Du  Fred. 
Maa  jeg  det?" 

Guri  stirrede  forbavset  paa  ham  og  nikkede. 

„Kan  jeg  ellers  være  dig  til  Tjeneste  med 
Xoget?"  spurgte  Fossehans,  og  gjorde  en  Be- 
vægelse hen  imod  Køkkenet,  hvor  Vandet  be- 
gyndte at  koge. 

„Tak,  jeg  trænger  ikke  til  Noget  —  kun 
Ro,"  hviskede  hun. 

„Ja,  saa  ønsker  jeg  Dig  saa  mangfoldig 
Godnat,  hvis  Du  vil  tage  til  Takke  med  min 
grove  Seng.  Jeg  skal  nok  vække  dig  i  Morgen 
og  følge  med  til  Fosnæs." 

Hans  skød  Døren  til  og  begyndte  at  sysle 
med  sin  Aftensmad.  Guri  tog  Bibelen  og  vilde 
læse  sig  til  Ro.  Idet  hun  lagde  den  paa  Bor- 
det, aabnede  den  gamle  Spændebog  sig  af  sig 
selv,  og  hendes  Blik  faldt  paa  en  understrøgen 
Linje:  „Du  skal  ikke  ihjelslaa,"  stod  der.  I 
Marginen  havde  Hans  tegnet  et  rødt  Kors  og 
skrevet  Noget  ved  Siden  af,  men  Blækket  var 
saa  blegt,  at  det  veg  i  Lysskjæret.  „Hans! 
Hans!"  hviskede  hun  og  bankede  paa  Døren. 

Fossehans  lukkede  op,  og  da  han  saa' 
hende  med  Bibelen  i  Haanden,  sagde  han: 
„Tak,  at  Du  bringer  mig  den.  Den  og  jeg  har 
gjort  mangen  Nattevagt  sammen.  Men  nu  skal 
Du  sove,  og  ikke  vredes  over,  at  jeg  lukker 
efter  ,Dig." 

Med  disse  Ord  tog  Hans  Bibelen  og  laasede 
Døren.  Guri  klædte  sig  langsomt  af,  men  sove 
kunde  hun  ikke.  Uden  for  buldrede  Fossen, 
vild,  ubændig,  skummende  op  i  Sprøjt,  gjen- 
nem  hvis  Draaber  Maanelyset  brød  sig.     I  Halv- 

drømme  saa'  hun  de  samme  hvide  Bølger,  men 
der  flød  et  rødt  Kors  paa  dem,  og  fra  Dybet 
lød  det:     „Du  skal  ikke  ihjelslaa." 

Hvad  vidste  Fossehans?  Det  var  hendes 
sidste  Tanke,  da  hun  slumrede  ind,  og  den 
første,  hvormed  hun  vaagnede  op.  Foran  hende 
stod  Fossehans  med  sit  gamle,  rolige,  vejrslagne 
Ansigt,  saaledes  som  hun  altid  havde  kjendt  ham, 
og  sagde:  „Klokken  er  syv,  saa  faar  jeg  vel  slaa 
Følge  med  dig  til  Fosnæs." 

I  dette  Øjeblik  forekom  det  Guri,  at  alle 
hendes  Nattesyner  var  taabehge  Drømme. 

„Tak,  jeg  gaar  helst  ene,"  sagde  hun; 
men  Fossehans  fulgte  hende  dog  helt  op  til 
Gaar  den. 

Den  laa  tom,  øde,  næsten  som  uddød,  da 
de  naaede  derop.  Folkene  var  af  egen  Drift 
ude  at  søge  efter  Guri  alt  fra  Solopgang.  Hal- 
vard sov  Rusen  ud  for  lukkede  Døre,  og  Guri, 
som  vidste,  hvorledes  han  blev,  naar  man  for- 
styrrede ham,  bad  bønlig  Fossehans  om  at  gaa. 
Lidt  efter  kom  et  Par  af  Folkene,  og  først  da 
skiltes  Fossehans  fra  Guri,  idet  han  med  et 
betydningsfuldt  Nik  sagde:  „Ja,  jeg  faar  nok 
Svinet    i    Tale    ud    paa    Eftermiddagen.       Saa 

skal  1  se,    at  jeg  prædiker  lige  saa   godt  som 
Præsten." 

Guri  lod,  som  hun  ikke  forstod  ham;  men 
i  dette  Øjeblik  fik  hun  en  Følelse  af,  at  under 
Korset  laa  Noget  begravet  —  hvad  det  var, 
skød  hun  fra  sig,  hun  vilde  ikke  tænke  derpaa. 


Hen  ad  Aften  kom  Fossehans  til  hendes 
store  Forskrækkelse  virkelig  igjen,  og  hun  maatte 
lukke  ham  ind  til  Halvard,  som  havde  givet  sin 
Opvaagnen  tilkjende  ved  tungt  at  gaa  op  og 
ned  ad  Gulvet,  af  og  til  rømmende  sig  hæst. 
Guri  stod  i  Skjælven  og  med  tilbageholdt  Aande- 
dræt  i  Stuen  inden  for.  Hun  ventede  hvert  Øje- 
blik at  høre  Fossehans  blive  kastet  ud  ad  Vinduet, 
eller  i  det  mindste  ned  ad  Trapperne  —  hun 
kunde  jo  lige  saa  gjærne  have  lukket  ham 
ind  til  en  Bjørn,  der  var  vaagnet  i  sit  Hi. 
Til  hendes  store  Forundring  syntes  Halvard 
dog  ikke  at  ville  benytte  disse  Udveje.  Han 
brummede  som  en  tirret  Tyr,  da  Fossehans 
traadte  ind,  men  strax  efter   faldt   hans   Brum- 

men  af,  og  Ordene  skiftedes  saa  sagte,  at  him, 
trods  sin  Lytten,  Intet  kunde  forstaa.  Et  Par 
Gange  brummede  Halvard  vel  op  igjen,  men 
hver  Gang  sank  hans  Stemme  ved  et  Svar  af 
Fossehans  ned  til  en  uforstaaelig  Mumlen,  der 
endte  med  Noget,  som  næsten  lignede  Graad. 
Lidt  efter  kom  han  sjokkende  ind  i  Stuen  og 
bad  hende  med  myg  Stemme  at  skaffe  dem 
Noget  at  spise  —  Fossehans  blev  til  Aften. 
Da  hun  sky  og  forvirret  stirrede  paa  ham, 
slingrede  han  hen  imod  hende,  begyndte  at  bede 
hende  om  Forladelse,  og  vilde  til  Slutningen 
kysse  hende.  Men  da  fløj  hun  fra  ham  med  en 
Rædsel,  hun  aldrig  før  havde  kjendt  —  begge 
hans  Øjne  var  underløbne  med  Blod,  og  bag 
disse  tykke,  svulmende  Poser  havde  hun  sét 
ind  i  et  tæmmet  Rovdyrs  Øjne.  Fossehans 
blev  der  om  Aftenen,  og  da  han  gik,  fulgte 
Halvard  ham  helt  ud  i  Gaarden  og  snakkede 
om,  at  det  var  vel  bedst  for  alle  Parter,  at 
Stigbordsstien  kom  i  sin  gamle  Stand  igjen. 
Guri  vidste  ikke,  hvad  hun  skulde  tro,  og  æng- 
stedes for  at  blive  alene  med  ham.  Hun  rystede 
over  hele  Kroppen,  da  hun  hørte  hans  tunge, 
dvaske  Trin  paa  Trappen;   men   han  forsvandt 

ind  i  det  samme  Værelse,  hvor  han  havde  talt 
med  Fossehans,  og  nu  hørte  hun  Kister  bhve 
lukkede  op  og  i,  under  hans  sædvanlige,  uforstaae- 
lige  Mumlen.  Lidt  efter  kom  han  ind,  slæbende 
paa  en  hél  Bunke  silkestukne  Skjørter,  Trøjer 
og  Huer,  som  skulde  han  til  Marked.  Hun  skulde 
have  det  Alt,  baade  det  og  Søljen,  Spænderne 
og  de  fmgertykke  Søl vkj æder  —  men  saa  skulde 
Alt  være  glemt  og  tilgivet  —  han  vilde  blive 
et  andet  Menneske. 

Og  det  blev  han  for  saa  vidt  ogsaa,  som  han 
fra  den  Dag  lod  hende  skjøtte  sig  selv  og  aldrig 
øvede  Vold  mod  hende.  Om  nogen  Gjenop- 
rettelse  af  Forholdet  var  der  naturligvis  ikke 
Tale  —  dertil  var  Kløften  for  dyb  og  Guris 
Rædsel  for  stor;  men  hun  fik  fra  nu  af  Lov  til 
at  leve,  som  hun  vilde,  paa  det  Vilkaar,  at  han 
gjorde  det  Samme.  Uden  at  det  nogensinde 
kom  til  Tvist  mellem  Ægtefolkene,  indrettede 
de  sig  efter  en  stiltiende  Overenskomst  hver 
i  sin  Fløj  af  Gaarden  og  modtog  hver  sine 
Venner.  Guri  valgte  Længen  med  Storstuen  ud 
til  Grønningen  og  Fossen;  Halvard  den  ind  imod 
Skoven.  Hos  Guri  var  der  Sol,  Udsigt  til  Elven, 
som  i  lange,   skummende  Strig   skar  ned  imod 

Solej  gjennem  den  trange,  granbevoxede  Dal; 
hos  Halvard  Halvmørke,  Indestængthed  og  en 
vis  Fuselfugtighed  fra  Boden,  som  dog  ikke 
lod  til  at  genere  ham.  Til  Guri  kom  de 
gamle  Koner  fra  Bygden,  Fossehans  og  en  Dél 
Fattige;  til  Halvard  nogle  løse  Piger  fra  Dalen, 
Præsten  og  et  Par  Svirebrødre  fra  Omegnen. 
Saa  kunde  der  ofte  være  Skrig  og  Skraal,  Hvin 
og  Vræl  til  langt  ud  paa  Natten,  undtagen 
Lørdag  og  Søndag;  thi  paa  den  første  spillede 
han  Trekort  med  Skolelæreren  og  Degnen,  og 
paa  den  sidste  gik  han  i  Kirke  for  at  fortsætte 
Spillet  om  Aftenen  med  Præsten.  Onsdag  var 
nu  den  Dag  hvorpaa  han  var  drukken  —  thi 
Halvard  var  Forretningsmand  og  holdt  af.  at 
der  var  Orden  i  al  Ting.  Guri  sørgede  i  Stil- 
hed, ikke  over  Halvard,  men  over  den  Skjændsel, 
han  drog  over  Gaarden.  Jo  sløvere  han  blev, 
jo  mindre  han  passede  sine  Ting,  desto  ivrigere 
tog  hun  sig  af  dem,  men  paa  en  særegen  stil- 
færdig Maade,  saa  at  hun  aldrig  kom  ham  for 
nær.  Mange  hjalp  hun,  uden  at  Halvard  anede 
det,  og  hun  gjorde  det  saa  meget  hellere,  som 
hun  lidt  efter  lidt  havde  faaet  fuld  Forvis- 
ning om,    at    der  var    uretfærdigt  Guld    i  hans 

Pose.  I  de  lange  Vinteraftener,  naar  hun  sad 
ganske  ene  og  gjennenigik  de  vidtløftige  Regn- 
skaber, kunde  der  pludselig  komme  en  Angst 
over  hende,  som  Stilheden  øgede  næsten  til 
Rædsel.  Hun  havde  senere  ofte  talt  med  Fosse- 
hans^  og  plaget  ham  om  at  sige,  hvad  Korset  be- 
tød; men  den  ellers  snaksomme  Gamle  var  med 
Hensyn  hertil  tavs  som  Fjældet.  Guri  havde 
i  sin  Barndom  hørt  mumle  om  Englænderen  og 
tænkte  paa,  at  Hans  vel  her  vidste  bedre  Besked 
end  de  Fleste.  Ligefrem  vovede  hun  dog  aldrig 
at  spørge  af  Frygt  for  at  faa  sin  Mistanke 
bekræftet.  At  Korset  kunde  have  Betydning 
med  Hensyn  til  Guttorm,  faldt  hende  derimod 
aldrig  ind  med  en  Tanke.  Han  maatte  jo  være 
død  ovre  i  det  fjærne  Land,  hvor  hendes  Sol 
var  gaaet  ned  —  ellers  havde  han  hentet  hende 
for  længe  siden. 

Saaledes  gled  Aarene,  lige  tomme,  lige 
glædeløse.  Det  led  ad  Vaar,  Sneen  smæltede, 
Fossen  steg,  og  Birken  stod  med  unge,  svul- 
mende Knopper.  Paa  Elven  dansede  Tømmer- 
.stokkene  af  Sted  —  oppe  fra  Fosnæs  saa*  de 
ud  som  tynde,  drivende  Svovlstikker,  og  Hal- 
vard   havde,    som    sædvanlig,    de    fleste.      Ha« 

havde  været  i  Drammen,  gjort  gode  Forretninger, 
og  det  var  en  Onsdag  Aften,  at  han  vendte 
hjem  med  et  Par  Tømmerhandlere  fra  Byen. 
Guri  saa'  Lys  ovre  i  den  store  Stue  bag  Boden 
—  saa  vidste  hun,  at  han  var  kommen,  og 
hvad  der  vilde  komme.  Hen  ad  Midnat  hørte 
hun  Sang,  Brøl  af  Mænd  og  Hvin  af  Kvinder; 
men  hun  var  saa  vant  dertil,  at  hun  kun  stæn- 
gede Døren  bedre,  inden  hun  gik  til  Sengs. 
Den  Nat  syntes  hun  dog,  at  det  var  værre  end 
ellers.  Hun  kunde  ikke  sove,  thi  derovre  var 
Vinduerne  lukkede  op,  og  i  den  milde  Vaarnat 
lød  Drankerlarmen  hende  dobbelt  modbydelig. 
Noget  efter  Midnat  blev  Alt  dog  stille.  Hun 
hørte  de  Fremmede  kjøre  bort,  skjønt  Halvard 
svor  og  bandte  paa,  at  de  skulde  blive  der 
Natten  over.  Lidt  efter  hørte  hun  ham  rave 
ind,  smælde  med  Døre,  lukke  Vinduer,  og  lidt 
efter  et  dumpt  Fald,  som  hun  kjendte  saa  godt. 
Hun  rejste  sig  op  i  Sengen,  slog  Gardinet  til 
Side  og  kikkede  ud,  for  at  overtyde  sig  om, 
at  han  ikke  gjorde  Ulykker  med  Lyset.  Nej  — 
det  var  slukket!  Det  begyndende  Dagskjær 
kastede  en  svag  Reflex  fra  Ruderne  derovre. 
Spurvene    i    Gaarden    begyndte    at    kvidre,    en 

enkelt  Solsort  fløjtede  fra  Granerne  i  Haven,  og 
dybt  nede  buldrede  Fossen  snart  svagere,  snart 
stærkere,  alt  eftersom  Vinden  bar  til.  Saa  bad 
hun  sin  Aftenbøn  og  faldt  i  Søvn. 

Den  næste  Dag  gik  som  sædvanlig.  Hal- 
vard forlangte  hverken  Frokost  eller  Middags- 
mad, men  det  var  hun  vant  til;  thi  om  Tors- 
dagen spiste  han  næsten  aldrig.  Hen  ad  Efter- 
middagen listede  hun  sig  over  for  at  hente  Noget 
til  en  fattig  Kone,  som  var  kommen  i  Besøg. 
Der  var  saa  stille  i  Stuen  bag  ved,  syntes  det 
hende.  Folkene  havde  heller  ikke  hørt  noget 
til  ham;  men  Døren  var  lukket,  og  efter  hvad 
hun  havde  hørt,  tænkte  hun,  at  han  trængte 
til  at  sove  ud.  Hen  ad  Aften  gik  hun  igjen 
derover  og  lagde  Øret  til  Brædde væggen.  Der 
var  stille,  dødsstille,  saa  stille,  at  hun  hørte  sit 
eget  Hjærte  banke.  Hun  lyttede  anstrængt,  med 
tilbageholdt  Aandedræt  —  nej,  der  kom  ingen 
anden  Lyd  end  Perpendiklets  Slag  og  Tappe- 
draaben,  som  fra  Brændevinsankret  faldt  ned 
i  Skaalen.  Det  var  Dødens  Stilhed,  og  med  et 
Skrig  for  hun  ud  af  den  halvmørke  Stue,  raa- 
bende  om  Hjælp. 

Det  var  ikke  nogen  spinkel  Dør,  som  førte 
ind  til  Halvards  Allerhelligste,  og  han  havde 
stænget  den  forsvarligt  Aftenen  i  Forvejen.  Guri 
stod  bleg  som  et  Lig  og  lyste  med  hævet  Arm 
for  Karlen,  som  tvang  Øxen  haardt  i  Karmen. 
Et  Par  andre  satte  Skuldrene  til;  der  lød  en 
Bragen,  Døren  fløj  ind,  de  to  Karle  for  med, 
men  tumlede  lige  saa  hurtig  tilbage.  I  Skjæret 
fra  Lampen  saa'  Guri  Halvard.  Han  laa  paa 
Ryggen  med  Benene  trukne  op  under  sig.  I 
den  ene  Haand  holdt  han  Nøglen  til  Penge- 
kisten ;  den  anden  var  krampagtig  trykket  op  imod 
Hjærtet.  Øjnene  og  Munden  stod  stift  aabne, 
ellers  skulde  man  tro,  at  han  sov ;  thi  Trækkene 
var  ikke  fordrejede,  og  Ansigtet  rødt,  som  sæd- 
vanligt. 

I  flyvende  Fart  gik  der  Bud  efter  Lægen 
—  han  var  til  Fjælds,  og  Ingen  vidste,  naar 
han  kunde  komme.  Endelig  sent  ud  paa  Aftenen 
naaede  han  ned  til  Fosnæs  og  traf  Guri  taare- 
løs,  kold,  i  en  underlig  feberagtig  Stemning. 
Hun  vilde  ikke  se  ham  igjen,  han  lignede  et 
fældet  Dyr,  sagde  hun,  og  det  kostede  Lægen 
Anstrængelse  paa  Ny  at  tvinge  hende  over  i 
den  mørke,  blodige  Bagstue.    Liget  laa  som  før. 

Guri  havde  ikke  tilladt  Nogen  at  røre  det,  og 
selv  havde  hun  ikke  haft  Mod  —  hun  havde 
samme  Følelse  lige  over  for  det,  som  for  en  død 
Gedehams,  om  hvilken  man  ikke  véd,  hvorvidt 
den  kan  stikke.  Lægen  undersøgte  Liget,  rystede 
paa  Hovedet,  undersøgte  paa  Ny  —  det  var  et 
Hjærteslag,  men  et  højst  besynderligt  Tilfælde. 
Døden  var  vistnok  indtraadt,  men  der  var  dog 
Ting,  som  forekom  ham  mistænkehge.  Det  var 
muligt,  at  Livet  kunde  vende  tilbage  —  man 
havde  sét  sligt  før  —  hun  maatte  vaage  ved 
Liget,  saa  vilde  han  komme  næste  Morgen  og 
skrive  Dødsattesten.     Dermed  gik  han. 

Guri  stod  som  bedøvet  —  Alt  forekom 
hende  en  Drøm.  Hun  havde  haft  den  samme 
smærtefulde  Følelse  som  en  Fange,  hvem  man 
pludselig  afriver  de  Lænker,  som  i  Aaringer 
have  skaaret  sig  ind  i  hans  Kjød;  men  nogen 
Glæde  over  Halvards  Død  havde  hun  ikke  følt, 
kun  en  Følelse  af  Befrielse.  Og  nu?  —  Skulde 
det  være  muligt,  at  han  ikke  var  død,  at  han 
paa  Ny  hunde  leve  op,  paa  Ny  smedde  hende  i 
Lænker  og  føre  hende  ind  i  det  samme  glæde- 
løse Fængsel,  han  i  saa  mange  Aar  havde  be- 
redt   hende  V      Hun    rystede    blot    ved    Tanl^en 

derom,  og  dog  var  der  Noget,  for  hvilket  hun 
gruede  endnu  mere.  At  vaage  ved  dette  Lig  I 
At  være  alene  en  lang,  ensom  Nat  med-  dette 
blodige  Legeme  af  en  Mand,  hun  aldrig  havde 
elsket,  og  om  hvem  hun  anede,  at  han  var 
gaaet  bort,  betynget  af  en  Brøde,  som  hun  ikke 
vilde  nævne.  Korset  fra  Bibelen  syntes  hende 
at  staa  tegnet  paa  Væggen  over  Halvards  Seng  — 
nej,  det  var  kun  Skyggen  af  Nøglen  i  Pengeskabet. 
Men  at  være  ene  med  ham  —  en  Morder  — 
hvis  han  nu  vaagnede! 

Og  dog  maatte  hun  gjøre  det  —  hun  vilde 
ikke  være  ved  for  Folkene,  at  hun  var  ræd. 
Saa  sad  hun  da  den  lange  Vaarnat  i  den  klamme 
Bagstue,  hvor  Lyset  viftede  uroligt  for  hvert 
Vindstød,  der  slog  mod  Ruderne.  Hun  sad  i 
Angst,  i  Gru,  med  inderlig  Bøn  til  Gud,  at  det 
maatte  være  forbi,  at  han  vilde  være  hans 
Sjæl  naadig.  Saa  kom  et  Stormstød,  et  Regn- 
skur mod  Ruderne,  de  lange  Stormkroge  svingede 
dumpt  klingende  frem  og  tilbage  mod  Mu- 
ren —  det  lød  som  Klokker,  der  ringer  til 
Lig.  Saa  for  hun  op,  stirrede  stift  hen  imod 
Sengen,  lyttede  med  tilbageholdt  Aandedræt  — 
nej,   det  var   ikke   ham,  dei  sukkedel    Han  laa 

som  før,  stille,  ubevægelig,  men  hvorfor  var 
han  ikke  bleg?  Hun  sank  atter  sammen  i 
Stolen,  Tanden  i  Lyset  voxede  som  en  giftig, 
ildrød  Svamp,  bredte  sig  med  Høvlspaaner  ud 
til  Siderne;  men  hun  turde  ikke  rejse  sig,  ikke 
pudse  den  —  hvo  skulde  bringe  hende  Hjælp, 
hvis  der  blev  mørkt?  Atter  slog  et  Stormstød 
mod  Ruderne,  atter  klang  Stormkrogene  hult 
sukkende.  Trækvinden  for  gjenem  Stuen,  Tan- 
den skød  røde  Gnister  —  var  det  hende  eller 
Huset,  der  rystede?  Hun  rejste  sig  op  —  der 
lød  et  Suk,  et  virkeligt,  hult  Suk  henne  fra 
Sengen,  og  saa  kom  der  en  boblende  Lyd. 
Hun  stod  forstenet  af  Angst,  hendes  Hænder 
rystede,  da  hun  greb  Stagen,  og  dog,  det  maatte 
gjøres  —  hun  var  jo  hans  Hustru.  Som  en 
Søvngænger  gik  hun  de  faa  Skridt  hen  imod 
Sengen,  hævede  Lyset  og  saa'  paa  ham  i  Rædsel. 
Han  laa  som  før  —  stiv,  ubevægehg,  med  det 
Hovedbind,  Lægen  havde  lagt  omkring  ham. 
Kun  ved  den  venstre  Mundvig  saa'  hun  et  tykt, 
blodigt  Skum.  Hun  bøjede  sig  for  at  tørre 
det  bort;  men  idet  hendes  Ansigt  var  nærmest 
hans,  kom  der  et  nyt  Suk,  Øjnene  aabnede  sig 
halvt.     Hun  udstødte  et   hvinende  Skrig,   tabte 

Lyset  og  styrtede  om  paa  Gulvet  —  da  hun 
atter  kom  til  sig  selv,  listede  den  første  Sol- 
straale  sig  ud  gjennem  Skyrifterne,  og  i  dens 
Skjær  saa'  hun  foran  Sengen  en  Blodpøl,  der 
havde  plettet  hendes  Klæder. 

Op  ad  Formiddagen  kom  Halvards  Slægt- 
ninge og  med  dem  Lægen.  Hun  fortalte  ham 
Nattens  Rædsler;  men  han  tog  dem  let  og 
sagde,  at  slige  Ting  ikke  var  sjældne  hos  fuld- 
blodige Folk,  der  døde  pludselig.  Saa  lod  han 
sig  atter  føre  hen  til  Liget,  undersøgte  det, 
skrev  Dødsattesten  og  erklærede,  at  nu  kunde 
hun  sørge  for  Begravelsen.  Guri  var  ikke  kjendt 
med  Sligt,  men  Halvards  Slægtninge  sparede 
hende  enhver  Ulejlighed,  De  var  alle  rige  Stor- 
bønder og  havde  alle  haft  den  Mening,  at  Hal- 
vard Sæmundsen  havde  fornedret  sig  dybt  ved 
at  ægte  en  saa  fattig  Pige  som  Guri.  De  havde 
aldrig  lagt  noget  synderligt  Dølgsrnaal  derpaa, 
medens  han  levede,  og  nu,  da  han  var  død, 
syntes  det  næsten  at  være  dem  en  Fornøjelse, 
mér  eller  mindre  uforbeholdent  at  lade  hende 
det  mærke.  Skjønt  Guri  var  Enke  paa  Gaarden 
og  den,  der  ene  skulde  arve,  teede  især  Hal- 
vards  Brødre   sig   som   dem,    der   nu    tog   hele 

11 

Styret.       De    skulde    nok    sørge    for,    at    deres  , 

Broder  kom  hæderligt  i  Jorden,   de.     De  havde  , 

været  til  Begravelse  før,  hvor  man  ikke  sparede  j 

paa  Gravøllet,    og  de  skulde  nok  sørge  for,    at  ; 

deres    Broder    fik    en    Jordefærd,     som    skulde  j 

spørges  hélt  ned  til  Kristiania.  1 

Guri   følte   sig   krænket,   tilsidesat,    haanet,  '■ 

men  hun  tav  til  Alt,   lod  dem  skalte,   som   de  • 

vilde  —  kalde  ham  tilbage  til  Livet,  det  kunde 

de  dog  ikke.     Kun  med  Hensyn  til   ét  Punkt  i 

det  meget  vidtløftige  Begravelseseeremoniel  havde  ■ 

hun    en    Tvist    med    Brødrene.       Hun    kj endte  ! 

i 

bedre  end  nogen  Anden  den  Afdødes  forunder-  j 

lige    Uvilje    mod    den    Længe,    der   vendte   ud  . 

imod  Fossen,  og  vilde  derfor  have,  at  Ligfærden  | 

skulde  foregaa  fra  de  Værelser,   Halvard  daglig  \ 

havde  beboet:    men  herom  vilde  Brødrene  ikke  i 

høre    et    Ord.     Skulde    en    saadan    Mand    som  1 

Halvard  ikke   ligge  Lig  i  sin   egen  Storstue,    og  ; 

skulde  Ligfærden  ikke  gaa  den  lige  Vej  til  Kir-  j 

ken?    Man  skulde  vel  liste  sig  ud  med  ham  ad  I 

en    Bagdør    for    ikke    at    forstyrre    Fruen    paa  . 

Fosnæs!  Nej,  de  skulde  nok  vise  Bygden,  hvilken  : 

Karl  Halvard  Sæmundsen  Fosnæs  havde  værel,  j 

og  Præsten  skulde  holde  en  Tale,   der  var  lige  ! 

saa  lang  som  hans  egen  Storstue,  og  hvidt 
Sand  og  Nøkkeroser  skulde  de  ogsaa  sørge  for 
— :  det  vilde  tage  sig  godt  ud  over  Grønningen. 
Guri  tav  og  lukkede  sig  inde  paa  sit  Kammer, 
>aa  kunde  Brødrene  jo  sørge  for  Alt. 

Og  saa  kom  da  Begravelsesdagen.  En  lys, 
solklar,  skiimende  Vaardag  med  Løvspring  og 
Fuglekvidder,  med  Rislen  af  ilende  Bække  og 
Duft  af  spirende  Vaarblomster,  som  havde  denne 
Dag  slet  Intet  med  Død  og  Forkrænkelighed  at 
gjøre.  Dybt  nede  under  Fosnæs  kom  Elven 
væltende,  kæmpestor  og  fossehvid,  thi  der  var 
mere  Vaind  i  den  i  Aar,  end  Nogen  i  Mands 
Minde  kunde  erindre.  Saa  bøjede  den  om 
Hjørnet,  hvor  de  høje  Birke  stod,  brød  sig  i 
Skum  mod  det  første  Stenrøs,  hvirvlede  legende 
omkring  de  mægtige  Blokke,  som  den  havde 
slebet  runde  i  over  fusende  Vaarbrud,  og 
styrtede  saa  pludselig  hgesom  med  et  Sæt  ud 
over  Fjældranden,  hvirvlende,  skummende, 
kogende,  boltrende  sig  fra  Afsats  til  Afsats,  for 
endelig  med  et  tordendrønende  Bulder  at  for- 
svinde i  Dybet  under  Dæmningen,  hvorfra  den 
atter  kom  ilende  frem  som  et  styrtende  Sne- 
Il* 

skred,  der  satte  Støvstænk  i  Regnhuestraaler 
helt  op  over  Kanten  af  Grønningen. 

Paa  denne  har  hele  den  simplere  Dél  af 
Bygden  forsamlet  sig,  den  Dél,  som,  uden  egen- 
lig at  høre  med  til  Følget,  dog  vilde  være  med 
til  Stadsen,  om  end  fra  et  underordnet  Stade. 
De  staar  i  smaa,  hviskende  Grupper,  Mændene 
adskilte  fra  Kvinderne,  og  afhandler  dæmpet, 
hvor  rig  Halvard  Sæmundsen  egenlig  maatte 
være,  og  om  hans  to  Brødre,  de  store  Tømmer- 
handlere fra  Drammen,  skal  have  deres  Part  af 
Arven,  eller  om  Guri  tager  det  Hele,  thi  saa 
gifter  hun  sig  jo  nok. 

Halvard  Sæmundsen  Fosnæs  laa  i  sin  Grav 
med  et  Par  Tønder  Guld,  derom  var  Alle  enige, 
især  de,  som  kom  nede  fra  Kirkegaarden  og 
havde  taget  Gravpladsen  i  Øjesyn;  thi  Halvard 
skulde  ikke  Jordes  som  noget  almindeligt  Men- 
neske, men  bisættes  i  en  sténsat  Hvælving. 
Det  var  aldrig  sket  der  i  Bygden  før,  selv  ikke 
da  Storjohan  døde,  og  han  havde  dog  været 
rigere  end  Halvard.  Vel  var  de  gamle  Koner 
af  den  Mening,  at  der  ikke  kunde  komme  noget 
Godt  ud  deraf;  thi  naar  man  skammede  sig  for 
at  komme  i  kristen  Jord  som  andre  Mennesker, 

kunde  det  vel  være,  at  Vorherre  vilde  skamme 
sig  igjen,  naar  han  paa  Dommens  Dag  skulde 
vække  ham;  men  denne  Mening  blev  dog  kun 
hvisket  i  Krogene  og  mest  af  dem,  der  ikke 
tidligere  havde  haft  et  godt  Øje  til  den  rige 
Landhandler.  De  Fleste  var  enige  i  at  be- 
undre den  Pragt  og  djærve  Sohditet,  hvormed 
Gravstedet  var  udstyret.  Saadant  et  Smede- 
jærns  Gitter  og  slig  en  Mindestøtte  som  den, 
der  skulde  knejse  over  Halvard  Sæmundsen 
Fosnæs,  fandtes  knap  i  Kristiania.  De  glemte 
kun  Et  —  at  Halvard  selv  betalte  sin  Hæder, 
ja  udtrykkeUg  havde  forlangt  den  i  sit  Testa- 
mente, hvor  han  med  smaalig  Nøjagtighed 
havde  optegnet  Alt,  hvad  der  kunde  hædre 
hans  Jordefærd. 

Oppe  i  Storstuen,  som  var  behængt  med 
Sort,  stod  begge  Fløjdørene  ud  til  Grønningen 
aabne,  saa  at  Mængden  uden  for  kunde  kaste 
et  Blik  ind  i  det  Allerhelligste,  hvor  det  ind- 
budte Følge  var  forsamlet.  Paa  en  lav  For- 
højning, der  skraanede  noget  ned  efter,  stod 
Kisten,  omgiven  af  brændende  Voxlys,  hvis 
røde  Flammer  viftede  i  Trækvinden,  medens  de 
forgjæves   kæmpede   med   det   fulde,   klare  Sol- 

lys,    der  i  en   bred  Stribe    væltede   ind    ad    de 
aabne  Døre  og  gjennem  en  Revne  i  Forhænget 
satte  en  legende  Solplet  paa  Kistelaagets  nederste 
Dél.      Gulvet    var    stærkt    strøet    med    Gran, 
Stuen  selv  stopfuld  af  tunge,   mørke  Skikkelser   j 
med    vejrslagne    Ansigter    og    barkede    Næver   ! 
—     Arbejdere,     Skovhuggere,     kun     indbudte 
for    at   bære    Liget    den    lange   Vej    til    Kirke- 
gaarden.     Bag  disse  tunge,    staaende  Figurer  i   ; 
deres    tykke  Vadmelsfrakker ,    som    lugtede    af  ; 

Fugtighed  og  Hjemmegjem,  sad  paa  lange  sort-   i 

i 

betrukne  Bænke  Halvards  Slægt  og  Venner,  ; 
Storbønder,  Tømmerhandlere  og  Savværksejere, 
ordnede  efter  deres  Pengeposers  Størrelse  og  I 
Vægt.  Samtalen  faldt  kort,  dæmpet,  hviskende;  ; 
thi  over  hele  Stuen  laa  en  tung,  trykkende  ■ 
Blandingsduft  af  Blomster,  Vadmel  og  Granris  ' 
7-  Alle  stirrede  ud  mod  Sollyset  med  det  ■ 
sitrende  Guld  over  den  vidtstrakte  Dal  og  1 
ønskede  i  deres  stille  Sind,  at  Præsten  vilde  ' 
komme. 

Men  Præsten    kom  ikke.     Minut  gled  efter  \ 
Minut     i     tunge     Pavser     hen     over     Forsam- 
lingen,   formede  sig  til  Kvarterer,    og  disse  løb  i 
atter  sammen  til  halve  Timer  —  men  Pi*æsten  ' 

kom  ikke.  Tungere  og  tungere  blev  Luften  i 
den  store,  menneskefyldte  Sal,  skarpere  og  mere 
gjennemtrængende  Lugten  af  de  friske  Granris, 
dor  i  Guirlander  smykkede  Væggene,  lydeligere 
og  mere  bestemt  den  sagte  Hvisken,  der  førtes 
i  Krogene  —  men  Præsten  kom  ikke.  Sol- 
pletten, der  spillende  havde  leget  om  Fodenden 
af  Kisten,  vandrede  højere  opad,  kastede  Guld- 
stænk paa  den  Krans  af  Nøkkeroser,  som 
Guri  havde  bundet,  og  bredte  sig  gjennem  en 
bredere  Revne  i  Gardinet  pludselig  ud  til  en 
varm,  rød  Solstribe,  en  legende  Lysalf,  i  hvis 
gjennemsigtige  Legeme  man  saa'  Støvfnuggene 
kredse    som  Blodkorn. 

„Hvor  Fan'  bhver  Præsten?"  hørte  man 
en  af  Brødrene  halvhøjt  udbryde.  „Han  er  da 
ikke  røget  i  Fossen?'' 

Der  for  en  underlig  Følelse  af  Uhygge 
gjennem  Forsamhngen  ved  denne  løst  hen- 
kastede Formodning.  Nogle  af  de  Ældste  havde 
ikke  glemt  Englænderen.  Andre  havde  hørt 
ymte  om  ham,  og  der  blev  paa  én  Gang  Tavs- 
hed, en  trykkende  Stilstand  i  Ord  og  Tanker, 
der  faldt  som  en  Mare  over  Forsamlingen. 
Brødrene  følte  det,  og  den  ældste  rejste  sig  og 

sagde  paa  en  kejtet,  storpralende  Maade:  „Jeg 
faar  bede  Forsamlingen  undskylde;  men  vi 
venter  en  Statsraad  fra  Kristiania.  Mulig  er 
han  taget  ind  hos  Præsten,  for  at  nyde  en  liden 
Forfriskning. " 

Det  var,  som  disse  Ord  med  ét  Slag  vej- 
rede alle  de  mørke  Skygger,  der  hang  i  Luften, 
bort.  —  En  Statsraad!  —  Guds  Død  og  Pine! 
Ja  saa  fik  man  vente.  Vel  vidste  man,  at 
Hakard  Sæmundsen  Fosnæs  havde  været  en 
rig  Mand ,  hvis  Tømmerstokke  var  løbne  lige 
ned  til  Kristiania  og  op  i  offentlige  Bygninger; 
men  at  en  Statsraad,  en  virkelig  Statsraad,  til 
Gjengjæld  skulde  gaa  mod  Strømmen  til  Fos- 
næs —  derom  havde  man  ikke  drømt.  Ny- 
heden forplantede  sig  fra  Mændene  i  den  mørke 
Sal  til  Mængden  ude  paa  den  lyse  Grønning, 
og  Alle  fik  travlt  med  at  kikke  efter  Statsraaden 
—  Præsten  var  glemt  og,  i  nogle  faa  Minutter, 
Halvard  Sæmundsen  med.  Alles  Hoveder  vendte 
sig,  og  Alles  Øjne  stirrede  ned  gjennem  den 
solbelyste  Dal,  hvor  Hængebroen  tegnede  sig 
som  en  sort  Linje  over  den  fraadende  Elv,  og 
hvor  Vejen  i  Zigzagbøjninger  som  en  lysgraa 
Slange  snoede  sig  op  over  Fjældet.  , 


De  Sidste  paa  Solej.  169 

Pludselig  lød  en  Forundringsmumlen  ude 
fra  Grønningen,  forplantende  sig  i  bredere  og 
bredere  Ringe,  indtil  den  naaede  ind  i  Stuen 
til  stor  Forbavselse  for  Brødrene  selv. 

„Statsraaden  kommer!"  lød  det  —  og  se, 
langt  ude^  just  hvor  Vejen  gjennem  et  Birke- 
krat skød  ned  mod  Hængebroen,  kom  tre 
Skikkelser  til  Syne,  fortonende  sig  skarpt  mod 
den  lysblaa  Himmelgrund,  idet  de  langsomt  gik 
over  Broen.  Den  første  var  Præsten  —  ham 
kjendte  Alle  paa  hans  Ornat;  den  anden  var 
en  bredskuldret,  sortklædt  Skikkelse,  der  ragede 
et  Hoved  op  over  Præsten  —  det  maatte  være 
Statsraaden  —  og  endelig  kom  en  lille,  krum- 
rygget, bondeklædt  Fyr  sjokkende  bag  efter  — 
de  mest  Skarpsynede  mente,  at  han  lignede 
Fossehans  —  men  hvad  skulde  den  Stakkel  ved 
Halvard  Sæmundsens  Jordefærd?  Skikkelserne 
skred  over  Broen,  svandt  i  det  lyse  Birkekrat, 
kom  atter  frem  paa  det  solbeskinnede  Vejstykke, 
svandt  igjen;  men  jo  nærmere  de  kom  op  mod 
Fosnæs,  desto  klarere  saa'  Mængden,  at  den  ikke 
havde  taget  fejl.  —  Det  var  virkelig  Præsten  og 
Fossehans;  men  hvem  var  Kæmpen,  der  gik 
midt    imellem    dem,    ham    med  den  fine,    sorte 

Frakke,  den  høje  Hat,  Tyrenakken  og  det  lyse 
bølgende  Skæg?  Mon  en  Statsraad  var  saadan? 
Han  saa'  jo  nd,  som  kunde  han  tage  begge  de 
Andre  i  Nakken  og  lege  Langboldt  med  dem 
over  Elven. 

Inde  i  Salen  var  man  ogsaa  bleven  op- 
mærksom paa  de  Kommende,  og  de,  der  stod 
nærmest  Døren,  puffede  til  hverandre  og 
trængtes,  for  at  komme  til  at  se.  Herved  blev 
et  af  de  sorte  Sørgegardiner  revet  ned,  og  Sol- 
striben, der  før  havde  listet  sig  som  en  Tyv 
gjennem  Revnen,  faldt  nu  med  fuld,  rødlig 
Glans  lige  ind  over  Kisten,  saa  at  Brødrene 
uvilkaarlig  satte  Haanden  for  Øjet,  saa  brat 
var  Overgangen.  Nogle  af  Kvinderne  forsøgte 
at  arbejde  sig  frem,  for  at  faa  Gardinet  hæftet 
op  igjen,  men  herved  væltedes  et  Par  af  Lysene 
ved  Kistens  Hovedende,  de  fængede  lidt  i  Gran- 
risene, og  under  denne  Forvirring  trængtes 
Kvinderne  atter  tilbage.  I  det  samme  for- 
mørkedes Døraabningen ,  de  tre  Nysankomne 
traadte  ind,  en  efter  en,  først  Præsien,  saa 
Kæmpen  og  saa  Fossehans,  der  skyndsomst 
skjulte  sig  i  en  Krog.  Præsten  syntes  heftig 
oprørt   —    maaske   var  det  kun  Anstrængel^en 

ved  at  gaa  saa  hurtig.  Da  han  naaedo  Fod- 
enden af  Kisten,  vendte  han  sig  om  mod  Stats- 
raaden,  der  endnu  stod  paa  det  nederste' Trin 
af  Trappen,  og  de  nærmest  Staaende  hørte  ham 
hviske:  „Jeg  kan  ikke!  —  Jeg  bør  ikke  I  — 
Hvad  forlanger  De  af  mig? 

„Sandhed,"  svarede  Kæmpen  og  satte 
Foden  paa  det  øverste  Trin.  lige  bag  efter 
Præsten. 

„Vil  De  forstyrre  Gravens  Fred?"  hviskede 
denne  igjen.  „Jeg  siger,  her  er  jo  intet 
Bevis." 

„Gaa  Præst  og  gjør  din  Gjerning,  saa  gjør 
jeg  min,"  svarede  Kæmpen  og  stillede  sig  med 
korslagte  Arme  op  imod  Væggen. 

Alles  Øjne,  og  ikke  mindst  Brødrenes, 
fæstede  sig  paa  denne  svære,  athletiske  Skik- 
kelse, der,  uden  at  hilse,  stod  som  en  Støtte 
med  sine  skarpe,  graa  Øjne  ufravendt  fæstede 
paa  Kistelaaget.  Var  det  en  Statsraad?  — 
Umuhgt!  Hvad  havde  en  Statsraad,  bøjet  af 
Aarenes  Vægt  og  pudret  af  Kontorernes  Støv, 
at  gjøre  med  denne  djærve,  bredskuldrede 
Viking,  hvis  blondt  lokkede  Hoved  ragede  op 
over   alle  Andres?     Og    dog  kunde    han.    hvad 

Klæder  og  Holdning  angik,  godt  være  en  Stats- 
raad.  —  Der  var  en  Duft  over  ham  af  noget 
Fremmed,  Uhjemligt,  et  Snit,  saa  vel  i  Dragt 
som  i  Manerer,  der  fik  Mængden  til  at  se  paa 
ham  som  noget  Fornemt.  Hans  Dragt  var 
simpel,  men  den  sad  som  støbt,  og  hele  Snittet 
røbede  Udlændingen,  De  sorte  Benklæder  og 
den  sorte  Frakke,  tæt  knappet  op  til  Halsen, 
var  af  paafaldende  Finhed,  og  den  høje,  sorte 
Hat  med  dens  temmelig  brede  Skygge  gav  ham 
næsten  Udseende  af  en  anglikansk  Præst,  hvor- 
til det  strænge,  alvorlige  Udtryk  i  hans  Ansigt 
ret  vel  passede.  Han  bar  ingen  Prydelser, 
havde  ikke  engang  Handsker,  men  hans  Hænder 
var  hvide  som  det  Linned,  han  bar.  I  det 
øverste,  venstre  Knaphul  sad  en  Violbuket.  Den 
duftede  stærkt  og  saa'  næsten  ud  som  en 
Orden.  Præsten  traadte  hen  foran  Kisten, 
foldede  Hænderne,  missede  mod  Solen,  der  faldt 
ham  skarpt  i  Øjnene,  og  begyndte: 

„Giver  Enhver,  efter  hvad  I  ere  dem 
skyldige!  Dem  I  skylde  Penge,  Penge,  dem  I 
skylde  Ære,  Ære,    og  dem  I  skylde  Ret,  Ret." 

„Ja,  saa  er  det.  Præst,"  sagde  Kæmpen 
og  foldede  Hænderne  over  Brystet. 

Præsten  blegnede,  og  Skolelæreren,  en 
Tissen,  lille  Mandsling  med  hørgult  Haar,  ar- 
bejdede sig  hen  imod  den  Fremmede,  saa'  op 
paa  ham  og  sagde  i  en  syngende  Skolemester- 
tone: „Jeg  maa  bede  enhver  Uvedkommende 
ikke  ved  Ord,  Miner  eller  Gebærder  at  forstyrre 
den  hellige  Handling,  da  jeg  ellers  nødes  til  at 
sætte  ham  udenfor." 

Kæmpen  satte  Ryggen  mod  Væggen,  saa 
den  knagede,  og  saa'  med  et  ubeskriveligt 
Smil  ned  i  Skolelærerens  Hørparyk.  Der  lød 
et  Fnis  henne  fra  en  af  Krogene,  og  Skole- 
læreren fik  travlt  med  at  søge  efter  Gjernings- 
manden. 

„Ja,"  vedblev  Præsten  og  hævede  Stemmen 
til  dens  fulde  Højde,  „ham,  den  Hensovede, 
ved  hvis  Baare  vi  staa,  ham  behøve  vi  ikke 
at  give  Penge;  thi  han  trænger  ikke  til  dem, 
og  han  tiltrængte  dem  ej  heller  i  levende  Live. 
Men  hvad  skulle  vi  da  give  ham,  mine  Venner  ? 
Gods,  Guld  og  grønne  Skove?  —  Ak,  nej,  mine 
Venner!  Alt  det  havde  den  salig  Hensovede 
fuldt  op  af  i  sine  Manddomsdage.  Og  heller 
ikke  i  Alderdommen  svigtede  det  ham  — •  han 
blev  vel  ikke  gammel;  men  han  blev  ældre  — 

det  blive  vi  Alle  —  men  Godset,  Guldet  og  de 
grønne  Skove  fulgte  ham  til  det  Sidste.  Nej, 
mine  Venner!  Intet  af  dette  skulle  vi  give 
ham.  —  Kun  Skovens  fejreste  Træ  ville  vi  lade 
grønnes  ved  hans  Grav,  thi  Æren  —  Æren  — " 
Præsten  begyndte  pludselig  at  stamme. 
Var  det  Solen,  der  generede  ham,  eller  havde 
han  glemt  den  Tale,  han  med  saa  megen 
Omhu  havde  indstuderet  til  Ære  for  sin  afdøde 
Medspiller?  Han  rømmede  sig,  tog  Lommetør- 
klædet frem,  hostede,  pudsede  sin  Næse,  kort 
sagt,  benyttede  alle  de  Smaakneb,  som  en  øvet 
Taler  altid  har  til  sin  Raadighed ;  men  hver 
Gang  han  begyndte  paa:  „Æren,  mine  Venner", 
var  det  som  om  en  usynlig  Haand  snørede 
hans  Strube  sammen  og  forhindrede  ham  i  at 
tale.  Den  Fremmede  havde  lige  siden  det 
usalige  Ord  kom  fra  Præstens  Læber  ikke  for- 
andret Stilling  eller  Holdning.  Han  forstyrrede 
ikke  ved  Ord,  Miner  eller  Gebærder,  som  Skole- 
læreren udtrykte  sig.  Kun  hans  Øjne  hvilede 
ufravendt  paa  Præsten  —  et  Par  hvasse,  jærn- 
graa  og  dog  rolige  Øjne,  der  slyngede  en  usyn- 
lig Strøm  af  haanlig  Foragt  lige  i  Præstens 
Ansigt  og  tvang  ham  til  at  slaa  Øjnene  ned.    Han 

stod  nu  halvt  i  Skygge,  halvt  belyst  af  det 
rødmende  Aftensolskjær,  der  begyndte  at  naa 
ham,  og  alt  som  hans  stærke  Profil,  det  kraftige 
Skæg  og  det  lokkede  Haar  tegnede  sig  klarere 
i  Solglansen,  syntes  nogle  af  de  Ældste,  at  de 
havde  sét  denne  Mand  før  —  kun  vidste  de 
ikke  hvor. 

„Æren,  mine  Venner!"  begyndte  Præsten 
for  tredje  Gang. 

„Læs  Fadervor,  Præst!"  klang  det  fra 
Kæmpen  med  en  Stemme  som  en  Kaptajns, 
der  kommanderer  paa  et  Dæk. 

Det  gav  et  Spjæt  i  Præsten  —  han  blev 
hgbleg.  Skolelæreren  puffede  sig  frem  med 
Albuerne,  purrede  op  i  Hørtotten,  hævede  sig 
paa  Taaspidserne  og  skreg  med  pibende  Stemme : 
„Maa  jeg  bede  den  Uvedkommende  ikke  at  for- 
styrre Hans  Højærværdighed,  da  jeg  ellers  nødes 
til  at  fjærne  ham  med  Magt!" 

„Læs  Fadervor,  Præst!"  tordnede  den 
Fremmede  atter,  og  denne  Gang  med  en  saa- 
dan  Myndighed,  at  Skolelæreren  satte  sig  lige 
ned  paa  Bænken  med  et  Ryk;  ikke  Bispen 
kunde  have  sagt  det  strængere. 

Der    kom    Uro    i    Forsamlingen ,     dæmpet 

Hvisken,  Hoveder,  der  bølgede  frem  og  tilbage, 
men  Ingen  vovede  at  træde  op;  thi  den 
Fremmedes  Ord  klang  som  Dens,  der  har 
Myndighed  og  er  vant  til  at  bruge  den.  Skole- 
læreren skottede  med  et  ynkeligt  fjollet  Udtryk 
til  Præsten;  begge  Brødrene  rejste  sig,  kobber- 
røde i  deres  brede  Kjøbmandsansigter.  Præsten 
vinkede  Skolelæreren  fra  sig  med  Haanden  og 
hviskede  til  Brødrene  ganske  sagte  nogle  Ord, 
som  fik  dem  til  at  sætte  sig.  Derpaa  traadte 
han  atter  hen  ved  Hovedenden  af  Kisten, 
foldede  Hænderne  og  sagde  med  skjælvende 
Stemme:  „Saa  ville'  vi  bede  Herrens  Bøn  for 
den  Hensovede." 

„Amen!"  sagde  den  Fremmede  med  sin 
dybe  Stemme  og  tog  sin  Hat  af. 

De  Tilstedeværende  gjorde  hgesaa,  og 
Fadervor  blev  læst  under  en  Stilhed  saa  dyb, 
at  Fossens  Buldren  paa  én  Gang  hørtes  som 
noget  Forstyrrende.  Da  Bønnen  var  endt, 
syntes  Præsten  tvivlraadig.  Han  rømmede  sig 
et  Par  Gange  betydningsfuldt  hen  imod  Brødrene; 
men  disse  rystede  paa  Hovedet  og  blev 
siddende.     Saa   tørrede  Præsten  Sveden    af    sit 


De  Sidste  paa  SoleJ.  177 

Ansigt    med    Lommetørklædet    og    vinkede    ad 
Skolelæreren. 

„Saa  ville  vi  da,"  begyndte  denne  i  sin 
opremsende  Tone,  „inden  vi  stede  den  salig 
Hensovede  til  Hvile  i  Kirkens  indviede  Jord, 
lade  forespørge,  om  der  er  nogen  af  de  her 
Tilstedeværende,  som  ønsker  at  se  den  Afdøde, 
inden  vi  skruer  Laaget  til  og  for  evigt  overgiver 
hans  jordiske  Levninger  til  Graven." 

Der  blev  en  stor  Stilhed.  Atter  hørtes 
Fossens  Buldren,  jagende  op  fra  Dybet  i 
stærkere  og  svagere  Drøn.  alt  som  Vinden  bar. 
Solen  havde  naaet  Randen  af  Skoven,  hvor  den 
stod  i  Dis  som  en  mørkerød  Kugle,  hvis  varme 
Straaler  nu  helt  belyste  den  Fremmede. 

„Lad  mig  se  Halvard  Sæmundsen  Fosnæs ! " 
sagde  han  og  traadte  hen  til  Kisten. 

Skolelæreren  tøvede,  med  et  Blik  paa 
Præsten;  men  denne  bøjede  sukkende  Hovedet, 
og  Laaget  gled  langsomt  til  Side  med  en 
skurende  Lyd.  Der  lød  et  svagt  Skrig  henne 
fra  Kvindernes  Side  —  det  var  Guri,  som  fik 
Ondt  og  maatte  bæres  ud  af  Stuen.  Selv  den 
Fremmede  gjorde  et  Skridt  tilbage.  Der  kom 
et  Udtryk  af  Modbydelighed  i   hans    ellers    saa 

rolige  Ansigt,  og  i  Sandhed,  der  var  ogsaa 
Grund  dertil.  I  det  fulde,  varme  Sollys  laa 
Halvard  i  sin  hvide,  udtungede  Ligdragt  med 
Hænderne  foldede  over  Brystet.  Ansigtet  var 
endnu  rødt,  opdunset,  fordrukkent,  med  hele 
det  Præg  af  raa  Magtfylde  og  sanseligt  Begjær, 
som  havde  udmærket  ham  i  Livet.  Øjnene  var 
atter  sprungne  op,  men  kun  halvt,  og  i  de 
store  Pupiller  lurede  der  ligesom  et  kun  halvt 
udslukt  Liv;  thi  de  var  ikke  brustne.  Solrødmen 
spejlede  sig  i  dem.  Munden  var  noget  for- 
trukken, og  der  var  en  Skjævhed  ved  den 
venstre  Mundvig,  som  gav  Ansigtet  et  forfærde- 
ligt Udtryk  af  noget  Skjælmsk,  som  om  Døden 
kun  var  Grin.  Om  det  saa  var  de  foldede 
Hænder,  havde  de  den  samme  rødlige  Farve. 
De  havde  løsnet  sig  noget  —  Halvard  Sæ- 
mundsen  havde  ikke  foldet  dem  ret  meget  i 
levende  Live. 

Den  Fremmede  lod  sit  Blik  glide  hen  over 
Forsamlingen  —  den  syntes  lammet  af  Rædsel 
og  Afsky.  Saa  traadte  han  et  Skridt  nærmere 
til  Kisten,  rakte  sin  Haand  ud  over  den,  og  sagde 
med  sin  dybe,  rolige  Stemme:  „Al  den  Løgn,  som 
kan  kjobes  for  Gods  og  Guld  og  grønne  Skove, 

vil  I  siden  faa  at  høre  hist  nede  paa  Kirke- 
gaarden,  og  dér  er  jeg  ikke  med.  Her  skal  I 
kim  høre  ét  Ord;  men  det  er  Sandhedens,  og 
det  skal  bide  sig  fast  i  Eders  Hj ærter.  Jeg 
siger  Eder:  Her  ligger  en  Morder!  —  Gaa  nu 
hen  og  begrav  ham ! " 

De  faa  Ord  havde  lydt  som  en  Torden, 
deres  Virkning  var  som  Lynets.  De  nærmest 
Staaende  veg  bort  fra  Kisten,  saa  at  Laaget 
med  en  hul  Lyd  styrtede  paa  Gulvet,  spredende 
Blomsterne  til  alle  Sider.  En  Stemme  raabte: 
„Det  er  Sandhed!"  Folk  ved  Døren  begyndte 
at  liste  ud.  Kun  Præsten  bevarede  en  tilsyne- 
ladende Ro,  vendte  sig  mod  den  Fremmede  og 
spurgte:  „Med  hvad  Ret  siger  I  dette?  Har 
I  Vidner?" 

„Dér!"  svarede  den  Fremmede  og  pegede 
over  mod  Fossehans  —  det  var  Stemmen,  der 
havde  talt. 

„Han  er  kun  én,"  sagde  Præsten  mere  lav- 
mælet.     „Hvi  talte  han  ikke  i  Tide?" 

„Halvard  truede  ham  paa  Livet,"  sagde 
den  Fremmede.     „Det  véd  I  saa  godt  som  jeg." 

„Han  er  kun  én,"  gjentog  Præsten,  „og 
et    enkelt    Menneske    kan  se    fejl.      To  Vidner 

fordres  der  mindst,  og  I  har  kun  det  ene.  Gaa 
bort!  I  har  ingen  Ret  til  at  forstyrre  Gravens 
Fred  og  bringe  Vanære  over  den  Døde." 

„Saa  være  da  Gud  mit  andet  Vidne!'' 
sagde  den  Fremmede  og  løftede  sin  Haand. 
„Du  taler  ret,  Præst,  jeg  har  jo  kun  det 
ene.  Nu  vel,  jeg  gaar,  og  I  skal  aldrig  se  mig 
mere.  Men  endnu  et  Ord  har  jeg  at  sige  Hal- 
vard Sæmundsen  Fosnæs,  skjønt  jeg  helst  havde 
sagt  ham  det  levende." 

Præsten  gjorde  en  afværgende  Bevægelse, 
men  den  Fremmede  traadte  op  paa  Kistens  Fod- 
stykke, lagde  sin  Haand  fast  paa  den  Dødes 
Bryst  og  sagde  med  en  Stemme,  der  fandt  Vej 
til  Alles  Hjærter:  „Halvard  Sæmundsen  Fosnæs! 
Det  siger  jeg  dig  herved:  Aldrig  skal  Du  finde 
Hvile,  aldrig  Ro  i  din  Grav,  saa  sandt  Du 
lumskelig  myrdede  min  svage  Broder,  Guttorm 
Solej!" 

Der  lød  et  hvinende  Skrig  fra  den  Stue, 
som  stødte  op  til  Ligfærdsrummet.  „Od!"  lød 
det  med  døende  Stemme  der  inde  fra.  — 

„Od!  Od  fra  Solej!"  hviskedes  der  dæmpet 
trindt  om  i  Krogene. 

Da   brødes  den   dybe  Stilhed    pludselig    af 

en  sælsomt  knitrende  Lyd.  Høvlspaanerne  i 
Halvards  Kiste  syntes  at  faa  Liv.  De  foldede 
Hænder  løste  sig,  og  den  venstre  Arm  gled 
tmigt  ud  over  Kisteranden.  Skolelæreren  vilde 
læmpeligt  lægge  den  til  Rette  igjen  —  da 
udstødte  han  et  Forfærdelsens  Hvin.  Ligets 
Haand  havde  krampagtig  fattet  om  hans  med 
en  saadan  Kraft,  at  han  maatte  vriste  sig  fra 
Taget.  Halvards  Haand  faldt  atter  tilbage, 
famlede  noget,  greb  saa  i  Kistekanten,  og  lang- 
somt hævede  den  Døde  sig  op,  idet  han  med 
vidt  aabne  Øjne  spøgelseagtig  stirrede  mod  den 
nedgaaende  Sol. 

„Kors  fri  os,  han  staar  op!"  hvinede  det 
gjennem  Stuen,  og  i  samme  Nu  var  Alt  en 
vild  Flugt,  en  ubeskrivelig  Forvirring.  Døre 
sprængtes,  Sørgegardiner  reves  ned.  Vinduer 
sloges  ud;  thi  ud,  ud  maatte  man  fra  denne 
Rædsel.  Skriget  forplantedes  til  Grønningen, 
hvor  hele  Bygdens  fattige  Befolkning  var  for- 
samlet. Man  trængtes  og  flokkedes.  Børnene 
græd,  Kvinderne  skreg,  man  vilde  ikke  se  det, 
og  dog  tvang  Nysgjærrigheden  dem  til  at  blive  paa 
Pletten,  hvor  man  bølgede  frem  og  tilbage  som 

et  oprørt  Hav,  lyttende  til  de  Forfærdelsens  Raab, 
som  endnu  klang  inde  fra  Huset. 

Da  blev  der  paa  én  Gang  Dødsstilhed, 
en  a andeløs,  hj ærtebankende  Tavshed,  under 
hvilken  atter  Fossen  tordnede  op  med  fordoblet 
Vælde. 

„Jesus,  der  kommer  han!"  raabte  en 
hvinende  Kvindestemme,  og  Alles  Øjne  vendte 
sig  mod  den  aabne  Dør. 

Og  ud  kom  han  med  fremrakte  Arme, 
virrende  Hænder,  bevægende  Læberne  i  en 
sagte,  uforstaaelig  Mumlen,  saaledes  som  han 
havde  gjort  det  i  Live.  De  famlende  Hænder 
greb  fat  i  Trappens  Rækværk.  Som  en  Søvn- 
gænger skred  han  ned  ad  Trinene,  slæbende 
det  brede  Liglagen  langt  efter  sig.  Mængden 
veg,  hvor  han  kom.  Der  dannede  sig  en  bred, 
sollys  Vej,  og  ad  denne  skred  han  frem,  tværs 
over  Grønningen,  i  lige  Linje  mod  den  synkende 
Sol,  som  han  syntes  at  ville  gribe  med  de 
oprakte  Hænder.  Mængden  stirrede  paa  ham, 
slagen  af  Rædsel;  der  raktes  ikke  en  Haand 
frem  for  at  standse  denne  levende  Gjenganger, 
hvis  Brøde  nu  Alle  kjendte.  Den  sidste  Hob 
splittedes  —  han  stod  lige  ved  Stigbordsfaldet, 

hvor  Fossemuren  var  brudt  for  at  skaffe  Ned- 
gang til  Møllen.  Her  standsede  han  et  Øjeblik. 
Fossen  buldrede  og  sydede  dybt  under  hans 
Fødder,  men  han  agtede  det  ikke.  Hans  Blik 
søgte  kun  Solen,  den  synkende  Sol,  som  nu 
stod  lige  i  Brynet  af  Skoven. 

„Halvard  Sæmundsen,  va'r  Dig!"  raabte 
en  Kæmperøst  gjennem  Mængden.  Det  var  Od, 
som  kom  lige  fra  Guris  Leje. 

I  det  Samme  svandt  Solen  bag  Skovens  Rand. 
Halvard  gjorde  en  Bevægelse  frem  ad,  som  for 
at  gribe  den,  strakte  Armene  op  ad  og  forsvandt 
—  kun  Liglagenet  bølgede  i  tunge  Foldekast 
hen  over  Elven,  indtil  det  blev  hængende  ved 
et  Skjær.  Der  lød  intet  Skrig,  intet  Fald  — 
Alt  opslugtes  af  Fossens  brølende  Torden.  Kun 
hist  ude,  hvor  Skjæret  endte,  boblede  Skummet 
op  i  en  ringformig  Plet  med  røde  Perler.  Saa 
svandt  ogsaa  de,  og  Elven  skummede  videre, 
uplettet  som  før. 

Otte  Dage  efter  var  der  atter  Begravelse 
paa  Fosnæs  —  det  var  Guri,  som  jordfæstedes. 
Hun  havde  stort  Følge  til  Kirkegaarden,  og  det 
var  ikke  Arvingers  Taarer,  som  flød  ved  hendes 
Grav.     Ved    denne    stod  Od   længe  og   i  Tavs- 

hed,  ordnende  med  kjærlig  Haand  de  Blomster, 
som  Døden,  men  ikke  Livet  havde  skjænket 
hende. 

Da  Solen  begyndte  at  hælde,  forlod  han 
Kirkegaard  en.  Midtvejs  paa  den  smalle  Hænge- 
bro standsede  han  og  kastede  et  langt  Blik  ud 
over  Dalen.  Fosnæs  laa  i  gylden  Aftensol,  der 
tindrede  paa  alle  Ruder,  Solej  i  dyb  Skygge 
—  Elven  var  dér  oppe  Guld,  hist  nede  Bly.  Han 
kastede  endnu  et  langt  Blik  paa  disse  vilde, 
dansende  Ringe  og  hviskede  sagte:  „Guttorm, 
Du  blev  hævnet!" 

Fra  den  anden  Side  af  Dalen  svang  en 
gammel,  graahaaret  Mand  sin  Hue  til  Afsked. 
Od  saa'  det  og  gjengjældte  Hilsenen.  Det  var 
Fossehans,  der  sagde  Farvel  til  den  Sidste  fra 
Solej. 


I 


DALILA. 


I 


Ijt  Hav  af  Tage,  hvor  Solen  spillede  hen 
over  graa,  røde  og  blaalige  Stenbølger;  en  Maste- 
skov af  Skorstene,  og  mellem  disse  en  Sejlføring 
af  alt  det  Linned,  en  Verdensstad  benytter  — 
saaledes  var  Udsigten,  eller  rettere  Nedsigten 
fra  hans  Ateher.  Leon  Ducroque  var  Maler 
og  boede  i  Rue  des  Alpes,  noget  nær  paa  sy- 
vende Sal. 

Hans  Berømmelses  Højde  stod  imidlertid 
ikke  paa  nogen  Maade  i  Forhold  til  hans  Bopæls. 
Han  hørte  til  de  ulykkelige  Kunstnere,  som 
endnu  er  „uopdagede",  og  af  „protecteurs" 
havde  han  kun  den  Mand,  der  solgte  ham  hans 
„FAvenir"  for  fem  Sous;  men  denne  Hæders- 
mand syntes  endnu  ikke  at  være  bleven  Med- 
arbejder ved  Bladet.  Følgelig  arbejdede  Ducroque 
i  beskeden  Stilhed  og  tog  med  stille  Beskedenhed 
mod    det    Honorar,    Mr.    Ramas,    hans    Maleri- 

handler^  gav  ham,  og  denne  Mand  havde  en 
fortvivlet  Færdighed  i  at  betale  med  Rammer 
og  Lærred.  Penge  var  hos  ham  en  Raritet; 
følgelig  var  de  det  ogsaa  hos  Ducroque,  Men 
Mr.  Ram  as  var  ikke  alene  en  sparsommelig 
Mand ;  han  var  ogsaa  en  snu  Kavallér.  Han 
havde  lagt  Mærke  til,  at  Ducroque  gik  frem  — 
man  gav  stadigt  højere  Priser  for  hans  Billeder, 
og  herpaa  byggede  han  sin  Plan.  Han  foreslog 
ham  at  male  et  Billede  efter  eget  Valg.  Skizzen 
til  dette  Billede  skulde  udstilles  hos  ham.  og 
Maleriet  selv  vilde  han  ved  sine  „protecteurs" 
skaffe  en  god  Plads  paa  Salonen.  Blev  det 
solgt,  skulde  Ducroque  have  to  tusend  Francs, 
hvis  ikke,  maatte  Mr.  Ramas,  den  Stakkel,  jo 
beholde  det  for  —  Rammen  og  Lærredet, 

Ducroque  vaklede  ikke  et  Øjeblik.  Han 
havde  nok  nogle  uklare  Ideer  om,  at  hvordan 
det  gik  eller  ikke,  vilde  Mr.  Ramas  risikere  at 
sætte  et  tusend  Francs  i  Sparekassen  paa  hans 
Regning;  men  Udsigten  til  at  faa  en  god  Plads 
paa  Salonen  afgjorde  Alt.  Med  hele  en  Pro- 
ven^alers  Fyrighed  og  frejdige  Tro  paa  Lykken 
tog  han  fat  paa  Arbejdet.  Han  valgte  et  tid- 
ligere   udarbejdet   Motiv    „Samson  hos  Dalila", 

sendte  Skizzen  til  Mr.  Ramas  og  fik  til  Gjen- 
gjæld  et  Stykke  Lærred,  større  end  noget  af  de 
største,  der  flagrede  paa  Altanen  neden  for 
hans  Vinduer. 

Paa  en  smuk,  sol  klar  Efteraarsdag  stod  han 
foran  sit  store  Lærred,  hvis  Figurer  nu  begyndte 
at  faa  Liv  i  Farve  og  Form.  Portnerens  Lisette, 
berømt  i  Gaden  for  sit  lange,  rødgyldne  Haar, 
sad  Model  som  Dalila  —  vel  at  mærke  for 
Haaret  og  Draperiet;  thi  Lisette  var  ingen 
almindelig  fem  Francs  Model  —  hun  var  tvært 
imod  yderlig  korrekt  i  Moralen  og  indtog  des- 
uden en  selvstændig  Stilling  i  Samfundet  som 
Damefrisør  og  Haarfornyer  hos  ikke  faa  af 
Kvarterets  mere  fashionable  Damer.  Af  pur 
Godhed  for  den  unge,  smukke  Ducroque  —  og 
s^a  for  to  Francs  Timen  —  havde  Lisette  paa- 
taget sig  det  yderst  besværlige  Hverv  at  ligge 
paa  en  Kanapé  med  udslaget  Haar  og  læse  en 
af  Dumas  gamle  Piomaner.  Men  hun  syntes 
frygtelig  ked  af  begge  Dele;  thi  hvert  Øjeblik 
saa'  hun  hen  mod  det  gammeldags  Stueuhr,  og 
samtidig  dermed  formede  hendes  Mund  sig  til 
den  bekjendte  Oval,  der  er  et  Symbol  for  Ked- 
somhedens Gudinde. 

„Er  De  træt?"  spurgte  Ducroqiie  og  gjorde 
et  Par  dristige  Strøg  over  Lærredet. 

„Rsedsomtl"  svarede  Lisette  og  gabede 
paa  Ny. 

„Blot  et  Par  Minutter!  Saa  er  vi  færdige 
for  i  Dag,"   forsikrede  Ducroque. 

„Det  siger  De  altid,  og  saa  varer  det  en 
Time  til,"  klagede  Lisette  med  øm  Gnavenhed. 

„Vist  ikke!  Sid  nu  stille  blot  et  Øjeblik!  — 
Saa,  nu  faldt  netop  den  Lok  — "  og  Ducroque 
vilde  rette  ved  den. 

„Tag  Deres  Fingre  bort  fra  min  Hals!" 
sagde  Lisette  yderst  bestemt.  „Jeg  skal  nok 
selv  —  lad  være,  siger  jeg!" 

„Hvor  De  dog  har  et  prægtigt  Haar,"  sagde 
Ducroque,  som  uforstyrret  ordnede  Lokken  paa 
Ny.     „Det  fortjener  at  foreviges." 

„Foreviges!  —  Ja  vist!  Det  siger  Malerne 
altid,  og  saa  brænder  deres  Malerier  lige  i  en 
Snup,"  bemærkede  Lisette  haanligt.  „Skal  det 
dér  maaske  til  Louvre?" 

Louvre!  —  Det  gav  et  Sæt  i  Ducroque,  og 
han  malede  videre  i  dyb  Tavshed. 

„Sig  Noget!"  sagde  Lisette  efter  fem  Mi- 
nutter Pavse. 

„Hvad  skal  jeg  sige?"  spurgte  Ducroque, 
„De  véd,  jeg  tier,  naar  jeg  maler." 

„Men  det  er  jo  netop  det  Rædsomme," 
muggede  Lisette.  „Fortæl  mig  lidt!  Hvem  skal 
have  det  store  Maleri?" 

„Det  véd  jeg  ikke." 

„Tror  De  Nogen  kjøber  et  saa  rædsomt 
Uhyre  —  det  kan  jo  ikke  engang  hænge  paa 
langs  i  vor  Kjælder." 

„Dertil  er  det  heller  ikke  bestemt,"  mum- 
lede  Ducroque. 

„Men  hvem  vil  kjøbe  det,  naar  man  skal 
tage  Væggene  ud  af  sin  Stue?"  spurgte  Lisette. 

Ducroque  tav  og  sukkede  —  han  kom 
uvilkaarlig  til  at  tænke  paa  Mr.  Ramas. 

Da  bankede  det  paa  Døren. 

„Uh!"    sagde  Lisette  og  fløj  bag  Gardinet. 

Det  bankede  paa  Ny. 

„Kan  ikke!  Har  Model!"  raabte  Ducroque 
ærgerlig. 

Der  blev  en  Minuts  Pavse.  Saa  bankede 
det  igjen;  men  denne  Gang  paa  eri  meget  de- 
termineret Maade. 

Ducroque  for  til  Døren.  „Hørte  De  ikke, 
at  jeg  har  Model?  —  Hvad  banker  De  saa  for? 

—    Hvad?    —    Hvad  er  det,    De  siger?   —   De 
vil  ind!  —  Aa,  rejs  Fanden  i  Vold!" 

„Gud!"  sagde  Lisette  bag  Gardinet. 

Udenfor  lød  en  stille,  tilfreds  Latter  som  af 
en  Mand,  der  hjærtelig  gotter  sig  over  Noget. 
Saa  bankede  det  igjen  —  haardt  som  en 
Ulykke. 

„Men  er  De  da  bindegal?"  raabte  Ducroque, 
idet  han  kastede  Pensel  og  Palet  hen  ad  Bordet. 
„Vil  De  absolut  paa  Hovedet  ned  ad  Trap- 
perne? —  Hvem  er  De?" 

Der  lød  et  Navn  udenfor,  udtalt  med  en 
rolig,  afdæmpet  Stemme.  Men  om  en  Pistol- 
kugle var  gaaet  gjennem  Døren  og  tværs  gj  en- 
nem  Ducroque,  kunde  han  ikke  være  tumlet 
mere  forstyrret  tilbage,  end  han  gjorde. 

„Er  det  en  Rykker?"  spurgte  Lisette  og 
trak  Gardinet  helt  om  sig. 

:^£Ducroque  lod  sit  forvildede  Blik  fare  om- 
kring i  Atelieret,  snappede  efter  Frakken,  lod 
den  falde  midt  paa  Gulvet,  og  lukkede  saa  op 
med  et  Udfryk  af  stupid  Forbavselse. 

Der  traadte  en  Mand  ind.  En  ældre  Mand 
i  en  tæt  knappet,  sort  Frakke  med  Æreslegio- 
nens Baand.     En  Mand  med  et  Løvehoved   og 

et  Ørneblik,  en  af  disse  Skikkelser,  hvori  hele 
Meneskeslægtens  Storhed  synes  at  hvile,  og  som 
derfor  det  Smaa  aldrig  kan  fornærme.  En  Mand, 
som  hele  Paris  forgudede,  hele  Frankrig  elskede, 
hele  Verden  kj endte,  —  en  Aandens  Samson, 
ikke  stor  ved  at  styrte  Andres  Templer,  men 
ved  at  rejse  sin  egen  Genius  et,  der  aldrig  vil 
styrte  i  Grus. 

Uden  at  svare  paa  Ducroques  Undskyld- 
ninger gik  han  med  rolige  Skridt  hen  foran 
Billedet,  som  han  betragtede  skarpt.  Saa  satte 
han  den  sorte  Hat  lidt  ned  over  Øjnene  for  at 
dække  for  Blændlyset,  vippede  med  venstre 
Haand  den  sølvknappede  Stok  op  og  ned,  gik 
et  Par  Skridt  tilbage  og  udbrød,  endnu  tabt  i 
Beskuelsen:   „Ah!" 

„Kjender  De  mig?"  spurgte  den  Fremmede 
og  lod  sin  Haand  glide  gjennem  det  tykke, 
mørke  Haar,  der  som  en  Manke  faldt  ned  om 
hans  Skuldre. 

Ducroque  vilde  sige  noget  snmkt  om,  at 
Alverden  kjendte  Frankrigs  største  Digter;  men 
han  syntes,  at  han  fik  det  som  en  fad  Klump 
i  Halsen.     Han   bøjede  Hovedet   og  stammede: 

13 


194  Vilhelm  Bergsøe. 


„Ja  —  jeg  —  kjender  Dem.  —  Det  vil  sige, 
Deres  Værker." 

„Mine  Værker  er  mig  selv,"  sagde  Digteren 
med  et  roligt  Smil,  „lige  som  dette  her  er  Dem 
selv."  Og  han  slog  med  Stokken  mod  Blænd- 
rammen. „Nu  vel!  De  kjender  altsaa  mig;  men 
véd  De  af,  at  jeg  kjender  ogsaa  Dem?" 

„Nej,"  svarede  Ducroqiie,  end  yderligere 
forvirret. 

„Jeg  har  kjendt  Dem  i  over  tre  Uger," 
fortsatte  han,  „fulgt  Dem  Skridt  for  Skridt.  — 
Sér  De,  jeg  kommer  jævnlig  paa  mine  Spad- 
sereture forbi  en  vis  Mr.  Ramas,  en  Aagerkarl 
med  Malerier,  hos  hvem  mér  end  et  Talent  har 
sat  sig  i  Pant.  Det  morer  mig  af  og  til  at  gaa 
paa  Jagt  efter  hans  Talenter,  det  vil  sige,  naar 
han  misbruger  dem,  og  De  bh  ver  misbrugt  — 
véd  De  det?" 

Dueroque  stammede  nogle  uforstaaelige 
Ord,  og  Digteren  vedblev:  „Den -Aften,  da 
De  bragte  Mr.  Ramas  Skizzen  til  Deres  Samson, 
stod  jeg  inde  i  Magasinet.  Mr.  Ramas  vidste 
det  ikke,  ellers  havde  han  næppe  vovet  at  gjøre 
Dem  sit  Forslag.  Jeg  fulgte  med  Opmærksom- 
hed Forhandlingens  Gang ;  men  med  endnu  mere 

Interesse  fulgte  jeg  Dem.  Der  var  i  Deres 
Holdning,  i  Deres  Blik,  Deres  Ansigt,  ja,. selv  i 
Maaden,  hvorpaa  Deres  Haar  var  strøget  tilbage, 
noget  Vist,  jeg  véd  ikke  hvad,  som  berørte  mig 
sympathetisk  og  fik  mig  til  at  mindes  min  egen 
Ungdom,  den  Dag,  da  jeg  forventningsfuld  stod 
med  mit  første  Arbejde  hos  min  første  For- 
lægger. Men  skambudt,  som  Dem  —  det  er 
jeg  aldrig  blevet,  og  da  De  gik,  lovede  jeg  mig, 
at  det  skulde  heller  aldrig  ske.  Deres  Skizze 
var  heldigvis  signeret,  og  ved  at  spørge  mig 
frem,  fandt  jeg  ogsaa  Deres  Ateher.  —  Hr.  Ramas 
kan  nemlig  aldrig  huske  Adresser  — " 

„Han  kjender  meget  godt  min,"  vovede 
Ducroque  at  afbryde. 

„Naturlig  —  han  ønsker  blot  ikke,  at  jeg 
skal  kjende  den;  thi  det  koster  ham  tre  tusend 
Francs,  som  jeg  hellere  vil,  at  De  skal  have  — " 

„Hvorledes?"  udbrød  Ducroque. 

„Kort  og  godt  —  lad  os  gaa  lige  til  Sagen! 
Vil  De  sælge  mig  Deres  Billede  for  sex  tusend 
Francs  —  paa  én  Betingelse?" 

„Hvilken?"    stammede  Ducroque   aandeløs. 

„At  De  tager  Deres  Skizze  tilbage  for 
tusend  — " 

13* 

„Tusend?  Jeg  forstaar  Dem  ikke,"  svarede 
Ducroque  mér  og  mér  forvirret. 

„Ikke?"  sagde  Digteren  smilende.  „Det  er 
meget  let  at  forstaa.  Mr.  Ramas  har  solgt  mig 
Deres  Skizze  for  tusend  Francs.  Naar  De  har 
Deres  store  Billede  færdigt,  faar  De  altsaa 
Skizzen  og  fem  tusend  Francs." 

„Er  det  Alvor?"  udbrød  Ducroque  og  holdt 
sig  ved  Stoleryggen. 

„Jeg  spøger  aldrig  med  Kunst,"  sagde  Dig- 
teren alvoriig,  „og  mindst  vilde  jeg  spøge  med 
Dem.  Mal,  som  Deres  Genius  indskyder  Dem! 
Giv  Dem  Tid,  og  sky  fremfor  Alt  det  Uskjønne. 
Farvel!  —  De  skal  snart  høre  fra  mig." 

Og  den  store  Digter  gik  med  et  venligt 
Nik  ud  ad  Døren. 

Ducroque  sank  ned  paa  Stolen  med  Hæn- 
derne for  Øjnene.    —   Endelig  kom  Lykken! 

„Og  ham  vilde  De  smide  ned  ad  Trap- 
perne!" udbrød  Lisette,  som  viklede  sig  ud  af 
det  Gardin,  hvorigjennem  hmi  hele  Tiden  havde 
tittet.     „Gud I     Tror  De,  han  saa'  min  Ryg?" 

„Gaa!  Gaa!"  sagde  Ducroque  og  vinkede 
med  Haanden, 

„Gaa?  Naa  da!  Er  det  en  Maade  at  jage 
mig  væk  paa?"  klagede  Lisette.  „De  skal 
saamænd  ikke  se  mig  saa  snart." 

„Jo,  i  Morgen!"  udbrød  Ducroque  for- 
skrækket. 

„Ja,  saa  faar  jeg  vel  fem  Francs,  siden  De 
skal  have  fem  tusend?" 

„Ja  —  Alt,  hvad  De  vil.     Gaa  bare!" 

Og  Lisette  hoppede  nynnende  ned  ad  Trap- 
perne i  Bevidsthed  om  at  have  forbedret  sine 
Affærer. 


Hvilken  Fart,  hvilken  Glans  og  Glæde  kom 
der  nu  ikke  over  Arbejdet!  Den  guldhaarfagre 
Lisette  kunde  ikke  kjende  den  alvorlige  Ducroque 
igjen.  Han  lo,  han  jodlede,  han  fløjtede  og 
kunde  af  og  til  i  sin  Overgivenhed  tumle  saa- 
ledes  med  hende,  at  Lisette  kom  til  at  tænke 
paa  Anstændighedens  Grænser.  Men  da  hun 
ikke  ganske  bestemt  kunde  finde,  hvor  de  laa, 
og  tilmed  beregnede,  at  hun  maatte  af  med  en 
Franc  for  at  faa  sin  gamle  Tante  til  at  passe 
paa   sig,    lod    hun    sig   nøje  med   at   lade   sine 

Negle  voxe.  Ducroque  erklærede  disse  for  de 
skjønneste,  han  havde  sét,  men  gav  hende 
aldrig  Lejlighed  til  at  bruge  dem,  og  et  Vaaben 
uden  Brug  er  altid  et  kjedeligt  Vaaben. 

Tre  Dage  efter  det  epokegjørende  Besøg 
laa  Lisette  atter  paa  Kanapéen  og  stavede  sig 
for  tiende  Gang  gjennem  Dumas  halvt  opslidte 
Roman,     Da  bankede  det  atter  paa  Døren. 

Denne  Gang  gjorde  Ducroque  intet  Tilbud 
med  Hensyn  til  Trapperne.  Han  gik  selv  hen 
og  lukkede  op  —  en  Tjener  stod  uden  for. 

„Jeg  skal  bede  Herren  om  Svar,"  sagde 
han  og  rakte  Ducroque  en  noget  skjødesløs 
sammenlagt  Billet. 

Ducroque  aabnede  den  og  læste: 

„Jeg    plejer    gjærne   hver   Torsdag    at 

samle    nogle  Venner   om   mig  i   mit  Hjem 

og  haaber  at  turde  regne  Dem  blandt  disse. 

Gjør  ingen  Ceremonier  —  vi  samles  Kl.  5. 

Deres  V.  H. 

„Hvad  befaler  Herren,  at  jeg  skal  svare?" 
spurgte  Tjeneren,  da  Ducroque  for  tredje  Gang 
gjorde  Mine  til  at  læse  Billetten. 

„Svare?  —  Sig  —  Ja,  sig,  at  jeg  skal 
komme,"  stammede  Ducroque.    „Sig,  at  jeg  skal 

have  den  Fornøjelse,  nej  —  den  Ære  mener 
jeg  —  at  —    — " 

Tjeneren   var  alt   langt  nede   ad  Trappen. 

„Jeg  er  et  Fæ!"  sagde  Ducroque.  „Staa 
og  blamere  mig  for  en  Lakaj  —  — " 

„Hvad  er  det?"  spurgte  Lisette  fra  Ka- 
napéen. 

„En  Invitation  til  Middag." 

„Nej  virkelig!  Hos  hvem?"  spm'gte  Lisette 
og  sprang  op. 

„Se  selv!"  sagde  Ducroque  og  rakte  hende 
Billetten. 

„Hos  ham  —  den  pæne,  gamle  Herre,  som 
vil  give  Dem  fem  tusend  Francs!"  udbrød 
Lisette  og  slog  Hænderne  sammen.  „Ja,  De  er 
rigtignok  en  Lykkens  Pamfilius.  Min  Fætter 
Anastase,  som  er  Lejetjener,  siger,  at  dér  kom- 
mer kun  Frankrigs  berømteste  Mænd:  Generaler, 
Akademikere,  Skuespillere,  Digtere  —  bare  det 
ikke  er  en  Fejltagelse." 

„Snak!"  sagde  Ducroque.  „Paa  Billetten 
staar  jo  Mr.  Leon  Ducroque  —  det  er  mig." 

„Men  saa  er  De  jo  en  berømt  Mand!" 
udbrød  Lisette.  „Gud,  hvor  De  maa  være 
lykkelig!" 

„Det  er  jeg  ogsaa,"  sagde  Diicroque.  „Vi 
maa  høre  op  for  i  Dag.  Blot  mit  Tøj  nu  er  i 
Orden." 

Han  gik  hen  og  aabnede  Døren  til  Klæde- 
skabet, men  for  tilbage  med  et  Udraab.  Der 
hang  kun  et  Par  graa  Sommerbenklæder. 

„Hvad  er  det?"  spurgte  Lisette. 

Ducroque  stod  maalløs.  Endelig  sagde  han: 
„Det  er  Anatole,  den  Ærkespidsbub ,  som  har 
taget  mig  paa  Ordet." 

„Deres  gode  Ven  Anatole?" 

„Ja,  naar  det  gjælder  om  at  laane  Penge, 
Klæder  og  Tobak.  Han  fik  min  sorte  Dragt  i 
Gaar  Aftes  —  han  skulde  til  Barnedaab." 

„Men  han  bor  jo  tæt  herved,"  bemærkede 
Lisette.     „Skal  jeg  løbe  hen  og  hente  den?" 

Og  i  en  Fart  fik  hun  Hatten  paa. 

„Hun  er  dog  en  god  Pige!"  mumlede  Du- 
croque og  saa'  efter  hende.  „Eller  maaske  vil 
hun  prøve  sine  Negle  paa  Anatole.  —  Naa,  det 
kommer  ikke  mig  ved!     Hvor  jeg  er  lykkelig!'' 

Og  han  strakte  sig  med  Velbehag  paa  den 
gamle,  knirkende  Kanapé,  lukkede  Øjnene  og 
lod  alle  Ungdommens  Illusioner  passere  Revue. 

Noget  efter  kom  Lisette  tilbage.  Hun  var 
meget  forpustet,  meget  rød  i  Kinderne  og 
meget  vred. 

„Deres  Ven,  Anatole,  er  et  Svin,"  sagde 
hun  indigneret.     „Se  dér!" 

Og  med  disse  Ord  løste  hun  Baandene  paa 
sit  Forklæde,  hvori  hun  havde  den  sorte  Dragt 
indpakket. 

Det  lod  sig  desværre  ikke  nægte,  at  Ana- 
tole var  et  Svin.  Den  sorte  Dragt  stank  af 
Tobak.  Benklæderne  havde  Pletter  fra  øverst 
til  nederst,  og  op  af  Vestelommen  trak  Lisette 
en  halvrøget  Cigar,  som  havde  brændt  Klædet 
igjennem. 

„Véd  De,  hvor  jeg  fandt  ham?"  spurgte 
hun.  „I  sin  Seng,  Klokken  halv  tre  om  Efter- 
middagen, og  véd  De,  hvad  han  sagde?  Ikke 
andet  end  i  „Aa,  jeg  er  saa  daarlig!  —  Jeg  er 
saa  daariig!"  —  Jo,  det  har  været  en  net 
Barnedaab,  det!  —  Gud  véd,  om  Ungen  er 
bleven  døbt  i  det,  han  har  hældt  ned  ad  Deres 
Buxer?  Se,  Kjolen  mangler  et  Skjøde,  og 
Vesten  —  Gud  forbarme  sig!  —  Man  kan  se 
Dem  lige  ind  paa  Hjærtet!" 

„Kan  De   ikke  sy   en   Lap   paa  Vesten   og 

tage  Pletterne  af  med  Spiritus?"  spurgte  Du- 
croque  med  en  haabløs  Betoning. 

„Pletterne?"  skreg  Lisette  indigneret.  „Jeg 
vil  ikke  •  røre  ved  dem !  Og  desuden ,  vil  D  e 
gaa  i  Selskab  og  lugte  af  Terpentinolie  og 
Brændevin  ligesom  en  Malersvend?  Vil  De 
spise  til  Middag  hos  Frankrigs  største  Digter 
med  Lap  paa  Vesten  og  kun  ét  Skjøde  paa 
Kjolen?     Vil  De  det?" 

„De  har  Ret,"  svarede  Ducroque  resigneret. 
„Der  er  ikke  Andet  for  end  at  sende  Afbud. 
Vil  De  vise  mig  den  Tjeneste  at  bringe  Billetten 
—  jeg  skriver,  at  jeg  er  syg." 

„Ja,  det  bliver  jeg  vel  nødt  til,"  sagde 
Lisette.  „Gud,  hvor  Deres  Ven  Anatole  er 
en,  en  —  Uf!" 

Dette  var  Lisettes  allerhøjeste  Betegnelse 
for  Mandfolkenes  Nederdrægtighed,  og  medens 
hun  gjenlog  den  flere  Gange,  skrev  Ducroque 
med  bøjet  Hoved  og  bøjet  Sind  Afslaget  paa 
sin  Ungdoms  lyseste  Drøm.  Han  havde  et  Øje- 
blik tænkt  paa  at  leje  en  Selskabsdragt;  men 
Anatole  havde  i  Gaar  laant  tyve  Francs  hos  ham 
til    „en  Faddergave"    —    han    ejede    kun    fem. 

Med  et  Suk  lukkede  han  Billetten  og  skrev 
Adressen. 

Lisette  saa'  paa  hans  nedslagne ,  Ansigt 
n]ed  et  Udtryk  af  oprigtig  Deltagelse.  Hun 
forstod  saa  godt,  hvad  det  vilde  sige  ikke  at 
komme  med,  og  det,  fordi  man  var  fattig. 
Langsomt  gik  hun  hen  imod  Døren;  men  hge 
som  hun  lukkede  den  op,  gav  hun  et  Hop,  sprang 
tilbage,  klappede  i  Hænderne  og  raabte:  „Jeg 
véd  det!    Jeg  har  det  I    De  skal  komme  med!" 

„Hvorledes!"  raabte  Ducroque  og  for  op 
fra  Bordet. 

„Hør  nu!"  sagde  Lisette.  „Min  Plan  er 
ypperlig;  men  De  maa  love  mig  ikke  at  være 
stolt!  —  Er  De  stolt,  kommer  De  ikke  med! 

„Hvad  mener  De  med  det?" 

„Det  skal  jeg  sige  Dem,"  sagde  Lisette  og 
saa'  forskende  paa  ham.  „Jeg  kan  godt  skaffe 
Dem  med,  hvis  De  blot  vil  gjøre,  som  jeg  siger. 
Sér  De,  min  Fætter  er  Lejetjener  —  ja,  De 
behøver  ikke  at  sé  saa  fornærmet  ud  —  han 
er  virkelig  en  overordentlig  pæn  Lejetjener, 
som  hver  Aften  kommer  i  de  allerfineste  Huse 
—  ja,    han   er   flere    Gange   bleven   brugt   som 

„le  quatorziéme"  *),  saa  De  kan  tro,  han  véd  at 
føre  sig.  Tænk !  En  Gang  var  der  en  Banquier, 
som  tog " 

„jS^aa,  men  hvad  skal  jeg  gjøre?  Skynd 
Dem!  Jeg  staar  jo  som  paa  Naale!"  afbrød 
Ducroque. 

„H'^ad  De  skal  gjøre?  —  Det  er  ogsaa  et 
Spørgsmaal,"  vrissede  Lisette  fornærmet.  „De 
skal  naturhgvis  laane  hans  Dragt.  Han  faar 
fem  Francs  om  Aftenen  og  Kosten  —  men  han 
gjør  det  nok  for  de  fem  alene,  naar  jeg  beder 
ham  derom." 

„Skal  jeg  leje  Klæder  hos  en  Lejetjener," 
udbrød  Ducroque  og  brast  i  Latter.  „Hvordan 
vil  jeg  saa  komme  til  at  sé  ud?" 

„Rigtig  nydelig!"  forsikrede  Lisette.  „Der 
er  ikke  et  Menneske,  som  nu  til  Dags  kan  sé 
Forskjel  paa  en  Herre  og  en  rigtig  Lejetjener. 
Hans  Dragt  er  hge  saa  fin  som  alle  Andres,  og 
han  har  hvide  Atlaskes  Slips  med  Kniplinger 
—  vil  De  have  saadant  ét?     Og    saa    skal  De 


*)  „Le  quatorziéme"  kaldes  i  Paris  Den,  der  mod 
Betaling  indbydes  for  at  undgaa,  at  man  bliver  tretten 
til  Bords. 

se  en  Hat,  han  har!  —  Den  kan  knaldes  op 
ligesom  et  Taarn  og  blive  saa  flad  som  en 
Pandekage.  Ja,  De  kan  ogsaa  faa  en .  rigtig 
Chapeau-bas ! " 

Ducroque  betænkte  sig  et  Øjeblik  —  her 
var  dog  en  Udvej.  „Tak,  Lisette,"  sagde  han; 
„jeg  tager  imod  Tilbudet.  Naar  Alt  kommer 
til  Alt,  véd  jeg  ikke,  hvorfor  jeg  skulde  være 
for  god  til  at  benytte  Deres  Fætters  Dragt, 
hvis  den  blot  passer  mig.  Her  er  fem  Francs 
—  jeg  har  ikke  mere.  Men  hør  —  De  kunde 
spørge  ham  om  Et  og  Andet,  saadan  —  De 
véd  nok  —  hvordan  man  bærer  sig  ad  i  de 
meget  fine  Selskaber.  De  véd  —  jeg  kommer 
saa  hdt  ud  —  og  i  Provence  —  sér  De  — " 

„Lad  mig  bare  om  det!"  raabte  Lisette, 
som  i  en  uhyre  Fart  kom  i  Tøjet.  „De  kan 
tro,  jeg  skal  pumpe  ham  —  og  De  skal  blive 
saa  fin,  saa  fin  som  en  Greve." 

Og  Lisette  gjemte  de  fem  Francs  i  sin 
Handske  og  for  som  en  Raket  ned  ad  Trapperne. 

Ducroque  kastede  sig  atter  paa  Kanapéen; 
men  den  forekom  ham  ikke  saa  magelig  som 
før,  og  de  stolte  Drømme  vilde  ikke  ret  komme. 
En     Lejetjener  ?     —     Sæt ,     at     Nogen     antog 

ham  for  det  eller  for  „le  quatorzihne"?  —  Hvor- 
for var  han  inviteret  saa  sent?  —  Havde 
Nogen  sendt  Afbud?  —  Naa,  men  at  komme 
til  Frankrigs  største  Digter,  at  sé  alle  disse 
Kunstens  Koryphæer,  at  blive  ført  ind  i  Litera- 
turens,  i  Kritikens  Selskab  —  enfin,  det  var 
dog  Noget,  selv  om  det  skete  i  en  Lejetjeners 
Dragt  —  og  han  hengav  sig  paa  Ny  til  sine 
Drømme;  men  der  var  dog  Noget  —  han 
vidste  ikke  hvad  —  som  forstyrrede  dem. 

Da  lød  der  atter  Trin  paa  Trapperne  — 
Ducroque  styrtede  til  Døren.  Det  var  Lisette, 
der  kom  slæbende  med  en  stor  Kurv  og  en 
Tante,  et  haandfast  Fruentimmer,  som  strax 
ved  sin  Indtræden  bemærkede,  „at  hun  nok 
ønskede  at  sé  den  Herre,  som  skulde  i  Tøjet". 
Lisette  ]3ræsenterede  Ducroque,  og  med  de  Ord: 
„Ja,  med  ham  er  der  Ingenting  i  Vejen,"  be- 
gyndte Tanten  at  tømme  ud  paa  Kurvens 
fashionable  Indhold.  Lisette  jublede  for  hvert 
Stykke,  hun  tog  op.  Alt  blev  vist  frem,  befølt, 
beundret,  og  Ducroque  maatte  give  Tanten  Ret 
i,  at  Ingen  i  hele  Paris  kunde  pibe  Bryst- 
linningen paa  en  Manchetteskjorte  saaledes 
som  hun  —  det  var  en  Drafft  for  en  Greve. 

„Tør  jeg  saa  bede  Damerne  fjærne  sig," 
bemærkede  han. 

„Ja,  men  jeg  faar  Lov  til  at  binde  Slipset, 
hører  De  ?"  raabte  Lisette  med  Hovedet  i 
Døren. 

Tanten  brummede  hdt  om,  at  hun  skulde 
passe  sig  selv,  og  Ducroque  begyndte  at  iføre 
sig  den  laante  Dragt.  Hans  Frygt  for,  at  den 
ikke  skulde  passe  ham,  forsvandt  med  hvert 
Stykke,  han  tog  paa,  og  da  han  endelig  var 
færdig,  maatte  han  sande  Tantens  Ord  —  han 
saa'  virkehg  ud  som  en  Greve.  Dragten  sad 
som  støbt ;  der  var  ikke  en  Fold ,  som  kunde 
forraade  Lejetjeneren. 

Med  glad  Tilfredshed  greb  han  det  lille 
Spejl,  ordnede  sit  Haar  og  strøg  dets  tykke, 
sorte  Lokker  glat  tilbage.  Det  faldt  i  smukke, 
naturlige  Krøller  om  hans  Hals  og  Nakke;  men 
bagtil  var  det  for  langt,  det  kom  i  Kolhsion 
med  Kjolekraven  —  hans  Kunstnerjakke  var 
langt  mere  bekvem  —  naa,  det  gik  vel ! 

Han  gik  hastig  hen  og  aabnede  Døren. 
Dér  stod  Lisette.  Tanten  og  —  Nøgleskiltet 
var  forsvundne;  men  det  sidste  kom  jo  kun 
Værten  ved. 

„Gud!"  sagde  Lisette,  idet  hun  traadte  ind, 
„De  vil  da  ikke  gaa  saaledes?" 

„Hvorledes?"  spurgte  Ducroque  og  saa' 
urolig  op  og  ned  ad  sig. 

„Med  det  Haar!" 

„Det  Haar?  —  Hvad  Haar  skulde  jeg 
ellers  gaa  med?" 

„Det  lange  Haar,  mener  jeg.  De  sér  jo 
ud  som  en  Malersvend." 

„En  Malersvend!"  gjentog  Ducroque  stødt. 
„Sér  jeg  ud  som  en  Malersvend?" 

„Ja,  det  véd  Gud,  De  gjør,"  sagde  Lisette. 
„Der  er  ikke  en  ordentlig  Herre  i  hele  Paris, 
der  møder  med  saadant  et  Haar  i  fmt  Selskab 
—  det  sagde  min  Fætter  udtrykkeHgt.  Sér 
De,  saaledes  skal  det  være"  —  og  Lisette  tog 
et  forjasket  Modeblad  op  af  Kurven  og  præsen- 
terede Ducroque  en  Herrenakke ,  som  hun  er- 
klærede for  diique. 

Ducroque  maatte  erkjende,  at  hans  Haar- 
fylde  stod  i  et  skrigende  Misforhold  til  den 
glatte,  skilte  Nakke,  der  var  Lisettes  Ideal,  og 
han  sagde  noget  tvivlende:  „De  har  vist  Ret, 
Lisette;  men  hvad  Pokker  skal  jeg  gjøre?  — 
Jeg  ejer  jo  ikke  en  Sous." 

„Jeg  kan  laane  Dem  en  Franc,"  sagde 
Lisette  og  rodede  i  sin  Lomme. 

„Ja,  men  det  er  allerede  sent,"  indvendte 
Ducroque.  „Sæt,  at  Frisørsalonen  er  fuld, 
naar  jeg  kommer  —  hvad  saa?  Ved  denne 
Tid  er  der  altid  saa  mange,    der  skal  krølles." 

Lisette  tænkte  et  Øjeblik  efter.  Pludselig 
stak  hun  Næsen  i  Vejret  og  sagde  i  en  deter- 
mineret Tone:  „Maaské  er  det  ikke  anstændigt, 
at  jeg  klipper  Dem;  men  det  er  det  Samme. 
Jeg  gjør  det  alligevel  —  saa  kan  De  give  mig 
en  Franc." 

„Dem?     Kan  De  klippe?" 

„Om  jeg  kan?  Jo,  det  skulde  jeg  rigtig- 
nok mene.  Jeg  klipper  hver  Uge  de  vanske- 
ligste Damepander,  og  saa  skulde  jeg  ikke 
kunne  gjøre  det  af  med  Dem.  Det  skal  være 
gjort  i  en  Haandevending." 

„Ja,  men  Saxe?"  indvendte  Ducroque. 

„Dem  har  jeg  nede,"  svarede  Lisette. 
„Vent  blot  et  Øjebhk,  saa  skal  De  se,  hvor  jeg 
skal  jeg  gjøre  Dem  fjong!"  —  Og  i  ét  Spring 
var  hun  ude  ad  Døren. 

„Det  er  dog  en  flink  Pige,"  sagde  Du- 
croque.    „Jeg    maa    virkelig    være    hende    tak- 

nemlig.  Him  linder  altid  paa  Udveje,  og  hun 
har  Ret  —  det  Haar  er  meget  for  langt;  det 
hænger  jo  helt  ned  ad  Nakken  !  —  Malersvend  ? 
Ja,  der  er  noget  i  det."  Og  Ducroque  purrede 
sig  i  Nakkehaaret:  men  jo  mere  han  purrede, 
des  tykkere  blev  det.     Saa  kom  Lisette. 

„Sæt  Dem  nu  dér!"  sagde  hun  og  satte 
en  Stol  midt  paa  Gulvet.  „Saaledes!  —  Og 
lad  mig  saa  binde  Dem  mit  Forklæde  om 
Halsen!  —  Saadan!  —  Mere  op  med  det  i 
Nakken!  —  Duk  nu  Hovedet!  —  Saadan!  — 
Nu  begynder  vi." 

Og  Lisette  satte  med  den  venstre  Haand 
Modebladet  som  Model  paa  Stafeliet,  medens 
hun  med  højre  greb  en  Sax  og  virtuosmæssig 
lod  den  khrre  i  Takt  bag  Ducroques  Øren. 

„De  er  jo  en  rén  Dalila,"  sagde  han 
smilende. 

„Dahla!  —  Hvad  behager?  —  Maa  jeg 
være  fri  for  Spydigheder,  Mr.  Ducroque;  jeg 
er  ved  Gud  en  anstændig  Pige,"  udbrød  Lisette 
indigneret.  „Aa,  dér  gjorde  jeg  et  Hak!  —  Ja, 
det  var  Deres  Skyld." 

„Jeg  mener  blot,    at  De  klipper  mig,    som 

om  jeg  var  en  Samson,"  bemærkede  Ducroque. 
„Se,  hvor  det  falder!  —  Gaa  ikke  saa  tæt!" 

„Jeg  maa,  ved  Gud,  inden  om  Hakket," 
vrissede  Lisette,  „og  det  var  dybt  '—  bryd  Dem 
om  Ingenting!" 

„Stop!  Stop!"  raabte  Ducroque  efter  en 
Pavse.  „De  gjør  mig  jo  ganske  skaldet!  — 
Jeg  vil  ikke  mere!" 

„De  vil  da  ikke  gaa  i  Selskab  med  et 
halvklippet  Hoved?"  spurgte  Lisette.  „De  for- 
styrrer mig  med  al  Deres  Snak.  Naar  jeg 
klipper,  taler  jeg  ikke.     Gud,  sikk'et  Haar!" 

Og  Lisette  kilede  løs  paa  Ny. 

Endelig  blev  Saxens  Bevægelser  mindre 
voldsomme,  de  tykke,  sorte  Lokker  faldt  mere 
sparsomt,  og  Ducroque  trak  Vejret  friere. 

„Vil  De    ha'  Pomade    i?"    spurgte  Lisette. 

„Er  den  god?" 

„Om  den  er?"  Jo,  det  skulde  jeg  rigtig- 
nok mene!   Jeg  har  selv  lavet  den." 

Og  Ducroque  følte  en  Kost  suse  sig  om 
Ørene  med  en  fedtet  Smørelse,  der  først  lugtede 
ganske  godt,  men  saa  gav  Plads  for  en  Stank 
af  Pachouli,  der  var  nær  ved  at  give  ham 
Kvalme. 

„Hold  op!  Hold  op!"  skreg  han.  „Jeg 
kommer  jo  til  at  lugte  værre  end  en  Desmer- 
kat!" 

„Det  er  netop  fmt,"  sagde  Lisette.  „Og 
hvorledes  tror  De,  jeg  kan  faa  Nakkeskilningen 
til  at  gabe,  naar  jeg  ikke  maa  lægge  Smørelse  i?" 

Og  derpaa  gav  hun  sig  til  at  bearbejde 
hans  Nakke  med  to  stive  Børster,  saa  han  fik 
Taarer  i  Øjnene. 

„Nu  Forhaaret!"  sagde  Lisette.  „Saa  er 
vi  færdige!" 

Ducroque  følte  med  Forfærdelse,  hvor- 
ledes hans  Pandehaar  blev  trukket  ned  over 
hans  Næse  for  at  undergaa  den  samme  Bal- 
samering, der  var  bleven  Nakken  til  Dél. 

Se,  nu  er  det  chique!"  sagde  Lisette  og 
iraadte  med  en  Kjendermine  et  Skridt  tilbage. 
„Gud,  hvor  det  klæ'er  Dem!  De  er  rigtignok 
blevet  et  andet  Menneske!" 

Ducroque  saa'  sig  i  Spejlet  og  fik  en  be- 
stemt Følelse  af,  at  han  lignede  en  Idiot.  Hans 
rige,  sorte  Lokker  var  forsvundne;  hvad  der 
var  til  overs,  sad  slikket,  fladt  og  fattigt  med 
en  bred  Skilning  bagtil,  medens  hans  smukke 
Pande  vansiredes   af  et  Par  buklede  Sørgegar- 

diner,  der  gav  ham  stor  Lighed  med  en  friseret 
Silkepiidel. 

„H^or  De  vil  gjøre  Lykke!  Se  blot,  hvor 
det  ligner!"  jublede  Lisette  og  rakte  Mode- 
bladet hen  imod  ham.  „Nu  binder  jeg  Slipset! 
—  Kjolen  paa  —  og  De  er  en  fuldstændig 
Dandy!" 

Uagtet  Ducroque  ikke  havde  samme  Respekt 
for  dette  Begreb  som  Lisette,  og  skjønt  han  i 
sit  Inderste  bar  paa  en  stille  Fortrydelse  over 
at  være  gaaet  uden  for  sit  eget  Jeg,  kunde  han 
dog  ikke  lade  være  at  lægge  Mærke  til,  at  han 
vakte  en  vis  Opsigt,  da  han  vandrede  af  Sted 
til  denne  literære  Middag,  der  for  ham  var  et 
Vendepunkt  i  hans  Liv.  Han  mødte  et  Par 
Kammerater  —  de  kjendte  ham  ikke,  men  gjen- 
gjældte  hans  Hilsen  paa  en  Maade,  der  i  høj 
Grad  smigrede  ham.  Endnu  bedre  gik  det,  da 
han  naaede  Boulevarden.  De  mange  kritiske 
Blik  blev  velvillige,  naar  de  mønstrede  hans 
Person;  mér  end  én  Lorgnet  kom  op  i  en  Fart, 
og  især  lagde  han  Mærke  til,  at  Damerne 
hviskede  til  hverandre,  naar  han  passerede  forbi. 

„Var  det  Grev  Esterhazy?"  hørte  han  ganske 
tydelig  en  ældre  Dame  spørge,  og  med  et  selv- 

tillidsfuldt  Smil  ringede  han  paa  hos  den  store 
Digter. 

Den  tavse,  sortklædte  Tjener  lukkede  op; 
den  samme,  som  havde  bragt  ham  Indbydelsen. 
Ducroque  betragtede  ham  stift;  men  han  kunde 
lige  saa  gjærne  have  sét  paa  en  Maske  —  intet 
Træk  røbede,  hvad  dette  Individ  af  Menneske- 
heden tænkte  om  ham.  Det  tog  som  en  Meka- 
nisme mod  hans  Tøj,  hængte  det  op  —  og  nu 
saa'  Ducroque  først,  at  alle  Knager  var  tomme. 

„Er  jeg  den  første?"  spurgte  han  urolig. 

„Ja,  min  Herre,"  svarede  Mekanismen, 

„Saa  gid  Fanden  havde  Anatole,  som  har 
pantsat  mit  Ubr  I "  tænkte  Ducroque,  og  opdagede 
først,  at  han  udtalte  disse  Ord  højt  derved,  at 
Mekanismen  bukkede  og  spurgte:  „Hvad  be- 
hager?" 

Ducroque  blev  rød  og  forklarede,  at  han 
havde  glemt  sit  Uhr. 

„Ah!"  sukkede  Mekanismen  og  gjorde  en 
avtomatisk  Haandbevægelse  mod  Portieren :  men 
denne  Gang  syntes  Ducroque,  at  Maskens  ene 
Mundvig  vibrerede. 

Han  traadte  gjennem  en  mørkeblaa  Portiere 
ind    i    Salonen    og    saa"    sig    beundrende    om. 

Luxus,  Hygge,  Kunst  og  Smag  —  det  var  de 
fire  Piller,  mellem  hvilke  den  berømte  Digter 
havde  opført  sine  Pavluner.  Ducroque  følte  et 
stille  Velvære  ved  at  mønstre  disse  lyddæmpede, 
tæppebløde.  rosenduftende  Rum  med  deres  mange 
Blomster,  Billeder  og  Statuetter;  men  han  følte 
tillige  en  stille  Rædsel  —  han  mødte  i  alle 
disse  Stuer  kun  En.  Hvert  Spejl,  han  kom 
forbi,  viste  ham  kun  ét  Menneske,  han  ikke 
kjendte  —  og  det  var  ham  selv. 

Han  gik  befippet  videre  og  kom  ind  i  den 
store  Digters  Arbejdsværelse.  Ved  Skrivebordet 
stod  paa  et  Staffeli  Skizzen  til  hans  Dalila  — 
det  var  en  fin  Opmærksomhed,  der  fyldte  ham 
med  Stolthed;  men  da  han  mønstrede  Billedet, 
syntes  han,  at  Samson  var  klippet  ligesom  han 
selv,  og  Dalila,  der  hoverende  vinkede  ad  Fili- 
sterne og  pegede  paa  den  slumrende  Samson. 
der  saa  ynkeligt  var  gaaet  i  Saxen,  var  jo  — 
Lisette.     Ærgerlig  vendte  han  sig  bort. 

Ved  et  Tankespring  opdagede  han.  at  han 
ingen  Handsker  havde  paa.  —  Ny  Fadaise! 
Han  greb  i  Baglommen  og  blev  ganske  kold 
ved  Tanken  om,  at  han  mulig  havde  glemt 
dem.     Han  for  ud  i  Entréen;  Handskerne   var 

i  hans  Overfrakke,  og  Mekanismen  var  der 
heldigvis  ikke.  Da  hørte  han  Trin  paa  Trap- 
perne, Stemmer,  en  ivrig,  pohtisk  Disput,  og 
man  ringede  stærkt.    Uvilkaarhg  lukkede  han  op. 

Der  traadte  to  Personer  ind.  En  lille, 
trivelig  Mand  med  Ørnenæse  og  store  Guld- 
briller. Bag  efter  ham  en  General  i  Kepi  og 
med  graat,  studset  Skæg.  Den  lille  Mand  trak, 
stadig  talende,  med  ungdommelig  Hæftighed 
Overfrakken  af  og  kastede  den  hen  til  Ducroque, 
der  uvilkaarlig  greb  den.  Generalen  fulgte  hans 
Exempel  —  Ducroque  fik  den  tunge  Kappe 
næsten  hge  i  Hovedet,  og  de  to  Mænd  gik,  uden 
at  tage  ringeste  Notits  af  ham,  ivrig  disputerende 
ind  i  Salonen.  1  det  Samme  aabnedes  en  Dør, 
Mekanismen  kom  som  skudt  ud  af  en  Kanon, 
og  greb  med  tavs  Ærbødighed  Overtøjet  for  at 
hænge  det  op. 

„Jeg  —  jeg  søgte  —  mine  Handsker,"  for- 
klarede Ducroque. 

„Mr.  Thiers  er  somme  Tider  noget  distrait," 
bemærkede  Mekanismen  undskyldende.  „Men 
De  lukkede  ham  vist  ind?" 

Der  laa  i  de  sidste  Ord  ligesom  en  For- 
klaring,  der   tik  Ducroque  til  at  tilkaste  Meka- 

nismen  et  rasende  Blik.  Men  Masken  var  ube- 
vægelig —  kun  forekom  det  Ducroque,  at  denne 
Gang  vibrerede  begge  Mundvige.  Han  vendte 
ham  Ryggen  med  et  Skuldertræk. 

Men  da  han  kom  ind  i  Salonen  —  hvor 
var  han  lille !  Thiers,  den  skarpt  seende,  kritiske 
Thiers,  havde  altsaa  taget   ham   for  en   Tjener 

—  og  Ducroque  skjulte  sig  i  Skyggen  af  et 
stort  Draperi  og  stirrede  ind  til  de  Talende. 
Thiers  bar  sort  Halsbind  og  en  ordinær  Frakke ; 
Generalen  sin  dagligdags  Uniform  —  begge  stod, 
som  de  var  i  deres  egne  Værelser. 

Ducroque  følte  sig  som  en  Rekrut  før  Slaget 

—  han  fik  en  ubestemt  Lyst  til  at  knibe  ud  — 
men  hvordan?  Mekanismen  beherskede  jo  Ud- 
gangen. Lidt  efter  lidt  beroligede  han  sig  med, 
at  Fejltagelsen  dog  vist  maatte  hidrøre  fra,  at 
han  havde  lukket  op,  og  at  Thiers  Briller  mulig 
havde  været  duggede.  Han  bed  sig  fast  i 
denne  Tanke  og  aandede  friere. 

Salonen  fyldtes  lidt  efter  lidt,  og  for  hver 
ny  Gjæst  trak  Ducroque  sig  tættere  ind  under 
Draperiet  —  han  kj endte  ikke  en  eneste!  Men 
alle  var  de  i  sorte  Frakker,  sorte  Halsbind,  og 
alle  talte,  lo  og  støjede  de,    som  var  de  Elever 

fra  et  Gymnasium,  og  ikke  Alvorsmænd  paa  et 
halvhundrede  Aar  og  derover. 

Tæt  ved  Ducroque  stod  en  høj,  noget  mager 
Mand  med  fme  Staalbriller  over  de  klare  Øjne, 
og  med  aandrige,  men  noget  ironiske  Træk. 

„Det  bliver  sent  i  Dag,"  ytrede  han  til  sin 
Sidemand,  „og  jeg  har  Appetit  som  en  Ulv. 
Jeg  har  lige  slagtet  en  Digter  — " 

„Og  maaske  spist  ham?"  bemærkede  den 
Anden. 

„Nej,  dertil  var  han  virkelig  for  mager  — 
det  var  en  rén  Nattergal,  kun  uden  Bryst.  — 
Aa  hør.  De  dér."  henvendte  han  sig  til  Du- 
croque, „vil  De  ikke  gaa  ud  og  sige  til  Jaques, 
at  nu  er  vi  Alle  komne  —  han  er  den  eneste, 
der  tør  rive  vor  gode  Ven  ud  af  Musernes 
Favn." 

Ducroque  følte  Blodet  suse  for  sine  Øren; 
men  han  betvang  sig  og  svarede  koldt:  „Jeg 
forstaar  Dem  ikke." 

„For  Pokker,"  sagde  den  Anden  utaalmodig, 
„det  er  jo  let  at  forstaa.  Gaa  ud  og  sig  til 
Jaques,  at  hvis  han  ikke  kalder  paa  Herren, 
gjør  vi  som  Rotterne  i  et  Vrag  —  vi  æder 
hverandre ! " 

„Min  Herre."  sagde  Ducroque  og  rettede 
sig  stolt  i  Vejret,  „De  tager  Fejl!  Jeg  er  Gjæst 
her,  saa  vel  som  De." 

„Ah,  Pardon!  —  Der  har  vi  Følgerne  af 
vor  Værts  sædvanlige  Skjødesynd  at  komme  til 
sidst.  Uden  Præsentation  er  det  tilgiveligt  at 
tage  Fejl  af  sine  Medskabninger."  Og  han 
bukkede  med  et  Smil,  som  gav  Ducroque  stor 
Lyst  til  at  svare  med  et  Ørefigen. 

I  det  Samme  viste  den  store  Digter  sig  i 
den  Dør,  som  førte  til  de  indre  Værelser.  Øje- 
blikkelig var  han  omringet  af  en  Skare,  med 
hvem  han  vexlede  Haandtryk  og  fortrolige  Hils- 
ner, Saa  tog  han  uden  videre  Ceremonier  én 
af  dem  under  Armen.  De  Andre  ordnede  sig 
parvis,  som  de  bedst  kunde,  og  under  Latter  og 
højrøstet  Samtale  gik  det  ind  i  Spisesalen.  Du- 
croque blev  ene  tilbage.  Han  følte  dybt,  at 
han  hele  Tiden  var  bleven  betragtet  som  Luft, 
og  ønskede  kun  ét  —  som  en  Luftning  at  for- 
svinde ned  ad  Trapperne.  Men  Jaques,  dei- 
som  en  Statue  stod  i  Døren,  gjorde  en  seriøs 
Haandbevægelse.  og  Ducroque  fulgte  hans  Vink 
—  han  følte,  at  nu  gik  han  over  Rubicon. 

Men  det  var  en  bedrøvelig  Flod!  —  Den 
skyllede  ham  ned  for  Enden  af  et  stort,  elegant 
dækket  Bord,  hvor  han  havde  Træk  i  Ryggen, 
Bordben  mellem  Knæene  og,  hvad  der  var  det 
Værste,  Jaques  Årgusøjne  hge  i  Nakken.  Han 
gjorde  et  svagt  Forsøg  paa  ved  en  Aandrighed 
at  rehabilitere  sig  lige  over  for  sine  Sidemænd; 
men  da  Herren  med  Staalbrillerne  i  det  Samme 
stirrede  paa  ham  og  smilede  ironisk,  blev  det 
til  Noget,  han  selv  med  et  mildt  Udtryk  maatte 
erkjende  for  Vaas.  Han  bed  sig  i  Læben  og 
spiste  sine  Østers  med  Skæget  paa. 

Suppen  kom  —  han  brændte  sig  paa  den. 
Begge  hans  Bordkammerater  konverserede  uge- 
nert tværs  over  hans  Tallerken  —  til  ham 
sagde  de  ikke  et  Ord.  Ingen  af  dem  skjænkede 
i  hans  Glas.  Der  for  en  Angst  igjennem  ham 
—  han  talte  Kuverterne  —  ganske  rigtig!  Der 
var  tretten.  Han  var  „le  quatorziéme"  —  det 
var  tydeligt  —  og  han  lod  Agerhønsene  gaa 
urørte  forbi. 

Stillingen  blev  fra  pinlig  til  ligefrem  utaale- 
lig.  Forgjæves  søgte  hans  Øjne  op  mod  Værten^ 
der  sad  ved  den  modsatte  Bordende.  Han  var 
i  dyb  Samtale  med  Thiers,  og  den  store  Palme- 

Opsats  forhindrede  ham  i  at  se  Ducroque. 
Pkidselig  blev  der  en  hlle  Pavse,  en  af  disse 
tilfældige,  for  hvilke  Selskabslivets  Fysik  endnu 
ikke  har  fundet  Love.  Den  store  Digter  mær- 
kede det.  Han  rejste  sig,  slog  paa  sit  Glas,  og 
medens  han  lod  den  venstre  Haand  glide  gjen- 
nem  den  mørke  Løvemanke,  slog  han  oratorisk 
ud  med  højre  og  sagde  med  sin  sonore  Stemme: 

„Mine  Venner  fra  Lyceet!  Kan  I  huske 
Lyceets  Skik?  Naar  vi  samledes  med  en  ny 
Kammerat,  drak  vi  hans  Skaal  og  ønskede  hans 
Fremtid  Lykke.  Jeg  vil  gjøre  det  Samme  i 
Dag;  thi  ham,  jeg  vier  dette  Glas,  har  Kunstens 
Fremtid  for  sig.  Det  er  Maleren  Ducroque, 
hvis   „Samson  hos  Dalila"   I  nylig   beundrede." 

Det  gik  som  et  elektrisk  Stød  gjennem 
Ducroque.  Endelig  —  endehg  var  da  denne 
Forbandelse  hævet!  Nu  vidste  man  da,  hvem 
og  hvad,  han  var.  Beruset  af  Glæde,  ellevild 
af  Lykke,  rejste  han  sig  op,  skød  Stolen  tilbage 
og  ilede  til  Gjæsternes  Forbavselse  op  mod  den 
store  Digter.  Denne  stod,  velvilligt  smilende, 
med  hævet  Glas ;  men  næppe  saa'  han  Ducroque 
ile  sig  i  Møde,  før  Smilet  forsvandt,  Glasset 
sænkede  sig,    og  medens  han  med  et  forundret 


222  Vilhelm  Bergsøe. 


Blik  maalte  Ducroque  fra  Top  til  Taa,  sagde 
han  med  en  tør  Betoning:  „H^^d?  —  Er  det 
Dem?" 

Ducroque  stirrede  forskrækket  paa  ham  — 
der  laa  Ærgrelse,  Misfornøjelse,  ja  næsten  Foragt  i 
hans  Ansigtstræk.  Ducroque  hævede  Glasset,  men 
Digteren  trak  sit  tilbage,  løftede  atter  Stemmen 
og  sagde,  mere  til  Forsamlingen  end  til  ham: 

„Min  unge  Ven!  Jeg  haaber  endnu,  at  jeg 
ikke  har  taget  Fejl,  hverken  af  Dem  eller  Deres 
Fremtid;  men  af  Hensyn  til  denne  ønsker  jeg 
at  give  Dem  nogle  Raad.  Glem  aldrig,  at  Skjøn- 
heden  er  Kunstens  Maal,  hgesom  Sandheden 
Videnskabens.  Tag  Dem  i  Agt  for  at  forvexle 
disse  Begreber;  thi  bunder  Deres  Kunst  ikke 
dybere  end  paa  Gjengivelse  af  ydre  Former, 
mangler  Aanden,  denne  Guddommens  tændende 
Gnist,  da  kan  De  male  til  Donmiedag  —  De 
bliver  dog  ingen  Kunstner.  Men  fremfor  Alt 
—  vogt  Dem  for  det  Glatte,  det  Vulgære,  det 
Aandsfortærende,  det  man,  med  ét  Ord,  kalder 
„Mode",  hvad  enten  man  saa  træffer  det  i 
Kunsten  eller  i  Livet.  Husk,  at  selv  i  det  Ydre 
bør  en  sand  Kunstner  aldrig  fornægte  sin  Natur. 

Gjør  han  det,  opnaar  han  kun  et  Maal,  det 
sørgeligste  af  alle  —  at  blive  latterlig!" 

Den  berømte  Digter  tav,  bukkede  koldt  og 
nippede  til  sit  Glas,  uden  at  støde  det  mod 
Ducroques.  Denne  stod  ligbleg,  sitrende,  som 
saa'  han  Spøgelser.  Der  blev  en  pinlig  Pavse; 
saa  brød  Samtalens  Sluser  løs  fra  alle  Kanter, 
som  om  man  ved  Ord  vilde  overdøve  de  indre 
Røster,  og  under  denne  Ordflom  dinglede  Du- 
croque  ned  til  sin  Plads,  knust,  pulveriseret. 
Kort  efter  hævedes  Bordet,  og  Gjæsterne 
spredtes  i  denne  oprømte  Stemning,  som  altid 
følger  efter  en  splendid  Middag. 

Men  for  Ducroque  var  disse  muntre  Ud- 
brud, denne  hjærtehge  Latter  som  Dolkestik, 
der  ramte  i  Hjærtet.  Man  morede  sig  natur- 
ligvis over  ham,  lo  ad  ham,  og  som  en  tirret 
Tiger  fløj  han  ud  i  Korridoren,  snappede  sit 
Tøj  og  styrtede  hjem,  hvor  han  kimede  saa 
voldsomt  paa,  at  Lisette,  der  lukkede  ham  op, 
troede  der  var  Ild  i  Huset. 

„Fordømte  Dalila!"  skreg  han  og  knyttede 
Haanden  imod  hende.  „Du  er  Skyld  i  det 
Hele!" 

Og  som   en  Rasende  styrtede  han  op  paa  ! 

sit  Atelier.  i 

„Gud,  Tante!     Mr.  Ducroque  er  gaaet  fra  ! 

Forstanden,  og  han  har  Anastases  Klæder  paa",  j 
udbrød  Lisette  grædende.     „Bare  han  ikke  gjør 

en  Ulykke!"  ' 

„Lad  os  gaa  op  og  lytte!"    sagde  den  for-  i 

sigtige  Gamle.     „Gaa  Du  forrest  —  Du  har  de  \ 

yngste  Bén."     Og  de  to  Damer  listede  sig  lyd-  ] 
løst  op  til  Atelieret. 

De    kikkede    gjennem   Nøglehullet    og    saa' 
Ducroque    i    Skjorteærmer,'    siddende    ved    et 

Bord  midt  i  Stuen.     Han  skrev,   rev  i  Stykker,  ' 

skrev,  og  rev  saa  i  Stykker  igjen.     Hele  Bordet  ' 

flød   med  Papirstumper,    og  Kjolen,    Anastases  i 

fine  Kjole,    laa  slængt  h(m  ad  Gulvet.     Ja.  han  ] 

maatte    absolut    være    gal,    og   Lisette    foreslog  ■ 

grædende  at  sende  Bud  efter  Pohtiet.  j 

Endelig  syntes  han  at  have  raset  ud.    Han  j 

rejste  sig,    knugede  Hænderne  mod  Panden,  og .  \ 
gav  sig  til  at  vandre  frem  og  tilbage  i  Atelieret. 

Pludselig  gjorde  han  et  Spring  hen  imod  Bordet,  j 
greb  Papiret,    satte  sig  og  læste  med  knusende 
Haan: 

Min  Herre! 
Jeg  har  været  dum  nok  til  at  stole  paa  Deres 
Gunst;  men  De  er  ikke  stor  nok  til  at  kunne 
knuse  mig  med  Deres  Foragt  —  jeg  er  Mand 
og  Provenqaler.  Efter  den  Maade,  hvorpaa  De 
har  behandlet  mig,  er  ethvert  Forhold  mellem 
os  brudt  —  skulde  De  forsøge  paa  at  knytte 
det  paa  Xy,  maa  De  tilskrive  Dem  selv,  om 
De  for  Alvor  kommer  ned  ad  den  Vej,  jeg 
allerede  én  Gang  tidhgere  har  anvist  Dem. 

Leon  Dueroque. 

„Han  er  gal!"  sagde  Lisette  grædende. 
,Saadan  en  dejlig  Herre!" 

Og  hun  og  Tanten  hstede  ganske  stille  ned 
igjen. 

To  Timer  efter  kom  Dueroque.  Han  var 
i  Arbeidsdragt  og  bar  de  laante  Klæder  meget 
omhyggehgt  paa  Armen.  Da  han  havde  lagt 
dem  fra  sig,  tog  han  et  Brev  op  af  sin  Jakke, 
rakte  det  til  Lisette  og  sagde  ganske  roligt: 
„Mademoiselle  Lisette !  Jeg  ønsker  dette  Brev 
besørget  sikkert.  Vil  De  gjøre  mig  den  Tjeneste, 
at  aflevere  det  efter  Adressen?" 

15 

„Det?"  spurgte  Lisette  med  et  Udtryk,  som 
brændte  hun  sig  paa  Papiret. 

„Ja,"  svarede  Ducroque.  ,,0g  bryd  Dem 
saa  ikke  om,  hvad  jeg  sagde  til  Dem.  Jeg 
havde  faaet  lidt  for  megen  Champagne  —  det 
var  saadan  et  lystigt  Selskab!" 

„Pump  ham!"  sagde  Tanten,  da  Ducroque 
var  gaaet.  „Du  kan  faa  en  Franc  for  det  hos 
Redaktionen  af  „VAvenir." 

Og  Lisette  gjorde  sit  Bedste  allerede  den 
følgende  Dag;  men  Ducroque  tav  som  en  Mur. 
Det  var,  som  om  denne  Middag  var  strøget  ud 
af  hans  Bevidsthed,  og  naar  Lisette  trængte  alt 
for  grovt  paa,  gjorde  han  Løjer  og  sagde,  at 
han  havde  drukket  for  meget.  Lisette  var 
nær  ved  at  revne  af  Nysgjærrighed ;  thi,  at  der 
var  foregaaet  Noget  med  Ducroque,  var  hun 
overbevist  om.  Der  var  kommen  en  Ild,  en 
Kraft,  en  Energi  over  ham,  som  hun  vel  glimt- 
vis havde  sét  tidligere,  men  som  nu  beherskede 
ham  ganske,  og  lagde  Liv  og  Glød  i  hans  Ar- 
bejde. —  Ducroque  malede  i  Ordets  egent- 
ligste Forstand  paa  Livet  løs.  Det  var  Indigna- 
tion, Had  og  Hævn,  der  laante  hans  Pensel 
disse  glimrende  Farver.    Han  skulde  vise  „denne 

Digter",  at  han  ikke  var  en  Lejetjener  i  Kunst, 
og  naar  saa  Alverden  talte  om  hans  Billede, 
kunde  denne  Digter  faa  Lov  til  at  staa 
udenfor;  thi  Ducroque  havde  betinget  sig  af 
Mr.  Ramas,  at  denne  maatte  sælge  det  til 
hvem  han  vilde,  kun  ikke  til  ham. 

Det  led  stærkt  henad  Salonens  Aabning 
—  Billedet  var  næsten  færdigt.  Det  stod  i  sin 
brede,  gyldne  Ramme  —  Mr.  Ramas  havde 
denne  Gang  ikke  sparet  paa  Noget.  Ducroque 
stod  foran  det  i  sin  sorte  Fløjels  Jakke,  og  han 
var  smuk,  ungdomsfrisk  som  det.  Hans  Øjne* 
straalede,  og  han  strøg  med  et  sejerssikkert 
Smil  de  tunge,  sorte  Lokker  tilbage  —  Tiden, 
som  jævner  Alt,  havde  ogsaa  udvisket  hvert 
Spor  af  Dalilas  Gjerning.  Han  gjorde  et  Par 
Strøg  hist  og  her,  og  saa'  skarpt  paa  Lisette, 
der  sad  paa  Kanapéen  og  strikkede  —  hun 
havde  udfundet,  at  dette  betalte  sig  bedre  end 
at  læse  Dumas'  Romaner. 

Da  bankede  det  paa  Døren  —  to  korte, 
bestemte  Slag.  Lisette  for  sammen  med  et 
Udraab.  Ducroque  blev  bleg,  men  raabte  rolig: 
„Kom  ind!" 

Døren    gik    op   —  den  store  Digter   fyldte 

den  næsten  med  sin  Skikkelse.  Med  et  venligt 
Nik  til  Ducroque  og  en  Hilsen  til  Lisette  gik 
han  med  langsomme  Skridt  hen  foran  Billedet, 
som  han  betragtede  længe  og  skarpt.  Derpaa 
vendte  han  sig  mod  Ducroque  og  sagde  med 
sin  rolige,  overbevisende  Stemme:  „Jeg  har  dog 
ikke  taget  Fejl  af  Dem  —  dette  Billede  vil 
overleve  os  begge." 

„Tror  De?"  spurgte  Ducroque  med  en  Be- 
toning, som  han  vilde  gjøre  ironisk,  men  som 
blev  blød  under  Digterens  venlige  Blik.. 

„Om  jeg  gjør?  Tror  De,  jeg  har  lært  den 
Kunst  at  smigre?  Tror  De,  jeg  vil  ødelægge 
Dem?"     Og  han  rakte  ham  Haanden. 

„Nej,  men  —  men,  jeg  forstaar  Dem 
ikke  — "  stammede  Ducroque,  som  i  sit  Hjærte 
ønskede,  at  han  ikke  havde  skrevet  det  usalige 
Brev;  thi  foran  denne  Storhed,  dette  velvillige, 
næsten  kjærlige  Blik,  sraæltede  hans  Harme 
som  Vox. 

„De  forstaar  mig  heller  ikke  i  Dag?  Er 
jeg  da  en  Sphinx?  Sér  De,  jeg  har  længtes 
efter  Deres  Billede;  men  jeg  har  Udgifter  som 
alle  Andre.  Jeg  kommer  lige  fra  min  For- 
lægger og  fik  paa  Vejen  den  Tanke,   at  jeg  nu 

kunde  dele  med  Dem.  Her  bringer  jeg  Dem 
Halvdelen  af  mit  sidste  Arbejde.  Det  bliver 
Digt  for  Farver  —  men  paa  Banknoter^". 

Med  disse  Ord  knappede  han  Frakken  op, 
fremtog  en  Portefeuille  og  gav  sig  til  at 
aabne  den. 

Ducroque  gjorde  en  afværgende  Bevægelse, 
og  sagde  usikkert:  „Jeg  kan  ikke  —  De  kommer 
for  sent  —  Maleriet  er  solgt  — " 

„Solgt!  —  Hvad  siger  De?  —  De  bryder 
Deres  Ord!  —  Hvem"  har  kjøbt  det?" 

„Mr.  Ramas",  svarede  Ducroque  og  bøjede 
Hovedet. 

„Mr.  Ramas!  Aa,  han  sidder  her!"  ud- 
brød Digteren  og  slog  paa  Lommen.  „Men 
hvor  kunde  De  falde  paa  det?  —  Aa,  nu  for- 
staar  jeg  det!  —  De  har  været  i  Pengefor- 
legenhed —  men  hvorfor  kom  De  saa  ikke 
til  mig?" 

Ducroque  rettede  sig  stolt  i  Vejret,  hans 
Kinder  blussede,  hans  Øjne  skød  Lyn,  og  han 
svarede  koldt:  „Min  Herre,  efter  den  Maade, 
hvorpaa  De  behandlede  mig  den  Middag,  da 
De    modtog    mig    som    Gjæst,    kunde    De    ikke 

vente,  at  jeg  nogen  Sinde  mere  vilde  sætte 
Foden  i  Deres  Hus". 

Den  store  Digter  stirrede  aldeles  forbavset 
paa  ham. 

„Den  Middag!"  udbrød  han.  „H^s^ci  mener 
De?  Jeg  husker  kun,  at  De  var  gaaet,  da  jeg 
vilde  præsentere  Dem  for  min  Ven  Thiers,  og 
det  var  Skade  —  han  er  Kjender,  og  — " 

„Vilde  De  præsentere  mig  for  Mr.  Thiers 
efter  hvad  De  sagde  ved  Bordet?"  afbrød  Du- 
crocque,  hos  hvem  Forbitrelsen  blussede  op  ved 
Erindringen.  „Latterlig  kaldte  De  mig!  —  Fad 
—  triviel  —  vulgair  som  Kunstner!  —  — " 

„Stop!  stop!"  afbrød  Digteren  og  lagde 
Haanden  paa  Ducroques  Arm.  „Hvad  er 
det  for  en  uhyre  Misforstaaelse,  De  bevæger 
Dem  i?  Naar  har  jeg  sagt  noget  af  Alt 
dette?" 

„Jo,  det  sagde  De!"  udbrød  Ducroque  for- 
tvivlet. „I  et  Øjebliks  ondt  Lune  knuste  De 
hele  min  Fremtid!" 

Den  store  Digter  tog  sig  til  Panden  og 
stod  et  Øjeblik  i  stille  Eftertanke.  ..Rigtig", 
sagde  han,  „nu  husker  jeg  det.  Jeg  bad  Dem 
vogte    Dem    for    det   Uskjønne    i  Kunsten,    det 

Fade  i  Formen,  det  Trivielle  i  Livet;  men  jeg 
sagde  ikke,  at  De  var  Noget  af  alt  dette.  — 
Sér  De",  vedblev  han  og  rakte  Ducroqiie  ven- 
lig Haanden,  „jeg  er  et  Stemningsmenneske  — 
det  er  alle  sande  Digtere  —  det  første  ludtryk 
løber  tidt  af  med  mig.  Da  jeg  saa'  Dem 
første  Gang,  og  De  saa  frejdig  tilbød  at  kaste 
mig  ned  ad  Trapperne,  var  der  i  Deres  Ydre, 
Deres  Holdning,  selv  i  den  Maade,  hvorpaa  De 
bar  Deres  Haar,  Noget,  som  paa  en  egen 
Maade  mindede  mig  om  min  første  Ungdom  og 
dens  Illusioner.  Dette  bevægede  mig  fuldt  saa 
meget  som  Deres  Kunst  til  at  interessere  mig 
for  Dem.  Men  da  De  den  Middag  kom  styrtende 
frem  imod  mig  med  Glasset  i  Haanden  —  da 
var  De  besynderlig  forandret.  Der  var  Noget 
i  Deres  Ydre,  som  i  den  højeste  Grad  fra- 
stødte mig  —  ja,  vakte  min  Antipathi.  De 
var  ikke  længere  Dem  selv,  ikke  som  De 
er  nu.  —  Hvad  havde  man  dog  gjort  ved 
Dem?" 

„Jeg  —  jeg,"  stammede  Ducroque,  „jeg 
var  blot  bleven  klippet". 

„Klippet!"  raabte  den  store  Digter  og  slog 
Hænderne    sammen,     „Rigtig!    Dér  har  vi  det. 

Denne  friserede  Nakke,  disse  korte  Haartjavser, 
der  hang  Dem  ned  i  Øjnene  og  skjulte  Panden, 
Hovedets  ædleste  Parti!  —  Aa,  det  var  mod- 
bydeligt! —  Hvem  havde  dog  klippet  Dem 
saaledes?" 

Ducroque  tav  og  pegede  paa  Lisette. 

„Aa,  saa  dér  har  vi  Deres  Dalila!"  raabte 
han.  „Sér  De  nu,  hvor  megen  Sandhed  der 
er  i  den  gamle,  jødiske  Historie?  —  En  Sam- 
son uden  Plaar,  er  ingen  Samson  mere!" 

„Gud!  Jeg  tænkte  at  gjøre  det  saa  godt!" 
sukkede  Lisette  og  foldede  Hænderne. 

„Det  tvivler  jeg  ikke  om",  svarede  Digteren 
venlig,  „men  den  bedste  Hensigt  giver  tidt  det 
sletteste  Udfald,  og  De  kjender  næppe  det 
arabiske  Ordsprog:  „Rør  aldrig  Hestens  Hale, 
Løvens  Manke  eller  Mandens  Haar"." 

„Nej,  jeg  kan,  ved  Gud,  ikke  det  mindste 
Arabisk",  forsikrede  Lisette. 

„Tilgiver  De  mig?"  spurgte  Ducroque  og 
rakte  Haanden  frem. 

„Om  jeg  gjør?"  svarede  Digteren  og 
trykkede  den  hjærtelig.  „Og  som  Bevis  derpaa 
beder   jeg   Dem    komme    paa    Torsdag.     Deres 

Billede  vil  til  den  Tid  være  paa  Salonen,  og 
saa  behøver  jeg  ikke  at  præsentere  Dem.  — 
Hvor  Thiers  vil  gjøre  store  Øjne,  naar  han 
hører,  at  jeg  er  kommen  ham  i  Forkjøbet!" 

Den  store  Digter  tog  Afsked  og  gik  smaa- 
nynnende  ned  ad  Trapperne. 

Næppe  havde  Lyden  af  hans  Trin  tabt 
sig,  før  Ducroque  for  hen  imod  Lisette,  greb 
hende  i  Armen  og  raabte:  „Brevet!  —  Fik  han 
Brevet?" 

„Herregud!  Er  det  nu  galt  igjen?"  udbrød 
Lisette  grædende.  „Nej,  vist  fik  han  ikke.  De 
gjorde  os  Alle  den  Aften  saa  forskrækkede  — 
jeg  troede.  De  var  rent  forstyrret  —  —  saa 
• —  saa  lod  jeg  være  at  bringe  det.  Her 
er  det." 

Og  Lisette  trak  en  græsselig  forkrøllet 
Pjalt  Papir  op  af  sin  Lomme. 

„Hurra!"  skreg  Ducroque  og  svingede 
Lisette  i  Luften  som  en  Dukke.  „De  er  den 
fornuftigste  Pige,  jeg  har  kjendt,  og  er  der 
Noget,  hvormed  jeg  kan  tjene  Dem  — 
saa  —  — " 

„Uf,  la'  vær'!"  .skreg  Lisette,  da  Ducroque 

gjorde  Mine  til  at  gjentage  Manøvren.  „Jeg  er 
en  forlovet  Pige!" 

„Hvad  er  De?"  spurgte  Ducroque.  „Jeg 
troede  blot,  De  var  en  anstændig  —  — " 

„Jo,  det  ved  Gud,  jeg  er!"  afbrød  Lisette 
ivrigt.  „I  Gaar  friede  saamænd  min  Fætter 
Anastase  til  mig,  og  vi  aabner  en  lille  Salon 
for  Haar  og  Frisurer  i  Bue  St.  Honoré.  Hvis 
De  for  Fremtiden  vil  lade  Dem  klippe  dér, 
saa  —  — " 

„Nej,  det  véd  Gud,  jeg  ikke  vil!"  raabte 
Ducroque  leende.  „Nej  hør,  Lisette!  Tag  De 
det  Solide  —  her  er  hundrede  Francs  til  at 
aabne  Forretningen  med!" 

„Hundrede  Francs!"  raabte  Lisette,  endnu 
med  Taarer  i  Øjnene.  „Saa  mange  Penge 
har  jeg  aldrig  ejet  i  mit  Liv  —  nej,  dem  maa 
jeg  ned  og  vise  Anastase!" 

Og  hun  fløj  som  en  Fugl  ned  ad  Trap- 
perne. 

Ducroque  gik  hen  til  Vinduet  og  stirrede 
længe  ud  over  Paris'  mange  Tage  og  Skor- 
stene. Saa  rev  han  Brevet  i  ganske  smaa 
Stykker,    og  medens  hans  Øje  fulgte  de  mange 

sinaa  Papirslapper,  der  som  hvide  Sommerfugle 
boltrede  sig  i  Luften,  hviskede  han:  „Hvor 
Livet  dog  beror  paa  Tilfældigheder!  —  Dér 
havde  jeg  paa  et  hængende  Haar  forspildt 
Victor  Hugos  Venskab!" 


EN  MÆCEN. 


Atelieret  laa  ude  paa  Nørrebro  ved  en 
Gyde,  der  løb  op  mod  Kirkegaarden.  Det  var 
et  stort,  højt  Rum,  —  oprindelig  havde  det 
været  Vognskur.  Nogle  raa  Brædder  var  slaaede 
for  ud  mod  Gaarden,  et  Vindue  sat  ind  mod 
Nord,  og  paa  Døren  stod  med  Kridt:  Villiam 
Strange,  Billedhugger.  Atelierets  hidre 
frembød  ikke  megen  Komfort.  En  rødrusten 
Kakkelovn  stak  sit  bugtede  Rør  paa  romersk 
Vis  ud  gjennem  Vinduets  øverste  Hjørne,  hvor 
det  havde  tøet  Isblomsterne  i  en  stor  Cirkel 
omkring  sig.  Et  Par  opløbne  Figenkaktus  smæg- 
tede efter  Italiens  Sol,  og  mellem  dem  stod  en 
Myrthe,  omhyggelig  plejet  i  Modsætning  til  de 
andre,  der,  støvede  og  graa,  saa'  ud  som  Tørst 
i  Ørkenen. 

Paa  et  simpelt  Fyrrebord  laa  et  Par  Lazza- 
ronpiber,  slængte  mellem  Skizzer  i  brændt  Ler. 

Nogle  antike  Afstøbninger  dækkede  den  ene 
Væg,  et  Par  store  Pakkasser  stod  henne  ved 
Døren  —  men  ellers  var  Atelieret  kun  fyldt  af 
en  død,  raakold  Luft,  der  mildnedes  lidt  liemie 
ved  Kakkelovnen,  hvor  de  sidste  Kulstykker 
døsede  hen  i  matte  Gløder. 

Og  dog  var  Atelieret  ikke  ubeboet.  Foran 
Kavalletten  stod  Strange  paa  en  Stige,  i  Færd 
med  den  sidste  Afpudsning  af  en  Niobe,  hvis 
Aasyn  greb  Beskueren  med  Vemod.  Model- 
len, en  ung  Pige  af  fm  Skjønhed,  stirrede  med 
et  træt  Udtryk  mod  Vinduet;  men  Strange  havde 
for  travlt  til  at  mærke  det.  Der  var  Noget 
ved  den  ene  Mundvig  —  saa,  nu  kom  det  I  I 
det  Samme  udstødte  den  unge  Pige  et  Suk, 
vaklede  og  sank  om  paa  Madratsen. 

Strange  for  i  et  Spring  hen  imod  hende, 
løftede  hende  i  Vejret  og  sagde:  „Francisea, 
hvad  er  det?" 

„Intet,  jeg  blev  saa  træt."  Et  mat  Smil 
drog  over  hendes  Ansigt. 

„Du  er  da  ikke  syg?" 

„Jo.  Lidt,  kun  ganske  hdt.  Det  stikker 
her  i  venstre  Side;  men  det  gaar  nok  over. 
Nu  kan  jeg  nok  rejse  mig." 

Strange  bar  hende  hen  i  en  gammel  Straa- 
stol,  den  eneste  Stol,  Atelieret  ejede.  „Fran- 
cisca,"  sagde  han,  bøjet  over  hende,  „tilgiv 
mig!     Naar  jeg  arbejder,  glemmer  jeg  Alt." 

„Vilham,  jeg  er  stolt  af  Dig,"  hviskede 
hmi  med  et  glad  Blik  paa  Figuren.  „Du  er 
Kunstner." 

Deres  Læber  mødtes,  og  Villiam  sagde 
alvorhg:  „Kjære  Francisca!  Du  kommer  ikke 
mere  til  at  staa  Model  for  mig.  1  denne  Uge 
kan  Figuren  støbes;  i  næste  tager  vi  til  Rom. 
Dér  skal  den  opstaa  i  Marmor,  og  Du  i  Sund- 
hed og  Lykke  —  paa  Kapitolium  holder  vi 
Bryllup." 

Hendes  Øjne  fyldtes  med  Taarer:  „Til 
Rom,  til  Rom!"  hviskede  hun.  „Ak,  hvor  jeg 
længes ! " 

Og  deres  Læber  mødtes  paa  Ny. 

Det  bankede  haardt  paa  Døren,  Villiam 
fik  næppe  Tid  til  at  forandre  sin  knælende 
Stilling,  før  et  Postbud  traadte  ind: 

„Brev  fra  Hamborg!  Fire  og  tyve  Skilling! 
Værsenartig ! " 

Villiam  betalte,  og  Postbudet  gik,  med  et 
tvetydigt  Smil  over  Situationen. 

„Du  læser  jo  ikke  dit  Brev,"  sagde  Fran- 
cisca,  hvis  Kinder  havde  faaet  et  Gjenskin  af 
Postbudets  Kjole. 

„Det  behøves  ikke.  Jeg  véd,  hvad  der  staar 
i  det,"  sagde  Villiam,  kastede  sin  Bluse  og  trak 
i  Overfrakken. 

„Hvad  staar  der  da^ 

„Altid  nysgjærrig!  Baron  Goldstein  ønsker 
en  anden  Pjedestal,  det  er  det  Hele." 

„Hvilken  Lykke,  at  Du  flk  den  Venus  solgt! 
Det  er  Kjærlighedens  Gudinde,  som  fører  os 
paa  Vejen." 

„Ja  Du  har  Ret,  ellers  maatte  vi  bh  ve 
hjemme.  For  Resten  var  Figuren  noget  Jux, 
men  for  Baron  —  — " 

„Du  er  da  heller  aldrig  fornøjet  med  dig 
selv!"   afbrød  Francisca. 

„Jo,"  svarede  han  og  tog  bendes  Kaabe, 
„denne,"  —  og  han  nikkede  op  mod  den  sør- 
gende Niobe. 

Medens  Francisca  ordnede  sit  tarvelige 
Toilette  foran  Brudstykket  af  et  Spejl,  indstøbt 
i  Gibs,  steg  Villiam  op  paa  Stigen  og  dækkede 
Figuren  til.  Ved  denne  Bevægelse  faldt  Brevet, 
som  han  havde   lagt  paa  Kavalletten,   ned   paa 

Gulvet.  Francisca  tog  det  op  og  sagde:  „Jeg 
kan  ikke  begribe,  at  Du  kan  lade  dine  Breve 
ligge  saadan!     Jeg  læser  mine  strax." 

„Lad  det  ligge  til  i  Morgen!  I  Aften  vil 
vi  kun  leve  for  vor  Lykke.  Vi  vil  gjøre  Ind- 
kjøb  til  Rejsen,  og  saa  gaa  i  Theatret." 

„Aa,  hvor  det  er  dejligt  at  være  rig!"  ud- 
brød Francisca.  „To  tusend  Daler!  Lad  mig 
se  dem!  Saa  mange  Penge  har  jeg  aldrig  sét 
paa  én  Gang." 

Vilham  aabnede  sin  Brevtaske  og  sagde: 
„Saadan  sér  to  tusend  Daler  ud." 

„Det?  —  Det  ligner  jo  en  Skomagerreg- 
ning. " 

„Det  er  en  Anvisning  fra  Huset  Goldstein 
k  Søn;  men  det  er  ikke  Alt.  Jeg  skal  have  fem 
hundrede  Daler  for  den  nye  Pjedestal  med  Bas- 
rehefferne." 

„Nej,  hvor  vi  bhver  rige!"  raabte  Fran- 
cisca og  kyssede  ham.  „Lad  mig  aabne  Brevet! 
Det  er  saa  stort,  maas^e  er.  de  fem  hundrede 
Daler  deri." 

„Lille  Nar!"  sagde  Villiam  og  rakte  hende 
en  Sax. 

16* 

Det  var  virkelig  et  meget  stort  Brev  paa 
meget  tyndt  Papir,  og  det  varede  Noget,  inden 
Francisca  fik  det  ud  af  dets  mangfoldige  Folder. 
„Sehr  geehrter  Herr!"  begyndte  hun.  „Aa,  det 
er  Tysk!  Du  maa  lære  mig  Tysk,  inden  vi 
rejser,  Villiam." 

Han  smilede,  greb  Brevet  og  lænede  sig 
magelig  mod  Kavalletten.  Pludselig  udstødte 
han  et  Raab  og  for  et  Par  Skridt  frem  mod 
Vinduet. 

„Hvad  er  det?"  spurgte  Francisca.  der  i 
Angst  havde  fulgt  hans  Bevægelser. 

Villiam  tog  sig  til  Panden,  Brevet  krøllede 
sig  knitrende  i  hans  Haand.  Saaledes  stod  han 
nogle  Sekunder,  medens  Francisca  maalløs  stir- 
rede paa  ham.  Saa  tog  han  sig  sammen,  lagde 
Brevet  paa  Bordet  og  sagde  med  lav  Stemme: 
„Goldstein  er  gaaet  Fallit." 

„Herregud,"  sagde  Francisca  deltagende, 
„  det  var  saadan  en  net  Mand !  Hør,  Du  skulde 
sende  ham  Halvdelen  af  Pengene  tilbage." 

„Halvdelen!"  udbrød  Villiam,  og  der  kom 
næsten  noget  af  et  Smil  paa  hans  Ansigt. 
„Fatter  Du  ikke  vor  Ulykke?" 

„Vor?" 

,Ja,  vi  ejer  nu  ikke  en  Skilling  1" 

,Men  Du  har  jo  de   to  tusend  Rigsdaler!" 

„Jeg  Dumrian!"  raabte  Villiam  og  slog  sig 

for   Panden.     .,1  tre  Dage   har  jeg   gaaet  med 

denne  Anvisning   uden  at   hæve  den,  og  nu  — 

Intet,  Intet!" 

Han  kastede  sig  i  Lænestolen  og  holdt 
begge  Hænder  for  Ansigtet.  Francisca  knælede 
foran  ham.  Xu,  da  hun  forstod  Situationen, 
tav  ogsaa  hun. 

Endelig  sagde  Villiam,  i  det  han  klappede 
hendes  Haand:  „Stakkel!  Du,  som  trænger  saa 
meget  til  at  komme  Syd  paa,  og  jeg,  som  stod 
paa  Lykkens  Tinde!  Véd  Du,  hvorledes  det  er 
fat?  Jeg  har  levet  paa  Gjæld,  Francisca!  Jeg 
har  ikke  betalt  Leje  af  dette  Hul  i  tre  Halvaar. 
Jeg  kan  ikke  engang  faa  min  Niobe  støbt.  Paa 
Onsdag  er  det  Flyttedag  —  — "  Resten  af 
hans  Ord  hendøde  i  en  Mumlen,  som  forfærdede 
hende. 

De  sad  begge  en  Tid  lang  tavse.  Pludse- 
lig hævede  Francisca  Hovedet  og  sagde:  „Vil- 
liam, jeg  véd  Raad.  Moder  er  beslægtet  med 
en  rig  Konferensraad,  som  har  saadan  varm 
Interesse  for  Kunsten.    Hvor  meget  behøver  Du?" 

„Tusend  Daler  —  og  hvis  vi  skulle  rejse, 
mindst  femten  hundrede." 

„Gaa  til  ham!  Jeg  beder  dig,  gaa  til  ham! 
Han  kan,  han  maa  hjælpe  Dig!  Jeg  vil  bede 
til  Gud  for  Dig,  og  jeg  føler,  at  han  vil  bøn- 
høre mig;  han  vil  ikke  lade  et  Værk  som  dit 
gaa  til  Grunde !  Gaa  til  Konferensraaden,  endnu 
i  Aften!     Gjør  det  for  min  Skyld!" 

„Ja,  for  din  Skyld,"  sagde  Villiam  med  et 
vagt  Smil,   „for  din  og  for  ingen  Andens." 


Konferensraaden  boede  i  Amaliegade,  i  en 
af  disse  store,  stille  Gaarde,  hvis  Facader  endnu 
faa  et  naadigt  Sideblik  fra  Palæerne  paa 
Amalienborg,  medens  Interieurerne  ofte  støde 
lumsk  op  til  „Almindeligheden".  Portneren 
saa'  tvær  efter  Villiam,  som  med  en  Mappe 
under  Armen  langsomt  steg  op  ad  den  tæppe- 
belagte, gasbelyste  Trappe,  hvor  Konferens- 
raadens  Laurbær  groede  i  lakerede  Ballier  paa 
hver  Afsats.  Ved  den  anden  stod  Villiam  stille 
og  tog  Vejret  dybt.  Han  havde  aldrig  ulejliget 
Fornemheden .    oe-    nu !      Men    saa    stod    Fran- 

ciska  igjen  for  ham,  bleg,  lidende,  og  han 
ringede  paa. 

En  meget  høj  Tjener  i  ferskenfarvet  Livre 
og  støvgraa  Gamascher  viste  sig  efter  behørig 
Venten.  Konferensraadens  Monogram  funklede 
fra  hver  af  hans  Knapper,  over  Armen  laa  en 
Serviet. 

„Er  Herren  hjemme?"  spurgte  Villiam. 

„Konferensraaden  er  ved  Dineren,"  svarede 
den  Ferskenfarvede  med  en  særegen  Betoning 
paa  Titlen. 

„Naar  kan  jeg  faa  ham  i  Tale?"  spurgte 
Villiam,  der  ikke  havde  meget  Kjendskab  til 
Verden. 

„Konferensraaden  tager  imod  fra  Otte  til 
Ti  om  Morgenen,  —  hvis  det  konvenerer  ham," 
lagde  Tjeneren  til.  og  skubbede  læmpeligt  til 
Villiam  med  Døren. 

„Vil  De  give  ham  mit  Kort."  sagde  Villiam 
og  tog  hastig  et  frem,  ubehagelig  berørt  af 
Tjenerens  uforskammede  Smil. 

Den  Ferskenfarvede  tog  mod  Kortet  med 
en  Mine,  som  ikke  kunde  misforstaas,  og 
Villiam  gik  langsomt  ned  ad  Trappen  med  den 
Beslutning  næste  Gang  at  optræde  brutal.     Han 

var  imidlertid  næppe  kommen  Halvvejen,  før 
Døren  hastig  blev  reven  op,  og  en  vims,  lille 
Tjener  kom  styrtende  ned  efter  ham.  „Kon- 
ferensraaden  bad  meget  at  undskylde;  men  saa 
snart  Konferensraaden  var  færdig,  skulde  det 
være  Konferensraaden  en  Fornøjelse  at  mod- 
tage ham." 

Der  gik  en  Straale  af  sollyst  Haab  gjennem 
Vilhams  Sjæl  og  farvede  hans  Kinder  røde. 
Saa  havde  Verden  dog  ikke  løjet,  saa  var 
denne  rige  Mand  dog  Kunstens  Mæcen,  hvem 
Musernes  fattige  Sønner  turde  forstyrre,  selv 
ved  Dineren.  Hurtig  fulgte  han  den  Lille,  som 
med  ærbødig  Holdning  viste  ham  ind  i  et  svagt 
oplyst  Kabinet,  der  duftede  af  en  Blanding  af 
Violette  og  russiske  Cigaretter.  Den  Lille 
rullede  en  tyrkisk  Divan  hen  til  et  florentinsk 
Mosaikbord,  og  bad  ham  tage  Plads:  „Kon- 
ferensraaden skulde  komme  saa  hurtig,  det  var 
ham  muligt." 

Villiam  var  overrasket,  glad,  og  gav  sig 
til  at  studere  Malerierne  paa  Væggene.  To 
Ting  slog  ham  ved  denne  lille,  men  udsøgte 
Samling    —    der    var    ikke    en    eneste    dansk 

Kunstner  iblandt  dem,  og  Motiverne  vare  alle 
Nuditeter,  holdte  i  lasciv  Kabinetsstil. 

„Han  er  just  ikke  nogen  overdreven  Kunst- 
kjender,"  tænkte  Villiam  og  satte  sig  magelig 
til  Rette  i  den  yppige  Divan,  hvis  tykke  Silke- 
puder favnede  ham  som  bløde  Arme. 

Han  begyndte  paa  Ny  at  overtænke  sin 
Tale,  idet  han  velbehagehgt  lænede  sig  tilbage 
og  stirrede  paa  den  lyserøde  Lampeskjærm,  der 
lagde  et  mildt  Dæmringslys  over  Kabinettet. 
Af  og  til  trængte  Selskabslarmen  gjennem  de 
tykke  Portierer,  snart  som  en  forvirret  Mumlen, 
snart  som  Klirren  af  Sølvtøj  —  saa  kom  en 
Tale,  fjærn,  utydelig.  Vilham  var  træt,  over- 
anspændt, nervøs  af  Uro  og  Tvivl.  Nu,  da  han 
laa  fortøjet  i  Lykkens  Havn,  var  Hvilen  en 
Nydelse,  næsten  en  Vellyst.  Han  lukkede 
Øjnene  og  drømte  om  sin  Lykke.  Lidt  efter 
faldt  Hovedet  tilbage  mod  de  bløde  Puder  — 
han  sov. 

Et  pludseligt  Lysghmt  rev  ham  ud  af  hans 
Drømme.  Foran  ham  stod  en  lille,  korpulent 
Herre,  hvis  mange  Ordener,  hvide  Halstørklæde 
og  velvillige  Ansigt  oplystes  af  en  trearmet 
Lysestage,     som    den    Ferskenfarvede    holdt    i 

Haanden.  Villiam  for  forvirret  i  Vejret  ved 
Synet  af  Konferensraaden  i  al  sin  Pragt,  men 
denne  trykkede  ham  venskabelig  i  Haanden, 
idet  han  med  et  elskværdigt  Smil  sagde:  „Aa. 
bryd  Dem  ikke  om  det !  De  tager  mig  ved 
Dineren,  og  jeg  tager  Dem  paa  Sengen  —  ha 
—  ha!  —  Johan!  Lys  os  ind  i  mit  Arbejds- 
værelse!" 

Villiam  greb  efter  Hat  og  Mappe,  men 
Konferensraaden  sagde:  „Lad  Johan  tage  det! 
Undskyld,  at  jeg  gaar  foran,  for  at  vise 
Dem  Vej." 

Halv  ør  og  uklar  fulgte  Villiam  efter  det 
flimrende  Lys  af  den  Trearm  ede,  som  Johan 
bar  gjennem  en  Række  af  Værelser,  prydede 
med  Statuetter  og  Malerier.  Endelig  naaede  de 
ind  i  et  stort,  særdeles  elegant  Arbejdsværelse, 
hvor  Johan  satte  Kandelaberen  paa  Skrivebordet, 
bukkede  og  forsvandt.  Konferensraaden  rullede 
egenhændig  en  svær  Lænestol  hen  til  Villiam, 
bad  ham  tage  Plads  og  sagde:  „Min  kjære 
Baron,  De  maa  være  træt  efter  Rejsen.  Maa 
jeg  byde  Dem  en  Cigar?" 

„Jeg  —  jeg  er  ikke  Baron,"  stammede 
Villiam  forvirret. 

„Hvad  behager!"  udbrød  Konferensraaden. 
„Aa,  min  kjære  Goldstein !  De  vil  da  ikke  de- 
mentere Deres  eget  Visitkort?" 

Villiam  tog  Kortet  og  sagde  pinlig  forlegen: 
„Jeg  beder  undskylde;  det  er  en  Misforstaaelse. 
Baron  Goldstein  har  kjøbt  en  Statue  hos  mig 
og  saa  — " 

„Hvem,  —  hvem  har  jeg  da  den  —  at?" 
afbrød  Konferensraaden   og  begyndte  at  trippe. 

„Mit  Navn  er  Villiam  Strange.  Jeg  er 
Billedhugger  og  har  — "  her  tog  Villiam  til 
Mappen. 

„Naa,  saadan!"  sagde  Konferensraaden  med 
en  ganske  særegen  Betoning,  og  skød  Lænestolen 
tilbage. 

Villiam  blev  rød.  Han  følte,  at  nu  maatte 
det  briste  eller  bære,  og  idet  Konferensraaden 
noget  urolig  tog  Plads  ved  Skrivebordet,  aab- 
nede  han  rask  Mappen  og  lagde  Skizzen  til  sin 
Niobe  foran  ham. 

„Hvad  behager?"  sagde  Konferensraaden. 
„Et  særdeles  velskabt  Pigebarn! — En  smuk  Figur, 
vilde  jeg  sige.     Det  er?" 

„En  Niobe.  Hr.  Konferensraad." 

„Aa,  ja,  nu  sér  jeg  det!  Hende,  der  var 
forelsket  i  Apollo  og  blev  skudt  af  Diana  — 
jeg  husker  hende  fra  Florents!  Meget  net, 
meget  net,  virkelig !  Kun  synes  jeg,  hun  runder 
ikke  rigtig  i  Hofterne." 

Villiam  bed  sig  i  Læben  og  tav. 

„Er  det  en  Statuette  i  brændt  Ler?"  spurgte 
Konferensraaden.     „Maaske  Kallipasta?" 

Villiam  følte,  at  han  maatte  tage  Ordet, 
hvis  han  ikke  skulde  kvæles  af  det  Tryk,  der 
hvilede  paa  ham.  Han  talte  først  kort,  dæmpet, 
tilbagetrængt;  men  da  Konferensraaden  ikke 
afbrød  ham,  ja  endogsaa  med  stigende  Interesse 
syntes  at  lytte  til  hans  sørgelige  Fortælling,  blev 
han  varm,  næsten  dristig.  Ordene  føjede  sig 
klart  og  harmonisk,  ja,  ved  Slutningen  af  hans 
Tale  var  Konferensraaden  endogsaa  rørt. 

„Jeg  beklager  Deres  Skjæbne,  beklager  den 
virkelig!"  forsikrede  Konferensraaden.  „Hvor 
meget  var  det,  De  ønskede?  Sagde  De  ikke 
femten  hundrede?" 

„Hr.  Konferensraad, "  udbrød  VilHam,  „det 
er  for  meget!   Hvorledes  skal  jeg  takke  Dem?" 

„Ja,  det  er  mange  Penge,"  sagde  Konferens- 
raaden,   idet    han    rev    en    Blanket    ud    af   sin 

Anvisningsbog,  „mange  Penge,  men  Kunsten, 
Kunsten!     Naa,  vi  kommer  nok  ud  af  det." 

Konferensraaden  begyndte  at  skrive  meget 
sindig  og  med  meget  store  Bogstaver.  Pludselig 
vendte  han  Hovedet  sidelængs  til  Villiam  og 
spurgte:     „Ja,  for  De  stiller  jo  Sikkerhed?" 

„Sikkerhed!  For  hvilket?"  spurgte  Villiam, 
som  ikke  var  Forretningsmand. 

„For  Pengene  naturligvis.  De  har  vel  en 
Kavtion  med  Dem  fra  en  eller  anden  veder- 
hæftig Mand." 

„Nej,"  sagde  Villiam. 

„Ja,  saa  kan  De  vel  skaffe  saadan  en?" 

„Nej,"  svarede  Villiam,   „jeg  kjender  Ingen." 

„Naa,  saadan!"  sagde  Konferensraaden  med 
den  samme  mærkelige  Betoning,  og  Benene  be- 
gyndte paa  Ny  at  trippe.  „Hum,  det  var  jo 
slemt.     Hvor  meget  var  det,  De  ønskede?" 

„Konferensraaden  nævnede  femten  hundrede 
Daler." 

„Aa,  ja  rigtig,  nu  husker  jeg  det,"  sagde 
Konferensraaden  og  tog  en  tyk  Protokol  ned 
fra  Hylden  over  sit  Skrivebord.  „Jeg  skal  dog, 
for  en  Ordens  Skyld,  tillade  mig  at  notere  det; 
saa  skriver  De  nok  Deres  Navn  under?" 

Villam  bukkede  glædestraalende. 

Atter  greb  Konferensraaden  Pennen,  atter 
skrev  han  de  store  Bogstaver,  langsomt,  meget 
langsomt,  men  tydeligt. 

„Vil  De  sætte  Deres  Navn  dér/  sagde  han 
og  satte  Fingeren  paa  en  tom  Rubrik. 

Villiam  følte  Pennen  ryste  i  sin  Haand,  da 
han  underskrev.  Hvor  havde  han  dog  miskjendt 
denne  Mand! 

Konferensraaden  trykkede  omhyggelig  Blæk- 
ket af  med  et  lyserødt  Trækpapir,  snurrede 
Stolen  om  mod  Villiam  og  spurgte  pludselig: 
„Hvorledes  tror  De,  at  man  grunder  en 
Formue?" 

„Jeg  tænker,  ved  anstrængt  Arbejde,"  sva- 
rede Villiam. 

„Ved  anstrængt  Arbejde,  ganske  rigtig," 
gjentog  Konferensraaden,  som  havde  arvet  sin. 
„Men  hvorledes  tror  De,  man  beholder  den?" 

„Jeg  véd  virkelig  ikke,"  svarede  ViUiam 
forbavset.  „Jeg  tænker,  ved  at  passe  paa 
den. " 

„Rigtig,  fuldkommen  rigtig!  Ved  at  passe 
paa  den!"  gjentog  Konferensraaden  med  Vægt. 
„Vil  De  nu  behage  at  se  denne  Protokol.    Heri 

har  jeg,  siden  jeg  blev  myndig,  opført  alle  de  Sum- 
mer, hvorom  jeg  er  bleven  anmodet,  uden  at 
Vedkommende  kunde  stille  den  ringeste  Sikker- 
hed. Vil  De  se  —  der  er  saamænd  mange 
bekjendte  Navne  dér  imellem.  Den  begynder  i 
1841  med  en  Anmodning  om  to  hundrede  Rigs- 
daler, og  her,  hvor  De  nu  staar,  er  vi  allerede 
naaet  op  til  et  hundrede  og  syv  tusend  Rigs- 
daler, fire  Mark  og  tolv  Skilling.  —  De  vil 
bedst  deraf  se,  min  kjære  Hr.  Strange,  at  jeg 
selv  kunde  gaa  med  Tiggerposen,  hvis  jeg  havde 
indladt  mig  paa  den  Slags  Vidtløftigheder." 

Konferensraaaden  slog  den  tykke  Protokol 
i  med  et  Smæk. 

Villiam  veg  et  Skridt  tilbage  —  det  var 
ham  ikke  muligt  at  faa  et  Ord  over  sine  Læber. 
I  det  Samme  traadte  den  Ferskenfarvede,  som 
ved  et  Trylleslag,  ind,  og  Konferensraaden  sagde: 
„Johan,  vis  den  Herre  ned  ad  Kontortrappen, 
og  bed  saa  Hr.  Duval  om  at  komme  her  ind 
med  sin  Skizze." 

Da  Vilham  stod  paa  Gaden,  og  den  kolde 
Østenvind  skar  gjennem  hans  Klæder,  stirrede 
han  endnu  en  Gang  op   til   de  oplyste  Vinduer 

Og    mumlede:     „Det    er    den    Slags  Folk,    som 
skaber  Revolutionerne!" 

Saa  gik  han  —  han  vidste  ikke  selv  hvorhen. 


Den  kommende  Flyttedag  var  særdeles 
livlig  for  Gadeungdommen ;  men  livligst  var  den 
dog  ude  paa  Nørrebro,  tæt  ved  Kirkegaarden. 
Her  var  en  Kunstners  fattige  Bohave  sat  ud. 
Drengene  sprang  Buk  over  Kavalletter,  og  teg- 
nede raa  Figurer  paa  Plankeværket  med  Brud- 
stykker af  sønderslagne  Gibsfigurer ;  men  vildest 
Jubel  vakte  dog  en  Vogn,  der  blev  læsset  med 
vaadt  Lér,  som  endnu  til  Dels  havde  kvindehge 
Former.  Drengene  rullede  Kugler  af  Leret,  og 
kastede  dermed  efter  de  Forbigaaende.  En  af 
disse  var  en  ung,  bleg  Pige.  Da  hun  saa'  Vog- 
nen, standsede  hun,  udstødte  et  Skrig  og  faldt 
om  mod  en  Lygtepæl. 

„Uh,  hun  spytter  Blod!"  raabte  Drengene; 
men  saa  blev  der  hentet  en  Droske,  og  saa  var 
den  Historie  forbi. 

Aaret  efter  var  Konferensraaden  til  Begra- 
velse paa  Assistens  Kirkegaard.  Det  var  en 
af  hans  intime  Venner,  en  Excellence,  som  blev 
jordet,  og  Konferensraaden  var  mere  end  sæd- 
vanlig rørt.  Da  han  gik  tilbage,  faldt  hans 
Blik  paa  et  Gravmonument,  en  Granitsokkel 
med  et  Basrelief,  hvis  Træk  han  syntes  at 
kmme  erindre.  Paa  Soklen  øverste  Relief  vendte 
en  Niobe  sit  kvalfyldte  Aasyn  mod  Himlen. 

„Et  net  Monument,  et  meget  net  Monu- 
ment," bemærkede  Konferensraaden  til  Præsten 
og  traadte  nærmere.  „Jeg  synes,  jeg  skulde 
kjende  det  Ansigt.  Francisca?  —  —  Hum, 
hvad  er  det,  der  staar?  —  Villiam  —  — " 

Konferensraaden  fik  Hoste. 

„Konferensraaden  har  mulig  kjendt  ham?" 
spurgte  Præsten. 

„Hum,  jo,  ganske  flygtig.  Han  har  en 
Gang  henvendt  sig  til  mig  i  Anledning  af  en 
Pengesag." 

„Ja,  Konferensraaden  er  ikke  Mæcen  for 
Intet,"  sagde  Præsten  og  bukkede  dybt.  „Des- 
værre, han  endte  sørgeUgt." 

„Saa?"  spurgte  Konferensraaden  og  be- 
gyndte at  trippe. 

17 

„Ak  ja,  efter  vor  hellige  Kirkes  Pægler 
burde  han  jo  ikke  hvile  her  inde,"  svarede 
Præsten  og  sukkede.  „Han  skød  sig  ved  Efter- 
retningen om  sin  Kjærestes  Død,  og  saa  rejste 
hans  Kammerater  ham  dette  Minde.  Vi  kunde 
jo  ikke  forhindre  det." 

Da  Konferensraaden  kom  hjem,  var  han 
noget  kold  om  Fødderne  og  forlangte  en  Kop 
Bouillon.  Over  hans  Skrivebord  prangede  i  en 
bred  gylden  Ramme  Duvals  sidste  Arbejde : 
Danaé  i  den  gyldne  Regn. 

Hvor  hun  strakte  sig  paa  Bolstrene!  Hvilket 
Udtryk  i  dette  Ansigt,  i  de  opad  vendte  Øjne 
og  om  den  halv  aabne  Mund!  I  Sandhed! 
Konferensraaden  var  Mæcen  —  en  af  dem, 
Verden  ikke  taaler  at  miste ! 


JO  STØRRE  —  DES  STØRRE! 


IV 


Jjet  var  i  de  rigtig  gode,  gamle  Dage! 

Fra  Hovedvagten  stirrede  de  tre  gule  Malm- 
kartover  bistert  over  mod  den  „enestaaende" 
Blyhest,  beredte  til  at  skyde  tværs  gjennem 
Charlottenborg,  hvis  Hr.  Folket  skulde  falde  paa 
at  gaa  til  Amahenborg,  for  —  utænkelige  Tanke ! 
at  forlange  en  Konstitution.  I  Gaderne  vankede 
Leerbæks  „den  Gule"  fortroligt  hver  med  sin 
Politibetjent,  og  i  den  røde  KanceUibygning 
spøgede  Rejersens  Rødkridtspenne  ved  højlys 
Dag.  Voldene  holdt  paa  Byen;  Byen  holdt  paa 
Voldene,  og  det.  saa  at  Halmlæssene  hverken 
kunde  komme  ud  eliler  ind;  men  det  var  en 
Fordel,  thi  saa  kunde  Fjenden  heller  ikke  komme, 
og  det  var  jo  Hovedsagen, 

Ja,  man  havde  Fred  i  de  Dage! 

Hoffet  og  Svanerne  sejlede  fredelig  sammen 
i  Kanalerne.     Guvernøren  fredede  om  Violerne, 

Og  passede  strængt  paa  Cigarerne,  for  at  Kano- 
nerne ikke  skulde  gaa  af  og  give  Anledning  til 
umotiverede  Krigsrygter,  og  hvad  Majestæten 
angik,  saa  var  han  i  det  heldige  Tilfælde, 
„alene"  at  vide,  hvad  der  tjente  til  Landets 
Bedste,  og  det  var  grumme  heldigt;  thi  nu  til 
Dags  er  der  nok  Ingen,  som  véd  det. 

Ja,  det  var  en  mageløs  Tid! 

Bagerne  lavede  Franskbrød  saa  store,  at 
de  hverken  kunde  svøbes  ind  i  Berlingeren  eller 
Adresseavisen.  Bollerne  var  hge  saa  vægtige 
som  de  Toskillinger,  hvormed  man  betalte  dem, 
og  hvad  „Skruer"  angik,  saa  kjendte  man  kun 
dem,  man  fik  hos  Eegholm,  og  de  havde  dog 
Ende.  Desuden  var  man  langt  tilbage  med 
Opfindelser.  Petroleum  og  Socialisme,  Tænd- 
stikker og  den  frie  Kjærlighed,  Lokomotiver  og 
folkeligt  Selvstyre,  Balloner  og  Konsortier, 
Brandkasser  og  umotiverede  Dagsordener,  Dar- 
winisme og  Generationsforvexling  —  alt  Sligt 
var  endnu  ikke  opfundet,  og  hvad  Dampen 
angik,  saa  vidste  man  ikke  stort  mere,  end  at 
Dampe  sad  paa  Kristiansø,  fordi  —  ja,  det  var 
en  Statshemmelighed. 

Men  det  nytter  jo  ikke  at  nægte  det. 
Somme  Tider  kedede  man  sig,  og  skjønt  det  at 
kede  sig,  er  en  ærlig  Sag,  saa  kedede  ijian  sig 
dog  lumskt.  Naar  man  havde  læst  „Raketten", 
og  af  „Berlingeren"  erfaret,  at  Hs.  Majestæt 
behagede  at  inspicere  Tropperne  paa  Nørre- 
fælled  eller  skyde  en  Hare  paa  Amager,  tog 
man  fat  paa  den  lille,  firkantede  Adresseavis, 
og  lærte  den  for  Morskabs  Skyld  udenad,  paa 
tværs  over  Spalterne.  Saa  tog  man  sig  en 
Middagslur,  og  trak  saa  om  Aftenen  op  paa 
Volden,  hvor  man  stirrede  dybsindig  ned  i  Stads- 
graven —  ud  kunde  man  jo  ikke  komme  —  og 
artige  Børn  gaar  altid  til  Sengs  Kl.  syv.  Naar 
man  saa,  for  at  trøste  sig,  havde  faaet  et  Glas 
Punsch,  lavet  to  Kjældermænd  og  sunget  tre 
af  Rah?jeks  Viser,  gik  man  til  Sengs  med  den 
Bevidsthed,  at  man  i  Loyalitet  og  ædel  National- 
følelse ikke  stod  tilbage  for  noget  som  helst 
Folk  paa  Jorden,  og  at  det  var  overmaade 
stygt,  at  Englænderne  havde  brændt  Byen  af 
for  saa  fredelskende  Mennesker,  som  de  danske. 

Ak  ja!  Man  var  den  Gang  lige  saa  nar- 
agtig som  nu  —  man  var  det  blot  paa  en 
anden  Maade. 

Men  med  et  Folk.  som  keder  sig,  skal  man 
altid  være  forsigtig,  selv  om  man  har  en  Leer- 
bæk  og  tre  Kanoner  i  Bagliaanden.  Derfor 
morede  man  det  ogsaa  —  efter  fattig  Lejlighed. 
Snart  sprang  Guldæblerne  paa  gammel  Torv, 
og  „Tappenstregen"  blev  udført  med  „mærk- 
værdig Præcison"  af  Byens  samtlige  Garni- 
sonskorpser.  Snart  inviterede  man  Folket  til 
til  at  høre  paa  Taffelmusiken,  naar  de  høje 
Herskaber  behagede  at  tage  menneskelig  Næring 
til  sig,  og  derefter  lod  man  en  Kontreadmiral 
vise,  til  hvilken  Grad  den  danske  Sømands- 
dygtighed  havde  udviklet  sig  i  Forhold  til  de 
kinesiske  Farvande  i  Frederiksberg.  Men  under- 
tiden gjorde  man  ogsaa  noget  Større.  Man 
lod  et  virkeligt  Skib  virkelig  løbe  af  Stabelen 
og  —  hermed  begynder  vor  Historie.^ 

Junisolen  havde  alt  i  hele  otte  Dag  straalet 
med  en  mér  end  kongelig  Glans  hen  over  Sta- 
den og  forvandlet  dens  majvaade  Gader  til  en 
støvbelagt  Ørken.  Der  var  saaledes  al  Grund 
til  at  vente,  at  Himlen  den  niende  vilde  aabne 
sine  Sluser,  om  ikke  for  Andet,  saa  for  at  døbe 
den  Trækolos,  som  nu  fuldt  færdig  stod  paa 
Beddingen,  parat  til  at  løbe  ud  paa  de  Danskes 

Vej  til  Ros  og  Magt.  Man  blev  derfor  behagelig 
overrasket,  da  Solen  den  nævnte  Dag  steg  op 
paa  sin  Dronningestol,  som  Garbrecht  kaldte  det, 
lige  saa  blank,  lige  saa  pletfri  og  lige  saa  skin- 
nende, som  den  overhovedet  kan  gjøre  det  paa 
de  faa  Dage  i  Aaret,  hvor  den  nu  faar  Lov  til 
det  af  det  meteorologiske  Institut.  Byen  laa 
som  uddød.  Sommerdagens  sitrende  Solvarme 
lyste  hen  over  lukkede  Porte  og  nedrullede 
Gardiner.  Alle,  lige  fra  den  Rigeste  til  den 
Fattigste,  var  fra  den  tidligste  Morgenstund 
vandrede  ud  til  Holmen  for  at  se  det  første 
danske  Linjeskib  løbe  af  Stabelen  efter  Yd- 
mygelsen i  1807.  Der  var  noget  Stort,  noget 
Løftende  i  denne  Folketomhed  paa  Torve, 
Gader  og  i  Stræder.  Det  var  et  Folk,  som  med 
Harmens  brændende  Rødme  havde  sét  en  stor' 
Nation  fornedre  sig  selv  og  det.  Et  Folk,  som 
havde  lidt  og  stridt,  og  som  nu  med  jublende 
Begejstring  ventede  det  Øjeblik,  da  den  første 
unge  Fønix  skulde  svinge  sig  ud  over  Redens 
forkullede  Brande. 

Det  gjorde  derfor  et  næsten  imderligt  hid- 
tryk at  se  en  firskaaren  Sømand,  tilsyneladende 
i  dybe  Tanker,  slentre  hen   over  det  solbeskin- 

nede  Kultorv  med  Blikket  søgende  over  mod 
Peder  Hvidtfeldtsstræde.  Ankommen  til  Hjørnet 
af  denne  historiske  Plet,  standsede  han  el  Øje- 
blik med  en  betænkelig  Mine.  Saa  trak  han 
op  i  Stropperne  paa  sine  lange  Røjsere,  trykkede 
Sydvesten  fastere  paa  Hovedet  og  spyttede  en 
mægtig  Skraa  ud  til  venstre,  dog  kun  for  at 
forsyne  sig  med  en  frisk,  der  gav  hans  højre 
Kind  en  med  en  ondartet  Tandbyld  tilsvarende 
Hævelse.  Derpaa  satte  han  sig  atter  i  Gang, 
stod  saa  et  Øjeblik  paa  Ny  stille,  fløjtede  Be- 
gyndelsen til  én,  Ægteskabets  Hemmeligheder 
skildrende  Vise,  slog  et  Knips  i  Luften  med 
Fingrene  og  stilede  saa  i  et  mærkeligt  Isbjørne- 
trav ned  til  den  modsatte  Ende  af  Strædet, 
hvor  han  atter  henfaldt  i  dybsindige  Betragt- 
ninger ved  Synet  af  en  Kjældertrappe,  som  jeg 
skal  tillade  mig  at  beskrive  realistisk. 

I  Hjørnet  stod  en  Kurv  med  Tørv  af  tvivl- 
som Brændeværdi.  Over  denne  hang  et  Pægle- 
maal  med  Datidens  Svovlstikker,  flade  Fyrre- 
pinde  med  de  dertil  hørende  uundværlige 
Flintesten  og  Trøske.  Over  Kjælderdøren  saas 
et  Skilt,  forestillende  en  Maskine,  der  var  i  Færd 
med  at  trække  Armene   af  Led  paa   en  Mand 

Og  en  Kone,  som  begge  stirrede  op  mod  en 
Indskrift,  der  i  sin  lakoniske  Korthed  lød:  „Her 
rulles".  I  øvrigt  havde  Kjælderen  to  Vinduer, 
forsynede  med  lyserøde  Gardiner,  bag  hvilke 
en  Klukflaske  med  et  klart  Fluidum,  samt  en 
sort  og  en  hvid  Pølse  paa  en  Tintallerken  var 
de  mest  seværdige  Gjenstande.  Af  Inskriptioner 
fremviste  Vinduerne  trende,  som  alle  i  lige  Grad 
bidrog  til  at  orientere  Beskueren  i  Dybets 
Mysterier.  „Sur-  og  Vandsennop"  var  nu 
ikke  saa  overmaade  fristende.  Mere  tillokkende 
syntes  derimod  følgende:  „Hær  Beværtes 
med  Varm  spise  Heledagen",  og  over  dette 
prangede  med  citrongule  Bogstaver :  „Grejers en 
Nærum",  saaledes  fordelt  paa  de  to  Vinduer, 
at  det  overlodes  til  Beskuerens  behagelige  Skjøn, 
hvorvidt  Værten  hed  „Grejer"  eller  „S  en  næ- 
rum",  eller  om  der  nmligt  var  tvende  Værter, 
som  her  havde  forenet  sig  i  et  broderlig  Kom- 
pagniskab. 

Sømandens  Blik  for  spejdende  fra  den  ene 
til  den  anden  af  disse  Herligheder;  men  for  en 
dybere  Menneskekjender  end  den  Gadedreng, 
som  lige  i  dette  ØjebUk  stak  Hovedet  ud  af 
Urtekræmmerens   væltede   Sukkerfad,    vilde   det 

være  klart,  at  Sømandens  Blik  søgte  noget 
Andet  indenfor  disse  lyserøde  Gardiner,  Noget, 
som  fyldte  ham  med  Tvivl  og  Uro,  for  ikke  at 
sige  Bekymring.  Endelig  rullede  han  sin  athletiske 
Skikkelse  sammen  til  det  mindst  Mulige,  firede 
sig  ned  ad  Trappen,  som  krøb  han  til  Køjs  i 
sit  Lukaf,  stødte  Døren  op  og  traadte  ind  med 
en  vældig  Ed,  hvis  Virkning  end  mere  for- 
stærkedes af  Tørvekurven,  som  han  tog  med 
sig  i  Farten. 

Kjælderen  var  tilsyneladende  tom.  Vi  sige 
med  Forsæt  „tilsyneladende",  thi  henne  i  et 
Hjørne  stod  en  lille,  rødmusset  Mand  og  skyllede 
Flasker;  men  han  fyldte,  trods  sin  begyndende 
Korpulence,  saa  hdt  i  det  øde  Kjælderrum,  at 
man  godt  kunde  overse  ham.  Desuden  var  der 
i  hele  hans  duknakkede  Personlighed  Noget, 
som  syntes  at  tyde  paa,  at  han  var  vant  til  at 
overses,  vant  til  at  sparkes  til  Side  og  vant  til 
at  faa  Tørvekurve  over  Hovedet,  saa  at  det 
slet  ikke  gjorde  noget  paafaldende  Indtryk  paa 
ham,  at  den  djærve  Sømand  kylede  Kurven 
med  Resten  af  Tørvene  over  Disken  og  ned  i 
Vandballen,  idet  han  med  Stentorstemme  udbrød: 
„Er  Kjællingen  hjemme?" 

„Hy — y — y— s!"  hviskede  den  lille  Mand 
og  tabte  af  Forskrækkelse  Hagesmækken  ned 
mellem  Tørvene. 

Der  var  i  dette  langtrukne  Hys  noget  saa 
ubeskriveligt  Forklarende  af  fjorten  Aars  Kjæl- 
dersamliv,  at  Sømanden  blot  svarede:  „Saa  til 
Helvede!"  hvorpaa  han  skrævede  hen  imod 
Døren  med  en  Mine,  som  om  dette  ene  Hys 
havde  kvalt  alle  hans  Forhaabninger.  Herved 
fik  han  imidlertid  Foden  ind  i  den  Hestesko, 
som  Grejersen,  der  var  en  troende  Mand,  havde 
naglet  foran  Døren,  og  da  han  derved  tabte  Ballan- 
cen  og  med  hele  sin  Vægt  faldt  ned  paa  det  Træde- 
brædt,  som  Nærmn  af  Frygt  for  ikke  betalende 
Kmider  lumskelig  havde  anbragt,  lød  der  en 
Klokkestorm,  som  øjeblikkelig  fremkaldte  en  alt 
andet  end  ønskelig  Virkning. 

„Om  Kjællingen  er  hjemme?"  hvinede  en 
høj  Kvindestemme  ude  fra  Køkkenet.  „.Jo,  Du 
kan  tro,  hun  er  hjemme!"  —  Og  inden  den 
forbløffede  Sømand  kunde  faa  sin  Støvlehæl  ud 
af  Djævlefoden,  stod  Madam  Nærum  ved  Disken, 
iført  sin  blommede,  gule  Kattunstrøje .  og  med 
et  Ansigt,  der  var  temmehg  livligt. 

„Naa,  saa  Du  kalder  din  egen  Søster  for 
Kjælling?"  gjentog  hun  i  en,  om  mulig,  endnu 
højere  Tone.  „Kjælling?  Det  kan  Du  kalde 
din  egen  for,  hvis  hun  ikke  var  rendt  fra  dig 
for  længe  siden.  Jeg  er  saa  god  en  Madam, 
som  Nogen  i  Strædet,  Urtekræmmerens  ufortalt, 
og  siger  Du  det  nok  en  Gang,  smider  jeg  dig 
ud  af  Butiken,  saa  sandt  jeg  hedder  Madam 
Grejersen  Nærum.  Nu  skulde  Du  vel  ha'e  ham 
paa  Svir  igjen  ligesom  sidste  Gang,  inden  jeg 
fik  ham  præpareret  ind  i  „Maadeligheden"  ? 
Hvad?" 

Den  svære  Sømand  syntes  vant  til  disse 
Udbrud  af  søsterlig  Veltalenhed ;  thi  han  brum- 
mede, medens  han  trak  sig  udenfor  hendes 
Hænders  Rækkevidde:  „Naa,  naa,  saa  galt  var 
det  da  heller  inte  ment!  Jeg  kommer  mestens 
tor  at  gjøre  Jer  et  lille  Forslag,  hvorved  der 
kunde  tjenes  nogle  pæne  Skillinger  inden  Aften." 

Madam  Nærums  Ansigt  antog  pludseligt  et 
Udtryk,  som  man  vel  ikke  turde  kalde  blidt,  men 
blot  mindre  bistert.  Imidlertid  gav  hun  ikke 
strax  Kjøb,  men  svarede  blot  i  en  snærrende 
Tone:  „Skilhnger!  Jo,  nu  skal  vi  se,  at  vi 
tjener  Skillinger  paa  dig!" 

„Kanskesens  og  kanskesens  ikke  I"  brummede 
Sømanden,  idet  han  uden  videre  Komplimenter 
halede  Røjseren  af  for  at  udfri  den  af  Djævle- 
kloen.  „Det  kommer  Altsammen  an  paa,  hvordan 
I  bær  Jer  ad." 

„Hvormed?"  -spurgte  Madamen  i  en  Tone, 
der  nærmede  sig  den  fredelige. 

„Sagen  er  nu  saa  meget  ligefrem,"  fort- 
satte Sømanden.  „Men  Du  vil  da  vel  ikke  la'e 
mig  staa  her  med  tør  Mund,  Kathrine?  Op 
med  en  Dram,  saa  skal  jeg  klare  Ærterne  for 
Jer." 

Madam  Nærum  syntes  i  første  Øjeblik  ikke 
meget  vilhg  til  at  „komme  op"  med  Noget; 
men  da  hun  saa'  den  Bevægelse,  som  Broderen 
gjorde  hen  imod  Døren,  fik  hun  i  en  Hast 
Skillingerne  vejet  imod  Drammen,  som  et  Øje- 
blik efter  funklede  paa  Skjænken.  Sømanden 
drak  og  satte  Glasset  fra  sig  med  de  Ord: 
„Singgodt  Kathrine!  Nu  kan  Du  la'e  din 
Mand  skylle  Glasset  —  det  bliver  han  da  ikke 
fuld  af." 

Det  var,  som  om  disse  Ord  forekom  den 
brave  Nærum  særdeles  vittige;  thi  han  puttede 

Glasset  i  Ballen,  idet  han  med  dæmpet  Fnisen 
gjentog:     „Næ,  det  bliver  jeg  da  ikke  fuld  af." 

„Det  skulde  Du  ogsaa  prøve  paa,  dit  for- 
drukne Asen!"  bemærkede  Madamen  i  en  irri- 
teret Tone,  og  lagde  derpaa  blidere  til:  „Hvad 
var  det  saa.  Du  mente,  Morten,  med  de  Skil- 
linger?" 

Morten  strøg  sig  om  Munden  med  Ærmet 
af  sin  Pjækkert  og  sagde  med  et  lunt  Blik  til 
Klukflasken  i  Vinduet:  „Ser  Du,  Kathrine,  det 
er  en  morderlig  Hede,  vi  har  i  disse  Dage, 
li'esom  den  Gang,  vi  laa  til  Ankers  i  det  røde 
Hav  og  pilkede  efter  de  Kanoner,  som  Kong 
Herodes  havde  forlist  paa  Vejen  til  Babylon. 
Naa,  det  forstaar  Du  dig  nu  inte  paa!  Men  sér 
Du,  i  Dag  er  alle  Mand  paa  Benene  derude 
paa  Holmen,  og  alle  omtrent  lige  saa  tørstige, 
som  Israeliterne,  før  Moses  fik  lavet  sit  Vand- 
værk. Kunde  man  nu  skaffe  de  Folk  en  Dram 
eller  to,  saa  gav  de  nok  en  Skilling  eller  to  til 
Gjengjæld." 

„Jøsses,  Morten,  det  er  forbudt!"  sagde 
Høker  Nærum  med  grædende  Stemme,  idet  han 
vred  Karkluden  op.  „Ingen  maa  bringe  en 
Draabe  Sperretus  ind  paa  Holmen." 

„Det  véd  jeg  nok,  din  Tosse!"  brummede 
Morten.  „Tror  Du,  det  vilde  betale  sig  for  Jer, 
hvis  Alle  og  Enhver  kunde  rende  derind  med 
en  Flaske  om  Halsen?" 

Argumentet  var  slaaende,  og  der  opstod  et 
Øjebliks  Tavshed,  hvori  Enhver  gjorde  sin  Be- 
regning. Endelig  kom  ]\Iadam  Nærum  med 
følgende  praktiske  Bemærkning:  „Hvorledes 
smugler  vi  det  ind,  Morten?" 

„I  har  jo  mig,"  svarede  Morten  med  en 
Betoning,  hvori  Søsteren  for  første  Gang  følte 
hans  Betydning.  „Jeg  kan  lange  saa  mange 
Lærker  ind,  som  det  skal  være." 

Høker  Nærum  maatte  i  dette  Øjeblik,  efter 
al  Rimelighed,  anse  sig  selv  for  en  Lærke;  thi 
han  bemærkede  med  sin  sædvanhge  frygtsomme 
Stemme,  at  han  ikke  begreb,  hvorledes  han 
skulde  komme  ind. 

„Du  er  et  Fæ,  Nærum!"  sagde  Morten 
belærende;  „men  det  kan  Du  ikke  gjøre  for, 
desformedelst  at  vor  Herre  skaber  Enhver  i  sin 
Lignelse.     Hvor  mange  Lærker  har  I?" 

„Vi  har  kun  den,  som  hænger  der  ude  paa 
Muren ;  men  han  har  ikke  slaaet  i  mange  Dage, 

saa  der  er  vist  en  Skavank  ved  ham,"  bemær- 
kede Nærum. 

Morten  sendte  sin  Søster  et  betydningsfuldt 
Blik,  og  brast  saa  i  en  Latter,  som  bevirkede, 
at  han  nær  aldrig  havde  faaet  Skraaen  op  igjen. 
Endelig  sagde  han  med  en  af  Hoste  kvalt 
Stemme:  „Lad  saa  Svoger  gaa  over  til  Sivertsen, 
Kathrine,  og  kjøbe  saa  mange  Lærker,  som 
Raden  har  paa  Lager.  De  flade  Tingester  kan 
han  magelig  stikke  under  Vesten.  Jeg  skal 
ogsaa  nok  bære  min  Part;  saa  skulde  det  gaa 
underlig  til,  om  vi  ikke  fik  smuglet  nogle  Potter 
ind  paa  den  Maade.  Der  bliver  dyr  Tid  paa 
en  Sopken  i  Dag,  og  i  Aften  deler  vi  For- 
tjenesten." 

Madam  Nærum  betænkte  sig  et  Øjeblik. 
Saa  trak  hun  Pengeskuffen  ud  og  strøg  dens 
Smaaskillinger  over  i  sin  Mands  blaatærnede 
Lommetørklæde.  Saa  klirrede  Klokken,  sat  i 
Bevægelse  ved  Høker  Grejersens  trivelige  Skik- 
kelse ;  men  næppe  havde  Døren  lukket  sig  efter 
ham,  før  hun  vendte  sig  mod  Broderen,  idet 
hun  hviskede:  „Dette  her  gaar  aldrig  godt, 
Morten!     Brændevin  er  Roden  til  al  Ondt." 

^ Sikke  noget  forbandet  Sludder!"  sagde  Mor- 
ten, idet  han  med  én  Haand  lettede  Ankeret  op 
paa  Disken.  „Hvis  Vor  Herre  havde  No'et  mod 
en  Dram,  tror  Du  saa,  han  havde  skabt  Korn 
og  Kantøfler?" 


Ude  paa  Holmen,  hvor  Solen  brændte  paa, 
saa  at  Tjæren  smæltede  derved,  stod  Masserne 
trængte  Hoved  ved  Hoved.  —  Plumpe  Baade 
med  Hundreder  af  Tilskuere,  og  elegante  Gha- 
luper  med  det  splittede  Orlogsflag  slæbende 
langt  bag  efter  sig,  for  ustandselig  frem  og  til- 
bage over  den  blanke  Vandflade,  som  gj en- 
spejlede  Tusender  af  forventningsfulde  Ansigter 
fra  sit  himmelblaa  Dyb.  Skibe  laa  smykkede 
med  Flag  hge  fra  Relingen  til  Masteknappen. 
Musik  tonede  hist  og  her,  kridhvide  Telte  og 
vimpelsmykkede  Balkoner  var  rejste,  og  over 
det  Hele  hævede  sig  den  uhyre  Trækolos,  tung 
og  ubevægelig,  en  Sfmx,  som  kun  det  menneske- 
lige Snille  formaaede  at  løse  og  sætte  i  Be- 
vægelse,     Over    hele    det    uhyre    Menneskehav 

var  der  en  forunderlig  dæmpet  Stilhed.  Var 
det  fordi  man  frygtede  et  Uheld,  eller  var  det 
Ærefrygt  for  Kongen,  der  skabte  denne  næsten 
andagtsfulde  Tavshed.  Det  er  ikke  let  at  sige; 
men  sikkert  er  det,  at  der  over  disse  Tusender 
af  ventende  Tilskuere  var  en  næsten  trykkende 
Stilhed,  idet  Majestæten  traadte  frem  til  Bal- 
konens Rand,  en  Stilhed,  som  kun  paa  en  noget 
respektstridig  Maade  blev  afbrudt  hist  og  her, 
for  at  give  sig  Luft  i  Latter  og  spottende  Til- 
raab. 

Hvad  der  gav  Anledning  til  Støjen,  var  to 
Figurer,  som  forsøgte  at  bane  sig  Vej  gjennem 
de  tæt  sammenpakkede  Masser  for,  som  de 
mente,  ubemærkede  at  slippe  forbi  den  konge- 
lige Loge.  Men  hvilke  to  Figurer  var  det  ikke? 
Den  ene  kort,  buttet,  stumpet,  tilsyneladende 
proppet  med  Tvebakker  og  kantet  med  Propper. 
Den  anden  høj,  svær,  en  Kæmpe  af  Skikkelse, 
men  med  en  underlig  svajende,  sejlende  Gang, 
hvis  Svingninger  end  mere  forøgedes  ved  de 
Puf  og  Stød,  han  overalt  modtog  paa  sin  møj- 
sommelige Vandring.  Det  var,  for  at  fatte  os 
i  Korthed,  ingen  andre  end  vor  gode  Ven 
Grejersen  Nærum  og  hans  værdige  Svoger  Morten, 

som  her  forsøgte  at  klare  Bugterne  langs  Bul- 
værket;  men  Nærum  havde  rigtignok  et  Ansigt, 
som  frygtede  han  betydeligt  for  at  gaa  i  Vandet, 
og  Morten  en  Holdning,  som  viste,  at  han  ikke 
var  sikker  paa  Landjorden.  Endelig  standsede 
de  ved  et  Slæbested,  som  lagde  uoverstigelige 
Hindringer  i  Vejen  for  deres  videre  Fremtrængen, 
saa  meget  mere,  som  der  stod  en  kongelig 
Page  til  Tegn  paa,  at  saa  vidt  gik  Grænsen 
for  almindelige  Dødelige ;  men  ikke  et  Skridt 
videre. 

Da  lød  der  pludselig  en  dump  Susen  gjen- 
nem  Tilskuernes  Rækker.  Den  forplantede  sig 
fremad  lig  en  Efteraarsstorm ,  der  først  faar 
de  tørre  Blade  til  at  rasle  hen  mellem  Skovens 
Stammer,  for  derpaa  med  en  susende  Lyd  at 
bøje  selv  Egenes  Kroner.  Saa  kom  der  et 
Hurra,  mægtigt,  bedøvende.  Kanonernes  Torden 
syntes  kun  at  forstærke  det.  Stiverne  sloges 
fra.  Røg  og  Damp,  blandet  med  rødlige  Flam- 
mer, slog  op  under  den  stolte  Orlogsmands  Bov, 
jublende  Fanfarer  blandede  sig  i  Massernes 
Raab,  Krudttaagerne  væltede  ud  over  Vandet 
som  gigantiske  Svaner  paa  et  oprørt  Hav,  Bøl- 
gerne hævede  sig  som  i  Raseri,  væltede  skum- 

mende  og  sydende  højt  op  over  Bulværket,  og 
da  de  atter  trak  sig  tilbage,  var  den  kongelige 
Page  og  den  lille,  trivelige  Nærum  forsvundne, 
medens  man  samtidig  hørte  Mortens  Stentor- 
stemme raabe  de  Alt  overdøvende  Ord:  „Dér 
gik  de,  den  Onde  lyne  mig,  til  Søs!" 

Der  er  ved  ethvert  pludseligt  indtrædende 
Ulykkestilfælde  noget  Forstenende,  Noget,  som 
kuer  selv  den  Modigste,  og  frembringer  en  Lam- 
hed som  i  Drømme.  Da  den  lange,  sorte,  skum- 
bekransede  Bølge  trak  sig  tilbage  fra  Bulværket, 
hvirvlende  to  Mennesker  ned  i  Dybet,  hørtes 
ikke  et  Ord.  ikke  et  Skrig;  men  da  et  Øjeblik 
efter  en  galloneret  Pagehat  og  en  hvid  Bomulds 
Nathue  i  broderlig  Forening  dukkede  op  af  de 
bølgende  Vande,  raabte  en  tyk  Madam,  idet  hun 
fik  Krampe:  „Du  godeste  Gud,  nu  drukner 
de  jo!" 

Dermed  var  hnpulsen  given  til  den  alminde- 
lige Forfærdelse,  hvori  man  ikke  beslutter  sig 
til  nogen  Handling.  En  Baad,  den  eneste,  som 
syntes  at  kunne  udrette  Noget,  blev  ført  af 
uøvede  Hænder.  Den  kom  paa  tværs  af  den 
tilbage  vigende  Braadsø,  kæntrede,  og  et  Øjeblik 
efter  saa'  man  den  uøvede  Besætning   ride  paa 

dens  Kjøl.  Forfærdelsen  blev  almindelig.  Mas- 
serne bølgede  frem  og  tilbage  med  Fare  for  at 
gaa  over  Bolværket.  Man  raabte,  man  skreg, 
man  puffedes,  man  stødtes,  man  besvimede,  og 
midt  under  den  almindelige  Tumult,  saa'  man 
et  mærkeligt  Havuhyre  hæve  sig  op  af  de  op- 
rørte Bølger,  paa  hvilke  det  red  saa  let,  som 
om  det  aldrig  havde  været  dets  Agt  at  gaa  til 
Bunds.  Uhyret,  med  Tang  om  Hovedet  og  den 
ene  Tøffel  krampagtig  fastklemt  i  den  højt  op- 
rakte Haand,  var  ingen  anden  end  vor  Ven 
Grejersen  Nærum,  og  den  chokoladefarvede 
Gjenstand,  som  han  paa  en  ubarmhjærtig  Maade 
forsøgte  at  give  „en  Gammel",  maatte  være 
den  kongelige  Page,  som  i  dette  Øjebhk  havde 
et  alt  andet  end  „hoffåhigt"  Udseende. 

„Stik  en  Trosse  i  ham  og  varp  ham  i 
Land  I "  tordnede  Mortens  Stemme  fra  Bulværket, 
hvor  han  ragede  en  halv  Alen  op  over  alle 
Andre, 

Det  var,  som  om  dette  Kommandoraab 
elektriserede  Grejersen  og  gav  ham  hans  Aands- 
nærværelse  tilbage.  I  ét  Kast  slyngede  han 
Trætøflen  op  over  Bulværket  som  et  synligt 
Tegn    paa,    at    han    havde    forstaaet    sin    Ven 

Mortens  venlige  Tilraab.  Derpaa  vendte  han 
sig  i  Vandet,  klarede  Pagen  nogenlunde  fra  sig, 
fik  ham  atter  fat  ved  Frakkesk jøderne,  og 
roede  nu  med  smaa,  korte  Tag,  ikke  ulig  en 
kæmpemæssig  Klumpfisk,  hen  imod  Slæbestedet, 
fra  hvis  Rand  Morten  gav  ham  en  Haandsræk- 
ning,  hvorpaa  den  kongelige  Page  blev  baaren 
bort,  medens  Grejersen  Nærum  var  den  beun- 
drede Gjenstand  for  Mængdens  udelte  Hyldest. 
Endnu  medens  Nærum  omstændeligt  for- 
klarede, hvorledes  han  var  faldet  ud,  og  hvordan 
han  var  kommet  op,  hørtes  en  beundrende 
Mumlen,  som  fra  det  kongehge  Telt  forplantede 
sig  hen  imod  det  Sted,  hvor  Helten  i  vor  For- 
tælling stod.  Masserne  veg  ærbødig  til  Side, 
og  i  den  derved  dannede  Aabning  viste  sig  en 
kongelig  Adjutant,  som  fulgt  af  to  Officerer 
styrede  lige  hen  mod  den  forbløffede  Nærum, 
der  af  Forskrækkelse  tabte  den  Bomulds  Nathue, 
hvormed  han  vilde  bedække  sin  hæderkronede 
Isse.  Nærum  vidste  i  dette  Øjeblik  ikke  rigtig, 
om  man  vilde  arrestere  ham  for  Insubordination 
mod  det  kongelige  Hof,  eller  om  man  maaske 
agtede  at  skyde  ham  i  Mindelighed  for  Ind- 
smugling af  Brændevin;  men  hans  Tvivl  løstes 

som  Dug  for  Solen,  da  Adjutanten  slog  ud  med 
Haanden  og  med  høj  Røst  udtalte  følgende 
mindeværdige  Ord:  „Hs.  Majestæt  har  , befalet 
mig  at  overbringe  den  kongelige  Pages  høj- 
hjærtede  Redningsmand  Dannebrogsmændenes 
Hæderstegn.     Hvor  er  han?"' 

„Her!  Her!"  lød  det  fra  alle  Sider,  saa  at 
det  blev  umuligt  for  den  daanefærdige  Grejer- 
sen  at  finde  selv  det  ringeste  Tilflugtssted. 
Inden  han  vidste,  hvordan,  hvorfor  eller  hvor- 
ledes, havde  han  det  blanke  Sølvkors  paa  Bry- 
stet, og  til  sin  store  Forskrækkelse  følte  han  sig 
hævet,  løftet,  baaret,  sat  paa  Skuldre  og  raabt 
Hurra  for,  indtil  han  i  en  Tilstand  af  forvirret 
Forfjamskelse  blev  sat  af  udenfor  Holmen, 
hvorfra  endnu  en  stor  Menneskemasse  fulgte 
Dagens  Helt  til  sit  beskedne  Hjem. 


Fra  det  Øjeblik  af,  at  Grejersen  Nærum 
var  bleven  Dannebrogsmand,  indtraadte  der  en 
hél  Forandring  i  hans  menneskelige  Tilværelse. 
Hertil  maa  vi  først   henregne,   at  Forholdet  til 

hans  ømme  Halvdel  bedrede  sig  til  en  Grad, 
hvorom  den  skikkelige  Nærum  vistnok  aldrig 
havde  drømt.  Koner  er  altid  stolte  af  deres 
Mænds  Fortjenester,  hvad  enten  disse  er  ind- 
bildte eller  virkelige,  og  naar  Grejersen  om 
Eftermiddagen  spadserede  ud  ad  Vesterport  med 
sin  nye  Paraply  under  venstre  Arm,  og  sin 
gamle  —  om  Forladelse  —  midaldrende  Kone 
under  højre,  gav  det  et  elektrisk  Stød  i  dem 
begge,  naar  Skildvagten  skuldrede  Gevær,  og 
Folk  vendte  Hovederne  for  at  se,  hvem  det  var, 
der  saaledes  blev  hædret.  Madamen  kunde  ved 
slige  Lejligheder  smile  endogsaa  ømt  til  sin  lille, 
trivelige  Mand^  kalde  ham  „søde  Nærum",  spørge 
om  han  var  træt,  og  proponere  et  „lille  Glas", 
naar  de  steg  ned  i  Kjælderhvæl vingens  Dybder. 
Dertil  kom,  at  Nærums  pekuniære  Status  havde 
forbedret  sig  over  al  Forventning.  Den  unge 
Mand,  som  han  saa  tilfældig  havde  reddet,  var 
af  en  rig,  adelig  Familie,  som  ansaa'  det 
for  en  simpel  Pligt  at  yde  sin  eneste  Søns 
Redningsmand  et  klækkeligt  Vederlag  for  den 
Livsfare,  hvorfor  han,  efter  deres  Mening,  havde 
udsat  sig.  Som  en  Følge  deraf  var  baade 
Rulleskiltet  og  Tintallerkenerne  med  den  sorte  og 

hvide  Pølse  banlyste  for  bestandig.  Tørvekurven 
og  Svovlstikkerne  var  brændte.  Meddelelserne 
om  den  varme  Spise  hørte  til  Famihearkivets 
hengjemte  Aktstykker.  I  Vinduerne  havde  de 
lysererøde  Gardiner  veget  Pladsen  for  en  over- 
daadig  Opstilling  af  Oste,  Æg,  Smør  og  veritable 
Spegepølser,  medens  to  lyseblaa  Skilte  med 
Vejrmøller  paa  det  højtideligste  forkyndte,  at 
Grejersen  Nærum  havde  taget  Borgerskab  i 
Staden  som  vel  meriteret  Høker,  hvem  det  ogsaa 
var  tilladt  at  handle  med  Mél  og  Gryn  til 
Dagens  billigste  Priser. 

Kun  ét  stod  der  af  det  gamle  hiventarium, 
og  det  var  Klukflasken.  Men  nu  var  der  Hy- 
perikon  i  Brændevinen,  og  paa  Bunden  glimrede 
det  rene,  skjære,  uforfalskede  Guldstøv,  som  et 
Tegn  paa  det  Maal,  Familien  tilsigtede,  og  den 
Vej,  den  agtede  at  betræde.  Kun  én  Fjende 
havde  Familien  faaet,  og  det  var  Klukflaskens 
ivrigste  Ven  og  Beundrer  —  Morten. 

Hvad  der  havde  givet  Anledning  til  Brud- 
det, kan  ikke  siges  med  Bestemthed.  Nogle 
mener,  at  Morten  havde  faaet  den  slemme  Vane, 
at  tage  Varer  paa  noget  mere  end  sex  Ugers 
Kredit.     Andre,   og   denne  Forklaring  har  mere 

Rimelighed  for  sig,  paastaar  derimod,  at  Morten 
en  Aften,  da  han  havde  tømt  Klukflasken,  havde 
været  saa  uforsigtig  at  udtale  som  sin  ufor- 
gribelige Mening,  at  det  var  „noget  Sludder", 
at  Grejersen  var  bleven  Dannebrogsmand.  Da 
Madam  Nærum  hertil  i  en  irriteret  Tone  havde 
bemærket^  at  saa  vidt  drev  han  det  vist  aldrig, 
havde  Morten  forklaret,  at  han  nok  næste  Gang 
skulde  sørge  for  at  være  ene  om  at  smugle 
Brændevin  ind  paa  Holmen,  samt  at  det  var  en 
let  Sag  at  bjærge  „saadan  en  Hvalp",  naar 
man  havde  Frakkeforet  og  Lommerne  fulde  af 
tomme  Lærker  og  selvfølgelig  ikke  kunde  gaa 
til  Bunds,  hvad  Nærum  under  alle  andre 
Omstændigheder  vilde  have  gjort.  Da  han 
til  Slutningen  fremkom  med  den  dristige  Paa- 
stand, at  det  egentlig  burde  være  ham,  som 
skulde  have  haft  Korset,  dels  fordi  han  havde 
skaffet  Grejersen  ind  paa  Holmen,  og  dels 
fordi  han  havde  trukket  Pagen  op  af  Vandet, 
brast  de  sidste  Trevler  af  den  Nærumske  Taal- 
modi^ed.  Huldskab,  Troskab  og  Familieskab 
blev  gjensidig  opsagte  under  en  Strøm  af  de 
mest  bidende  Talemaader,  og  Grejersens  Had 
til  Lærker  var  fra  dette  Øjeblik  af  saa  rodfæstet, 

at  han  ikke  alene  solgte  dem,  han  hidtil  om- 
hyggehg  havde  opbevaret  i  Kj  ælderens  dybeste 
Mørke,  men  ogsaa  kvalte  den  Stakkel,  han 
havde  hængende  udenfor  paa  Muren,  og  anskaf- 
fede en  Kanariefugl  i  Stedet.  Fra  dette  Øjeblik 
af  begynder  den  anden  Periode  i  den  Grejersen- 
Nærumske  Familieudviklings  Historie,  en  Pe- 
riode, som  med  ét  Slag  fører  os  ind  i  Kriger- 
livets Tummel  og  Besværligheder. 


Nærum  var  ikke  alene  bleven  Borger  i 
Staden,  han  var  ogsaa  bleven  Medlem  af  „Bor- 
gerne";  det  vil  sige,  han  var  traadt  ind  i 
Borgervæbningen,  en  Milits,  som  i  hine  glor- 
værdige Dage  spillede  en  ganske  anden  Rolle 
end  nu  til  Dags,  hvor  den  væsentlig  kun  synes 
at  være  til  for  at  vise,  hvorledes  en  Borger- 
væbning ikke  skal  være. 

Men  den  Gang  —  hvilket  Liv,  hvilkeiJRøre, 
hvilken  krigerisk  Aand  rørte  sig  ikke  i  Korpset? 
Jeg  skal  ikke  omtale  disse  taktiske  Bevægelser 
paa  Fælleden,  som  bidrog  til  at  bringe  en  saa 

mægtig  Forvirring  i  disse  Pampassletters  Drøv- 
tyggere, at  de  enten  forvildede  sig  langt  ud  ad 
Strandvejen,  eller  ogsaa  i  Spidsen  for  Korpset 
drog  ind  ad  Nørreport,  sekunderende  Regiments- 
musikens  højtidelige  Toner,  og  bringende  For- 
virring i  Alt,  undtagen  i  Rækkerne,  lige  til 
Hesten  paa  Kongens  Nytorv.  Heller  ikke  skal 
jeg  dvæle  ved  Uniformen.  Det  er  med  et  smerte- 
ligt Suk,  at  jeg  mindes  disse  hvide  Unævnelige, 
som  bar  saa  tydelige  Spor  af  Fjendens  Kugler 
og  Fælledens  yppige  Kohold,  disse  uforlignelige, 
rødmussede  Svalehaler  med  de  blaa  Rabatter, 
og  endelig  denne  mærkværdige  Chakot,  hvis 
Baadeform  med  den  mægtige  Pompon  til  Mast 
alene  var  nok  til  at  slaa  Fjenderne  med  Ræd- 
sel. Nej!  Jeg  skal  ikke  dvæle  ved  disse  stolte 
Minder  om  en  svunden  Tids  forsvundne  Stor- 
hed ;'jeg  skal  blot  notere,  at  Grejersen  Nærum, 
lig  Napoleon  og  andre  af  Aarhundredets  store 
Feltherrer,  var  indtraadt  i  et  Korps,  der  aabnede 
alle  Krigerhæderens  Muligheder  for  ham.  Han 
bar,  som  en  fransk  Forfatter  saa  aandrig  har 
sagt,  Marskalkstaven  i  sit  Tornyster,  og  i  sine 
ærgjærrige  Drømme  længtes  han  stundom  efter 
et  nyt  Bombardement  for  at  vise,  at  det  ikke 

var  Livjægerne  alene,  som  formaaede  at  forsvare 
Glassens  Have. 

Det  nytter  nemlig  ikke  at  skjule  det. 
Grejersen  nærede  ikke  alene  et  dybt  Had 
til  Englænderne,  som  havde  bombarderet  Byen, 
men  ogsaa  til  Livjægerne,  som  havde  forsvaret 
den.  Det  kunde  maaske  i  første  Øjeblik  synes 
vanskeligt  at  forene  disse  to  Modsætninger;  men 
naar  man,  som  vi,  var  noget  dybere  inde  i 
Peder  Hvitfeldtsstrædes  Mysterier,  vilde  man 
dér  finde  tilstrækkelige  Motiver,  som  retfærdig- 
gjorde den  glødende  Forbitrelse,  som  Grejersen 
Nærum  havde  fattet  for  „de  grønne  Græshopper", 
hvormed  han  betegnede  denne  Dél  af  Kjøben- 
havns Borgervæbning. 

For  Enden  af  Strædet  boede  nemlig  Urte- 
kræmmer Sivertsen,  en  af  de  mest  kapriciøse 
og  nederdrægtige  Skabninger,  som  Vor  Herre 
i  en  længere  Aarrække  havde  frembragt.  Ikke 
alene  kj endte  han  Historien  med  Lærkerne,  som 
Nærum  paa  sin  Hædersdag  havde  været  saa 
uforsigtig  at  kjøbe  hos  ham ;  men.  hvad  der  var 
meget  værre,  han  havde  ikke  den  ringeste  Re- 
spekt for  Dannebrogsmanden.  Ja,  det  var  endog 
hændet,    at   Sivertsen   med   begge   sine  Drenge 

havde  stillet  sig  uden  for  Butiksdøren,  naar 
Nærum  vandrede  ud  med  sin  bedre  Halvdel,  og 
at  de  i  Kompagni  havde  frembragt  en  Række 
Slag  og  Triller,  som  paa  en  irriterende  Maade 
skulde  minde  om  den  Fugl,  Nærum  hadede  mere 
end  Pesten.  Endnu  værre  blev  Forholdet,  da 
Sivertsen  ved  en  Række  Kneb  og  Underfundig- 
heder, som  jeg  holder  det  under  min  Værdighed 
at  omtale,  avancerede  til  Lieutenant  i  Korpset, 
og  saaledes  paa  en  haandgribelig  Maade  blev 
stillet  over  Dannebrogsmanden;  men  allerværst 
blev  det  dog  ved  følgende  fatale  Begivenhed, 
som  i  Begyndelsen  truede  med  aldeles  at  spektral- 
analysere den  Nærumske  Glorie,  medens  den  i 
Virkehgheden  skulde  bidrage  til  at  lade  den 
udstraale  et  forøget  Patentlys. 

En  Morgen  —  Nærum  har  i  sine  efterladte 
Papirer  udtrykkelig  bemærket,  at  det  var  Tam- 
perdag  —  laa  vor  Helt  med  begge  Albuerne  i 
Vinduet  og  stirrede  dybsindig  ud  i  Rendestenen, 
hvor  en  død  Vandi'otte  afgav  et  sørgeligt  Exempel 
paa  det  jordiske  Livs  Forgængelighed.  Greben 
af  underlige  Tanker  vandrede  hans  Blik  lige 
over  til  Gjenboens  Kjælder,  hvor  to  Mursvende 
var  i  Færd   med  en   for  Nærum   aldeles   ufor- 

staaelig  Idræt,  som  bestod  i,  først  at  lette 
Kjældervinduerne  af,  for  derpaa  med  nogle  mærke- 
lige Redskaber  at  bryde  store  Huller  i  Muren. 
Nærum  lettede  Nathuen  af  sin  Isse,  og  brød 
saa  sit  Hoved  med  det  for  Fremtoningen  dybest 
til  Grund  liggende;  men  da  dette  ikke  hjalp, 
kaldte  han  Reserven,  det  vil  sige  sin  Kone,  til 
Hjælp.  Heller  ikke  Madam  Grejersen  kunde, 
ganske  imod  Sædvane,  løse  det  Gaadefulde  ved 
Fænomenet,  og  saaledes  blev  der  ikke  andet 
tilbage,  end  at  sende  „Peter"  —  Grejersen  var 
nemlig  avanceret  til  at  holde  Dreng  —  over 
for  at  erfare  de  skjulte  Planer,  som  bevægede 
en  Husejer  til  at  slaa  sin  Kjælder  i  Stykker. 
Peter  kom  tilbage  med  et  forvirret  Ansigt  og 
med  den  ubegribelige  Besked,  at  der  skulde 
laves  „en  Viktualiehandel". 

En  Viktuahehandel  ?  Hvad  var  en  Viktualie- 
handel? —  Nu  til  Dags  behøver  man  ikke  at 
spørge  derom ;  men  den  Gang  var  Ordet  nyt, 
og  Nærum  havde  ingen  Fremmedordbog.  Men 
der  var  noget  i  disse  dumpe  Hammerslag, 
som  forfærdede  ham,  og  fyldte  hans  Sind  med 
en  Uro,  han  ikke  selv  kunde  forklare.  Til  sidst 
blev  det  ham  for  galt.     Han  greb  sin  nye  Pa- 

raply,  satte  sin  gamle  Hat  oven  paa  den  hvide 
Bomulds  Nathue,  og  trak  Frakken  med  Danne- 
brogskorset over  den  blaastribede,  islandske  Nat- 
trøje. Derpaa  styrede  han  med  Holger  Danske- 
Skridt  ned  ad  Strædet,  tæt  forbi  Urtekræmmer 
Sivertsen,  ligegyldig  om  denne  vilde  „slaa" 
eller  ikke. 

To  Timer  efter  kom  Nærum  hjem.  Det 
var  med  en  smertelig  Stønnen,  at  han  sank  ned 
i  den  brede,  udpolstrede  Lænestol,  som  ellers 
*  havde  fostret  hans  kjæreste  Drømme,  og  her 
blev  han  siddende  lige  indtil  hans  Livsledsager- 
inde  kom  ind  for  at  meddele  ham,  at  han 
skulde  have  Frikadeller  med  Rødkaal  til  Middag. 

Disse  Ord,  som  ellers  altid  havde  været  i 
Besiddelse  af  en  magisk  Klang,  forfejlede  denne 
Gang  aldeles  deres  Virkning.  Ja,  saa  vidt  vi 
tør  stole  paa  Peters  Referat,  svarede  Grejersen 
endogsaa  i  en  mat  Tone,  at  det  ikke  længere 
var  Tider  at  spise  Frikadeller  i,  og  endte  med 
at  forklare,  at  han  hos  Studenten  oppe  paa 
Kvisten  havde  faaet  at  vide,  hvad  en  Viktualie- 
handel  var. 

„Hvad  er  det  da?"  spurgte  Madam  Nærum 
med  et  bistert  Blik  over  til  Murhullerne,  hvorfra 


Jo  større  —  des  større!  291 

Kalkstøv  og  Murgrus  føg  ud,  som  fra  Skyde- 
skaarene  paa  en  fjendtlig  Skanse. 

„Hvad  det  er?"  gjentog  Nærum  med  græ- 
dende Stemme.  „Det  er  noget  fransk  Vind- 
beulleri,  der  betyder  det  Samme,  som  en 
Spækhøkerhandel.  Jeg  faar  „en  Riv'a"  siger 
Studenten.  Det  er  Urtekræmmer  Sivertsen,  der 
laver  sin  Broder  til  Spækhøker.  Gid  Fanden 
havde  ham!" 

Og  Grejersen  Nærum  havde  Ret  i  at  ud- 
støde dette  lidet  gudelige  Udraab.  Han  fik 
virkelig  en  Rival,  som  Studenten  havde  sagt, 
og  „Riva'en",  ja,  den  kom  ganske  af  sig  selv. 
Ikke  alene  anskaffede  den  nedrige  Sivertsen 
Ruder  af  Spejlglas;  men  han  havde  ogsaa  den 
Frækhed,  at  oplyse  sin  Butik  med  Argandske 
Lamper  og  var  derved  i  Stand  til  om  Aftenen 
at  hylle  sig  og  sine  Skinker  i  en  Straale- 
glorie,  som  paa  det  Fuldstændigste  oplyste  den 
Grejersenske  Kjælders  Skyggesider.  Dertil  var 
han  Ejer  af  et  kemisk  Fyrtøj,  som  han,  med  en 
til  Nederdrægtighed  grænsende  Malice,  havde 
stillet  paa  Disken,  for  at  Kunderne  kunde  tænde 
deres  Cigarer.  Endvidere  var  han  første  Op- 
finder af  den   for  al  reel  Høkerhandel  ødelæg- 

19* 


292  Vilhelm  Bergsøe. 


gende  Uskik,  at  give  Pigerne  et  Æg  paa  Snesen 
i  Tilgift,  ligesom  han  ikke  undsaa  sig  for  ved 
Nyjaarstid  at  stikke  enhver  Trappetøs,  som 
handlet  hos  ham  hele  Aaret  rundt,  en  Daler 
paa  Næven.  Samtidig  dermed  forskrev  han 
sine  Varer  direkte  fra  Landet,  medens  Nærum 
nu  én  Gang  var  vant  til  at  hente  dem  paa  Kul- 
torvet, og  endelig  stod  han,  hvad  der  maaske 
ærgrede  Grejersen  allermest,  ikke  alene  i  sin 
Butik,  men  ogsaa  i  Livjægerne,  med  Udsigt  til 
at  avancere  til  Lieutenant. 


Saaledes  stod  Sagerne  omtrent  et  Aar,  og 
aldrig  var  Tiden  gaaet  saa  tung  og  trang  for 
Grejersen  Nærum,  som  i  disse  tre  hundrede  og 
fem  og  tredsindstyve  Dage.  Skridt  for  Skridt 
var  det  gaaet  tilbage  med  Søgningen  i  den  for- 
hen saa  blomstrende  Kjælder,  og  om  Grejersens 
Kinder  havde  der  lagt  sig  et  let  Skjær  af  Me- 
lankoli, som  for  Resten  klædte  ham  godt,  men 
som  var  noget  dyrt  at  vedligeholde  i  Længden. 
Endelig   fattede   han  en   Dag   en   fortvivlet   Be- 

slutning.  Han  gik  lige  over  til  sin  Rival  og 
tilbød  ham  i  en  resigneret  Tone  femten  hundrede 
Daler,  Frugten  af  mange  Aars  Anstrængelse  og 
Sparsommelighed,  hvis  han  vilde  søge  en  anden 
Gade,  eller  for  Fremtiden  handle  med  sine 
Kunder  paa  samme  Vilkaar,  som  Grejersen. 
Sivertsen  svarede  hertil  med  en  Bemærkning  om, 
at  saa  vel  i  Krig  som  i  Fred  maatte  det  altid 
være  den  Svageste,  som  fortrak,  hvilket  irrite- 
rede Grejersen  i  den  Grad,  at  han  lod  nogle 
ikke  uforstaaelige  Vink  falde  om,  at  han  paa 
Holmen  havde  en  Svoger,  der  hed  Morten,  og 
som  var  i  Besiddelse  af  nogle  ganske  mærk- 
værdige Legemskræfter.  Hertil  var  Sivertsen 
uforskammet  nok  til  at  bemærke,  at  han  vel 
endnu  ingen  Svoger  havde,  men  at  det  skulde 
være  ham  særdeles  kjært  naar  han  en  Gang 
ved  passende  Lejlighed  traf  sammen  i  Enrum 
med  sin  højt  -ærede  Modstander,  da  at  give 
ham  „en  Dragt",  som  nok  skulde  blive  sid- 
dende, selv  om  han  endnu  en  Gang  skulde  være 
saa  heldig  at  plumpe  i  Vandet  ovenpaa  en 
kongelig  Page. 

Hermed    var    Krigen    erklæret.      Grejersen 
Nærum   og  Sivertsen  &  Comp.    stod   fra   nu   af 

som  Modstandere  paa  Liv  og  Død.     Katastrofen 
maatte  blive  frygtelig. 


Det  led  hen  ad  Efteraaret.  Avgust  med 
sine  varme,  skyfri  Dage  var  allerede  til  Ende, 
Høsten  var  forbi,  og  stubbede  Marker  vidnede 
overalt  om,  at  der  ikke  var  mere  at  bjærge  i 
Lade.  Paa  denne  Tid  af  Aaret  faar,  selv  i  vore 
Dage,  Militærpersoner  en  underlig  Sygdom  i 
Kroppen.  Den  bestaar  i  at  faa  et  bestemt  Antal 
Mennesker  stillede  op  i  bestemte  Rækker,  for 
med  meget  bestemte  Skridt  at  marschere  mod 
et  bestemt  Maal,  hvor  der  fmdes  en  Fjende, 
som  i  Reglen  er  ubestemt.  Imidlertid  lader 
man  dog,  som  om  han  gjorde  særdeles  meget 
Ondt  og  var  i  høj  Grad  farlig.  Man  kjører 
frem  med  Kanoner,  rider  op  med  Husarer, 
tramper  ned  med  Dragoner  og  atfyrer  i  det 
Hele  taget  saa  mange  Skud,  at  Krondyrene  sætte 
en  rød  Streg  i  deres  Almanak  paa  en  Dag,  der 
af  dem  betragtes  som  værre  end  en  Jagtdag.  Naar 
man   saa    endelig    har    skudt,    trommet,    blæst. 

manøvreret,  marscheret  og  kjørt  Fjenden  op  i 
en  Krog,  hvor  han  hverken  kan  holde  sig  eller 
sés,  erklærer  man  Slaget  for  vundet,  og  kom- 
plimenterer hinanden  for  den  udmærkede  Hold- 
ning, som  Tropperne  har  udvist.  Derpaa 
stiller  man  sig  op  i  en  lang  Linje,  lader  den 
Øverstkommanderende  eller  ogsaa  Majestæten 
ride  langsomt  ned  foran  Fronten  paa  en  hvid 
Hest,  slaaende  ud  med  Haanden  og  gjentagende 
disse  Ord:  „Børn!  Jeg  er  fornøjet  med  Eder! 
Naar  Fjenden  en  Gang  staar  for  Landets  Grænse, 
skal  —  —  — "  Resten  høres  ikke.  Den  bort- 
dør i  de  almindelige  Jubelraab,  hvorpaa  der 
svinges  ud,  og  med  lige  saa  bestemte  Skridt 
marscheres  tilbage  for  at  nyde  Fredens  Hvile 
indenfor  Fæstningens  Porte.  Alt  dette  kaldtes 
en  Høstmanøvre,  og  var  til  særdeles  Opbyggelse 
ikke  alene  for  Landets  Sønner  og  Stadens  Døtre, 
men  ogsaa  for  alle  de  Landmænd,  som  fik  deres 
Marker  trampede  til,  deres  Hegn  redne  ned, 
og  deres  Heste  kulrede  for  Resten  af  Efter- 
aaret. 

Vi  træffer  altsaa  Grejersen,  lig  en  anden 
Achilles,  i  Færd  med,  at  iføre  sig  sin  glimrende 
Rustning.     Peter   har  omhyggelig  børstet  Støv- 


29l3  Vilhelm  Bergsøe. 


letterne,  og  Mutter  sét  efter,  at  de  unævnelige 
Hvide  er  uden  Plet  og  Lyde.  Selv  har  han 
med  en  determineret  Mine  spændt  Sabelgehænget 
fast  om  den  ingenlunde  smækre  Midje,  og  endnu 
en  Gang  efterset  Patronerne  for  at  overbevise 
sig  om,  at  ikke  den  uforbederlige  Peter  har 
kommet  Peber  i  dem,  eller  knebet  et  Par  Styk- 
ker for  at  foranstalte  et  extra  Fyrværkeri  under 
hans  Fraværelse.  Nu  griber  han  med  en  ud- 
fordrende Mine  den  vældige  Muskedonner,  prøver 
endnu  en  Gang,  om  Flintestenen  slaar  behørigt 
an,  og  efter  at  have  forvisset  sig  om,  at  ingen 
Fjende  vil  undgaa  disse  dødbringende  Skud, 
sætter  han  Borgerhjælmen  med  den  svajende 
Fjerbusk  paa  sin  dannebrogsmandige  Isse,  idet 
han  synker  lidt  i  Knæene,  for  at  ikke  den 
vældige  Pompon  skal  støde  paa  de  under  Loftet 
hængende  Flæskesider.  I  dette  Øjeblik  er  han 
ligefrem  stor,  og  faldt  der  nu  en  engelsk  Bombe 
ude  i  Gaden,  vilde  han  uden  Betænkning  gaa 
ud  og  skrue  Brandrøret  af,  for  at  bruge  det  til 
Mundbid  paa  sin  Pibe. 

Madam  Nærum  synes  at  føle  den  Kriger- 
aand,  der  ligesom  en  Glorie  straaler  ud  fra 
Grejersens  hele  Personlighed;   thi  hun   tilkaster 

ham  et  meget  sigende  Blik  og  hvisker  ømt: 
„Har  Du  Pandekagerne,  Fatter?"  —  hvilket 
faar  Nærum  til  i  en  distræt  Tone  at  bemærke: 
,De  ligger  i  Baglommen." 

»Men  Syltetøjet,  Fatter!  Hvor  skal  vi  gjøre 
af  det?  Jeg  har  en  yndig  Krukke  Kirsebær- 
Marmelade,  og  hvad  er  Pandekager  uden  Kir- 
sebær?" 

Grejersen  synes  at  føle  dat  Sande  i  denne 
Bemærkning;  thi  hans  Blik  antager  et  dybsindigt 
Udtryk,  idet  han  henkaster:  „Flasken  ligger  i 
den  anden  Baglomme,  og  Smørrebrødet  har  jeg 
i  Tornystret.  Hvor  Pokker  skal  jeg  gjøre  af 
Marmeladen?" 

Da  farer  en  af  disse  lynsnare  Ideer,  som 
det  kun  er  givet  Kvinderne  at  føde,  gjennem 
Madam  Grejersens  Hoved.  Hun  tager  Chakoten 
af  ham,  snører  dens  indvendige  Læderbeklæd- 
ning op,  binder  et  Blæreskind  om  Marmelade- 
krukken, og  Værket  er  fuldbragt.  Fem  Minutter 
efter  støder  Grejersen  pustende  til  sine  Vaaben- 
fæller  paa  AUarmpladsen. 

Slaget  er  endt.  Paa  den  øde  Valplads, 
hvor  den  rødmende  Sol  under  sin  blodige  Ned- 
gang endnu  svagt  belyser  de  vildt  henhvirvlende 
Støvskyer,  som  en  flygtende  Eskadron  Heste  og 
et  Par  Batailloner  Køer  sætter  i  Bevægelse, 
ligger  Borgervæbningens  ædle  Sønner  henstrakte 
i  maleriske  Grupper,  medens  Mødre  og  Døtre 
beundre  de  blanke  Geværpyramider,  paa  hvis 
Bajonetter  Solen  endnu  trykker  et  luende 
Afskedskys.  Dagen  har  været  varm  i  Ordets 
egentlige  Forstand,  og  det  endnu  rygende  Vibens- 
hus,  hvor  Staben  indtager  en  let  Forfriskning, 
vidner  med  sine  knuste  Hegn  og  tiltrampede 
Grønsvær  tilstrækkelig  om  Slagets  Rædsler. 
Grejersen  har  faaet  Bugt  ikke  alene  med  dem, 
men  ogsaa  med  Smørrebrødet,  og  er  just  i  Færd 
med  at  give  sig  i  Lag  med  den  ædlere  Del  af 
sin  Furage,  da  en  Ordonansofficér  sprænger 
forbi  Grupperne,  idet  han,  svingende  sin  Sabel, 
forsvinder  paa  den  anden  Side  af  Hegnet.  Et 
Øjeblik  efter  hvirvler  Trommerne  til  Hornenes 
Klang.  Alarmsignalet  lyder,  Grupperne  løser  sig, 
og  der  formeres  Bataillon,  idet  Enhver  med 
forbavset  Blik  stirrer  paa  sin  Sidemand  for  at 
erfare,    hvad    dette    pludselige   Opbrud    har   at 

sige.  Man  bliver  ikke  længe  i  Uvished.  Et 
Øjeblik  efter  gallopperer  den  Øverstkommande- 
rende frem  foran  Rækkerne,  idet  han  med  en 
af  Bevægelse  rystende  Stemme  udraaber:  „Sol- 
dater! Hs.  Majestæt  har  udtalt,  at  han  føler  sig 
tilfreds  med  Eder!  Som  et  synHgt  Tegn  paa 
Allerhøjstsammes  Tilfredshed,  har  det  behaget 
Hs.  Majestæt  allernaadigst  at  bifalde,  at  Vibens- 
hus  stormes  endnu  en  Gang.  Fremad!  For 
Konge  og  Fædreland!" 

Et  stormende  Hurraraab,  som  ikke  synes 
at  ville  tage  nogen  Ende,  forkynder,  hvorledes 
de  brave  Borgere  opfatter  denne  kongelige 
Naade.  Selv  Grejersen  raaber.  skjønt  han  har 
betydeligt  Værk  over  Lænderne,  sit  Hurra  med 
en  saadan  glødende  Kampbegejstring,  at  Marme- 
ladekrukken svingler  derved;  men  med  den 
Aandsnærværelse,  som  altid  er  givet  den  sande 
Kriger,  faar  han  i  en  Fart  Hageremmen  spændt 
fastere,  og  nu  gaar  det  gjennem  Tykt  og  Tyndt, 
gjennem  Mudder  og  Støv,  frem  mod  det  Maal. 
hvor  Grejersen  skulde  mødes  med  sin  Skjæbne. 

Man  har  ikke  marscheret  ret  langt,  før 
man  opdager,  at  det  er  Livjægerne,  som  holder 
det  stærke  Fort  besat.    Dækkede  af  Gjærder  og 

Grøftevolde,  sér  man  kun  Løbene  af  deres 
blanke  Rifler  glimte  i  Sollyset,  og  lige  som 
Stormkolonnen  svinger  op  foran  Fæstningens 
Front,  aabnes  der  en  Ild  fra  Havegjærderne, 
fra  Træernes  Toppe  og  fra  Bygningens  Vinduer, 
som  man  med  et  mildt  Udtryk  maa  betegne 
som  morderisk.  Alligevel  vakler  den  brave 
Kolonne  ikke  et  Øjeblik.  Trods,  at  den,  under 
Krigens  sædvanlige  Gang,  vilde  være  bleven 
liggende  paa  Pletten,  stormer  den  dog  med  et 
heroisk  Raseri  over  den  ubedækkede  Vej  for 
med  et  sandt  Løvemod  at  sætte  over  de  Hegn 
og  Stakitter,  som  adskiller  den  fra  Fjenden. 

Her  havde  Grejersen  et  Uheld,  som  under 
andre  Forhold  vilde  være  kommet  ham  dyrt  til 
at  staa,  men  som  nu  kun  bidrog  til  at  sætte 
ham  i  en  pikant  Situation,  der  endydermere 
forherligede  hans  Krigerhæder.  Idet  han  nem- 
lig, ikke  uden  Besvær,  satte  over  Havegjærdet, 
tog  en  fremspringende  Lægte  fat  i  de  hvide 
Unævnelige,  og  da  han,  for  at  redde  disse, 
kastede  Benet  frem  med  en  alt  for  vidt  dreven 
Energi,  blev  han  siddende,  fastklemt  mellem 
Stakittets  fremstaaende  Spidser.  Trods  denne 
usikre   Stilling,    og   trods    det   sikre   Maal,    som 

han  derved  afgav  for  Fjendens  Skud,  vedblev 
han  dog  at  lade  og  fyre  med  en  til  Dødsforagt 
grænsende  Ihærdighed,  indtil  han  endelig  hørte 
et  Ratsch,  og  i  samme  Øjeblik  følte  sig  befriet, 
ikke  blot  for  Lægten,  men  ogsaa  for  sine  Skjøder, 
og  den  Dél  af  Uniformen,  der  laa  indenfor 
disse.  Saa  vel  hans  Tapperhed,  som  hans  med- 
fødte Blufærdighedsfølelse  drev  ham  til  med  et 
Par  rasende  Spring  at  sætte  tværs  over  Gaards- 
pladsen  og  lige  ind  ad  det  Vindue,  der  stod 
aabent  i  Stuetagen. 

Men  hvilket  Syn  mødte  ikke  her  hans  af 
patriotisk  Iver  glødende  Blikke?  Dér  stod,  hge 
foran  ham,  i  sin  flunkende  nye  Uniform,  hans 
Rival,  hans  Dødsfjende,  kort  sagt  —  Spækhøker 
Sivertsen  med  Spejlglasvinduerne  og  det  over 
hele  Strædet  berømte,  kemiske  Fyrtøj.  Alt,  hvad 
Grejersen  havde  lidt  og  døjet  i  det  sidst  forløbne 
Aar,  dukkede  i  dette  Øjeblik  frem  i  hans  hævn- 
tørstende Sjæl  som  sorte  Snoge  fra  Mosedybets 
Vande.  Han  følte  i  dette  Øjeblik,  at  han  var 
i  Krig,  at  han  havde  en  personlig  Fjende  foran 
sig,  at  denne  havde  truet  hans  Liv,  hans  Exi- 
stens,  hans  Kjælder.  Han  huskede  paa,  at 
Sivertsen   havde   lovet   ham    „en  Dragt",    naar 

de  Iraf  sammen  i  Enrum,  og  nu,  da  hans  egen 
Dragt  var  saa  sørgelig  endevendt,  forekom  det 
ham  som  mere  end  Haan,  da  Sivertsen  først 
med  en  ironisk  Mine  præsenterede  Gevær  for 
ham,  og  dernæst  i  en  overlegen  Tone  spurgte,  om 
han  maaské  ønskede  at  faa  sine  Buxer  lappede. 

I  dette  Øjeblik  var  det,  som  om  Grejersen 
saa'  noget  Rødt  dryppe  ned  fra  sin  Pande. 
Han  fik  en  uimodstaaelig  Lyst  til  at  se  Blod, 
til  at  skue  denne  sit  Livs  Modstander  knust 
foran  sine  Fødder.  Uden  at  vide,  hvad  han 
gjorde,  lagde  han  an  saa  nær,  at  Musketløbet 
næsten  berørte  hans  Modstanders  Næse.  Ak! 
Han  havde  glemt  blot  én  lille  Omstændighed 
—  at  lade,  og  det  var  kun  nogle  højst  uskade- 
lige Flintesténsgnister,  som  Aftrækkeren  frem- 
kaldte. 

I  det  næste  Øjeblik  var  Sivertsen  ham  paa 
Livet.  Han  var  ligbleg,  og  inden  Grejersen 
klart  kunde  opfatte  de  betydningsfulde  Ord: 
„Din  forbandede  Æsel ! "  hævede  Riffelkolben  sig 
i  Vejret  og  faldt  med  hele  sin  knusende  Vægt 
saa  eftertrykkelig  ned  i  Grejersens  Chakot,  at 
denne  blev  lige  saa  flad,  som  de  Pandekager, 
han  havde  i  Baglommen. 

Hvad  der  videre  foregik,  er  endnu  til  Dato 
en  dunkel  Gaade  for  den  Grejersenske  Bevidst- 
hed. Han  følte  kun,  at  Lyset  udslukkedes  om- 
kring ham,  at  Blodet  styrtede  ned  over  hans 
Ansigt,  og  med  det  kvalte  Udraab:  „Aa,  Herre 
Jeh!  Dér  slog  han  mig  ihjel!"  styrtede  han  om 
i  de  Slagnes  og  Faldnes  Rækker. 

Da  Grejersen  kom  til  sig  selv,  forekom  det 
ham,  at  det  var  Stjærneskin,  og  at  han  hørte 
Livjægernes  Honnørmarsch.  Han  lukkede  Øjnene, 
men  da  Stjærnerne  vedblev  at  tindre,  blev  det 
ham  først  klart,  at  det  maatte  være  Noget,  der 
endnu  gnistrede  for  hans  Øjne,  hvorimod  Liv- 
jægernes Honnørmarsch  hidrørte  fra  Korpset, 
som  han  i  det  Fjærne  saa'  trække  hjem  over 
Fælleden.  Han  samlede  det  Forbigangne  i  sin 
Erindring  og  søgte  at  klare  for  sig  selv,  om 
han  virkelig  havde  skudt  Sivertsen,  og  da  han 
endehg  kom  til  det  Resultat,  at  han  havde  faaet 
paa  Hovedet,  fordi  han  ikke  havde  skudt  ham, 
paakom  der  ham  den  samme  salige  Følelse, 
som  naar  man  vaagner  op  af  en  ond  Drøm, 
hvori  man  synes  at  have  myrdet  et  Menneske. 
Nærum  lænede  atter  Hovedet  tilbage  og  syntes, 
at  han  laa  ganske  godt  op  ad  det  bløde  Grøfte- 

dige.  Kun  var  det  ham  umuligt  at  rejse  sig;  thi 
ved  den  ringeste  Bevægelse  dansede  Stjærnerne 
atter  for  hans  Øjne,  og  samtidig  dermed  knasede 
det  i  Chakoten,  medens  Strømme  af  purpurrødt 
Blod  vædede  hans  Ansigt. 

„Han  har  slaaet  mig  til  Marmelade,  det 
Afskum  r  jamrede  Grejersen  og  forsøgte  læmpe- 
lig  at  løfte  op  i  Chakoten,  hvorunder  Blodet 
væltede  frem;  men  ved  denne  Bevægelse  paa- 
kom  der  ham  nogle  saa  skærende  Smærter,  at 
han  segnede  hen  i  en  ny  Døs,  idet  han  støn- 
nede:   „Ja,  det  er  knust  Altsammen!" 

Lidt  efter  vaagnede  han  derved,  at  Nogen 
tog  ham  i  Armen.  Han  slog  Øjnene  op, 
og  vilde  næppe  tro  sine  Sanser.  Foran  ham 
holdt  paa  en  hvid  Hest  en  hlle,  mager  Mand 
med  en  uhyre,  trekantet  Hat  paa  Hovedet,  og 
ved  Grejersens  Side  knælede  Korpslægen  og 
følte  hans  Puls. 

„Er  den  Mand  liaardt  saaret?"  spurgte  den 
lille  Mand  med  en  Stemme,  hvorpaa  Grejersen 
øjeblikkelig  gjenkj endte  Kongen. 

„Knust,  Deres  Majestæt!"  stønnede  Grejer- 
sen med  svag  Stemme. 


Jo  større  —  des  større!  305 

„Et  Kolbeslag  i  Hovedet,  Deres  Majestæt, 
saavidt  jeg  kan  skjønne,"  sagde  Lægen  meget 
alvorlig.  „Splintret  Brud  af  Hjærnekassen,  og 
Blødningen  meget  betydelig.  Et  alvorligt  Til- 
fælde, Deres  Majestæt!" 

Det  gøs  i  Grejersen  ved  disse  Ord,  og  han 
sagde  allerede  paa  Forhaand  Farvel  til  Kathrine, 
til  Børnene  og  til  Kjælderen.  Men  endnu  mere 
gøs  han,  da  han  saa'  den  lille  Mand  bøje  sig 
langt  ud  over  Hesten  og  betragte  ham  med  et 
gjennemborende  Blik,  idet  han  udbrød:  „Hvad? 
Er  det  ikke  den  samme  Mand,  som  for  et  Aar 
siden  reddede  en  af  vore  Pager  paa  Holmen?" 

„Jo,  det  véd  Gud,  det  er,  Deres  Majestæt!" 
jamrede  Grejersen  og  foldede  Hænderne  over 
Maven.     „Jeg  skal  aldrig  mere  —  — " 

Til  hvilken  Grad  Grejersen  kunde  have 
forløbet  sig,  er  ikke  let  at  sige.  Maaske  vilde 
han  paa  sit  Dødsleje  give  en  fuldstændig  Til- 
staaelse  saa  vel  om  Lærkerne,  som  om  Sivertsen 
og  Marmeladekrukken;  men  Kongen  gav  ham 
ikke  Tid  dertil. 

„Vel,  vel!"  raabte  han,  idet  han  slog  ud 
med  Haanden  og  kastede  sin  Hest  omkring. 
„Lad   der  i  alle  Maader   blive   sørget  godt   for 

den   Saarede.     Vi   skal   have   have   hain    i    vor 
Erindring ! " 

Med  disse  Ord  sprængte  Kongen  afsted  til 
sin  ventende  Stab,  og  Grejersen  Nærum  følte 
sig  saa  overvældet  af  kongelig  Bevaagenhed,  at 
han  hensank  i  en  ny  Besvimelse,  under  hvilken 
man  fik  hentet  en  Vogn,  hvori  han  læmpelig 
bragtes  paa  Hospitalet. 


Nu  er  der  Nogle,  som  paastaa,  at  den 
gode,  gammeldags  Borgerchakot  havde  taget 
den  væsentligste  Dél  af  Stødet,  og  at  den 
Hjærnerystelse,  som  tilførtes  Sygejournalen,  var 
overmaade  svag.  Ligeledes  har  onde  Tunger 
haft  travlt  med  at  udbrede  det  for  en  kjøben- 
havnsk  Borger  højst  ærekrænkende  Rygte,  at 
Bénsplinterne  ikke  stod  i  nogen  som  helst  For- 
bindelse med  Grejersens  Hjærnekasse,  men  der- 
imod havde  en  foruroligende  Lighed  med  Fajance, 
eller,  som  Nogle  endog  sagde,  engelsk  Stentøj. 
En  Attest  fra  Oldermanden  for  det  samlede 
kjøbenhavnske  Fajance-  og  Porcellænshandlerlav 

Ildtaler  sig  vel  ikke  udtrykkelig  for  Bénsplinter, 
men  gjør,  ved  hele  sin  svævende  og  ubestemte 
Form,  det  højst  usandsynligt,  at  de  Sphnter, 
som  man  fandt  i  Grejersens  blodige  Chakot, 
skulde  staa  i  Forbindelse  med  Sten-  eller  andet 
Tøj.  Ganske  bestemt  bør  vi  derimod  afvise 
den  lave  Insinuation,  at  den  voldsomme  Blød- 
ning skulde  alene  hidrøre  fra  Kirsebær-Marme- 
lade; thi  Grejersen  laa  i  hele  sex  Uger  paa 
Hospitalet,  og  da  han  endelig  kom  hjem,  frem- 
bød hans  Hovedbund  saa  umiskjendelige  Furer 
paa  kryds  og  tværs,  at  man  skulde  tro,  at 
hans  bedre  Halvdel  havde  haft  den  under  Be- 
handling. 


En  solvarm  September  Eftermiddag  stillede 
Korpset  atter,  og  under  Trommernes  hvirvlende 
Bulder  gik  det  med  faste  Skridt  paa  Ny  ud 
mod  den  verdenshistoriske  Østerfælled.  Batail- 
lonerne  opstilledes  i  Linje  til  Parade.  Korps- 
chefen, fulgt  af  sin  glimrende  Stab,  red  langsomt 
ned  foran  Rækkerne,  og  over  hans  alvorlige 
Ansigt  hvilede  der  et  Udtryk   af  denne  Følelse, 

som  fik  Napoleon  til  at  udbryde:  „Husker  paa, 
at  Aartusinder  skuer  ned  paa  Eder  fra  disse 
Pyramider ! " 

Endelig  standsede  han  sin  Hest  lige  ud  for 
GrejerseUj  og  idet  han  vinkede  med  Haanden, 
hørte  man  Trommerne  buldre  løs  langs  hele 
Linjen.  Grejersen  fik  en  Fornemmelse  af  Stiv- 
krampe, og  rettede  sig,  med  Gevær  paa  Skul- 
der, saa  strunk  som  en  Tinsoldat.  Næppe 
var  de  sidste  Hvirvlers  hendøende  Ekko  for- 
svundet bag  Vibenshus,  før  Nærum  fik  Ordre 
til  at  træde  frem  foran  Geleddet,  et  Bud,  som 
han  kun  adlød  med  Besvær  og  ligesom  i  Drømme. 
Næppe  var  han  traadt  frem,  før  Chefen ♦•  oprul- 
lede et  Papir,  som  hans  Ordonnans  havde  rakt 
ham,  og  med  høj  Røst  læste: 

„I  Følge  Hans  Majestæts  allerhøjeste  Be- 
fahng,  udnævnes  herved  Menig  Lars  Grejersen 
Nærum  til  Underofficer  i  Kjøbenhavns  Borger- 
væbning ! " 

Atter  hvirvlede  Trommerne  —  Grejersen 
vidste  selv  ikke  hvorfor  —  og  atter  læste  den 
Øverstkommanderende  med  høj  Røst: 

„I  Følge  Hans  Majestæts  allerhøjeste  Be- 
faling, udnævnes  herved  Underofficer  Lars  Grejer- 

sen  Nærum  til  Sekondlieutenant  i  Kjøbenhavns 
Borgervæbning ! " 

Det  gav  et  Spræt  i  den  ærlige,  skikkelige 
Nærum,  som  gik  over  til  et  svagt  Anfald  af 
Stivkrampe,  da  Trommerne  tredje  Gang  buldrede 
løs  ned  ad  hele  Linjen,  og  den  Øverstkomman- 
derende for  sidste  Gang  oplod  sin  Røst  saaledes : 

„I  Følge  Hans  Majestæts  allerhøjeste  Be- 
faling, udnævnes  Sekondlieutenant  Lars  Grejersen 
Nærum  til  Premierlieutenant  i  Kjøbenhavns 
Borgervæbning  med  særlig  Paaskjønnelse  af  den 
Tapperhed,  han  har  lagt  for  Dagen  i  Korpsets 
Tjeneste  under  den  sidst  stedfundne  Høst- 
manøvre." 

Jublende  Hurraraab  og  klingende  Fanfarer 
afsluttede  denne  Udnævnelse,  som  „Berlingeren" 
fra  de  Dage  med  Rette  kaldte  en  af  de 
skjønneste  Triumfer,  Korpset  havde  fejret,  og  i 
en  Tilstand  af  besvimet  Forskrækkelse  og  hæders- 
betynget  Ydmyghed  førtes  Grejersen  tilbage  i 
sine  Kammeraters  Rækker,  for  otte  Dage  derefter 
at  gjense  dem  med  Epauletter  og  trekantet  Hat, 

Vi  skulle  ikke  forsøge  at  beskrive  Madam 
Nærums  Henrykkelse,  da  hun  om  Aftenen  mod- 
tog sin  hjemvendende  Helt  og  Ægtefælle.     Der- 

imod  kunde  der  vel  være  Anledning  til  at  ud- 
male Ægteparrets  Forbavselse,  da  de  den  føl- 
gende Morgen  tittede  ud  gjennem  de  beskedne 
Kjældervinduers  blankt  polerede  Ruder. 

„Hvor  Satan  er  Sivertsens  Vinduer?"  ud- 
brød Grejersen,  idet  han  gned  sine  Øjne  og 
stirrede  over  Gaden  med  samme  Udtryk  som 
Sultan  Soliman,  der  ikke  kunde  finde  Aladdins 
Palads. 

Ja,  hvor  var  de?  —  Den  mægtige  Trold- 
mand, som  man  kalder  Nureddin-Skifteretten 
havde  vel  ikke  flyttet  Sivertsens  Palads  over  til 
Afrika,  da  Sligt  under  vore  smaa  Forhold  maa 
anses  som  alt  for  bekostehgt.  Den  havde  derfor 
nøjedes  med  at  flytte  Sivertsen  til  Hestemølle- 
stræde og  sætte  forsvarlige  Skodder  for  det 
blinkende  Spejlglas.  Fallit!  —  det  var  en  Be- 
givenhed saa  alvorlig,  at  selv  Hr.  og  Madam 
Grejersen  Nærum  ofrede  den  nogle  alvorlige 
Betragtninger. 

Som  en  Følge  af  disse  blev  det  paatænkte 
Lieutenantsgilde  i  Høkerforeningens  Lokale  afbe- 
stilt, og  man  nøjedes  med  et  mindre  i  Kjælderen, 
hvortil  selv  Morten  blev  indbuden  og  hk  den 
fornødne  Syndsforladelse.     Fra  dette  Øjeblik  af 

behandlede  han  sin  Svoger  med  al  den  Respekt, 
som  tilkommer  en  virkelig  Lieutenant  og  hans 
Frue.  Faa  Aar  efter  flyttede  Grejersen  op  paa 
første  Sal  og  antog  Titel  af  Grosserer,  samtidig 
med,  at  den  gamle,  ærværdige  Kjælder  udvidedes 
og  forskjønnedes  med  Jærnsøjler  og  Spejlglas. 

Hvilket  Omfang  Grejersens  Forretning  antog 
efter  Otte  og  Fyrre,  vil  jeg  slet  ikke  omtale.  Det 
maa  være  nok  at  anføre,  at  han  døde  som  én 
af  Stadens  mest  ansete  Handlende,  just  som 
han  skulde  udnævnes  til  Borgerrepræsentant. 
Hans  ældste  Søn  overtog  Firmaet  under  Navn 
af  „Grejersen-Nærum  &  Sønner",  og  er 
han  ikke  bleven  Etatsraad,  kan  man  være  fuld- 
stændig overbevist  om,  at  han  vil  blive  det. 


FAM I  LI  EN   PULCE. 


JJet  skal  være  af  sær  Betydning,  hvad  man 
første  Nat  drømmer  paa  et  fremmed  Sted; 
men  hvad  man  den  første  Nat  drømmer  i  Rom 
har  mer  end  Betydning.  Det  kan  undertiden 
gjøre  et  saadant  Indtryk,  at  jeg  har  kjendt 
Flere,  som  strax  rejste  videre,  om  ikke  helt 
bort,  saa  dog  om  i  en  anden  Gade.  Jeg  skal  der- 
for fortælle,  hvad  jeg  drømte  —  det  vil  maaske 
vække  gamle  Minder  hos  En  eller  Anden. 

Jeg  var  virkelig  kommen  i  Seng.  Trods 
den  muntre  Aften  i  „Trattoriu  della  Valle"  ^ 
hvor  jeg  nær  var  bleven  overvældet  af  gamle 
Venner  og  —  gammel  Marsala,  havde  jeg  virke- 
lig fundet  den  eneste  r'gtige  Vej  til  Via  Sistina, 
samt  opdaget,  at  en  Stol  ovenpaa  en  Kuffert 
var  den  eneste  mulige  Maade  til  at  bestige  det 
Bjærg,  som  min  Værtinde  behagede  at  kalde 
en  Seng. 

Naar  man  ikke  er  vant  til  at  ligge  paa 
knitrende  Majsblade,  eller  til  at  balancere  med 
to  Rullepølser  under  Hovedet,  eller  til  at  knirke 
med  Jærnstænger,  eller  til  at  Messingdupperne 
skrue  sig  løse  og  falde  paa  Gulvet,  eller  til  at 
kildes  paa  Næsen  af  et  Sengebaand  fra  forrige 
Aarhundrede,  falder  man  ikke  let  i  Søvn  i  den 
evige  Stad.  Af  og  til  hørte  jeg  dybe  Klokke- 
slag. De  drønede,  som  var  det  fjærne  Klokke- 
skud —  det  maatte  være  St.  Peter.  Saa 
kimede  man  pludselig  hinanden  op  i  et  Kloster, 
og  saa  blev  Alt  stille,  dødsstille.  Jeg  var  ved 
at  slumre  ind  —  da  hørte  jeg  nogle  ubeskrivelig 
smæltende ,  snart  jublende ,  snart  klagende 
Strængelegstoner  nede  fra  Gaden.  Det  maatte 
være  den  romerske  Mandolin.  Jeg  havde  aldrig 
hørt  den  før;  men  jeg  havde  det  paa  Følelsen: 
saaledes  kunde  blot  Mandolinen  khnge.  Lidt 
efter  faldt  en  anden  ind  med,  og  endelig  hørte 
jeg  Luthens  bløde,  smægtende  Toner  slynge  sig 
sammen  med  de  andres  til  den  herligste  Trio. 
Saa  kom  en  Mandsstemme  —  hvilken  Fylde, 
hvilken  Kraft,  hvilken  bedaarende  Længsel! 

Man  standsede;  jeg  hørte  et  Vindue  klirre, 
saa     begyndte     Tonebølgerne    igjen,     og     jeg 

vuggedes  paa  dem.  droges  med  og  hvirvledes 
hen,  indtil  jeg  syntes,  at  jeg  laa  paa  en  for- 
aarsduftende  Eng,  hvor  en  Bæk  med  sagte', 
melodisk  mumlende  Bølgefald  rislede  forbi.  Saa 
kom  en  Bi  summende  fra  en  af  de  duftende 
Blomster.  Den  stak  mig  i  Haanden  —  og  saa 
vaagnede  jeg. 

Mit  Værelse  var  dæmrende  oplyst.  Det 
var,  som  brændte  der  matte  Lamper  indenfor 
Tapeternes  Roser.  Det  hvislede,  knirkede  og 
for  hen  over  Gulvet,  let,  næsten  lydløst  —  der 
var  Intet  at  se.  Dog  jo  —  i  den  ormstukne, 
højryggede  Lænestol  sad  en  højst  mærkelig  Per- 
son og  stirrede  forskende  paa  mig.  Det  var  en 
uhyre  væver,  og  uhyre  spinkel  lille  Mand,  rime- 
j  ligvis  gejstlig;  thi  han  var  klædt  i  en  glinsende 
sort  Atlaskes  Kaabe,  der  glitrede  ved  hver  Be- 
vægelse, han  gjorde. 

„Det  glæder  mig  overordenthg  at  se  Dem 
i  Rom!"  sagde  han  og  strøg  sig  med  sine  tynde, 
visne  Arme  helt  op  over  Hovedet.  „Vi  trænger 
til  frisk  Blod.  Romernes  bhver  saa  tykt  af  den 
megen  Dovenskab  —  tillader  De?" 

Med  disse  Ord  gjorde  han  en  Pirouette, 
hvorved  der  kom  nogle  forskrækkelig  lange   og 

tynde  Bén  til  Syne  under  den  Åtlaskes  Kaabe, 
og  i  næste  Øjeblik  sad  han  paa  mit  Hoved- 
gjærde  og  stirrede  blodtørstig  paa  mig. 

„Hvad  vil  De?"  spurgte  jeg,  ganske  uhyggelig; 
thi  nu  først  saa'  jeg,  at  Manden  slet  ikke  havde 
noget  Ansigt,  men  at  en  sort  Hætte  ligesom 
en  Maske  var  trukket  over  hans  Hoved,  hvor 
den  endte  i  en  lang  Spids,  der  hang  ned  paa 
Brystet. 

„Jeg  generer  maaske?"  hviskede  han  lige 
i  mit  Øre,  gjorde  en  Pirouette,  og  nu  sad  han 
paa  mit  Bryst  —  den  ækleste,  hlle,  åtlaskes 
Mare,  jeg  nogensinde  har  sét. 

„Er  De  gal!"  raabte  jeg  og  snappede  efter 
Vejret. 

„Stille!  Blot  et  Minut,"  sagde  han,  „saa 
er  Operationen  forbi."  I  det  Samme  gled 
Hætten  tilbage,  et  Par  forfærdelige,  stenkul- 
sorte Øjne  fæstede  sig  ubønhørlig  paa  mig. 
Spidsen  hævede  sig  i  Vejret,  aabnede  sig  og 
fremviste  til  min  usigelige  Rædsel  et  Sæt  af 
skarpslebne  Staalklinger,  som  han  fæstede  lige 
mod  mit  Bryst. 

„En  lille  Aareladning!"   hviskede  han  med 

sukkersød  Stemme.  „Lig  blot  rolig  I  Det  gaar 
strax  over." 

Han  skød  et  langt,  bøjeligt  Rør  ud  under 
Hætten,  satte  et  Par  af  Lancetterne  i  det,  og 
pressede  det  mod  min  Arm.  Jeg  følte  et  Stik, 
derpaa  en  sviende  Smerte,  og  til  min  Forfær- 
delse saa'  jeg,  hvorledes  det  varme,  purpurrøde 
Blod  steg  op  gjennem  Røret,  banede  sig  Vej 
ind  under  Hætten  og  lidt  efter  lidt  fyldte  hans 
ækle,  spinkle  Skikkelse,  saa  at  han  blev  ganske 
rød  og  tyk  derved. 

„Tak!"  sagde  han  og  tog  Snabelen  til  sig. 
„Udmærket  sødt  Blod,  fm  Hud  —  ganske,  som 
det  skal  være."  Han  smækkede  med  Tungen 
og  sprang  atter  hen  i  Lænestolen. 

„For  Guds  Skyld!"  raabte  jeg,  da  han  paa 
Ny  trak  Lancetterne  frem.  „Hør  op!  De  vil 
da  ikke  myrde  mig?     Hvem  er  De?" 

„Kjender  De  mig  ikke?"  spurgte  han,  idet 
han  velbehagelig  strakte  sig  i  den  bløde  Læne- 
stol og  trak  en  Gigarette  frem,  som  han 
tændte  ved  et  af  de  nærmest  lysende  Punkter. 
„Mit  Navn  er  verdensberømt,  min  Slægt  af 
gammel  Adel,  mit  Blod  lidt  blandet,   men   dog 

saa  godt   som  Deres    — -    kort    sagt,   jeg   er  en  i 

ægte  „Pulce"."  j 

„Pulce!"    gjentog  jeg,   idet  jeg  i  Tankerne  | 

gjennemløb  alle  mig  bekjendte  italienske  Adels-  | 
navne.     „Den  Slægt  kjender  jeg  ikke." 

„Saa   vil   De   gjøre   dens  Bekjendtskab  her  i 

i  Rom,"    forsikrede  han,    idet  han  pustede   en  ■ 
fin  Røgstribe  ud  over  Sengen.    „Der  er  hundrede 
Pulcer  for  hver  eneste  Romer.     Vor  Slægt   er 

kjendt  lige  fra  Ghetto  til  Vatikanet    —    den  er  i 

I 

uhyre  gammel."  i 

„Saa?"  sagde  jeg,  og  fik  en  glubende  Lyst  | 

til  at  knipse  ham  ud  ad  Vinduet.  | 

„De  tror  det  maaske   ikke?"    vedblev   han  . 
og  dampede  fornemt;  „men  jeg  skal  bevise  det. 

Sér  De,  da  Vor  Herre  skabte  Menneskene,  vilde  i 

Mørkets  onde  Aand   ikke   staa   tilbage,   og   han  \ 

skabte   os   —  Familien  Pulce.     Han   satte   vort  ' 

første  Par   i   al   Stilhed   paa  Vor  Herres   første  ■ 
Par,   og   de   voxede   og  trivedes  sammen.     Vor 
Herre  gav  Mennesket  Skjønhed,  Forstand  og  en 

mægtig  Vilje;  men  Mørkets  Aand  gav  os  Sejghed,  i 

Behændighed  og  en  uhyre  Kraft  —  vil  De  se!"  , 

Med  disse  Ord  gav   det   et  Knæk  i  Stole-  ■ 
sædet,   som  spændte   man   en  Staalfjeder,   og  i 

samme  Øjeblik  fløj  hans  vævre,  sorte  Skikkelse 
som  en  Fjerbolt  op  under  Loftet,  og  dalede  ned 
i  Vindueskarmen,  hvor  han  blev  siddende  med 
de  lange,  tynde,  sorte  Ben  trukne  op  under  sig 
som  en  Abe. 

,Kan  De  gjøre  mig  det  efter?"  knirkede 
han  henne  fra  Vinduet  med  en  modbydelig 
Latter.  „Nej,  det  lader  De  nok  være!  Det  kan 
kun  Familien  Pulce  og  de  Sorte." 

„De  Sorte?"  udbrød  jeg.  „Hvem  mener 
De  med  dem?" 

„Præsterne,  naturhgvis,"  sagde  han  og 
kastede  Cigaretten  fra  sig.  „Kun  de  er  i  Stand 
til  at  aarelade  og  udsuge  saaledes,  som  vor 
Famihe;  kun  de  kan  fare  til  Himmels  lige- 
som vi." 

„Er  De  Præst?"  udbrød  jeg  forbavset. 

„Som  man  tager  det,"  sagde  han  og  slog 
den  sorte  Hætte  tilbage.  „Jeg  har  været  Præst 
i  mine  unge  Dage.  .Jeg  har  levet  min  Menne- 
sketid i  Propagandaens  Sale.  Dér  lærte  jeg  at 
suge  og  gjøre  theologiske  Himmelspring.  Saa 
døde  jeg,   og  nu   gaar  jeg  igjen   som  Pulce  — 

se  blot!" 

21 

Han  stødte  Vinduet  op  og  pegede  ud  over 
Rom.  Det  gav  et  Sæt  i  mig;  thi  det  var,  som 
væltede  selve  Verdensstaden  ind  i  mit  Værelse, 
eller  rettere,  det  var,  som  om  dette  aabnedes, 
udvidedes  og  tillod  mig  at  skue  ud  over  den 
uhyre,  i  Maaneglansen  hvilende  By,  over  dens 
Kupler  og  Taarne. 

„Se  blot  I"  gjentog  den  lille,  sorte,  væmme- 
lige Tingest  og  hoppede  af  Glæde. 

Jeg  saa'  ud  og  vilde  næppe  tro  mine  Øjne. 
Husene  var  gjennemsigtige.  Væggene  Glas.  og 
Tagstenene  lysende  Bjærgkrystaller,  hvorigjen- 
nem  de  blege  Maanestraaler  brød  sig.  Mit  Øje 
var  vidunderlig  skærpet.  Jeg  saa"  som  gjennem 
en  ottedobbelt  Theaterkikkert ,  og  hvad  saa' 
jeg?  —  Overalt  Legioner  af  disse  sorte,  listencle. 
snigende,  silkeklædte  Vampyrer,  for  hvem  enhver 
Port,  enhver  Dør  syntes  at  staa  aaben.  og  som 
kravlede  om  paa  Gader  og  i  Huse,  som  Fluer 
paa  en  Høstdag.  Nogle  krøb  af  Sted,  to  og  to, 
i  lange  Rækker;  andre  hængte  i  Klokkerebene 
og  fik  dem  til  at  ringe;  andre  hoppede  og 
sprang  under  Kirkehvælvingens  Loft;  men  ved 
Sygelejerne  saa"  jeg  de  fleste.  Dér  sad  de  og 
stirrede,    jog    deres   ækle  Lancetter    ned    i    det 

hede,  feberblussende  Blod,  skræmmede  Søvnen 
bort  og  plantede  Gift,  Vildelse  og  angstfulde 
Drømme  i  Stedet.    Det  var  ikke  til  at  Irølde  ud! 

Jeg  stirrede  ud  mod  St.  Peter  —  hvilket 
Syn  I  Dens  umaadelige  Kuppel  var  én  eneste, 
stor,  forvirret  Labyrinth  af  Stiger,  Trappetrin, 
Afsatser  og  Løngange.  Laternen  var  for- 
vandlet til  en  uhyre,  straalende  og  funklende 
Pavekrone,  og  øverst  glimtede  i  Stedet  for 
Korset  —  en  bred  Bajonet  fra  Vincennes.  Det 
var,  som  om  denne  Bajonet,  eller  denne  Krone, 
øvede  en  forunderlig  Tiltrækning  paa  alt  det 
sorte  Kryb,  der  i  tusendvis  mylrede  op  ad  Kir- 
ken paa  alle  Kanter.  De  trængtes,  puffedes, 
stødtes,  faldt  ned  og  kravlede  op  igjen,  uden  i 
mindste  Maade  at  bekymre  sig  om  Andet  end 
at  komme  op.  Nederst  var  de  alle  sorte;  men 
de,  som  naaede  Kuplens  midterste  Dél,  var 
violette,  og  blev  mere  og  mere  røde,  efterhaanden 
som  de  nærmede  sig  Bajonetten.  Det  saa'  ud, 
som  dryppede  der  Blod  fra  den  og  farvede 
dem. 

Jeg  vendte  mig  mod  den  lille,  sorte  Djævel 
for  at  spørge,  hvad  dette  forunderhge  Syn  skulde 
betyde;    men    han    havde    hele    sin    Opmærk- 

somhed  ganske  andre  Steder.  Ovre  i  Gjenboens 
Hus  saa'  jeg  et  yppigt  udstyret  Sovekammer. 
En  ung,  dejlig  Romerinde  knælede  i  sin  Nat- 
dragt paa  det  blotte  Gulv.  Armene  strakte  hun 
op  mod  et  Madonnabillede,  som  i  den  svage 
Belysning  af  en  lille  Lampe  var  anbragt  ved 
hendes  Seng.  Det  rige,  sorte  Haar  skjulte  som 
en  ^mørk  Sky  halvt  hendes  Ansigt  og  Bryst; 
men  der  var  Anger  og  Fortvivlelse  i  det  Blik. 
hun  sendte  mod  den  himmelbaarne  Jomfru. 
Var  det  en  ny  Magdalena,  som  i  Nattens  Stil- 
hed gjorde  Bod  for  sine  Synder?  Jeg  bøjede 
mig  længer  frem  —  da  hørte  jeg  et  Knæk.  og 
min  sorte  Plageaand  for  som  en  Flaggermus  ud 
ad  Vinduet  og  forsvandt  ovre  i  det  svagt  oplyste 
Kammer. 

I  det  Samme  blev  Alt  mørkt.  Jeg 
laa  atter  i  min  Seng  og  stirrede  paa  den 
gamle,  højryggede  Lænestol.  Nær  havde  jeg 
skreget  højt  af  Forskrækkelse;  thi  nu  var  der 
ikke  én,  men  hele  fire  Pulcer,  hvoraf  den  ældste, 
som  var  særdeles  tyk  og  trivehg,  havde  de  tre 
andre  paa  Skjødet. 

„For  Guds  Skyld  1  Hav  Medlidenhed  med  en 
fortvivlet  Hustru!"    raabte  Skikkelsen  fra  Læne- 


Familien  Pulce.  325 


stolen.  „Hvor  er  min  Mand?  Hvor  er  min  egen, 
velsignede  Pulce?" 

„Deres  Mand^  Jo,  det  er  en  net  Ka valler! 
Han  sprang  i  dette  Øjeblik  ud  ad  Vinduet," 
svarede  jeg. 

„Gjorde  han  det?  Gud.  hvor  det  beroliger!" 
sagde  hun  og  lettede  paa  den  mindste  af  Un- 
gerne. „Hvor  der  er  Fejeskarn  her  i  Rom! 
De  kan  ikke  tro,  hvor  her  er  yndigt!  Man  kan 
springe  lige  ud  fra  fjerde  Sal,  komme  lige 
fra  Dynen  og  i  Halmen,  uden  at  risikere  Noget 
derved  —  det  er  overmaade  behagehgt!" 

„Saa  skulde  De  virkelig  følge  Deres  Mand ! " 
sagde  jeg. 

„Det  vil  jeg,"  svarede  hun.  „Maa  jeg  til 
Tak  for  Deres  Velvilje  forestille  Dem  mine 
Børn?  De  kan  ikke  tro,  hvor  de  er  artige. 
Den  Yngste  her  er  min  søde  Pulcinello;  han 
har  et  uhyre  Talent  for  det  Dramatiske.  Den 
næstældste  er  Pulcino;  han  suger  godt  —  der 
stikker  vist  en  Hotelvært  i  ham.  Den  Ældste 
har  vi  bestemt  til  Præst  og  til  at  arve  Fami- 
liens Gods.  Min  Mand  er  en  født  Montepulciano, 
maa  De  vide  —  jeg  har  bygget  og  boet  i  Villa 
Medici.     \\\  De  se.  hvor  de  er  flinke?" 

Inden  jeg  kunde  svare,  havde  jeg  de  tre 
velsignede  Unger  oven  paa  mig.  Jeg  vilde 
skrige,  jeg  vilde  raabe  om  Hjælj3;  men  det  var, 
som  om  Blodet  i  mine  Aarer  havde  forvandlet 
sig  til  Bly  —  jeg  kunde  ikke  gjøre  en  eneste 
Bevægelse.  Ubarmhjærtig  kravlede  de  tre  sorte 
Djævle  omkring  paa  mig,  stak  deres  Lancetter 
ind,  snart  hist,  snart  her,  medens  Madame 
Montepulciano  saa'  til  med  moderlig  Ømhed. 
Endelig  blev  de  mætte;  ud  for  de  ad  Vinduet, 
og  nu  haabede  jeg  at  være  fri. 

Nej!  —  Dér  sad  igjen  en  Ny,  som  med 
ubeskrivelig  Tungefærdighed  begyndte:  „Gud, 
at  jeg  skulde  træffe  Dem  her!  Hvilken  mageløs 
Lykke!  Føler  De  ikke  Noget  røre  sig  hos  Dem 
ved  Synet  af  mig?  Se  rigtig  paa  mig!  Jeg  er 
ingen  af  de  forfængelige,  romerske  Pulcer.  Jeg 
er  blond;  jeg  er  nordisk.  Ak,  lad  mig  trykke 
Dem  i  mine  Arme!  Hvilken  Lykke  at  kunne 
suge  paa  en  Landsmand!" 

.,Aa,  lad  mig  være!"  stønnede  jeg.  „Jeg 
har  ikke  en  Draabe  Blod  tilbage;  de  Sorte  har 
taget  Alt." 

.,Jeg  vil  ikke  inkonnnodere  en  Landsmand," 
vedblev  Skikkelsen;    „men  mit  Levnetsløb  maa 

De  høre  —  det  er  det  skjønneste  Æventyr. 
Tænk  Dem,  jeg  er  ligesom  Thorvaldsen  født  i 
Lille  Grønnegade  paa  en  Kvist,  under  de  usleste 
Forhold.  Nogle  sige  endogsaa,  at  jeg  ikke  er 
ægte;  men  det  er,  ved  Gud^  den  skammeligste 
Usandhed.     Vil  De  prøve?" 

„For  Guds  Skyld,  lad  være!"  skreg  jeg,  da 
jeg  saa'  Lancetterne  komme  til  Syne.  „Jeg 
tror,  at  De  er  ægte,  fuldstændig  nordisk.  Bliv 
bare  siddende  og  fortæl  Deres  Levnetsløb." 

„Som  De  vil,"  sagde  Skikkelsen  og  klappede 
atter  Lancetterne  til.  „Jeg  er  beskeden;  det 
er  mine  romerske  Kolleger  ikke.  Nu  skal  De 
høre : 

Paa  Kvisten  boede  en  Jomfru,  en  ganske 
mageløs  Jomfru.  Hun  elskede  mig  som  sit 
eget  Barn.  Jeg  sov  hver  Nat  ved  hendes 
Side  —  i  al  Anstændighed  naturligvis  —  og 
hun  fejede  aldrig  —  blot  for  min  Skyld.  Men 
Værten  var  en  grov  Karl,  rigtig  en  kjøbenhavnsk 
Tølper.  Han  smed  Jomfruen  paa  Gaden  og 
mig  med  —  jeg  kom  til  at  ligge  i  en  Flod  ^ 
det  var  slet  ikke  behageligt.  Heldigvis  var  det 
Flyttedag.  Der  var  ingen  Strøm  i  Floden,  og 
jeg  kom  op  paa  et  Halmstraa   —   dér  sad  jeg 


328  Vilhelm  Berysøe. 


Og  solede  mig.  Lige  paa  én  Gang  var  der  En. 
som  tog  mig  i  Nakken. 

„Æh  Du,  vil  Du  se,  sikken  en!  Den  kan 
sla'e  Sparto  til  en  Oldenborre,"  hørte  jeg  ham 
sige,  og  saa  blev  jeg  klemt,  saa  jeg  var  nær 
ved  at  revne. 

„Sej  Du!  Stik  han  paa  en  Knappenaal, 
saa  ska'  Du  se,  han  ryger  sig  enCegar,"  sagde 
en  Anden,  og  saa  gav  de  sig  til  at  rode  i 
Halmen  efter  en  Knappenaal.  —  Gud.  hvor  jeg 
svedte ! 

„Hvad  er  det,  I  har  der?"  spurgte  pludselig 
en  gammel  Herre  med  et  Par  store  Guldbriller 
paa  Næsen. 

„Det  er  en  Elefant!"  sagde  den  ene  af 
Drengene.     „Vil  Herren  kjøbe  den?" 

„Ja  nok,"  sagde  han;  „jeg  bruger  netop 
den  Slags,"  —  og  saa  blev  jeg  puttet  i  et  Rør 
af  bare  Luft.  Hvor  jeg  sprællede  og  sprang  I 
Men  det  hjalp  Altsammen  ikke  Noget;  Luften 
var  haard  og  kold  rundt  omkring  mig.  Dér  laa 
jeg  og  rullede  i  fjorten  Dage,  til  jeg  svandt 
hen  som  en  Skygge.  Da  kom  en  Dag  den 
gamle  Herre  med  Guldbrillerne.  Han  tog  mig 
ud,  satte  mig  paa  sin  Haand  og  lod  mig  drikke 

saa  Meget,  jeg  vilde  —  jeg  glemmer  aldrig  den 
Dag.  Jeg  havde  suget  mig  saa  stor  og  tyk,  at 
jeg  slet  ikke  kunde  springe,  og  det  havde  det 
gamle  Uhyre  beregnet.  Han  tog  et  af  sine 
ækle,  graa  Haar,  lavede  et  Seletøj  til  mig,  og 
inden  jeg  vidste  hvordan,  var  jeg  spændt  for. 
Tænk  Dem  min  Fornedrelse!  Jeg,  som  var 
født  i  Højheden,  maatte  trække  en  Trillebør, 
hvorpaa  der  sad  en  af  mine  Kammerater,  og 
somme  Tider  tvang  det  gamle  Afskum  mig  til 
at  staa  paa  Bagbenene  og  hilse  paa  Publikum. 
Det  var  for  galt! 

En  Aften  saa'  jeg  min  Jomfru.  Fortvivlelsen 
greb  mig;  jeg  sprængte  mine  Lænker,  og  et 
Øjeblik  efter  sad  jeg  bag  hendes  Strømpebaand 
—  dér  skulde  den  gamle  Tyran  nok  lade  være 
at  søge  mig.  Strømperne  gik  i  Vasken;  jeg  gik 
med  —  det  var  den  grueligste  Begivenhed  i 
mit  Liv.  Jeg  husker  kun,  at  jeg  tabte  Bevidst- 
heden og  vaagnede  op  i  Ærmet  paa  en  Sadel- 
magersvend. Han  sad  og  syede  paa  en  Koffert; 
men  jeg  var  saa  mat,  at  jeg  faldt  ned  i  den, 
og  dér  blev  jeg  liggende.  De  gjør  Dem  ingen 
Idé  om,  hvad  der  blev  pakket  oven  paa  mig; 
men  vi  Pulcer  er  af  Naturen  begavede  med  en 

mærkværdig  Sejglivethed.  Jeg  var  saa  heldig 
at  undgaa  alle  Toldvæsenets  lave  Bestræbelser, 
og  da  man  pakkede  mig  ud,  var  jeg  i  Rom. 
De  kan  ikke  tro,  hvor  elendig  jeg  var!  Lægerne 
spaaede  mig  en  Rygmarvstæring :  men  aldrig 
kunde  man  have  sendt  mig  til  et  sundere  Klima 
end  her.  Hvilken  Luft  og  hvilket  Svineri !  Langt 
bedre  end  i  Lille  Grønnegade.  .Jeg  har  faaet 
en  Appetit  hernede  —  aa,  ganske  mageløs! 
Tillader  De?" 

Med  disse  Ord  satte  det  afskyelige  Uhyre 
sig  lige  paa  min  Næse.  Da  for  en  blændende 
Lysstraale  gjennem  Værelset  —  det  var  min 
gamle  Værtinde,  som  aabnede  Skodderne.  I  et 
Nu  havde  jeg  min  kjære  Landsmand  i  Nakken, 
og  det  hjælper  ikke  at  dølge  det:  Jeg  begyndte 
min  første  Dag  i  Rom  med  et  Mord,  et  Mord 
paa  —  en  Landsmand. 

